****

南山律在家备览略编

**弘一大师 遗著**

**目 表**

[例 言 1](#_Toc5631)

[校对说明 4](#_Toc31838)

**[宗体篇 5](#_Toc18330)**

[第一门 戒法 7](#_Toc30552)

[第一章 通叙戒法 7](#_Toc6739)

[第一节 示相彰名 7](#_Toc22003)

[第一项 正示 7](#_Toc17359)

[第二项 杂简 8](#_Toc11442)

[第二节 略辨教体 10](#_Toc23699)

[第三节 显知由径 12](#_Toc18309)

[第一项 圣道本基 12](#_Toc10333)

[第二项 戒有大用 13](#_Toc11384)

[第三项 略解名义 13](#_Toc18736)

[第四项 优劣有异 14](#_Toc24861)

[第五项 重受通塞 15](#_Toc21379)

[第二章 归戒仪轨 17](#_Toc122)

[第一节 翻邪三归 17](#_Toc19758)

[第一项 归意 18](#_Toc10937)

[第二项 显相 18](#_Toc2532)

[第三项 功益 20](#_Toc10224)

[第四项 忏悔 21](#_Toc29270)

[第五项 作法 21](#_Toc24560)

[第六项 料简 22](#_Toc16748)

[第二节 五戒 23](#_Toc11272)

[第一项 戒德高胜 23](#_Toc21814)

[第二项 简人是非 24](#_Toc7195)

[第三项 预习发戒 25](#_Toc18384)

[第四项 叹功问相 30](#_Toc11377)

[第五项 忏悔清净 30](#_Toc19584)

[第六项 作法差别 31](#_Toc13038)

[第七项 料简杂相 33](#_Toc23168)

[第三节 八戒 36](#_Toc1830)

[第一项 释名 36](#_Toc15185)

[第二项 功益 36](#_Toc17382)

[第三项 简人 37](#_Toc151)

[第四项 忏悔 37](#_Toc13862)

[第五项 作法 37](#_Toc17858)

[第六项 料简 40](#_Toc27785)

[第二门 戒体 43](#_Toc1040)

[第一章 戒体相状 44](#_Toc13266)

[第一节 能领心相 44](#_Toc13242)

[第二节 所发业体 45](#_Toc28655)

[第一项 辨体多少 45](#_Toc2871)

[第二项 立两解名 45](#_Toc32406)

[第三项 依论出体 47](#_Toc30214)

[第四项 显立正义 51](#_Toc30593)

[第五项 先后相生 63](#_Toc26205)

[第六项 无作多少 65](#_Toc32715)

[第二章 受随同异 68](#_Toc427)

[第一节 释两名 68](#_Toc20737)

[第二节 辨同异 69](#_Toc26064)

[第一项 解二作 69](#_Toc23004)

[第二项 解二无作 71](#_Toc30074)

[第三章 缘境宽狭 74](#_Toc19915)

[第一节 列释 74](#_Toc19467)

[第二节 别简 74](#_Toc25000)

[第四章 发戒数量 76](#_Toc15846)

[第一节 明境遍一切 76](#_Toc10074)

[第二节 明发戒多少 78](#_Toc12329)

[第三门 戒行 81](#_Toc18216)

[第一章 正明随行 81](#_Toc11027)

[第二章 因示舍戒 84](#_Toc3341)

[第四门 戒相 86](#_Toc25760)

**[持犯篇 87](#_Toc12626)**

[第一门 持犯总义 89](#_Toc11567)

[第一章 持犯名字 89](#_Toc16171)

[第二章 持犯体状 91](#_Toc13867)

[第三章 成就处所 93](#_Toc20797)

[第一节 约三心明止持 93](#_Toc11013)

[第二节 约行心明四行 94](#_Toc23334)

[第三节 约三业明四行 94](#_Toc5896)

[第四章 辨犯优劣 97](#_Toc12421)

[第一节 约三性辨犯 97](#_Toc9935)

[第一项　明起业之源 97](#_Toc15644)

[第二项 约三性示相 99](#_Toc2660)

[第三项 结示伤叹 101](#_Toc16113)

[第二节　将心望境辨犯 101](#_Toc9548)

[第三节 单心辨犯 104](#_Toc6819)

[第四节 有心无心辨犯 106](#_Toc25620)

[第五章 方便趣果 109](#_Toc25427)

[第一节 前方便 109](#_Toc2835)

[第二节 中根本 109](#_Toc15046)

[第三节 后方便 110](#_Toc5040)

[第六章 缺缘不成 111](#_Toc25639)

[第一节 显相 111](#_Toc28491)

[第一项 缺缘 111](#_Toc22774)

[第二项 境强 112](#_Toc14497)

[第三项 缘差 112](#_Toc18891)

[第四项 境差 112](#_Toc13112)

[第五项 想差 118](#_Toc22500)

[第六项 疑心 119](#_Toc24569)

[第七项 善心息 120](#_Toc23192)

[第二节 校量 120](#_Toc4757)

[第七章 境想分别 122](#_Toc4550)

[第一节 明制意 122](#_Toc680)

[第二节 明有无 122](#_Toc30924)

[第三节 定四五句 123](#_Toc16242)

[第四节 互四五句 124](#_Toc9723)

[第五节 轻重 124](#_Toc25056)

[第八章 别简性重 126](#_Toc17125)

[第一节 克漫 126](#_Toc30764)

[第一项 淫 126](#_Toc19457)

[第二项 盗杀 126](#_Toc16246)

[第三项 妄 127](#_Toc31343)

[第二节 错、误 128](#_Toc8941)

[第一项 淫 128](#_Toc4327)

[第二项 盗 129](#_Toc30090)

[第三项 杀 130](#_Toc19738)

[第四项 妄 130](#_Toc17010)

[第三节 身口互造 133](#_Toc2309)

[第一项　淫 133](#_Toc12650)

[第二项　杀盗 133](#_Toc13327)

[第三项 妄 134](#_Toc10257)

[第四节 教遣 134](#_Toc18922)

[第一项 教人 134](#_Toc21940)

[第二项 遣人 135](#_Toc23940)

[第五节 重犯戒 135](#_Toc1786)

[第九章 广斥愚教 137](#_Toc16534)

[第二门 持犯别相 139](#_Toc18363)

[第一章 性罪 139](#_Toc21646)

[第一节 杀 139](#_Toc19645)

[第一项 犯境 139](#_Toc14314)

[第二项 犯相 140](#_Toc11308)

[第三项 不犯 149](#_Toc23351)

[第二节 盗 149](#_Toc25356)

[第一项 犯境 149](#_Toc22258)

[第二项 犯相 150](#_Toc10961)

[第三项 不犯 169](#_Toc16066)

[第三节 淫 169](#_Toc495)

[第一项 犯境 169](#_Toc3722)

[第二项 犯相 171](#_Toc24613)

[第三项 不犯 173](#_Toc28003)

[第四节 妄 174](#_Toc8555)

[第一项 明大妄 174](#_Toc3136)

[第二项 示四过 178](#_Toc10344)

[第二章 遮罪 181](#_Toc10664)

[第一节 饮酒 181](#_Toc8617)

[第一项 制意 181](#_Toc3990)

[第二项 犯相 181](#_Toc10357)

[第三项 不犯 182](#_Toc18585)

[第二节 过中食 183](#_Toc12248)

[第一项 制意 183](#_Toc19271)

[第二项 犯相 184](#_Toc19689)

[第三项 不犯 185](#_Toc13799)

[第三节 高大床 185](#_Toc17594)

[第四节 严身 186](#_Toc2911)

[第五节 歌舞 186](#_Toc16211)

**[忏悔篇 187](#_Toc31166)**

[第一门 略分化制通局 189](#_Toc15831)

[第一章 明化教 189](#_Toc29937)

[第二章 明制教 190](#_Toc27937)

[第二门 别明化教二忏 191](#_Toc29961)

[第一章 对显二忏 191](#_Toc28954)

[第二章 重广理忏 195](#_Toc20988)

[第一节 标示用心 195](#_Toc16073)

[第二节 别列三观 195](#_Toc24054)

[第三节 结示 197](#_Toc21477)

**[别行篇 198](#_Toc11044)**

[第一门 敬佛仪相 198](#_Toc8175)

[第一章 先示敬仪 198](#_Toc21275)

[第二章 正明敬相 201](#_Toc25496)

[第一节 总斥非法 201](#_Toc10645)

[第二节 坐立差异 202](#_Toc27437)

[第三节 修供时节 202](#_Toc15850)

[第二门 入寺法式 204](#_Toc18583)

[第一章 中国旧法 204](#_Toc912)

[第一节 入寺法 204](#_Toc22166)

[第一项　清信士法 204](#_Toc21224)

[第二项 清信女法 207](#_Toc14900)

[第二节 出寺法 207](#_Toc31288)

[第二章 今师要术 208](#_Toc30820)

[第三门 造像塔寺 209](#_Toc9058)

[第一章 造像塔法 209](#_Toc20822)

[第一节 造像 209](#_Toc7268)

[第一项 通叙经像意 209](#_Toc22379)

[第二项 正明造像 209](#_Toc16624)

[第二节 造塔 211](#_Toc9986)

[第一项 示名 211](#_Toc30102)

[第二项 显报 211](#_Toc3441)

[第三项 敬护 212](#_Toc26957)

[第四项 造处 212](#_Toc8413)

[第五项 供养修治 213](#_Toc14450)

[第六项 造毁二报 214](#_Toc6104)

[第二章 造寺法 216](#_Toc9318)

[第一节 应法生善 216](#_Toc26348)

[第二节 无法致损 216](#_Toc28021)

[第四门 瞻视病人 218](#_Toc7037)

[第一章 制意 218](#_Toc2225)

[第二章 简人 219](#_Toc26271)

[第三章 安置处所 220](#_Toc31203)

[第四章 说法敛念 221](#_Toc8159)

[第一节 余人劝导 221](#_Toc6592)

[第二节 瞻病劝导 221](#_Toc1806)

[第五门 离诸非法 223](#_Toc4865)

[第一章 别请僧众 223](#_Toc1412)

[第二章 受僧食物 225](#_Toc29974)

[第一节 明用与 225](#_Toc29314)

[第二节 约缘开 226](#_Toc29061)

[第三节 示污家 226](#_Toc15256)

[第三章 谪罚可否 228](#_Toc16697)

[第一节 别列 228](#_Toc6455)

[第一项 劝俗敬护 228](#_Toc22859)

[第二项 劝俗治恶 229](#_Toc30936)

[第二节　会通 229](#_Toc4873)

[第四章 食肉 231](#_Toc20832)

[第一节 引大废小 231](#_Toc18761)

[第二节 引小急制 232](#_Toc31662)

[第三节 通禁诸物 233](#_Toc15695)

[第五章 畜养猫狗 234](#_Toc14444)

[第六门 出家宗致 235](#_Toc26565)

[第一章 出俗本意 235](#_Toc5533)

[第一节 出家元缘 236](#_Toc16025)

[第一项 出家文证 236](#_Toc14728)

[第二项 引诫劝修 237](#_Toc32453)

[第二节 劝出有益 238](#_Toc1504)

[第三节 障出有损 238](#_Toc16710)

[第四节 明出家已行凡罪行 239](#_Toc23909)

[第五节 明出家已行凡福行 240](#_Toc7368)

[第六节 明出家已行圣道行 242](#_Toc26446)

[第七节 大小乘相决同异 243](#_Toc25053)

[第一项 小乘三学 243](#_Toc18235)

[第二项 大乘三学 244](#_Toc11699)

[第二章 先说苦事 247](#_Toc13697)

[第三章 应知五德 248](#_Toc12195)

**[附 录 249](#_Toc782)**

[戒体章名相别考 249](#_Toc8206)

[日中考 269](#_Toc11575)

[周尺考 271](#_Toc7020)

[古今尺略图 271](#_Toc2352)

[受十善戒法 274](#_Toc27248)

**[后 记 277](#_Toc3064)**

例 言

数年已来，欲于南山律中摭挈其为在家居士所应学者，辑为一部，名曰《南山律在家备览》，老病因循，卒未成就。今先辑《略编》，别以流通。虽文不具足，义未详释，而大途略备，即此亦可窥见广本之概致焉。

所云：“南山律”者，唐道宣律师居终南山，后世因称其撰述曰“南山律”。南山以《法华》《涅槃》诸义而释通“四分律”，贯摄两乘，囊包三藏，遗编杂集，攒聚成宗。其撰述最著者，为《四分律删繁补阙行事钞》（略云《事钞》），《四分律含注戒本疏》（释“南山”所集《含注戒本》，略云《戒疏》），《四分律随机羯磨疏》（释“南山”所集《随机羯磨》，略云《业疏》），世称为“南山三大部”。虽正被僧众学习，而亦兼明三归、五戒、八戒等。又法体、持犯等诸义章，亦多通于五、八戒也。逮及北宋，元照律师居钱塘灵芝寺，中兴南山律宗，撰《资持记》以释《事钞》，撰《行宗记》以释《戒疏》，撰《济缘记》以释《业疏》。今辑《南山律在家备览》，即据已上诸书而为宗本，并采撷“南山”《拾毗尼义钞》《释门归敬仪》、“灵芝”《芝苑遗编》等以为辅助。是编兼收“南山”、“灵芝”二家撰述，而唯标云“南山律”者，以“灵芝”撰述皆依“南山”遗范发扬光大，缵述相承，故唯标云“南山律”也。若尔，何以扶桑学者谓“南山”宗唯识、“灵芝”宗《法华》耶？答：是盖唯窥一斑，未及全豹也。南山三观虽与唯识近似，然如戒体显立正义中云“是故行人常思此行即摄律仪”等，又云“今识前缘终归大乘”等，如是诸文，实本《法华》开显之义，盖无可疑。唯冀学者虚怀澄心，于“南山”、“灵芝”诸撰述等，精密研寻，穷其幽奥，未可承袭扶桑旧说，轻致诽评。

“南山”撰述中引文，多以略称。其仅标“律云”或“四分”者即《四分律》，“十诵”者即《十诵律》，“僧祇”者即《僧祇律》，“五分”者即《五分律》，“善见”者即《善见律毗婆娑》，“母论”者即《毗尼母论》，“了论”者即《二十二明了论》或此论疏，“多论”或“婆论”者即《萨婆多毗尼毗婆沙》，“伽论”者即《萨婆多摩得勒伽》，“五百问”者即《五百问论》。以上皆为律部重要之典籍。此外，如“善生”即《优婆塞戒经》，“智论”即《大智度论》，“成论”即《成实论》等。其所引文，每与现今流传藏本稍有不同，或是古藏异本，或转录他师撰述中文，或为随宜删节，或以释义参入。恐后之学者于是致议，故预辨明以遮疑难。

“南山”、“灵芝”所释法相名义，颇有与常途异者，是或别有所据，或随宜会通。学者于此未可谬执成见，应善分别观之。

是编分为四篇：一宗体篇，二持犯篇，三忏悔篇，四别行篇。于篇中复分为门，再分为章、节、项、支、类、端、目，以示次第。其标分之名目，或依钞、疏原文，或随宜酌定。

是编所录诸文，虽或加删节，而不失原文大意，于诸文末注明出处。所指卷数，“三大部”及“记”据津刊会本，其他亦据津刊者言。

录写诸文，皆于上下用╗╚记号，以示起讫。记号之中，若有双行小注，皆是原文。或须别附以说明者，则于记号之外，以小字另行书写。

诸文上端皆冠以▲△记号。冠以▲者，示此文别起。冠以△者，示与前义有所关系。其△记号下，有“续云”“又云”之别。“续云”者，示此文与前段相续。“又云”者，示此文与前不相续，而义有关系。

凡记文释上钞疏文者，又《戒疏》释上《含注戒本》文，《业疏》释上《随机羯磨》文者，皆与上文连写，不冠以记号，或有旁引他文以释者亦尔。

诸文有稍难识别者，或数段文相续者，则于记中略录科文。于大科旁加‖记号，于小科旁加|记号。（大科者，总括一段之文；小科者，于一段文中复加分析。）若有数段文相续，而科文繁杂未易分辨者，别录科表，以小字列于文后，俾备对阅。

凡记中牒钞疏文者，用◇记号，但易见者不标。又《戒疏》牒《含注戒本》文，或《业疏》牒《随机羯磨》文者，用⊙号记。（案：此校本采◇号记）

凡别编录图表或附以说明等，皆低格小字而示区别。

“南山”之文古拙，而义赜隐，后之学者，未可畏难、浅尝辄止，宜应习览，自易贯通。

养疴山中，勉辑是篇，偶有疑义，无书可考，益以朽疾相寻，昏忘非一，舛伪脱略，应所未免，率为录出，且存草稿，重治校订，愿俟当来。

谨案：《例言》之末，泉州所藏原稿附记云：“二十九年岁次寿星  月  日，辑录宗体篇竟，并识。沙门善梦，时年六十有一，居毗湖山中。”《例言》所谓“养疴山中，勉辑是篇”者，即指“宗体篇”而言。其后续辑“持犯”“忏悔”“别行”三篇，一依“宗体篇”例。故大师写定原稿寄沪时，删此附记。兹仍依泉稿补识，俾可考见大师辑成是篇之时地。又原稿寄沪后未即印行，大师复就泉州藏稿加以补正。故编校是书，参合沪、泉两稿，互相补充。例如八一、八二（案：此校本九二、九三）两页，依《事钞》所列二表，即从泉稿增入者。余详“别行篇”末附记。唯五页十六行（案：此校本六页八行）“无妨福善”下，泉稿空一格，于例尤合，因已从沪稿制版，难以改正，并识于此。

  大藏经会谨识

校对说明

本稿是在网络上已有的电子稿基础上，依照莆田广化寺的繁体竖排版（准印、在全国流通证：(92)国宗发字259号）校对而成。（“附录”和“后记”是录自台湾南林出版社2007年版《南山律在家备览略编》。）

原稿中的“‖、|、◇”三种记号在网络稿中缺失，给读者的理解增加了困难，本校对稿相应用记号“ 、 、 ”代替。

竖排版中，正文内的夹注是用双行小字表示的，本校将夹注用“（）”括起来，例如：空解脱门（即性空也）。

原稿中，弘一大师录入、总结的图表，对准确理解律文非常重要，而网络稿中的图表往往不易阅读，本校对稿对大部分图表进行了重新编辑。

对所有章节标题，设置了目录级别，这样整本书稿的篇章结构在“文档结构图”中一目了然，方便查找和整体理解。

不妥之处，敬请谅解、告知。

校对人心鼎敬告

2020年3月2日

## **南山律在家备览略编**

（学者宜先详览卷首之例言及目表，然后再阅正文）

# **宗体篇**

宗体中分为四门：一戒法，二戒体，三戒行，四戒相。

▲《事钞》云：“今略指宗体行相，令后进者兴建有托。” 《资持》释云：“兴谓发心，建即立行。识体进行，成因感果，故云有托。”

△《事钞》又云：“但戒相多途，非唯一轶，心有分限，取之不同，若任境彰名，乃有无量，且据枢要，略标四种：一者戒法，二者戒体，三者戒行，四者戒相。” 《资持》释云：“初叙广。上二句据法明广，五、八、十、具四位不同。次二句约心明广，即上四位各有三品。‘若’下二句就境明广，情及非情不可数故。‘且’下示要。枢即门枢，亦取要义。”

三品者，见后“归戒仪轨·五戒”中依境发心文。

▲《资持》云：“欲达四科，先须略示：圣人制教名法，纳法成业名体，依体起护名行，为行有仪名相。有云：‘未受名法，受已名体。’今谓不然。法之为义贯彻始终，安有受已，不得名法？须知下三从初得号，是故一一皆得称戒，或可并以‘法’字贯之，方显体及行相非余泛善。”

为行有仪名相者，戒相有二义：一约行为相，如今所云；二以法为相，如后“持犯篇”所示。

▲《资持》云：“问：所以唯四，不多少者？答：摄修始终，无缺胜故；随成一行，四义整足，言有次第，行不前后。”

▲《资持》云：“问：法之与体，同异云何？答：《业疏》云‘体者，戒法所依之本’，是则法为能依，体是所依，不可云同。又云‘戒体者，所谓纳圣法于心胸’，即法是所纳之戒体，据此不可云异。应知言法未必是体，言体其必是法，不即不离，非同非异。” 《济缘》云：“问：即法是体，法、体何分？答：若望未受，但名为法，体是无情。若加期誓，要缘领纳，依心成业，此法有功，乃名为体。如药丸喻，药味各别如戒法也，和合成丸如戒体也。丸非他物，即药成丸。虽异而同，虽同而别。如是知之。”见《业疏记》卷十六

▲《资持》云：“问：行、相何异？答：三业分之。”已上皆见《事钞记》卷三

三业分之者，戒行属意，戒相属身口。行属意者，约能察言，见后戒体门·圆教宗“能忆、能持、能防”等疏记之文，及戒行门首段钞记之文。相属身口者，见后“持犯篇·持犯总义门·成就章”就业明四行文。若尔，何故《资持》又云“三业造修名‘行’”耶？答：彼兼所察言也。

## 第一门 戒法

戒法中分为二章：一通叙戒法，二归戒仪轨。

### 第一章 通叙戒法

通叙戒法中分为三节：一示相彰名，二略辨教体，三显知由径。

#### 第一节 示相彰名

示相彰名中分为二项：一正示，二杂简。

##### 第一项 正示

▲《事钞》云：“言戒法者，语法而谈，不局凡圣，直明此法必能轨成出离之道，要令受者信知有此。” 《资持》释云：“示相中，初标示。‘直’下正明。法虽两通，不能委辩，但从圣论，故云直也。轨成者，示法义也。出离道者，圣所证也。‘要’下，出从圣所以。然此但示法之功力，文不明指何者是法，意令学者思而得之。”

△《事钞》续云：“虽复凡圣通有此法，今所受者，就已成而言，名为圣法。” 《资持》释云：“彰名中，初二句蹑前。‘今’下正示。已成者，初果已上所修三学名圣道故。今虽在凡，亦名圣法，因中果号也。”已上皆见《事钞记》卷三

▲《业疏》云：“问：人皆知受，所受是何？答：相传解云：受名圣法，由此法故，奉敬守护，净如明珠，能为圣道作基址故。” 《济缘》释云：“受者虽多，而不自知所受之体。欲警学者，故发是问。答中，云相传者，承古所解。举果目因，以其能通圣道故，复令受者不自轻故。”见《业疏记》卷十五

##### 第二项 杂简

杂简中分为三支：一化制，二戒善，三遮性。

第一支 化制

化制者，化教、制教。制教亦云行教。《戒疏》摄教分齐中，虽以行教与制教别列，但此外钞、疏及记中，皆行、制二名互用，义盖可通。又《戒疏》虽局三轮，但此外钞、疏及记中，皆以化行或化制而分二教。《资持》云：“如《戒疏》中，或约三轮，或约化、行，或约化、制，或约制、听。彼取三轮，今用化、行，随时用与，未须和会。”

▲《业疏》云：“自古详教，咸分两途：化教则通被道俗，专开信解之门；行教则局据出家，唯明修奉之务。” 《济缘》释云：“就文二教，对明两别。道俗、出家，被机异也。信解、修奉，立法异也。《戒疏》云：‘何名化教？开演化导，令识邪正，教本化人令开慧解，本非对过而立斯教。言行教者，起必因过，随过制约，言唯持犯，事通止作，戒律一宗，局斯教矣。’”

▲《济缘》云：“十善、五停、四弘、六度，一切观行，并化教业。毗尼所诠开遮轻重，一切律藏，并制教业。化据理性，理有顺违；制就教法，教有持犯。”已上皆见《业疏记》卷一

▲《资持》云：“一代时教，总归化、行。开其信解，用舍任缘，故名化教；制其修奉，违反有过，名为行教。”

钞疏及记，简别化、制二教之文屡见，其义大同，未能具录。今就上文，列表于后，以示两别。

|  |  |  |  |  |  |
| --- | --- | --- | --- | --- | --- |
| 化教 | 通道俗 | 开其信解 | 令开慧解，非对过立 | 十善、五停等 | 用舍任缘 |
| 制教（行教） | 局道 | 制其修奉 | 持犯楷定，随过制约 | 开遮、轻重等 | 违反有过 |

▲《资持》云：“问：五、八二戒既是戒制，应是行摄？答：化教所摄。”已上皆见《事钞记》卷二

南山律中，以十戒、具戒属制教，五戒、八戒属化教。今案，五戒、八戒与常途之化教异，正属化教，义当制教，义虽通制，而教终局化。犹如四分律宗，正属小乘，义当大乘，义虽通大，而教终局小也。（此意于宗体篇中屡明。）所以谓五戒等义当制教者，如《业疏》云：“如来设教类同空界，随立一相摄修皆尽，五戒被俗之法，五体通道之规，持犯相扶，难遮齐则。”（于后“归戒仪轨”章首，具录此疏文及《济缘》释义，宜检寻之。）文据甚明，盖无可疑。

第二支 戒善

▲《业疏》云：“问：一切善作，尽是戒否？答：律仪所摄善作名戒。自余十业，但单称善，不名为戒。” 《济缘》释云：“戒有二义：一，有本期誓；二，遍该生境。余善反之，故不名戒。”见《业疏记》卷十五

▲《事钞》云：“宜作四句。一者，善而非戒，谓十中后三是也，律不制单心犯也。二，戒而不善，即恶律仪。三，亦善亦戒，十善之中前七支也。以不要期，直尔修行，故名善也；反此策励，故名戒也。四，俱非者，身口无记。” 《资持》释云：“初句，后三者即贪、瞋、邪见。化教所禁故名善，律所不制故非戒。‘四分’重缘，相同十业，可入戒收。若约菩萨，十善俱戒，如是知之。第三句中，初示相，‘以’下双释。不要期者，显示世善无愿体也。反此者，谓有要期受体，然后如体而修。”见《事钞记》卷十六

第三支 遮性

▲《戒疏》云：“明遮、性者，由恶缘境不可随说，以义收之，大分为二。”

△《戒疏》续云：“言性恶者，如十不善，体是违理，无论大圣制与不制，若作违行，感得苦果，故言性恶。是故如来制戒防约。若不制者，业结三涂，不在人道，何能修善？故因过制，从本恶以标名，禁性恶故，名为性戒。” 《行宗》释云：“初释性义。性即是体。违理之恶，从心而起，不由制有，故云无论等。‘是’下合戒义，初叙须制，‘故’下明立制。于本业上复增制罪，故云因制。应知性戒之言，即业、制双举也。”

△《戒疏》续云：“言遮恶者，圣未制前，造作无罪，由非正业，无妨福善。自制已后，尘染更深，妨乱修道，招世讥谤，故名遮也。” 《行宗》释云：“初示反前性恶，‘自’下明因制成犯。尘染更深者，多违犯故。妨道、招讥，亦即自他两失。”

△《戒疏》又云：“性罪三过：一违理恶行，二违佛广制，三能妨道业。遮罪具二，体非违理，故名为遮。”已上皆见《戒疏记》卷五

上明遮、性二意，若约五、八戒言，前四属性，酒等为遮。性恶可知，遮恶如《业疏》引《俱舍》文略明，今录于下。

▲《业疏》云：“《俱舍论》云：由饮酒故，即便忘失是事、非事念也。离庄严者，谓非旧庄严也。若常所用庄严，不生极醉乱心也。若用高胜卧处及歌舞音乐，随行一事，破戒不远也。若依时食，离先所习非时食也，忆持八戒，即起厌离、随助之心。若无第八，此二不生也。”  《济缘》释云：“酒能乱性，不辨是非，容犯诸戒故。非旧庄严，谓花璎等，俗中常习是旧庄严。今并离之，但存常所服用，故云非也。高床长慢，乐音动情，皆近破戒。依时食者，即不过中。忆八戒者，无他念故，即灭恶也。起厌离者，不乐世缘，即生善也。若不节食，饱腹嗜味，故二心不生也。”见《业疏记》卷十

#### 第二节 略辨教体

▲《资持》云：“夫教者以诠表为功，随机为用。虽广开户牖，而轨度无差；虽克定楷模，而摄生斯尽。圆音随应，情虑难求，且依《业疏》三宗，以示一家处判。然教由体立，体即教源，故须约体，用分教相。一者实法宗，即萨婆多部，彼宗明体则同归色聚，随行则但防七支，形身口色成远方便，此即当分小乘教也。二者假名宗，即今所承昙无德部，此宗论体则强号二非，随戒则相同十业，重缘思觉即入犯科，此名过分小乘教也。三者圆教宗，即用《涅槃》开会之意，决了权乘同归实道，故考受体，乃是识藏熏种，随行即同三聚圆修，微纵妄心即成业行，此名终穷大乘教也。然今《四分》，正当假宗，深有兼浅之能，故旁收‘有部’；教蕴分通之义，故终会圆乘。是则大小通塞，假实浅深，一代雄诠，历然可见。”见《事钞记》卷一

|  |  |  |  |  |  |
| --- | --- | --- | --- | --- | --- |
| 假实两宗 | 实法宗 | 萨婆多部 | 《十诵律》 | 《俱舍》《杂心》《多论》等 | 多宗 |
| 假名宗 | 昙无德部 | 《四分律》 | 成实论等 | 成宗 |

|  |  |  |  |
| --- | --- | --- | --- |
| 《业疏》三宗 | 实法宗 | 受体同归色聚 | 随行但防七支，形身口色成远方便 |
| 假名宗 | 受体强号二非 | 随行相同十业，重缘思觉即入犯科 |
| 圆教宗 | 受体识藏熏种 | 随行三聚圆修，微纵妄心即成业行 |

《业疏》三宗，为南山律中之枢要。《资持》所举三宗之受体与随行，文简义广，初学难解，今撮录诸文，略释如下。

受体者，受戒时所发之业体。同归色聚者，通指实法宗之作戒及无作戒，二体俱色。强号二非者，别指假名宗之无作戒，以非色非心为体。识藏熏种者，别指圆教宗之无作戒，以善种子为体。已上三宗受体之义，于后“戒体门”广明。

随行者，既受戒已，忆持防护。但防七支者，即十业中之前七，杀、盗、淫、妄言、两舌、恶口、绮语也。“多宗”，唯具戒防七支，五戒、八戒等但防前四支。若“成宗”，五戒、八戒等亦防七支。“形身口色成远方便”者，“多宗”结犯，不约心论，远方便罪亦须动色成犯。相同十业，重缘思觉即入犯科者，“成宗”虽同大乘通于十业，但大乘约瞥尔，此约重缘，故有深浅不同。瞥尔者，即独头心念，下云“微纵妄心即成业行”是也。重缘者，谓后念还追前事。故大乘初念即犯，“成宗”次念乃犯。已上“多宗”“成宗”随行之义，于后“持犯篇·持犯总义门·成就章”广明。三聚之义，于后“五戒·依境发心支”释。圆修之义，于后“戒体门·圆教宗”中委明。

▲《芝苑》云：“一代圣教，不过大、小，人理教行一一不同，然须略识浅深之相。且就一家，约本受体则分三位。一者‘十诵’‘多宗’，名当分小乘教也。二者‘四分’‘成实’，正小兼大，名过分小乘教。三者圆教，全是大乘。今正依‘成实’，旁用‘多宗’，终归圆教，盖取《涅槃》显性、谈常重扶之意。学者临文，无宜混滥。良由以小望大，则大小悬殊；以大摄小，则小无不大。故《事钞》引《胜鬘经》《智度论》，并以声闻毗尼即大乘学，又《戒疏》所引《大集经》中‘五部虽异，不妨诸佛法界涅槃’，又引《无量义经》云‘法水一也，江河井池分其异耳’。今宗准此诸意，并以圆意用通律乘。如昔光师，直以四分判属大乘，太为浮漫。近世相承以为至说，此全不晓大小分齐。或有不许分通，专判为小，此又不了假、实两宗教之优劣。过犹不及，此之谓也。”见《芝苑遗编》卷一

“如昔光师”者，即北齐慧光律师。

#### 第三节 显知由径

显知由径中分为五项：一，圣道本基；二，戒有大用；三，略解名义；四，优劣有异；五，重受通塞。

##### 第一项 圣道本基

▲《戒疏》云：“斯乃大圣降临，创开化本，将欲拯拔诸有，同登彼岸，为道制戒，本非世福。” 《行宗》释云：“为道者，通而为语，即指三乘，推佛本意，下至翻邪，终为一实而作前引。况经开会，殊途同归；《涅槃》重扶，无非显性。今明为道，专指佛乘，止息化城，终非本意。故知化本尚非二乘，岂为世福而立斯戒。”

翻邪者，翻邪三归，即但受三归依也。

△《戒疏》续云：“然烦惑难清，要由方便，致设三学用为治元。故《成论》云：戒如捉贼，定缚，慧杀，三行相因，斯须摄济。故初行者务先学戒，检策非违，三业清净，正定、正慧自然而立。” 《行宗》释云：“欲明三学开设之致，此略叙之，则文无所壅。夫一切众生，本来皆具真精妙性，性之为体，唯寂唯照，一迷此性，乃昏乃散，翻号无明，积成烦惑，计有人我，随境发毒，鼓身口意，造生死业，流转诸趣，亿劫无穷。大觉慈哀，将令离苦，察病设药，对分三种。内心昏动对立定、慧，身口非违对立净戒。圣教虽多，不越三学。三学所立，唯依色、心。论其起也，则从本以发枝。用其治也，则先粗而后细。首先制戒，意在于斯。譬夫浊水，风激波腾，风波未息，欲得清澄，无有是处。三学次第，理数必然。乖越常模，去道全远。烦即昏浊，惑谓乱动。三毒结使，劫掠善财，喻之如贼。三行相因，谓次第而生。斯须摄济，谓不可相离。”已上皆见《戒疏记》卷一

▲《资持》云：“五分功德，以戒为初。无上菩提，以戒为本。安有弃戒，别求圣道？《智论》所谓‘无翅欲飞，无船欲渡’，圣言深勉，可不信乎？”见《事钞记》卷十五

##### 第二项 戒有大用

▲《事钞》云：“夫三宝所以隆安，九道所以师训，诸行之归凭，贤圣之依止者，必宗于戒。” 《资持》释云：“初句住持义；次句轨物义；三，发趣义；四，本基义。此之四句，摄尽戒功。文叙功能而首标大用者，良由有用，方见功能，功由用彰，所以先举。”见《事钞记》卷十五

##### 第三项 略解名义

▲《事钞》云：“依彼梵本具立三名。初言毗尼，此翻为律。二言尸罗，此翻为戒。三言波罗提木叉，此云处处解脱。显三次第，即是一化始终。律则据教。教不孤起，必诠行相，戒则因之而立。戒不虚因，必有果克，故解脱绝缚最在其终。” 《资持》释云：“一化始终者，教、行、果三，不唯戒律，一切教门次第皆尔。”

△《事钞》续云：“次明其义。初云‘律’者，法也。谓犯、不犯、轻、重等法，并律所明，即教诠也。二者，戒义。戒者，性也。性通善恶，故恶律仪类亦通周。若此立名，戒当禁也。三，解脱义者，近而彰名，随分果也，谓身口七非，犯缘非一，各各防护，随相解脱；远取戒德，因戒克圣，望彼绝累，由遵戒本。” 《资持》释云：“初释律义中二，上句训字，法以楷定为义。‘谓’下释义。一切戒本大分为二：前明犯相，后明不犯；犯中复二，即轻与重。四义摄尽毗尼大藏。就轻重中，复有因果、缺缘、开制之异，故云等也。显示律名从教而立，故云并律等。次释戒义中，戒以性名，性通三性，且论善恶，互不相容，各得禁义。恶律仪亦名恶戒，屠儿、猎师、旃陀罗辈，常行杀害，名受恶戒，持恶律仪。三，释解脱中，约近、远两义释之。近中，言随分者，显非顿脱，即处处义也。次远义者，此以凡地所受，望后圣果，故云远取。即前圣道本基义，故云因戒等。圣总三乘，累该五住。问：近、远两释，何以分之？答：此有多异。一近约止业，远望除惑。二近是凡地，远即圣道。三近是就因，远即从果。四近是渐防，远即顿破。”已上皆见《事钞记》卷十五

|  |  |  |
| --- | --- | --- |
| 翻名 | 毗尼 | 翻为律 |
| 尸罗 | 翻为戒 |
| 波罗提木叉 | 翻为处处解脱（《戒疏》翻为“别解脱”） |

|  |  |  |  |  |
| --- | --- | --- | --- | --- |
| 释义 | 律 | 法 | | |
| 戒 | 禁 | | |
| 处处解脱 | 近 | 随分果 | 处处解脱 |
| 远 | 圣果 | 解脱 |

##### 第四项 优劣有异

▲《资持》云：“优劣中，优即胜也。前后并单论‘别脱’，此兼道、定，还欲对显‘别脱’功胜。”

|  |  |  |  |  |
| --- | --- | --- | --- | --- |
| 别脱 | 别解脱戒（处处解脱） | 木叉戒 | 依受戒之作法而受得 | |
| 定 | 定共戒 | 禅戒 | 与禅定共生 | 皆随心而发 |
| 道 | 道共戒 | 无漏戒 | 与无漏智共生 |

▲《事钞》云：“《婆论》云：‘木叉戒，佛在世有，希现故胜；禅、无漏戒，一切时有。二，木叉通情、非情，宽故言胜；余二局情，狭故不如。三，木叉从慈心发故胜，能为佛道作因。四，木叉戒者，被及七众，绍续三乘、三宝、三道，住持功强；余二无能，故劣。五，木叉戒者，唯佛弟子有；余禅戒者，外道亦有。’” 《资持》释云：“《多论》五种：初时，二境，三心，四功，五人。初，时希常者，以木叉须佛出世，制方有故；余二纵非佛出，亦有得定证道之者，故常有也。二，境中，木叉遮、性通禁，余二但止性恶。三，约心者，慈即大心，故是佛因。《论》云：‘禅、无漏戒，不以慈心得，谓从智得。’此专自利，即二乘心，劣可知也。四，明功有二：一，摄生广，被七众故；二，住持胜，绍续等故。住持中三种，并以绍续字贯之，初所乘法，二即所住境，三谓所成果。五，约人中，外道无无漏戒，故但举禅戒耳，以彼亦得无色定故。”已上皆见《事钞记》卷十五

##### 第五项 重受通塞

▲《资持》云：“重受中，意令行者审己所受，更求增胜故也。”

▲《事钞》云：“依萨婆多宗，戒不重发，亦不重受，依本常定。” 《资持》释云：“言不重发者，彼云：‘木叉戒者，无有重得，若微品心受得五戒，后以中上品心受十戒，先得五戒更无增胜，于后五乃得增耳。’不重受者，彼计一受即定，既不重发，更受不增，故不立也。”

△《事钞》又云：“《成论》云：‘有人言，波罗提木叉有重发否？答云：一日之中受七善律仪，随得道处更得律仪，而本得不失，胜者受名。其七善者，谓五戒、八戒、十戒、具戒、禅戒、定戒、道共戒也。’” 《资持》释云：“‘成宗’开重受。本得不失者，从前体增为后体故。胜者受名，从后彰名，前名没故。《成论》离禅、定为二戒，色、无色别故。‘多宗’合为一，俱不动业故。问：重发、重受如何分别？答：重发据多戒，重受约一戒。若尔，《论》明重发，哪见重受？答：由体重发，即得重受，以彼重受一体发故。”已上皆见《事钞记》卷十五

▲《芝苑》云：“夫戒者，截苦海之舟航，发万善之端绪，三乘圣贤之所尊敬，历代祖师之所传通。但受之者心有明昧，学有精粗，而不能一揆，故有初受者焉，重增者焉。律明发心则有三品。一者唯期脱苦，专求自利，名为下品，此二乘心也。二者为物解疑，自他兼济，名为中品，此小菩萨心也。三者忘己利生，福智双运，了达本性，求佛菩提，名为上品，此大菩萨心也。审知初受，但发中、下，佛开重增，转为上品，此所谓增戒也。”见《芝苑遗编补遗》

上来“戒法”中第一章“通叙戒法”竟

第二章 归戒仪轨

▲《业疏》云：“古来集法，多削在家，便制疏云：‘律制内众，不被外部。’今据律文，通收清信，禁束三业，为道阶梯，理须明练是非、通塞、成败。何以知耶？如来设教，类同空界，随立一相，摄修皆尽，五戒被俗之法，五体通道之规，持犯相扶，难遮齐则。” 《济缘》释云：“同空界者，虚空有二义：一，无边义，喻周遍也；二，包含义，喻摄机也。且举五戒，显上一相广摄之义。被俗法者，约相局也；通道规者，据体通也。但淫分邪正，罪无篇聚，至于大重、小轻，方便趣果，义则不别，故云持犯相扶。扶字或作符。《羯磨注》引《善生经》具问遮难，与道不异，故云齐则。”

▲《业疏》云：“《萨婆多》云：三归五戒乃至‘别脱’，由佛出故开立此法。但轮王、梵王说世间法，惠利众生，故十善、四弘劫初便有，未能清升，超越世境。法王出世，不为世善，要断烦恼，远出界系，故明戒善，令依具修定慧等行，集生有本，此其意也。” 《济缘》释云：“初举归戒所出，别脱即具戒也。‘但’下比校优劣，初明世教之劣。轮王是人主，十善化人。梵王是天主，以四弘化人，即慈、悲、喜、舍四无量心。不待佛出，故劫初即有。报在人天，故未超世教。‘法王’下，次明归戒之胜，莫非断集脱苦、修道证灭也。”已上皆见《业疏记》卷十

《归戒仪轨》中分为三节：一，翻邪三归；二，五戒；三，八戒。

#### 第一节 翻邪三归

▲《业疏》云：“《母论》云：有五种三归：一，翻邪；二，五戒；三，八戒；四，十戒；五，具戒。唯具戒者不行于今，余四通有。” 《济缘》释云：“《母论》三归该通五法，足彰功胜。”见《业疏记》卷十

翻邪三归中分为六项：一，归意；二，显相；三，功益；四，忏悔；五，作法；六，料简。

##### 第一项 归意

▲《业疏》云：“《多论》云：‘以三宝为所归，所归以救护为义。如人获罪于王，投向他国，以求救护，彼王敕言：“汝求无畏以投我者，莫出我境，莫违我教，必当救护。”众生亦尔，系属于魔，有生死过，归向三宝，魔无如之何！’” 《济缘》释云：“初句示境，‘所归’下显义，‘如人’下举喻，‘众生’下合法。上三句合上获罪于王，下二句合上投向他国。魔有四种：天魔、五阴魔、烦恼魔、死魔。未归三宝，皆系属焉。”见《业疏记》卷十

##### 第二项 显相

▲《戒疏》云：“有四种三宝。一，理体者，如五分法身为佛宝，灭理无为是法宝，声闻学、无学功德是僧宝。二，化相者，如释迦道王三千为佛宝，演布谛教为法宝，拘邻等五为僧宝。三，住持者，形像塔庙为佛宝，纸素所传为法宝，戒法仪相为僧宝。四，一体者，如常所论，唯约心体义分三相，如《涅槃》说三宝同性等。” 《行宗》释云：“他宗皆缺理宝，四位分别独出今疏。初明理宝。五分者，戒、定、慧从因受名，解脱、解脱知见从果彰号。灭理，四谛灭谛涅槃。学、无学者，初果已去，同见真谛，名理和僧。然此理宝亦即同体，但望佛、僧、证理边为别。化相中，三千者，所化之境，谛教即四谛。法门虽多而以首者言之，又四谛统摄凡圣因果，大小教门，广略异宜，无出此四。住持中，戒法是僧体，仪相即削染也。一体中，如常论者，即指经论之宗。” 《芝苑》云：“众生妄念，天真本具，一体三宝也。诸佛果德，清净无染，理体三宝也。乘时利见，启迪群庶，化相三宝也。垂裕后世，流及无穷，住持三宝也。”见《芝苑遗编补遗》

△《戒疏》又云：“此三益世，近拔三有，远清二死，希世独达，可重名宝。故《宝性论》喻分六义。一，希有义，世宝贫穷所无，三宝薄福不遇。二，离垢义，世宝体无瑕秽，三宝绝离诸漏。三，势力义，世宝除贫去毒，三宝六通难思。四，庄严义，世宝严身令好，三宝能严法身。五，最胜义，世宝诸物中胜，三宝诸有无上。六，不改义，世宝炼磨不变，三宝‘八法’不动。” 《行宗》释云：“初约义略释，上三句显益。近、远二字，必对因果。二死者：一曰分段，三乘共亡；二曰变易，唯佛永尽。‘希’下一句结名。希世者，世间无故。独达者，超诸有故。‘故’下，次引文广释。今用四种三宝对此六义。初义，通四：住持，无信不遇；化相，无缘不遇，‘舍卫三亿’可以明之；理体局圣，凡愚不遇；一体，二乘不遇。第二义中，唯约理宝。《归敬仪》云：‘住持三宝，体是有为，具足漏染。’又云：‘化相体是无常，四相所迁，灭过千载，但可追远，用增翘敬。’据后一体，在迷随染。故此三种，皆无此义。第三喻中，六通在人唯对化相，毒谓苦恼。第四，通四：住持、化相能发信仰，理体、一体可以修证，皆是严身。第五，亦通四：余三易解，住持佛法，虽是世物，莫不表示法身，功用无极。《归敬仪》云：‘金木石土体是非情，以造像故，敬毁之人自获罪福。’故知此宝得名无上，法亦准同。剃染之僧为世福田，人天中胜，破戒恶行犹过外俗，况余持奉其胜可知。第六，唯局理宝。《归敬仪》云：‘此之三宝常住于世，不为世法之所陵慢。一体虽常，然就迷边随缘流变。余二无常，非所论矣。’八法者，《智论》云‘衰、利、毁、誉、称、讥、苦、乐’，四违四顺，能动物情，名为八风。理宝人法皆是出世无漏圣道，不为八法之所动故。”

△《戒疏》又云：“四宝为言，理宝为胜，由常住故，为世所归。余三随设，体是有法。”  《行宗》释云：“理宝胜者，理通大小，生空真如是小乘理，清净心本即大乘理，今须约大以论胜劣。若尔，与一体何异？答：一体在迷，专据凡说；理宝约证，唯从圣论。故分二矣。是故理宝独胜余三。”已上皆见《戒疏记》卷二

▲《归敬仪》云：“缘理三宝者：理谓至理，天真常住，还是心体。且从染说，无始有终，但为惑网，不能出障，今以三学克翦缠结，惑业既倾，心性光显，始终性净，无始无终，由法成立，随境分相，即号此相为五分法身，谓戒、定、慧、解脱、解脱知见也。前之三学从因受名。由戒护助，果成法身，故云戒身。定、慧准此可以类知。后二从果次第受名。解脱身者，由慧克惑，惑无之处名解脱身。解脱知见，乃以出缠破障反照观心，故云知见身也。唯佛法中三乘圣者具此五分，能为六道作大归依。故《论》云：归依于佛者，谓一切智五分法身也；归依于法者，谓灭谛涅槃也；归依于僧者，谓诸贤圣学、无学功德，自身、他身尽处也，即自他惑灭所无之处，故云尽处也。如世珍宝，为生所重，今此三宝，为诸群生，三乘七众之所归仰，故名正归。”

△《归敬仪》又云：“此明理宝是归依所宗，故覆详之，令心有寄。”已上皆见《释门归敬仪》第二

##### 第三项 功益

▲《归敬仪》云：“经云：‘若人得闻“常住”二字，是人生生不堕恶趣。’斯何故耶？以知法佛本性常故，一时闻解，熏本识心，业种既成，净信无失，况能立愿归依，奉为师范，固当累劫清胜，义无陷没。如经：有人受三归依，弥勒初会解脱生死。此乃出苦海之良津，入佛法之阶位。但以罪多恶重，轻而慢者，虽曾受归，随缘还失。是故智人初受归时，专心缘此，得名归依，故感善神随逐护助。”见《释门归敬仪》第二

△《归敬仪》又云：“以诸道俗有识之徒，皆须归依三宝，请求加护，所得功德无有限量。七众约戒，前已受归，不妨重受，重感无作。善恶既尔，戒亦通之。若未受戒，止得但受翻邪三归，日别六时随时便受。显归三宝，自誓不回。”

△《归敬仪》又云：“如《善生经》云：‘若人受三自归，所得果报不可穷尽。如四大宝藏，举国人民七年之中运出不尽，受三归者，其福过彼不可称计。’又《较量功德经》云：‘四大洲中满二乘果，有人尽形供养乃至起塔，不如男子女人作如是言：“我某甲归依佛法僧。”所得功德不可思议。以诸福中，唯三宝胜故。’又《杂含经》云：‘与须达交者，令受三归，终生天上。有怀妊者，为其胎子受三自归，生已复受。后有知见，复教三归。设有奴婢客人怀妊生子，亦如是教。若买奴婢，受三归及以五戒，然后买之；不能，不买。乃至乞贷举息，要受三归，然后与之。若有施三宝物者，从世尊闻，称名咒愿乃得生天。佛言：善哉，如来有无上知见，审知方便，皆得生天。’”已上皆见《释门归敬仪》第九

▲《事钞》云：“《大集》云：‘妊娠女人恐胎不安，先受三归已，儿无加害，乃至生已，身心具足，善神拥护。’”见《事钞记》卷三十九

##### 第四项 忏悔

▲《事钞》云：“以信邪来久，妄造非法，今创归投，必翻邪业，《阿含》等经并令先悔。《涅槃》云：‘发露诸恶，从生死际，所作诸恶悉皆发露，至无至处。’必论设忏，随时诵习，亦得通用。” 《资持》释云：“初叙意，但使未归三宝，皆名信邪，随顺生死，皆名邪业。‘《阿含》’下引示。《涅槃》生死际，即无始时。无至处，即未来际，谓成佛果证大涅槃，即名涅槃为无至处，言其臻极更无所至故。‘必’下指法。随时，谓逐人别述。通用，谓如诸经，但忏三世十恶等。”见《事钞记》卷三十九

##### 第五项 作法

▲《羯磨注》云：“《善见论》云：‘并须师授，言音相顺。若言不出，或不具足、不称名、不解故，不成。’”见《随机羯磨》第二，已下所引羯磨文皆然，不再注出。

受五戒、八戒时，亦应准此，文略不出。

▲《事钞》云：“《智论》云：互跪合掌，在比丘前（五众得作），当教言：‘我某甲尽形寿，归依佛，归依法，归依僧。’（三说。）即发善法。次结云：‘我某甲尽形寿，归依佛竟，归依法竟，归依僧竟。’（三结。）” 《资持》释云：“一具仪，二对境，三作法。言某甲者，称己名也。尽形寿者，述所期也。归三宝者，是所投也。言发善者，明非戒也。后三结者，重更嘱累，不令忘失也。”见《事钞记》卷三十九

▲《业疏》云：“《多论》曰：‘言三归者以何为性？有论者言：教、无教性。’此就所发教之业，从体明性故。‘若淳重心，有无教也。’无教者，此明业体一发续现，不假缘办，无由教示方有成用，即体任运能酬来世，故云无教。今时经论多云‘无作’，义例同也。”  《济缘》释云：“引问中。性即是体。解中三，初正定体。教、无教性，彼论续云：‘受三归时胡跪合掌（身也），口说三归（口也），是身口教。若淳重心，有身口无教。’此就等者，疏家断也。教为能发，由教发得无教，故云所发教之业，即以无教为性也。‘无教者’下，二，释名。一发谓初念，续现即第二念。教犹使也，谓非教使之然，任运自然，酬因感报故也。‘今’下，三，会异，即《善生》《成论》《杂心》等也。”

△《业疏》又云：“作法之时，知三说已，无作便生，故能、所不昧于作业也。” 《济缘》释云：“三说已者，此据初念已前，通名为作。无作便生，即约次念，彻至尽报也。能授、所受知业成处，故不昧也。”已上皆见《业疏记》卷十

已上疏文二段及释文，示三归所发之业体。初学难解，宜参观“戒体门”。

##### 第六项 料简

▲《羯磨注》云：“此但受归法，无有戒法。故《母论》云：三归下有所加，得归及戒；若无加者，有归无戒。”

▲《业疏》云：“《多论》：‘问：称于佛、法，不称僧者，乃至互少，得成归否？答：不成受也。’” 《济缘》释云：“乃至互少，谓但称佛而不称法，或称法、僧而不称佛。”

△《业疏》又云：“又问：得从三师各受一归否？答：不得。” 《济缘》释云：“三师各受，答‘不得’者，人法俱异故。”

△《业疏》又云：“又问：得一年、半年受否？答：得随日多少受三归也。” 《济缘》释云：“彼宗五、八局时，三归通故。”

▲《业疏》云：“五趣为言，皆得受也。除报重者，自余山间、空远轻系地狱皆成三归。除不解者。” 《济缘》释云：“修罗遍在五道，故但云五趣。除报重者，别简下趣，以人、天二趣自可受故。文举轻狱，鬼、畜类知。除不解者，通简五趣，以人、天不解，亦不成故。”已上皆见《业疏记》卷十

#### 

#### 第二节 五戒

五戒中分为七项：一，戒德高胜；二，简人是非；三，预习发戒；四，叹功问相；五，忏悔清净；六，作法差别；七，料简杂相。

##### 第一项 戒德高胜

▲《羯磨注》云：“经云：‘有善男女布施满四天下众生四事供养，尽于百年，不如一日一夜持戒功德。’以戒法类通情、非情境故也。” 《业疏》释云：“初受戒时，已行三施尽众生界，故财有量不及此也。尽形不盗者，已施法界有情之财；言不杀者，已施法界有情无畏；即用戒法行己化他，即名法施遍众生界。财为局狭、集散之法，能开烦惑恼害之门，戒法清澄，故绝斯事。” 《济缘》释《疏》云：“初总示，以初受时立誓断恶，遍生境故。财、法、无畏施为三施。‘尽’下，二，别列。不盗不妄取，即是施财。不杀无侵恼，即施无畏。此二自行，令他仿之，即法施也。财施济彼困穷，无畏令他安乐，此二即慈悲也。法施使彼开悟，即智慧也。三者既备，其胜可知。‘财’下，三，通结。初句示财施局狭：一不具三施，二不遍生境。‘集’下明财施生过。集则不免贪求，散则宁无取舍，得者则喜，不得则瞋，能开烦恼，故不及戒。”

△《羯磨注》续云：“《论》云：由戒故，施得清净也。” 《业疏》释云：“《智论》云：若不持戒得财施者，多贪不净，以利求利，恶求多求，故使来世受不净果，如牛羊猪狗，衣食粗恶。若持戒者，既绝恶求，清净行绝，乃至佛果。” 《济缘》释《疏》云：“前明破戒行施之损。‘若’下，次明持戒行施之益。”已上皆见《业疏记》卷十

##### 第二项 简人是非

▲《羯磨注》云：“当于受戒前，具问遮难。故《善生经》云：‘汝不盗现前僧物否？于六亲所，比丘、比丘尼所行不净行否？父母、师长有病，弃去否？杀发菩提心众生否？’” 《济缘》云：“注中四种，乃性重中极重之者，白衣有犯，障戒不发。不列大妄，非彼犯故。见病弃去，可摄杀中。”

若有遮难者，忏净可受五戒。唯污尼或污比丘者，已后不许出家。

▲《业疏》云：“如《成论》中：‘五逆罪、贼住、污尼，毗尼不许者，是人为恶所污，能障圣道，故不许出家。若为白衣，得善律仪，不遮修行施、慈等善，有世间戒。’准此有过，如文不合，必忏荡已，二教无违，但业重障深，不发具戒也。” 《济缘》释云：“初引文中二，初明制出家意。‘若’下明通在家意，且令诱接住善道故。施、慈等者，布施、修慈皆世福故。‘准’下，次义决。虽通五戒，必约忏净为言，有过不忏如注所简，故云不合。二教，即世教与佛制也。恐疑忏净容可出家，故约深重，释通教意。”已上皆见《业疏记》卷十

五逆、贼住、污尼或比丘，皆十三难摄，已后不许出家。贼住者，未受具足戒人，窃入僧中共受利养，或盗听正作羯磨等，即成出家之障难。若白衣偷阅僧戒律，或但闻僧中说戒，虽非障难，亦佛制所不许。如《戒疏》云：“下众无知，多生慢习，制令耳目不属，则重法尊人，生其钦仰。”是盖恐起轻易之心，故制不许，与贼住异也。

##### 第三项 预习发戒

▲《业疏》云：“将欲受戒，初须说缘境宽狭，令受者志远，见相明白。” 《济缘》释云：“前四戒，并遍有情上发；唯酒一戒，亦遍无情发。并同具戒，先须开导。志远，谓立誓要期。见相，谓识知境量。”见《业疏记》卷十

前四戒中盗、妄二戒，亦兼无情，如下“发戒境量”中明。

▲《事钞》云：“《萨婆多》云：‘凡受戒法，先与说法引导开解，令一切境上起慈愍心，便得增上戒。’” 《资持》释云：“引论明须师教。说法语略，总下境心。言开解者，解即是智，戒法深广，非智不克。一切境者，即情、非情。识境发心，纳体正要，不可粗略。学者至此，必须深究。多见诵语，二俱坠陷，宁无畏乎？”见《事钞记》卷八

预习发戒中分为四支：一，所受法体；二，发戒境量；三，依境发心；四，用心承仰。

第一支 所受法体

▲《芝苑》云：“标心期受，须识何法？谓佛出世制立戒法，禁防身口，调伏心行，十方诸佛、三乘贤圣并同修故，名为圣法。今者发心誓禀此法，作法而受，因缘和集，心境相冥，发生无作，领纳在心，名为戒体。故知受时弥须用意，一生大事不可自轻。”见《芝苑遗编》卷三

第二支 发戒境量

▲《芝苑》云：“所缘境，即法界众生依、正等法。戒依境制，体从境发，境既无量，体亦无边。”见《芝苑遗编》卷二

△《芝苑》又云：“缘境虽多，不出有二。一者情境，即十方三世恒沙诸佛及诸菩萨、缘觉、声闻，诸天、世人、修罗、地狱、饿鬼、畜生，下至蚊虻蚤虱微细蠢动，六趣之外中阴众生，如是等类皆遍十方，并通三世，无量无边不可称数，皆发得戒。二者非情境，谓一切世间微尘国土山河大地，草木花果，乃至一花一叶、一物一尘，随其数量，亦皆发戒。至于空、有二谛，灭理涅槃，圣教经卷、形像、塔庙、地水火风、虚空、识等。”见《芝苑遗编》卷三 此文宗《事钞》，《资持》有释义，今引如下。 《资持》释云：“‘空有’下四句别举二宝。据情、非情，摄境斯尽，为遮疑滥，故须别示。上句明化相法也。佛说四谛即摄世及出世凡圣因果，苦、集、道三名有谛，灭即空谛，亦名真俗二谛。次句，理即理体法也，异上空谛是教摄故。下二句，即住持二宝。问：此并非情，何须重举？答：恐谓圣境非戒缘故。问：化、理二法云何发戒？答：《疏》云：‘俱有损坏、毁谤义故，如提婆破法之类。’问：化相不明佛，住持不言僧者？答：并情收故。理中佛、僧俱无别体，所以可知。‘地水’下别举六大。上五非情，后一是情。风空及识，境相难见，故复示之，如盗戒说。又复须知随戒多别，如淫、杀等单情境也，如酒等唯非情也，如盗、妄等则兼二种，谓盗分四主，物兼六大，妄对所诳，复规利养。”见《事钞记》卷八

“盗分四主，物兼六大，妄对所诳，复规利养”者，若据盗戒所损之物主，妄戒所诳之人，唯局有情；若论盗戒所盗之物体，妄戒所规求之利养，则兼无情。盗戒中，物主及物体最为广泛，殆摄尽一切情、非情境，如下“持犯篇”委明。

△《芝苑》又云：“且现前色心，无量劫来，今生之中，造生死业，不可穷数，恶心遍布，充塞法界，经云：‘若有体相，尽虚空界不能容受。’若得戒者，则翻无量恶业，悉为清净戒体，为善种子，作成佛本基。南山祖师云：‘未受已前，恶遍法界，今欲进受，翻前恶境并起善心，故戒发所因，还遍法界。’”见《芝苑遗编》卷三 《资持》云：“言法界者，若就教限则局三千大千，今从圆意须论十方法界。无作之体称境而发，等法界量。”见《事钞记》卷八

▲《资持》云：“森然万境，何事非持？若不先发，行自何生？故知受前预须委学，今时昧教，谁复知之？”

▲《资持》云：“揽无边戒法，归无尽识藏，成善种子，作圣道基。翻无始恶缘俱为戒善，变有漏苦报，即成法身。我等云何不自珍敬？佛恩深重，粉骨难酬，苦海导师，朽宅慈父。愿从今日，尽于未来，竭力亡身，常赞三宝，广度群品，少答圣慈。”

▲《事钞》云：“如是随机广略，令其悟解。若不知者，心则浮昧，受戒不得，徒苦自他。《萨婆多》云：‘若淳重心则发无教，轻则不发。’岂可虚滥，理当殷重。” 《资持》释云：“随机者，须观利钝所宜广略，大论示导取解为期。浮谓不重，昧即不明。‘萨’下，引示得否由心重轻。诫令策进，必使开解。”已上皆见《事钞记》卷八 《资持》云：“重、轻二心难类其相，非谓徒然恳恻而已，要在见境明白，上品要誓，方名增上重心。”见《事钞记》卷十五

▲《资持》云：“问：所以须示境者？答：众生造恶由迷前境，恶业既因境起，善戒还从境生，是制法之所依，为发戒之正本。若不明境，将何用心？特此广张，深有远致。”见《事钞记》卷八

第三支 依境发心

▲《事钞》云：“次令发戒，应语言：当发上品心，得上品戒。” 《资持》释云：“如诸律论多言上品，前引《多论》但云增上，彼论又于五、十、具中，各分上、中、下心，则为九品，然是通论心之浓薄，亦不明示三品之相。此中欲令受者知心限量，故约文义次第明之，独此精详，余皆不述。劝发唯言上品，故知中、下非是正意，为显上品，令知优劣。”

▲《事钞》云：“《毗跋律》曰：发心‘我今求道，当救一切众生，众生皆惜寿命’，以此事受，是下品软心，虽得佛戒，犹非上胜。” 《资持》释云：“下品中。言求道者，所期果也。救众生者，所修行也。然虽救生，行有深浅，一不害彼命，二以法开导，三令得究竟度；前不得后，后必兼前。约义推之：初但护命，不令得脱，即二乘心，前云求道，正据小果；中品所修，以法开解，自他两利，度非究竟，即小菩萨，虽期佛果，行处中间，望前虽胜，比后犹劣；上品引导令至涅槃，同归佛道，即大菩萨行。准《沙弥篇》三位配之，恰然符合。学者至此，宜须明辨三心所期，行果分齐。”

“准《沙弥篇》三位”者，即今编中“别行篇”三观之文。

△《事钞》续云：“余二就义明之。云何中品？若言：‘我今正心向道，解众生疑，我为一切作津梁，亦能自利，复利他人，受持正戒。’” 《资持》释云：“中品中，初明期果须约佛乘，‘解’下期行明兼两利。津梁是喻，众生堕疑故受生死，能为开解令彼得度，生死如津，我身如梁，法喻可见。”

△《事钞》续云：“云何上品？若言：‘我今发心受戒，为成三聚戒故，趣三解脱门，正求泥洹果，又以此法引导众生令至涅槃，令法久住。’” 《资持》释云：“上品中三，初明自利行，‘又’下明利他行，‘令法’下明护法行。初中，‘为成’下，明远期也。上二句大乘三学，即因行也。下句求大涅槃，即圆果也。三聚戒者，出《璎珞经》，聚即总摄为义。菩萨三聚，摄行斯尽：一摄律仪戒（律仪禁恶，结业烦恼究竟断故，即止行也），二摄善法戒（世出世间大小修证究竟修故，即作行也），三摄众生戒（一切含识究竟度故，即四摄行，亦名饶益有情戒）。三解脱者，虽是观慧，非定不发，即定、慧二学，绝缚证真由此得入，故号三解脱门，然名通小教，今对三聚须局大乘：一，空解脱门（即性空也）；二，无相解脱门（即相空也）；三，无作解脱门（即唯识也，亦名无愿）。《忏篇》三观别配三位，此明大行，须约圆修。泥洹果者，名亦通小，取大可知。问：今此所受，为即三聚？为非三聚？若云即者，后须更受菩萨戒否？又复大小混乱，如何分别？若云非者，戒从心发，既发此心，哪非此戒？大见错解。故特提示，使自求之。次明利他，此法即上因行，涅槃即上果德。三，护法中，自利利人，传传相续，佛种不断，故得久住。深虑词繁，略示梗概，所谓书不尽言，言不尽意，自非经远、优柔积习，浅识粗心，何由可解？余广如《疏》。”

▲《事钞》云：“如此自知心之分齐，得佛净戒亦有分齐。” 《资持》释云：“良以无作假作而生，既非色心，无由表示，必约能领显戒优劣。前明上品所期远大，所纳之体定知增上，故云有分齐也。”

▲《事钞》云：“问：此教宗是何乘，而发大乘志耶？答：此四分宗，义当大乘，光师亦判入大乘律取。” 《资持》释云：“前明上品，越教乖宗，故须问释。答中，初二句标示。言义当者，则显教宗本非是大，有义相当，《疏》云分通，意亦同此。‘光师’下，攀古例。然彼所判，太成通漫，文虽引据，意不全取。‘四分’是大，将何为小？即应‘梵网’体行全同，菩萨、声闻二戒无别。定知不尔。是以祖师所立，语意从容，义当、分通，深符教旨。问：上品心者，为全是大，为分通耶？答：扶成本宗，分通义耳。问：分通之义，出自何人？答：如来立教，被此机缘，部主深知，还符佛意，别立成宗。是以前后律序，法正所安，多伸此意，岂不明乎？”已上皆见《事钞记》卷八

“《疏》云分通”者，见后“戒体门·假名宗支”。

▲《芝苑》云：“问：此与菩萨戒体为同为异？答：体同缘异。言缘异者，大则三归四弘、请师问遮、三番羯磨、诸余法式，与今小宗两途迥别。言体同者，以缘为旁助，心是正因，缘疏因亲，体从因发，前既心发上品，故知今体即大乘。问：体若同者，持犯立忏诸余行相如何分别？答：体虽约圆，行必依受。既受从当教，故行相无差。若尔，持犯既依教限，出体何必约圆？答：体既多途，故须圆会；律仪不异，故得就宗。又依教奉持，则受随相应，约圆开解，使域心于处。既开显大解，依小律仪即成大行，岂须弃舍方曰大乎？故《疏》云‘常思此行即摄律仪’等。”见《芝苑遗编》卷一

▲《事钞》云：“如是发戒缘境及心有增上，此之二途，必受前时，智者提授，使心心相续，见境明净，不得临时方言发心。若约临时师授，法相尚自虚浮，岂能令受者得上品耶？或全不发，岂非大事？” 《资持》释云：“牒上二科诫令早示。‘使’下二句即上心境，心须念念无间，境必法法无昧，毫差即失，可不慎乎？今时昧教，但知学语，岂非宿业所追，致使此生虚丧！深须责己，期逐将来。虚浮者，以临事仓卒，多容舛谬故。”见《事钞记》卷八

第四支 用心承仰

▲《芝苑》云：“心境相应，纳体正要。正作法时，冥心运想，遍缘如上情、非情境，由境广故，心亦随遍，念念现前，不得浮散。当想己身总虚空界，容受法界尘沙戒法。当此之际，深须用意，莫缘他事。差之毫微，则徒染法流，一生虚丧，可不慎哉！”见《芝苑遗编》卷三

##### 第四项 叹功问相

▲《羯磨注》云：“《善生经》云：‘具问遮难已，若无者，应语言：“此戒甚难，能为声闻、菩萨戒而作根本。善男子！戒有五种，始从不杀乃至不饮酒，若受一戒是名一分优婆塞，具持五戒名为满分优婆塞，汝今欲受何分之戒，当随意受。”尔时智者应随语为受。’” 《业疏》释云：“《善生经》中问戒相者，以法行务，意存始终，不取受具致有随缺，观其志力，察其智愚，量功进法，不徒虚受。” 《济缘》释《疏》云：“此明分受所以。受具，谓具受五条也。随缺，谓受已毁犯也。”

▲《业疏》云：“问：前翻邪三归，直尔即授，此五戒归，如何简略者？答：翻邪背邪，初心难拔，欻然回向，宜即引归。若更覆疏，容还旧迹。五戒不尔，先以归正，心性调柔，堪思我倒，故须简略，方入道门。以五体有亏，三乘无托。仍随分受，皆是任时能，接机布教，可准知也。” 《济缘》释云：“前受归法不制简能，与此不同，故须问决。简谓简取，略即略去。答中二，初答三归不简。覆疏谓反覆疏理，旧迹即邪道。‘五’下，次答五戒须简中，初彰异：一，曾受归法，不虑退还；二，为入道门，须简净器。五戒是圣道之基，有亏则三乘无托，恐有轻犯，故须简略。‘仍’下准例。以体净者犹须量能，听随分受，明知虑犯故制简之，故云可准知也。”已上皆见《疏记》卷十

##### 第五项 忏悔清净

▲《羯磨注》云：“《阿含》等经云：于受前忏罪已，然后受法。” 《业疏》释云：“《阿含》等下，明行净纳法也。但无始无明是生死本，若理若事顺违俱罪，故须前忏，使心清净，方堪圣法。” 《济缘》释《疏》云：“先忏后受，经论并然，故注云《阿含》等。妄起不觉谓之无始无明，业苦所依故为生死之本。动念违理，作恶违事。澄心顺理，修善顺事。违罪可知，顺有罪者，以凡心学道，本惑尚存，造理则取舍未忘，行事则我人难拔，所以顺、违二俱有罪。义须忏净以应净法，故云故须等。”见《业疏记》卷十

##### 第六项 作法差别

作法差别中分为三支：一，临时开导；二，正纳戒体；三，示相教诫。

第一支 临时开导

▲《事钞》云：“若至此时，正须广张示导发戒正宗，不得但言起上品心，则受者知何是上品，徒自枉问。今薄示相貌，临事未必诵文。” 《资持》释云：“言正须者，显前发戒且令预习，未是正用，今将纳法，纵令已解，更须委曲选择要语，激动蒙心。戒师当此，不可率易。策导开解，纳法之本，故云正宗。”

△《事钞》续云：“应语言：善男子！深戒上善，广周法界，当发上心，可得上法。今受此戒，为趣泥洹果，向三解脱门，成就三聚戒，令正法久住等，此名上品心。” 《资持》释云：“初指法体，‘当’下正示发心。”

△《事钞》续云：“次为开广汝怀者，由尘沙戒法注汝身中，终不以报得身心而得容受，应发心作虚空器量身，方得受法界善法。故《论》云：‘若此戒法有形色者，当入汝身作天崩地裂之声。由是非色法故，令汝不觉。’汝当发惊悚意，发上品殷重心。” 《资持》释云：“五蕴色心，宿因所感，故云报得。法既周广，劣报不容，必须运动，方堪领纳，故云应发心等。虚空无边，身量亦等，心法相称，揽法归心，还依报得。”

△《事钞》续云：“今为汝作法。此是如来所制，发得尘沙法界善法，注汝身心，汝须知之。” 《资持》云：“初则鼓令动转，次则举集在空，后则注入身心，领纳究竟。三法次第，各有所主，由心业力不思议故，随所施为无非成遂。”已上皆见《事钞记》卷九

初、次、后三法者，若约受五、八戒言，即三说三归誓而纳戒体，如下文所载。第一遍说归誓时，法界善法，由心业力，翻恶为善，悉皆动转；第二遍说归誓时，法界善法，聚集空中，如云如盖；第三遍说归誓时，法界善法，从空中下，注入身心，充满正报。

▲《济缘》云：“揽无边圣法，蕴有待凡躯，五分基成，三身体具，超凡鄙秽流，入众圣宝位者，其斯之谓乎！”见《业疏记》卷十五

第二支 正纳戒体

▲《事钞》云：“作法者：‘我某甲，归依佛，归依法，归依僧，尽形寿为五戒优婆塞，如来、至真、等正觉是我世尊。’（三说。）‘我某甲，归依佛竟，归依法竟，归依僧竟，尽形寿为五戒优婆塞，如来、至真、等正觉是我世尊。’（三结。）” 《资持》释云：“词句分五：一，陈己名；二，归三宝，回向境界；三，尽形等显所期，文举尽寿，或一日夜，或月或年，随时自改；四，为五戒者，正立誓也，且举满分，或一分、二分亦在临机；五，如来等结归正本也，以‘三宝’名通九十六种，后须显正，非同前滥，由此胜号外道无故。如来者，乘如实道来成佛也。至真者，体悟无邪也。等正觉者，道同三世也。此实我归，余非敬者，故云是我世尊。前三归誓，正发戒缘，三法才竟，即纳戒体。后三归结，是嘱，非体。”见《事钞记》卷三十九

▲《羯磨注》云：“三授已，告云：向授三归，正是戒体；今又三结，示戒所归。”  《业疏》释云：“告令戒体者，令知得时节，不比由来说后戒相方云受戒也。” 《济缘》释《疏》云：“《多论》云：‘有言：“三归竟，说一不杀戒，尔时得戒，以势分相着，本意受五故。”有言：“说五戒竟得戒。”’恐有执此，故特拣之。彼论自云：‘诸说中，受三归已得者，此是定义。’即今所取也。”见《业疏记》卷十

第三支 示相教诫

▲《事钞》云：“《智论》：‘戒师应语言：“汝优婆塞听！是多陀阿伽度、阿罗诃、三藐三佛陀，为优婆塞说五戒法相，汝当听受。尽形寿不杀生是优婆塞戒，能持否？（答能。）尽形寿不盗是优婆塞戒，能持否？（答能。）”’尽形寿不邪淫、不妄语、不饮酒，并准上说。”

《资持》释云：“多陀此云如，阿伽度此云来，阿罗诃此云应（应即应供），三藐三佛陀此云正等正觉，亦举三号令生信奉。”

五戒相释义，如后“持犯篇·持犯别相”中具明。后八戒相亦尔。

△《事钞》续云：“是为在家人五戒，汝尽形受持，当供养三宝，劝化作诸功德，年三月六常须持斋，用此功德回施众生，果成佛道。” 《资持》释云：“‘是’下，嘱累有四：初嘱谨护，二劝作福，三令受斋，四教回向。年三者，正、五、九月，冥界业镜轮照南洲，若有善恶镜中悉现。（或云：天王巡狩四天下，此三月对南洲。又云：此三月恶鬼得势之时，故令修善。）月六，白、黑两半，各有三日。按《智论》：初八，天王使者下；十四，天王太子下；十五，天王自下，观察众生善恶。二十三、二十九、三十日亦尔。（小尽准布萨，应用初一。）持斋者，或受八戒，或但持斋，中前一食，中后不得妄啖。（今多蔬菜，不节晚食，此虽非斋，犹胜荤血。又有饮水周时为清斋者，此乃邪术。一切众生，仰食而住，但勿过中，是佛正教。）”已上皆见《事钞记》卷三十九

▲《业疏》云：“《多论》问曰：不受三归，得五戒否？答：不得也。要先授归，方得戒矣。所以说戒名者，欲使知名，令护行故。” 《济缘》释云：“初定发体必在三归。‘所以’下，次明说相别有所为。”见《业疏记》卷十

##### 第七项 料简杂相

料简中，且举“多宗”“成宗”对明差别，有六种：一对趣，二渐顿，三延促，四具支，五自誓，六重受。并附列表于文后。

▲《业疏》云：“《多论》云：‘龙，畜生摄，以业障故，无所晓知，无受戒法。虽经中说受八斋法，但得善心功德，不得斋也。’《成实》云：‘余道众生得戒律仪，经说诸龙亦受一日戒故。’《善见》中，诸龙及神得三归五戒也。义准《多论》据无知者，人犹不得，何况鬼畜？如余得者，谓有知解。” 《济缘》释云：“‘虽经’等者，即《善生》中龙受八戒，论家防难，以意释之。斋即八戒。然是《成论》所据，即如下引。《善见》神者，即是鬼趣。”

▲《业疏》云：“若准《多论》，五戒不具分受则不得戒，纵引经证，谓持二、三，不言受体。《成论》云：‘有人言，五戒木叉唯顿无渐，此事如何？’《论》答：‘随受一、二、三，皆得律仪。’《善生》所列一分、二分、少分、多分、满分是也。准斯明渐，五师受一，得戒不疑，如薄俱罗唯受不杀例也。” 《济缘》释云：“不具分受，谓不受五而受一、二，则不发戒体。纵引经者，论家防难，即下《善生》明分五受。彼谓受时具发五戒，但由随中持有多少，故有一分、少分等。次《成论》中，顿谓具受，渐即分受。以前三归不许互缺，异师别受并判不成，恐谓同彼，故准决之。薄俱罗，此翻善容，以彼好容仪故。婆罗门种，天竺国人，昔毗婆尸佛时曾作贫人，持一诃梨勒果施病比丘，服讫病愈，以此因缘，九十一劫天上、人中受福快乐，今生婆罗门家，其母早亡，后母恶之，屡害不死，后求佛出家，得阿罗汉，年一百六十岁，未曾有病，盖从昔尝持一不杀戒，故受斯报。准知分受，理无所疑。”

▲《业疏》云：“如《多》《杂》二论解云：五戒一受，佛制定故，必须尽形，八戒必一日夜，不可乖也。如《成实》中，亦随日受乃至尽形。” 《济缘》释云：“五戒尽形不可促，八戒日夜不可延，故云佛制定也。次引《成论》，二戒延促任意皆得，故云随日也。”已上皆见《业疏记》卷十

▲《事钞》云：“《智论》：‘问：口中四过，何为但有妄语？答：但举妄语，余三并摄。又佛法贵实语，故在先摄也。’” 《资持》释云：“若据‘有部’，但发四支。‘成宗’具七，与《论》颇同，故引示之。答中，上二句正答举一。‘又’下转释举妄，恐云：何不于余三中趣举一耶？故引释之。”见《事钞记》卷三十九 《芝苑》云：“彼五、八、十，唯发四支，比丘方具。此宗七众，七支齐禁。”见《芝苑遗编》卷一

▲《业疏》云：“如律文中皆自誓受者，《多论》文云‘听五众受’，两俱得也。” 《济缘》释云：“本律、《智论》皆听自誓，《多论》《俱舍》并制从他。虽云两得，准下八戒无师故开，有则不许。”

△《业疏》又云：“约此问答，从他受也。律中云：‘世尊！我今归依佛法僧，尽形不杀乃至不饮酒。’此令自誓。八戒既开，此应得也。观时进否，义非抑塞，接俗之化，随机而举可也。” 《济缘》释云：“初指上从他。‘律’下，次明自誓。《成论》八戒亦通自誓，文如后引。”

▲《业疏》云：“若准《多论》，不得重受。依《成实》《四分》，俱开重受，故末利夫人第二、第三重受五戒，即其证也。” 《济缘》释云：“‘多宗’，五戒其必尽形，故但一受，义无重加。‘成宗’不尔，任时长短，随受随增。二、三重受，事见本律。”已上皆见《业疏记》卷十

|  |  |  |
| --- | --- | --- |
| 一、对趣 | 多宗 | 余道众生不得戒 |
| 成宗 | 余道众生得戒 |

|  |  |  |
| --- | --- | --- |
| 二、渐顿 | 多宗 | 不具受不得戒 |
| 成宗 | 不具受得戒 |

|  |  |  |
| --- | --- | --- |
| 三、延促 | 多宗 | 五戒必尽形，八戒必一日夜 |
| 成宗 | 延促任意皆得 |

|  |  |  |
| --- | --- | --- |
| 四、具支 | 多宗 | 但发四支 |
| 成宗 | 皆发七支 |

|  |  |  |
| --- | --- | --- |
| 五、自誓 | 多宗 | 定从他受 |
| 成宗 | 开自誓受 |

|  |  |  |
| --- | --- | --- |
| 六、重受 | 多宗 | 不重受 |
| 成宗 | 开重受 |

第三节 八戒

八戒中分为六项：一释名，二功益，三简人，四忏悔，五作法，六料简。

##### 第一项 释名

▲《业疏》云：“云戒、云斋、云关者，众名乃异，莫不摄净归心也。言八戒者，八即所防之境，戒则能治之业。言八斋者，斋谓齐也，齐一其心；或言清也，静摄其虑，如世闲室亦号斋也。言关斋者，即禁闭非逸，静定身心也。” 《济缘》释云：“初总示三名。或处单称，或处连呼云八关斋戒，并如经律呼召不同。息缘离过，善法内增，故云摄净归心也。‘言’下，别释三。初释戒义，所防是过，能治即行。次释斋义有二：齐取专注，心无差别；清取离过，绝诸杂想，世中斋馆亦取闲静之意。三，释关义，从喻为名，如世门关，防奸止寇，即禁闭义也。”见《业疏记》卷十

##### 第二项 功益

▲《业疏》云：“多云：经说，作阎浮王于人中宝一切自在，不如八戒十六分一。” 《济缘》释云：“阎浮王即转轮王，彼国一钱重十六分，故经论中多举为比。”

▲《业疏》云：“《善生》云：除五逆罪，余罪皆灭。”

▲《业疏》云：“《智论》云：譬如软将将兵，终竟无勋，健将破敌，一日之中功盖天下，五戒、八戒其相同此。良由五但离邪，未能清绝；八行全净，相同无漏，约期乃少，取行则多，故功益彼。” 《济缘》释云：“欲为生死本，绝欲则超生，故唯约淫以分胜劣。时少则不及尽形，行多则加彼三戒，仍断正淫。”

▲《业疏》云：“《成实》云：‘天王福报亦所不及。帝释说偈，佛止之曰：若漏尽人应说此偈：“六斋神之日，奉持于八戒，此人获福德，则为与我等。”’” 《济缘》释云：“天王即帝释，是三十三天主故。据《论》，帝释先说偈，佛方止之，文中引倒。偈云六斋神之日，谓天神下降日也。则为与我等，帝释自谓受持八戒福与己同。佛呵止之，若漏尽人可说此偈，则与三乘圣人无漏福等，帝释天福所不及也。”已上皆见《疏记》卷十

▲《义钞》云：“优婆塞受三归五戒者，闻佛说法，得下二果，不证三、四，受八戒者亦证三、四。”见《拾毗尼义钞》卷一

##### 第三项 简人

▲《义钞》云：“八戒亦问诸难，准五戒解。”见《拾毗尼义钞》卷一

##### 第四项 忏悔

▲《事钞》云：“次为忏悔。《智论》云：‘我某甲，若身业、口业、意业不善，贪瞋痴故，若今世、先世有如是罪，今日诚心忏悔，三业清净，受行八斋，是则布萨。’” 《资持》释云：“布萨翻净住，亦云清净。”

▲《事钞》云：“《增一》：若受八斋，先忏悔罪，后便受戒。”已上皆见《事钞记》卷三十九

##### 第五项 作法

作法中分为二支：一正纳戒体，二说相发愿。

第一支 正纳戒体

受前应预习发戒及临时开导等，皆同五戒，可以例知。

▲《羯磨注》云：“《俱舍论》云：‘前受戒者下坐合掌，随施戒人语，勿前勿俱，若违不成。’” 《业疏》释云：“随施戒人语者，师资道成，授受有仪，非轻法故。”见《业疏记》卷十

受三归、五戒时，亦应准此。

▲《事钞》云：“次受法者，《智论》云：‘受一日戒法，长跪合掌，应作是言：“我某甲，归依佛，归依法，归依僧，一日一夜为净行优婆塞。”（三说。）“我某甲，归依佛竟，归依法竟，归依僧竟，一日一夜为净行优婆塞竟。”（三结。）’” 《资持》释云：“文为四段：初称名；二归境；三限期，准下《成论》受通长短，随人加改；四立誓。”见《事钞记》卷三十九

▲《业疏》云：“言净行者，以所期时，奉持九支，同诸佛戒，故云净也。何以不言如来正觉者？五戒初离邪缘，故以正隔之。今于五上重增胜行，复何须也。” 《济缘》释云：“以同佛戒，故名净行。私释，对前五戒未断正淫，故加简之。由五戒后具列三号，今文既缺，故此通之。若尔，不受五戒，直受八戒，非是重增，理须加唱。私释，作法加简，非正受词，义应通得，文中且据一往释耳。”见《业疏记》卷十

第二支 说相发愿

▲《事钞》云：“次为说相：‘如诸佛尽寿不杀生，我某甲一日一夜不杀生亦如是。如诸佛尽寿不盗，我某甲一日一夜不盗亦如是。如诸佛尽寿不淫，我某甲一日一夜不淫亦如是。如诸佛尽寿不妄语，我某甲一日一夜不妄语亦如是。（不饮酒，不坐高大床上，不着花鬘璎珞及香涂身、熏衣，不自歌舞作乐及故往观听，亦如是。）已受八戒。如诸佛尽寿不过中食，我某甲一日一夜不过中食亦如是。我某甲受行八戒，随学诸佛法，名为布萨。’” 《资持》释云：“正说相中，全依《智论》。准文九戒，而言八者？《多论》云：斋以过中不食为体，八事照明故成斋体（谓以八戒禁防非逸，方显持斋清净，故云照明），共相支持名八支斋，故言八斋，不言九也。所以‘不过中食’在后独明。若依《羯磨》，则合高床、歌舞为一，过中为八。又《增一》中，过中为第六，合严身、观听为一。皆所出不同，随依并得。”

△《事钞》续云：“愿持是布萨福报，愿生生不堕三恶道、八难，我亦不求转轮圣王、梵释天王世界之乐，愿诸烦恼尽，逮得萨云若，成就佛道。” 《资持》释云：“教发愿中，初离恶趣，‘我’下拣世报，‘愿’下示所求。萨云若亦云萨婆若，此云一切智。”已上皆见《事钞记》卷三十九

《随机羯磨》中说相发愿，皆与《事钞》不同，今录于下，随依并得。

▲《羯磨》云：“授戒相言：如诸佛尽形寿不杀生，某甲一日夜不杀生，能持否？（答言：能持。）如诸佛尽形寿不盗，某甲一日夜不盗，能持否？（答言：能持。）如诸佛尽形寿不淫，某甲一日夜不淫，能持否？（答言：能持。）如诸佛尽形寿不妄语，某甲一日夜不妄语，能持否？（答言：能持。）如诸佛尽形寿不饮酒，某甲一日夜不饮酒，能持否？（答言：能持。）如诸佛尽形寿离花香璎珞、香油涂身，某甲一日夜离花香璎珞、香油涂身，能持否？（答言：能持。）如诸佛尽形寿离高胜床上坐及作倡伎乐、故往观听，某甲一日夜离高胜床上坐及作倡伎乐、故往观听，能持否？（答言：能持。）如诸佛尽形寿离非时食，某甲一日夜离非时食，能持否？（答言：能持。）” 《业疏》释云：“如诸佛至不杀生，举胜境所行也。某甲已下，引己上同。问答之相，显成持誓。有本云‘我某甲一日夜不杀生亦尔’者，直述己契，上同于佛，不假问答，亦成说相，余并准此。第三淫戒者，以自他俱远故。有人云邪淫者，此五戒相，由制他开自故。八戒云邪者，误也。第五戒相，有人加辛肴者，正文无此，既受净身，焉啖膻臭，理不可也。第六花璎油涂者，中梵以为美饰，此方所重衣服装校、脂粉涂面以为修身，如《论》‘离旧庄严’，义须准的。第七离高胜床及观听倡伎者，合二散慢缘为一戒也。”

△《羯磨》续云：“《阿含经》云：如上次第授已，当教发愿言：‘我今以此八关斋功德，不堕恶趣、八难、边地，持此功德摄取一切众生之恶，所有功德惠施彼人，使成无上正真之道，亦使将来弥勒佛世三会得度生老病死。’” 《业疏》释云：“二，明愿中，自他两利也。由持斋德对治恶趣者，灭戒难也。八难者，灭障闻思难。上明自益也。他恶摄取、己善惠人者，行大道心也。使成正道者，不从他方便，唯一乘法也。将来三会者，缘遇慈氏，近可寄心。”

《济缘》释《疏》云：“初总示。‘由’下，别释二，初释自利。戒法唯人得受，故恶趣为戒难。闻思修慧须生善道，值佛闻法具根正信，故八难为闻思障。‘他’下，次释他利。行大道心，即菩萨行。方便是二乘权教，一乘即佛道实教。岂唯八戒，一宗立教，皆用此意，学者宜知。”已上皆见《业疏记》卷十

##### 第六项 料简

料简中分为四支：一，对简“多宗”；二，迟受开成；三，独受离过；四，断恶摄净。

第一支 对简“多宗”

对简中且举四种，一简众，二渐顿，三延促，四自誓。余同五戒料简杂相中。

▲《业疏》云：“《多论》云：受八戒人，在七众中何众所摄？虽无终身戒，而有日夜戒，应名优婆塞。若得名者，又无终身戒；若言非者，又有日夜戒；止得为中间人也，即七众之外更有木叉八戒也。” 《济缘》释云：“初标问，‘虽’下答通。彼宗五戒定须尽形，名终身戒，八戒唯一日夜，故名日夜戒。‘若’下转难，‘止’下重释。望非终身不当与名，望有日夜不可无名，在可否之间，故云中间人也。五、十、具戒，位通七众并须尽形，所以日夜不在其数。若尔，受八戒者究竟何名？答：如受法云‘净行优婆塞’，岂非名耶？上据‘多宗’，五、八局时，故在七众之外。若取‘成宗’，通收俗人，非七外矣。”见《业疏记》卷十

▲《事钞》云：“《成实》云：亦得随受一、二、三，及日月长短并成。”见《事钞记》卷三十九

▲《羯磨注》云：“《多论》云：若受八戒，应言一日一夜，莫使与终身戒相乱。《成实》云：五戒、八戒随日月长短，或一年、一月乃至半日、半夜，重受、减受并得。” 《业疏》释云：“一日夜者，以五种三归文相丛杂，故须简定，义无混乱，故准‘多宗’，必一日夜，不通过、减。《成实》随力多少者，接俗之教不可约之，如上说也。” 《济缘》释《疏》云：“初出彼宗之局，次准《成论》，二戒并通时日多少。”

▲《羯磨注》云：“《论》中令五众授之。《成实》云：若无人时，但心念口言，乃至‘我持八戒’，亦得成受。” 《业疏》释云：“《多论》五众通授者，皆是弘法之人。《成》《智》二论开自受者，非谓常途，故彼文云：若无人时得心念受。明缘开也。” 《济缘》释《疏》云：“《多论》定从他受。彼云：‘夫受斋法必从他受，于何人边受？五众边受。’《成》《智》二论，并开自受，文约无师，义兼缘碍。”已上皆见《业疏记》卷十

第二支 迟受开成

▲《羯磨注》云：“《俱舍论》云：若先作意于斋日受者，虽食竟亦得。”    《业疏》释云：“由观他因缘，不起犯戒心故。”

▲《业疏》云：“若将欲受，难事不得，待难解已，受者亦成。” 《济缘》释云：“如王、贼系闭等缘，心通事碍，中后开成。”已上皆见《业疏记》卷十

第三支 独受离过

▲《事钞》云：“《善生》：受八戒不得多，唯独受。” 《资持》释云：“《善生》不得多者，恐人参混，心不专一。泛论归戒，独受为佳，则心不他缘，法无通滥。今多众受，于理虽通，终成非便。”见《事钞记》卷三十九

第四支 断恶摄净

▲《业疏》云：“《善生》云：若诸贵人常敕作恶，若欲受斋，先遮断已，后方成就；若不遮者，则不成也。《成实》云：有人依官旧法，或为强力令害众生，谓无罪者，亦得杀罪，以缘具故。” 《济缘》释云：“初引《善生》明成否。贵人即王大臣。常敕作恶，谓行杀戮、鞭捶等事。次引《成论》以遮疑。依官旧法，如宰官秉政，依国典刑，或为官所使，刑戮于人，痴人多谓自无有罪。”

▲《业疏》云：“若已受斋，鞭打众生，虽即日不行，待明当作，皆斋不净。以要言之，若身口作非威仪事，即名不净。或心起贪、瞋、害觉，虽不破斋，斋不清净。若不修六念等，亦名不净。” 《济缘》释云：“初身口犯。待明当作，即要期业。‘若心’下，二，明意犯。违情故瞋，恼他为害。上二皆作犯。‘若不’下，三，明止犯，以受戒者当须逐日念佛、法、僧及天、戒、施故。”已上皆见《业疏记》卷十

上来“戒法”中第二章“归戒仪轨”竟

上来“宗体篇”中第一门“戒法”竟

## 第二门 戒体

戒体中分为四章：一戒体相状，二受随同异，三缘境宽狭，四发戒数量。

▲《资持》云：“戒体四章，初、二论体，二中兼行，三、四属法，四中有相。一往粗分，委如下说。”

标云戒体，而并明戒法、戒行、戒相者，以示四门互相摄故。

▲《事钞》云：“所以别解脱戒，人并受之，及论明识，止可三五，皆由先无通敏，不广咨询，致令正受多昏体相，盲梦心中缘成而已，及论得否，渺同河汉。故于随相之首，诸门示现，准知己身得戒成否，然后持犯方可修离。” 《资持》释云：“盲喻无知，梦喻不实，河汉喻其茫然不知涯际。”已上皆见《事钞记》卷十六

### 第一章 戒体相状

戒体相状中分为二节：一能领心相，二所发业体。

#### 第一节 能领心相

▲《事钞》云：“戒体者，若以通论，明其所发之业体；今就正显，直陈能领之心相。” 《资持》释云：“初标指彼此。所发，即无作。相，谓心之相状。”

△《事钞》续云：“谓法界尘沙二谛等法，以己要期，施造方便，善净心器，必不为恶，测思明慧，冥会前法，以此要期之心，与彼妙法相应，于彼法上有缘起之义，领纳在心，名为戒体。” 《资持》释云：“二，正示心相三，初二句示戒量。法界者，十界依正也。尘沙者，喻其多也。二谛者，佛所立教也。此谓约境显戒，故云等法。‘以己’下，二，正明心相。初句立誓尽一形寿，次句通包礼敬、陈词身口二业，‘善’下明屏绝妄念，‘测’下明心法相应。测思者，成业之本，得戒之因，三品心中随发何等。明慧者，反照心境如理称教，而非倒想妄缘前境。上明用心，下明合法。由上起心，必须遍缘尘沙等境，法从境制，量亦普周，心随法生，法广心遍，心法相应，函盖相称，故云冥会。法犹在境，以心对望，故云前法；下云彼法，义亦同然。‘以此’下，三，明纳体又三：初二句蹑上冥会。‘于’下明法随心起。法是无情，由心缘故还即随心，故三法纳体之时，初动于境，次集于空，后入于心，法依心故名为法体。‘领’下示体所在。若据当分，体是非心，不显所依，体与心异；今言在心，乃取圆意，即指藏识为所依处。”

▲《资持》云：“问：何不直示无作，而明心相者？答：能领之心，发体正要，独兹曲示，余并无文。若乃考得法之元由，决所受之成否，苟迷此旨，余复何言。或无记妄缘，或泛尔余善，一生罔象，毕世迟疑，‘无戒满洲’，圣言有旨，故兹提示，义不徒然！”已上皆见《事钞记》卷三

#### 第二节 所发业体

所发业体中分为六项：一，辨体多少；二，立两解名；三，依论出体；四，显立正义；五，先后相生；六，无作多少。

##### 第一项 辨体多少

▲《事钞》云：“问：别脱之戒，可有几种？答：论体约境，实乃无量。戒本防恶，恶缘多故，发戒亦多。故《善生》云‘众生无量，戒亦无量’等。今以义推，要唯二种，作及无作。二戒通收，无境不尽。” 《资持》释云：“答中，初约境示量。‘今’下举要统收。今正明体，此二为要，故偏举之。通收尽者，由此二戒悬防、总发体中含摄故。此收法体而言境者，欲明遍境之法皆归二戒故。”见《事钞记》卷十六

##### 第二项 立两解名

立两解名中分为二支：一，立两所以；二，并解名义。

第一支 立两所以

▲《事钞》云：“问曰：何不立一，及以三种？” 《资持》释云：“言不一者，欲显相须，故约互废以问。及以三者，《业疏》作何不三合，谓有作俱无作，二法同时，宜应更立一合，次前为三。”

△《事钞》续云：“答：若单立‘作’，作休谢往，不能防非，又不可常作，故须‘无作’长时防非。若单立‘无作’，则起无所从，不可孤发，要赖‘作’生。二法相藉，不得立一。”  《资持》释云：“初答不立一中，先明作须无作。作休不防者，以作短故。不可常作者，心或余用故。次‘若单’下，明无作须作。‘二’下，结示。”

△《事钞》续云：“何为不三？但由体相道理相违：一，作、无作别；二，心、非心别。性不可合，但得立二。若就所防，随境无量。” 《资持》释云：“次答不立三中。作、无作别者，动静异故。心、非心别者，体相违故。‘若’下释疑，以不许立三，恐谓戒法唯局此二，故特释之，显上且据能防，故唯二也。”已上皆见《事钞记》卷十六

第二支 并解名义

▲《事钞》云：“问曰：既知二戒，请解其名。” 《资持》释云：“结前生后，总问三名。”

三名者，作及无作是别名，戒即通名，共为三也。

△《事钞》续云：“答云：所言作者，如陶家轮动转之时，名之为作。故《杂心》云：作者，身、动身方便。” 《资持》释云：“作，即方便构造为义。陶家，谓土作家。轮，即范土为坯器之车，运之则转，故以喻焉。四大质体名报色，从缘动作名方便。报起方便，方便依报，二法相假，不一不异。但言报未必是方便，言方便其必具报。今以轮木喻报质，轮动喻方便，即名其动以为‘作’耳。‘故’下引证，身及动身对喻可解。”

△《事钞》续云：“言无作者，一发续现，始末恒有，四心三性，不藉缘办。故《杂心》云：身动灭已，与余识俱，是法随生，故名无作。《成论·无作品》云：因心生罪福，睡眠闷等，是时常生，故名无作。” 《资持》释云：“一发者，一犹始也。此句明业体初成，即三法竟第一刹那，与作俱圆，是体发也。作戒既谢，无作独存，相继不绝，故云续现。始，即上句一发之时。末，即是终，谓命终舍也。虽通四舍，且约常途，故余三不举。此句明业体久长也。四心者，通举四阴。三性者，别示行阴，三阴唯无记，行阴通三性故。此句显非心也。下句正示‘无作’义也。若翻对‘作’解，初句反前即谢也，次句反一念也，第三句反善行心也，第四句反缘构也。‘故’下引证有二，《杂心》中，初句蹑前，作谢生起无作。余识即四心，后心望前作心，故云余也。俱即同时。是法即无作。随生谓任运起也。《成论》中，通明业理，非局戒也。因心者，示现从作发也。生罪福，生即是发，罪福即善恶无作。文举无记，等取余心。”

“一发续现”等文，初学难解，今据后第五项“先后相生”文义，列表如下，以资参考。今文云“无作”者，即表中所谓“形俱无作”也。

|  |  |  |  |
| --- | --- | --- | --- |
| 始登坛后 | 作戒 | | 生（未竟） |
| 无作戒 | 作俱无作 | 随作生（未竟） |
| 形俱无作 | 因成未现（潜发） |

|  |  |  |  |
| --- | --- | --- | --- |
| 三法竟第一刹那  （初一念） | 作戒 | | 圆满 |
| 无作戒 | 作俱无作 | 圆满 |
| 形俱无作 | 圆满（示现） |

|  |  |  |  |
| --- | --- | --- | --- |
| 第二刹那  （第二念） | 作戒 | | 谢 |
| 无作戒 | 作俱无作 | 随作谢 |
| 形俱无作 | 独存 |

四舍者，见后“戒行门”因示舍戒章。四心三性显非心者，参阅下“依论出体”无作体中，“又复意无戒律仪”之释文。

△《事钞》续云：“云何名戒？戒禁恶法。故《涅槃》云：戒者，直是遮制一切恶法，若不作恶是名持戒。” 《资持》释云：“初二句直示正义，由此二戒俱断恶故。‘故’下引证。遮制即禁断义。”已上皆见《事钞记》卷十六

##### 第三项 依论出体

▲《济缘》云：“此门陈体，且依二宗所计，至后正义三宗分别，始是今师正出体相。”见《业疏记》卷十五

▲《事钞》云：“二论不同，今依本宗，约《成论》以释。” 《资持》释云：“二论即指《多》《成》。然今钞中，依宗明体，指略‘多宗’，恐后学至文壅滞，故须略示。《业疏》广列六位分别，今但撮要引而示之。初，明二戒并是有为，非三无为，由假缘构造，四相所为故。（此有为、无为分别。三无为者，虚空、择灭、非择灭也。四相，即生、住、异、灭。）二，诸有为法总为三聚，一色聚，二心聚，三非色心聚，二戒并色，非余二聚。（此有为中，三聚分别。）三，色有十一，总括为三，一可见有对色（即色尘也），二不可见有对色（五根、四尘），三不可见无对色（即法尘少分。法尘有二：一，心法，谓诸心数法；二，非心法，过去色法，无作即此色所收）。今作戒者，身作即初色，口作即第二色中声尘，身口无作并第三色。（此色聚中，三色分别。）四，色中又有二：一，本报色，谓四大也；二，方便色，谓运动造作。作戒非本报，是方便；无作非二色。（此身口色中，二色分别。）五，作戒是善色声，非恶、无记；无作戒体是善可知。（此方便中，三性分别。）六，作业始终皆得为戒，不同余善；无作当体是戒，非此所论。（此就善中，唯约作戒始终分别。）已上六位，显示彼宗二戒俱色：作色即是色、声两尘；无作色者，法入中摄，名为假色。”见《事钞记》卷十六

依论出体中分为二支：一，作戒体；二，无作戒体。

第一支 作戒体

▲《事钞》云：“先明作戒体。《论》云：用身口业思为体。论其身口，乃是造善恶之具。”  《资持》释云：“言作者，始于坛场，终三法竟第一刹那已前，三业营为方便构造者是。引论又二，上句正出体。身口业思者，谓行来跪礼是身作也，陈词乞戒即口作也。立志要期，希法缘境，心彻始终，统于身口，故名身口业思，即此业思是作之体。‘论其’下示兼缘意。言造具者，显示身口自无功用，推归心故。如世造物，百工之器自不能成，必由人用，比拟可知。问：《业疏》初解色心为体，此何异耶？答：身口即色，业思即心，故无异也。《钞》从显要，令易解耳。”

△《事钞》续云：“所以者何？如人无心杀生，不得杀罪，故知以心为体。” 《资持》释云：“以犯例受者，善恶虽殊，发业义一故。如律，心疑想差，不至果本。又不犯中者，掷刀杖瓦木误着而死，扶抱病人往来致死，一切无害心皆不犯。此虽动色，但由无心故不成业。”

△《事钞》续云：“文云：是三种业，皆但是心，离心无思，无身口业。” 《资持》释云：“引证即是《成论》。初二句推末归本，下二句明舍本无末。问：今论作体，为是心王，为意思耶？答：前云业思，何须疑问？若观论文‘三业皆心，离心无思’之语，似指心王。然而王、数，体、用以分，由体起用，用即是体，今论作业，就用为言，故《业疏》云：言心未必是思，言思其必是心。宜细详之。”

△《事钞》续云：“若指色为业体，是义不然，十四种色悉是无记，非罪福性。” 《资持》释云：“此对破有宗。五根、五尘、四大，为十四色。”已上皆见《事钞记》卷十六

第二支 无作戒体

▲《事钞》云：“言无作戒者，以非色非心为体。” 《资持》释云：“非色非心者，此即《成论》第三聚名，亦号不相应聚，此聚有十七法，无作即其一也。良由无作体是非二，故入此收，即以聚名用目其体。”见《事钞记》卷十六

▲《业疏》云：“言非色者，既为心起，岂‘尘’‘大’成？故言非色。五义来证：一，色有形相方所；二，色有十四、二十种异；三，色可恼坏；四，色是质碍；五，色为五识心所得。无作俱无此义，故不名色。” 《济缘》释云：“释非色中二，初约能造对简。尘即五尘，大即四大，二并是色。非彼所成，明非色法。‘五’下，次约色义反证。即上‘尘’‘大’具此五义，无作不尔：一非形方，二无差异，三不可恼坏，四非碍，五非对。十四种如前。二十种即显色十二（青黄赤白、光影明暗、烟云尘雾，此局无记），形色有八（长短高下、方圆斜正，此通三性）。恼坏者，《论》云：是色若坏，即生忧恼。又云：有情有恼，无情有坏。五识心，即眼耳等五识。所得即五尘也。”

△《业疏》续云：“言非心者，体非缘知。五义来证：一，心是虑知；二，心有明暗；三，心通三性；四，心有广略；五，心是报法。” 《济缘》释云：“释非心中二，初句对简。谓无作业，体非觉知，不能缘虑，与心体异，故号非心。‘五’下反证。心具五义，无作反之：初，非虑知，即是上义；二，谓顽善，无有愚智迷悟之异，故无明暗；三，唯是善，非恶、无记；四，唯一定，故无广略，谓意根为略，四心、六识乃至心数则为广也；五，是三业造起，故非报法。”

▲《业疏》云：“故《成实》云：如经中说‘精进感寿长，福多受天乐’，若但善心，何能感多福？何以故？不能常有善心故。” 《济缘》释云：“引《成论》文二，初证非心又二，初引初段，经文论家自引。精进是作，寿长是现报，福多谓无作增长，天乐是生报。‘若’下论家显示经意。人心不一定，岂能常善，此显无作一发已后，任运增多，不假心作，即非心义。”

△《业疏》续云：“又复意无戒律仪。所以者何？若人在三性心时，亦名持戒，故知尔时无有作也。以无作由作生，今行不善心，何得兼起作又发无作也？由此业体是非色心，故虽行恶，本所作业无有漏失。” 《济缘》释云：“二，引后段中二，初引《论》，谓意思中无有戒体，显是非心。三性心者，谓余善心及恶、无记。尔时无有作者，谓意入余性，无有造作却名持戒，即知无作任运常存，故名持戒。‘以’下，疏家委释又二，初释尔时无有作义；‘由’下，次释三性名持戒义。”

△《业疏》续云：“故彼问曰：若无作是色相，有何咎？答：色等五尘非罪福性，不以色性为无作也。又如佛说：色是恼坏相，无作非恼坏相，不可得故，不可名色。” 《济缘》释云：“二，证非色中又二，初引前问答。答中，若立为色，有二种过，一非罪福性，二是可恼坏，如五尘、四大，具有恼害、损坏之义。”

△《业疏》续云：“问：‘无作’为身口业，身口业性即是色也。答：言无作者，但名身口业，实非身口所作，以因身口意业生故，说为身口业性。又无作亦从意生，如何说为色性？如无色界亦有无作，可名色耶？” 《济缘》释云：“二，引后问答。问中，身口是色，业性亦应是色。答中二。初正名义，实非身口作者，以三性时无有作故；因身口意生者，谓从本作得名故。‘又’下，次彰非色有二：初，约能造，诘其所发；‘如’下，二，约空报，质其因业。”已上皆见《业疏记》卷十五

上引《成论》四段连续，科文未易分辨。今别录科表如下，以备对阅。

|  |  |  |  |  |
| --- | --- | --- | --- | --- |
| 引《成论》 | 初，证非心 | 初，引初段 | 初，论家自引经文 | |
| 二，论家显示经意 | |
| 二，引后段 | 初，引论 | |
| 二，疏家委释 | |
| 二，证非色 | 初，引前问答 | 初，问 | |
| 二，答 | |
| 二，引后问答 | 初，问 | |
| 二，答 | 初，正名义 |
| 二，彰非色 |

##### 第四项 显立正义

是项最为精要，学者宜致力穷研。

▲《资持》云：“上且依论而示，克论体相未甚精详，至于《业疏》方陈正义，乃有三宗。”见《事钞记》卷十六

显立正义中分为三支：一实法宗，二假名宗，三圆教宗。

▲《业疏》云：“夫戒体者何耶？所谓纳圣法于心胸，即法是所纳之戒体，然后依体起用，防遏缘非。今论此法三宗分别。” 《济缘》释云：“初略示体貌。纳是能受心，圣法即所受戒，能所相冥，心法和合，而成于业，揽法为业，为道基本，故名戒体。体充正报，心为总主，故云心胸。初受则心为能纳，法为所纳，受已则法为能依，心是所依。依体起用，即随行也。‘今’下，次标宗别释。”见《业疏记》卷十六

第一支 实法宗

▲《业疏》云：“如萨婆多，二戒同色者。” 《济缘》释云：“萨婆多者，以计标宗。《杂心》《俱舍》《毗昙》，并同此见。”

△《业疏》续云：“彼宗明法，各有系用。戒体所起，依身口成，随具办业，通判为色。业即戒体，能持能损，既是善法，分成记用，感生集业，其行在随。论斯戒体，愿讫形俱，相从说为善性记业，以能起随生后行故。” 《济缘》释云：“初依宗示体中四。初，至‘为色’，叙彼所计。各有系用即三界系。欲界粗段四大，色界清净四大，所造之业、所感之果皆是色法。无色界天，非四大造，则无有色，但无四大造色，不防彼天亦有果色。随具办业，具即身口，能造是色，所起亦色，教与无教二法同聚，故云通判为色。‘业即’下二句，次示色义。由‘无教’体，持则肥充，犯则羸损，有增损义，故立为色。‘既’下，三，明业性。本报无记，从善恶缘方便转现，戒是善法，教、无教体二并善色，既不推心造，故云分成记用。力用既弱，不能感果，故推随行能生集业。谓招生之业，体是集因，故云集业。‘论’下，四，结示体相。愿讫，即作谢。形俱，谓无作至于终身。望后随行得名善记，故曰相从。是则由教生‘无教’，‘无教’起随行，随行能生集业，集行招来报。”

△《业疏》续云：“如律明业，天眼所见善色、恶色，善趣、恶趣，随所造行如实知之。以斯文证，正明业体是色法也。” 《济缘》释云：“二，引律显正中二，初引文，‘以’下，次取证。若此明色，乃佛本怀；诸论争分，未穷斯意。况弘论者，罔测可知。”

△《业疏》续云：“如上引色，或约诸尘，此从缘说；或约无对，此从对说。虽多引明，用显业色，然此色体与中阴同，微细难知，唯天眼见，见有相貌，善恶历然，岂约尘、对用通色性？诸师横判，分别所由，考其业量，意言如此。” 《济缘》释云：“三，斥前诸说中三，初牒前所立。或约诸尘，谓无作假色判归法入，即是法尘。此对作戒色声二尘，故云此从缘说，缘即作戒。或约无对，谓无作体是不可见无对，即翻作戒二种有对，故云此从对说。‘虽’下，次斥其不达。仍举中阴例显业色，无色天报类亦同之，如来由此说业为色，诸师不晓，立义强分，故云岂约尘、对等。‘诸’下，三，结其妄判，即上六位分别。”已上皆见《业疏记》卷十六

第二支 假名宗

▲《业疏》云：“二，依《成实》当宗，分作与无作，位体别者。” 《济缘》释云：“言当宗者，对前非正学宗故。位体别者，对前二种体同故。”

△《业疏》续云：“由此宗中分通大乘，业由心起，故胜前计。分心成色，色是依报，心是正因，故明作戒色心为体。是则兼缘显正，相从明体。由作初起，必假色心，无作后发，异于前缘，故强目之非色心耳。” 《济缘》释云：“初由宗通示中二，初叙宗胜，‘分’下示体相二。初明作体。分心成色，若论成法，则内外色报率由心造；若约成业，则身口动作皆但是心。色是依报等者，若内外相望，则国土为依，四生为正；若因果相望，则色报为依，心识为正。兼缘即依报之色，显正即正因之心，此明二法不相舍离，故曰相从。‘由’下，次辨无作。反作为名，不由色心造作，故异前缘。法体虽有，而非色心，无由名状，且用二非以目其体，故云强也。”

△《业疏》续云：“考其业体，本由心生，还熏本心，有能有用，心道冥昧，止可名通，故约色心穷出体性，各以五义求之不得，不知何目，强号非二。” 《济缘》释云：“二，约义考体中二。初正示体相二，初正示业体，上二句推发生之始。言由心者，即第六识意思所造。下二句示生已之功。六复熏六故云还熏，发体之心故云本心。若论始起，则心为能生，体是所生。若约熏习，则体为能熏，心为所熏。心与业体互为能所。有能有用，能谓发起后行，用即防遏缘非。‘心道’下，推本所立。心无形貌故曰冥昧，但有名字，故曰止可名通。本唯心造，心冥色显所以兼之。欲彰业体是彼所造，故云穷出体性。即此乃是示体之处，恐乱宗旨，不欲指破，学者思之。如前色心各有五义，无作并无，故号非二。此明小教不可直示，且附权意别彰异名，故云强目。问：两云强目，是何教意？答：若据本教，翻作为名。今取通意，识达体貌，即知二非附权而立，故云强耳。”

△《业疏》续云：“问：如正义论，熏本识藏，此是种子，能为后习，何得说为形终戒谢？答：种由思生，要期是愿，愿约尽形，形终戒谢。行随愿起，功用超前，功由心生，随心无绝。故偏就行，能起后习，不约虚愿，来招乐果。” 《济缘》释云：“二，问答释疑中，此问所来，由后圆教决此‘二非’以为识种，识既常存，种则无灭，即违今宗命终失义，故探取后文为难，以彰前后无违。初四句牒后圆教文也。此是者，指上‘二非’也。下二句正难，且举命终，义通四舍。答中三，初二句总标。思，即缘境之心。愿，谓克期之誓。‘愿约’下，二，别释。初释下句，愿有始终，故有要期谢。‘行’下，次释上句，思无限齐，故种子不亡。行即思心。行起愿后，故曰超前。‘故’下，三，双结。上二句结上种存，下二句结上愿谢。问：此中后习，与前实法集业何异？答：彼明业为集因，此示种能熏习，委如下说。”已上皆见《业疏记》卷十六

第三支 圆教宗

▲《业疏》云：“后约圆教明戒体者。” 《济缘》释云：“三，圆教中，前并小教，此是大乘，以大决小，不待受大，即圆顿义也。前二偏计，空有不均，今悟教权，名殊体一，色与非色莫不皆然，即圆融义也。前既从权，一期赴物，今此克实，究竟显示，即圆满义也。具此诸意，故名为圆。问：二宗谈体自足，何须别立圆教？答：两宗出体，教限各殊，若唯依彼则辨体不明，若复不依则宗途紊乱，故准二经别立一教，穷理尽性，究竟决了。使夫学者修持有托，发趣知归，为诸有福田，绍众圣因种，兴隆佛法，超越生死，万劫未闻，此生获遇，除兹一道，更无余途。若非究我祖乘，须信投心无地，一生虚度，岂不误哉！呜呼！ 问：依何教义立此教耶？答：下引《法华》《涅槃》二经为证。《法华》开声闻而作佛，《涅槃》扶小律以谈常，舍此二经，余无此义。《华严》隔出，《方等》弹呵，是以《梵网》斥二乘为邪见，学则有违；《善戒》指小法为方便，不学成犯，二部之异，于此自明。” 《芝苑》云：“问：此与天台圆教为同为异？答：理同说异。何名理同？以下《疏》中引《法华》文，用《法华》意，立此圆体。但彼教统摄，此局一事，将此入彼，即彼妙行之中戒圣行也。何名说异？今此为明戒体，直取佛意融前二宗，自得此谈，非谓取彼，但名相滥，是故异也。”见《芝苑遗编》卷一

△《业疏》续云：“戒是警意之缘也。以凡夫无始随妄兴业，动与妄会，无思返本，是以大圣树戒警心，不得堕妄，还沦生死。” 《济缘》释云：“初叙立教本致中二，初句标示。警意缘者，此明一切诸戒皆我心业，世尊如业制法而警悟之，无别有戒。众生业无量故，戒亦无量；业无尽故，戒亦无尽。当知二百五十，三千八万，无量律仪，非他法也。‘以’下正释。心为境转故随妄，心境相合故兴业。习妄既久，动便随尘，故兴妄会，会即合也。沦历长劫，愈忘其本，本即自心，若非佛教何由思返。此叙众生妄业无穷。‘是’下次叙如来因业立戒，令息妄业。妄业已息，苦果亦倾，不沦生死，故能返本，还悟自心也。”

△《业疏》续云：“愚人谓异，就之起着，或依色心及非色心。智知境缘本是心作，不妄缘境，但唯一识，随缘转变，有彼有此。” 《济缘》释云：“二，根器差殊中二，初叙钝者妄计。窃详此文，正决当今所受之体。前明细色，已破有宗，今此唯决‘四分’作、无作耳。作戒心造，彼兼色故；无作心种，彼谓非色心故。此由佛世机悟有殊，致使灭后分宗各计，故《涅槃》云：‘我于经中或说为色，诸比丘便说为色；或说非色，诸比丘便云非色。皆由不解我意（谓不知佛方便说故）。’‘智’下，次叙利根易悟二，初明因教悟解。境即情与非情、二谛等境，缘即随境所制尘沙等法，二皆心作，则一切唯心。‘不’下，次明思惟观察。既达唯心，则随所动用，不缘外境，摄心反照，但见一识；识即心体，不守自性，随染净缘造黑白业，成善恶报，故有生、佛依正十界差别，故云有彼此也。无始不了，遍法界境造虚妄业，出没生死，是故如来，如法界境，制无边戒，戒无别体，即虚妄业。如淫、盗等，岂别有戒，纵妄成业，禁业名戒。故《事钞》云：‘未受已前恶遍法界，今欲进受，翻前恶境并起善心，故戒发所因还遍法界。’又《善生》中，众生无边，大地无边，草木无量，海水无边，虚空无际，戒亦同等。并此意也。”

△《业疏》续云：“欲了妄情，须知妄业，故作法受，还熏妄心，于本藏识，成善种子，此戒体也。” 《济缘》释云：“三，所受体中三，初约圆义以示体相。前明利根，未受之前已发大解，此明修证先须禀戒。文中有三。初句希求脱离。了犹尽也。妄情之言，通含见思、无明等惑。次句反观往业。无始惯习，积恶时深，虽达唯心，卒难调制，若非戒法，静业无由，故云：佛所制戒，如猿着锁，如马辔勒，如捉盗贼，截生死流，发定慧力，菩提基本，涅槃初门。所以三乘圣人并由斯迹，舍此修道，枉费时功，却步求前，终无所至矣。‘故’下，三，如缘纳法又二。初二句示作业。作法之言，通收始终方便、正受。熏妄心者，假前胜境发动胜心，此心反妄，即是真心，以真熏妄，令妄不起。即如《钞》云：‘以己要期，施造方便，善净心器，必不为恶，测思明慧，冥会前法。’此即能熏，妄为所熏。此即作熏，犹如烧香熏诸秽气也。下三句正明无作。由熏成业，业圆成种，种有力用，不假施造，任运恒熏，妄种冥伏，妄念不起。此无作熏，犹如香尽余气常存也。初句示所依处，亦是所熏也。次句显能依体，亦即能熏也。善即简恶，种子是喻。如世谷果皆有种子，略说十义：一，从众缘生；二，体性各异；三，生性常存；四，任运滋长；五，含蓄根条花叶等物；六，虽复含蓄，相不可得；七，遇时开绽；八，子果不差；九，展转相续；十，出生倍多。无作具此，故以比焉。然种子名通，义须细简。初约十界，四趣为恶，余六是善。次就善中，人天有漏，四圣无漏。三就圣中，三乘是偏是权，唯佛是圆是实。今此戒种，文唯简恶，若望人天是无漏种，若望偏权是圆实种。行者当知本所受体，即是一体三佛之种。故《萨遮尼犍》云：‘如来功德庄严之身，以受戒为本，持戒为始。’又《法华》云：‘佛种从缘起。’即斯义也。下句结示正义所立唯此。问：既发此体，后用受菩萨戒否？若不须受，即应约大判持犯耶？若云须受，则无作业为重发否？并须细求，不可相滥。” 《芝苑》云：“《天台疏》云：‘不起而已，起则性无作假色。’南山云：‘熏本藏识，成善种子，此为戒体。’天台性之一字即能起因，无作假色即所发体。南山藏识即所依处，善种子即能依体。能起所依是本有之性，所发能依即今受之体。若此出体，文据极明，能所历然，体性不滥，则受纳无疑，修持有托。”见《芝苑遗编》卷二 《芝苑》又云：“经论所说菩萨戒，自分二体：一，当体体，即是戒体，与今善种不殊；二，所依体，心性是也。然则心性但是戒体所依，实非戒体。”见《芝苑遗编》卷一

△《业疏》续云：“由有本种熏心，故力有常，能牵后习，起功用故，于诸过境能忆、能持、能防，随心动用，还熏本识，如是展转，能静妄源。若不勤察，微纵妄心，还熏本妄，更增深重。” 《济缘》释云：“二，约随行以明持犯中二，初明谨奉二，初句蹑前受体。‘故’下正叙随行三，初句明力。言有常者，运运不息，生生常住故。次句明能。言后习者，有其二别，一者习因彻至未来，二者习果即后三佛，今明起后，且据因论。‘起’下诸句明用。能忆，谓时中不忘；能持，谓执守不失；能防，谓尘缘不侵。由忆故持，由持故防，一心三用，无前无后，随心动用，语该始终。熏本识者，此随行中熏，通作、无作。展转有四：一对境差别，二起心前后，三来报相续，四入位阶差。静妄源者，语通因果，准下修显，圆证三身，则究竟永尽，故云静也。‘若’下次明慢犯二，上二句反上三用。微纵即瞥尔念。下二句反上戒熏。问：熏有几种？答：初受作戒熏，熏成无作；次则无作熏，熏起随行；三则随中作、无作熏，还资本体。若论所熏，通熏心识。”

△《业疏》续云：“是故行人常思此行即摄律仪，用为法佛清净心也。以妄覆真，不令明净，故须修显，名法身佛。” 《济缘》释云：“三，举因果以细劝三：初摄律仪戒，二摄善法戒，三摄众生戒。先知来意。众生识体，本自清净，离诸尘染，由妄想故翻成烦恼。又复本来自在，具足方便、智慧、威神、德用，由妄想故翻成结业。又复本来平等，无有彼此爱憎差别，由妄想故翻成生死。今欲反本，故立三誓。一者断恶誓，受摄律仪戒，修离染行，趣无作解脱门，复本清净，证法身佛，名为断德。二者立修善誓，受摄法戒，修方便行，趣空解脱门，复本自在，证报身佛，名为智德。三者立度众生誓，受摄众生戒，修慈悲行，趣无相解脱门，复本平等，证应身佛，名为恩德。然此三誓、三戒、三行、三脱、三佛、三德，随举一誓，三誓具足，乃至三身、三德一一皆尔，言有前后，理无各别。如是心受即发圆体，如是心持即成圆行。《华严》云‘戒为无上菩提本’，《净名》云‘能如此者是名奉律’，《涅槃》云‘欲见佛性，证大涅槃，当须持戒’等，皆此意也。初释律仪戒又二，初标因果。即之一字，点小为大，乃是圆宗融会之意。《智论》以八十诵即尸罗波罗蜜，《胜鬘》谓毗尼即大乘学，须得此意，可通彼文。律仪禁恶，止业破惑，彻至究竟。清净心者，即法身体。‘以’下，次明所以二，初二句叙昔迷。不明净者，贪染所障，失本净故。次二句显今悟。须修显者，禀戒破障即能显之因，法身即所显之果。”

△《业疏》续云：“以妄覆真，绝于智用，故勤观察，大智由生，即摄善法，名报身佛。”

《济缘》释云：“二，摄善法戒二，初二句叙迷。绝智用者，愚痴所障，遗本明故。‘故’下显悟。勤观察者，修善破障，此即是因，报佛是果。”

△《业疏》续云：“以妄覆真，妄缘憎爱，故有彼我生死轮转。今返妄源，知生心起，不妄违恼，将护前生，是则名为摄众生戒。生通无量，心护亦尔，能熏藏本，为化身佛，随彼心起，无往不应，犹如水月，任机大小。” 《济缘》释云：“三，摄众生戒二，初叙迷。憎爱即障，忘本平等故。由有彼我分别，故受生死杂报。‘今’下显悟二，初，修因三，初二句开平等解。知生心起亦唯识变，彼我同体无高下故。次二句修平等行。将护之言通含四弘誓、四等心、四摄行。‘是’下二句结名。‘生通’下，次，感果三：初二句心境相应，次二句慈熏成果，次四句明随缘起应。如水月者，水喻机感，月喻垂应，月不入水，水不溷月，随器大小，波澄影现，慈善根力感应难思。”

已上《业疏》文，由戒是警意之缘起，至此段止，共七段连续，科判繁杂，今别录科表于下，以备对阅。

|  |  |  |  |  |
| --- | --- | --- | --- | --- |
| 初，叙立教本致 | 初，标示 | | | |
| 二，正释 | | | |
| 二，根器差殊 | 初，叙钝者妄计 | | | |
| 二，叙利根易悟 | | | |
| 三，所受体 | 初，约圆义以示体相 | 初，希求脱离 | | |
| 二，反观往业 | | |
| 三，如缘纳法 | 初，示作业 | |
| 二，正明无作 | |
| 二，约随行以明持犯 | 初，明谨奉 | 初，蹑前受体 | |
| 二，正叙随行 | 初，明力 |
| 二，明能 |
| 三，明用 |
| 二，明慢犯 | 初，反上三用 | |
| 二，反上戒熏 | |
| 三，举因果以细劝 | 初，摄律仪戒 | 初，标因果 | |
| 二，明所以 | 初，叙昔迷 |
| 二，显今悟 |
| 二，摄善法戒 | 初，叙迷 | |
| 二，显悟 | |
| 三，摄众生戒 | 初，叙迷 | |
| 二，显悟 | 初，修因 |
| 二，感果 |

“三，举因果以细劝”中，《济缘》于释文之前，先明来意，今依其文列表于下。

|  |  |  |  |
| --- | --- | --- | --- |
| 众生识体 | 本自清净 | 离诸尘染 | 由妄想故翻成烦恼 |
| 本来自在 | 具足方便、智慧、威神、德用 | 由妄想故翻成结业 |
| 本来平等 | 无有彼此爱憎差别 | 由妄想故翻成生死 |

今欲反本，故立三誓：

|  |  |  |  |  |  |  |
| --- | --- | --- | --- | --- | --- | --- |
| 一者断恶誓 | 受摄律仪戒 | 修离染行 | 趣无作解脱门 | 复本清净 | 证法身佛 | 名为断德 |
| 二者修善誓 | 受摄善法戒 | 修方便行 | 趣空解脱门 | 复本自在 | 证报身佛 | 名为智德 |
| 三者度生誓 | 受摄众生戒 | 修慈悲行 | 趣无相解脱门 | 复本平等 | 证应身佛 | 名为恩德 |

▲《济缘》云：“问：三聚、三身为同为别？答：语异义一。随举一戒，三聚具足。随举一聚，互具亦然。故知初受圆发三誓，随中奉持圆修三行，成因感果圆证三身。三誓即是三聚、三身，三聚亦即三身、三誓，三身亦即三誓、三聚；心佛无差，因果不二，能如此者，始名圆戒，是波罗蜜，即究竟木叉也。是知行人若发此心，若获此体，当知即是三佛之种。如何自轻，不加珍敬？然虽三戒彼此互具，至于修奉，恒用摄生，则能任运含摄一切，岂止余聚耶？问：教有分齐，何须此示？答：为成本宗分通义故。何以然耶？如《善戒经》，五、十、具等迭为方便，是故受五习十，受十习具，受具习大，故前三戒并名方便。假宗知权，不住方便，符通深之部意，为禀大之先容，所以《钞》叙发心为成三聚，此明随行次对三身，愿行相扶，彼此交映，彼则期心后受，此乃即行前修，方见圆宗，深有来致。若尔，既显分通，何须别立？答：义虽通大，教终局小，不可滥通，故须别立，随意尽理，不乱宗途。请观前明实宗无一‘心’字，次述假宗无一‘种’字，始见圣师深体权实。自余凡愚，未足拟义也。”

▲《业疏》云：“此门略辨三宗戒体少异，由来涉言语矣。” 《济缘》释云：“言略辨者，示不尽故。言少异者，若据教宗，名义不滥，论其业体，毕竟常同。当知细色及以二非，无非种子，但是如来随宜异说耳。涉言语者，言其繁也。”

由第四项显立正义之初，《业疏》云“夫戒体者何耶”，至此段“由来涉言语矣”，《业疏》历示三宗之文，为南山撰述中最精湛者，古今中外学者颇盛传诵。但以记文与疏厘会，分割间隔，致令疏文散碎，不能融合贯通，唯冀读者别录此文，合为一卷，时以诵持，庶可窥见此文精妙，俾不负律祖示导之圣意耳。

▲《业疏》云：“今识前缘，终归大乘，故须域心于处矣！故经云：‘十方佛土，唯有一乘，除佛方便，假名字说。’既知此意，当护如命、如浮囊也。故文云：‘我为弟子结戒已，宁死不犯。’又如《涅槃》中罗刹之喻。” 《济缘》释云：“初示所归。识前缘者，尘沙万境，无边制法，无始颠倒，迷为外物，故受轮转。今知唯识，无有外尘，故正受时，遍缘法界，勇发三誓，翻昔三障，由心业力结成种子，目为戒体。应知能缘、所缘，能发、所发，能熏、所熏，无非心性，心无边故体亦无边，心无尽故戒亦无尽，当知即是发菩提心，修大慈行，求无上果，此名实道，此即大乘。三世如来，十方诸佛，示生唱灭，顿开渐诱，百千方便，无量法门，种种施为，莫不由此。故曰：‘虽说种种道，其实为佛乘。’此即行人域心之处。然而浊世障深，惯习难断，初心怯懦，容退菩提，故须期生弥陀净土。况复圆宗三聚即是上品三心：律仪断恶即至诚心，摄善修智即是深心，摄生利物即回向发愿心。既具三心，必登上品，得无生忍，不待多生，成佛菩提，了无退屈。此又行人究竟域心之处矣！‘故’下引证，即《法华》开显文也。经云：‘我此九部法，随顺众生说，入大乘为本（十二部中九部属小乘，同归一佛乘故）。’又云：‘声闻若菩萨，闻我所说法，乃至于一偈，皆成佛无疑。十方佛土中，唯有一乘法（十方皆尔，不独释迦），无二亦无三（大小相对为二，三乘相对为三），除佛方便说。但以假名字，引导于众生，说佛智慧故（余乘修证因果，色、非色等，皆方便假名耳）。’‘既’下劝修二，初句蹑上开悟。由识前缘，若起毁犯，即是犯自心故，增妄业故，沦生死故，污佛种故，退菩提故，失功德利。大小经论广劝奉持，虽不显彰，圣意在此。若不知此，得失尚微。既知此已，所获既深，所失亦大，理须谨摄，不可微纵。‘当’下结劝奉持。命与浮囊，世人所重，且举为喻。诸经论说鹅珠、草系、海板比丘，皆忘生护戒，则寿命、浮囊亦未足为重也。文云即本律文。宁死不犯，不啻命故。《涅槃》罗刹乞浮囊乃至尘许，菩萨不与，譬护小罪。”已上皆见《业疏记》卷十六

▲《芝苑》云：“夫戒体者，律部之枢要，持犯之基本，返流之源始，发行之先导。但由诸教沉隐，道理渊邃，是以九代传教，间出英贤，虽各逞异途，而未闻旨决。逮于有唐，独我祖师穷幽尽性，反覆前古，贬黜浮伪，剖判宗旨，斟酌义理，鼎示三宗，诚所谓会一化之教源，发群迷之慧日者也。初‘多宗’，作、无作体，二俱是色，可知。二，‘成宗’，作戒色心为体，亦可知。无作以非色非心为体者，然非色非心止是摄法之聚名，实非体状，遂令历世妄说非一。今依《疏》文，即名考体，直是密谈善种，但以小宗未即径示，故外立名非色非心也。故《疏》云‘考其业体，本由心生，还熏本心，有能有用’，乃至云‘不知何目，强号非二’。细详此文，未即言善种，而曰熏心有用，密谈之意灼然可见，应知此即考出非色非心之体耳。三，圆教者，谓融会前宗，的指实义。前宗两体即善种子（揽本从末），此善种子即前二体（摄末归本），是则约此圆谈，任名无在。故《疏》云：‘于此一法，三宗分别。’故知，分别有三，体实不二。问：若言体唯是一，分别有三者，则前二宗中但有虚名，竟无实体耶？答：宗虽各计，体岂乖殊，由彼谓异，强构他名。应知‘多宗’计种为色，‘成宗’计种为非色心，但后圆教指出前二耳。故《疏》云‘愚人谓异，就之起着’等。更以喻陈，如世美玉，或人无知，谓玉为石，或名非石，未能显体，后人得实，指破前二：若无玉体，何有不识？喻今三宗相似法也。问：何因缘故名为善种？答：善则是法体，种是譬喻，谓尘沙戒法纳本藏识，续起随行，行能牵来果，犹如谷子投入田中，芽生苗长，结实成穗，相对无差，故得名也。”

△《芝苑》又云：“所受法体，依《羯磨疏》三宗分别。一者‘多宗’，作、无作戒二体俱色：身口方便相续善色声，作戒体也；法入假色，无作体也。今祖师究体，乃谓善恶业性，天眼所见历然可分，与中阴同，微细难知，异彼肉眼所见粗色，故云细色。二者‘成宗’，作与无作二体则异：身口业思，能造色心，作戒体也；非色非心，五义互求了不可得，无作体也。祖师考体，即心造业，熏习有用，能起后习，心不可状，假色以显，所发业量异前作戒，与心与色两不相应，强名‘二非’以为戒体。三，约圆教宗明体。但以两宗各随所计，义说动静，终非究竟，故跨取大乘圆成实义，点示彼体乃是梨耶藏识，随缘流变造成业种。能造六识即是作戒，作成之业梨耶所持即号无作，所蕴业因名善种子。业虽心造，一成已后与余识俱，性非对碍，复是四大所造，体有损益，天眼所见善恶可分，是以如来随机赴物，或说非色非心，或说为色。小机未达，计为色者不许空宗，执非色非心者斥他有部。如《涅槃》中‘皆由不解我意，故使诤计殊途’。然今所宗，并以《涅槃》终穷之说，统会异端使归一致，可谓体一化始终，裂后昆疑网。故《业疏》云：‘终归大乘，故须域心于处。’如斯明训，广在彼文。今人所受正当《成实》假宗，非色非心是其法体，约圆以通，即善种也。然此所述，略知端绪，至于业理，极为深细，自非积学，良恐茫然，摸象纷纭，于今众矣。”已上皆见《芝苑遗编》卷一

##### 第五项 先后相生

▲《资持》云：“若论作戒，则无先后，独兹无作有多解释，故须辨定。”

▲《事钞》云：“初解云：如牛二角，生则同时，故《多论》云：初一念戒俱有二教，第二念中唯有无教。” 《资持》释云：“初同时解二，上二句举喻，‘故’下引证。初念俱有，可验齐生。”

△《事钞》续云：“后解云：前后而起，故《善生》云：‘世间之法，有因则有果，如因水镜，则有面像。’故知作戒前生，无作后起。《论》云‘作时具作无作’者，此是作俱无作，并是戒因。至三法竟，其业满足，是二戒俱圆，故云具作无作，不妨形俱无作仍后生也。亦是当一念竟时，二戒谢后，无作生也。” 《资持》释云：“二，前后解二，初立义中四，初句标义，‘故’下引证。世间法者，缘构成故。因即作戒，果谓无作。‘如’下喻显。‘故’下准定。‘《论》云’下，二，释妨。由立前后，逮上《论》文初念俱有，故须释之。文中分二，初牒妨，‘此’下释通二，初明作俱齐起，‘不’下示形俱后生。上云仍后，在言未显，犹恐滥同初念之时，故重遣之，云亦是等。”

作俱无作与形俱无作之区别，参观前“立两解名”项中之表。

▲《资持》云：“已前二解并是古义，若准《业疏》即取初解，但不明三时，义未尽耳。”已上皆见《事钞记》卷十六

此项科文亦稍繁杂，今依古义今解，各录科表，分列于后，以备对阅。

|  |  |  |  |
| --- | --- | --- | --- |
| 古义 | 初，同时解 | 初举喻 | |
| 二引证 | |
| 二，前后解 | 初立义 | 初标义 |
| 二引证 |
| 三喻显 |
| 四准定 |
| 二释妨 | 初牒妨 |
| 二释通 |

▲《业疏》云：“今解一时，非先后起。岂有作绝无作方生？由本登坛愿心形限，即因成也。至后刹那，二戒俱满，故云作时具无作是也。” 《济缘》释云：“示今解中二，初约同时以通前三，初取前师，‘岂’下斥后师。‘由’下申所以二，初叙始生，愿心形限即形俱也。‘至’下，次明成就，后刹那即三法竟第一念也，二戒满足即作戒与形俱无作也。”

△《业疏》续云：“且约一受，三时无作。初，因时无作，此与作俱，非乖俱体，不妨形俱因成未现。二，果时无作，有二：一，还与作俱，同上明也；二是形俱，方为本体，以三法竟示现之时。三，果后无作，以通形终。” 《济缘》释云：“二，约三时以示相，初通标。三时者，即前《多论》初、二两念，但初念中取其尔前为因时耳。‘初’下别列。因时有二，作俱未竟，形俱潜发，二并为因。‘二，果时’者，即上二种第一念时皆究竟故。‘三，果后’者，即第二念已去，作俱随谢，止有形俱耳。”已上皆见《业疏记》卷十六

|  |  |  |  |
| --- | --- | --- | --- |
| 今解 | 初约同时以通前 | 初取前师 | |
| 二斥后师 | |
| 三申所以 | 初叙始生 |
| 二明成就 |
| 二约三时以示相 | 初通标 | |
| 二别列 | |

##### 第六项 无作多少

▲《业疏》云：“通叙诸业，依《多论》中大纲有八。” 《济缘》释云：“通叙者，总明一切作、无作业。一通善恶，二通化制，三通定散，四通漏、无漏，故云诸业。《多论》八种，而非次列，但括略前后所有名相，故云大纲有八。至下判释，亦兼余论。”

△《业疏》续云：“一者，作俱无作：随作善恶，起身口顷，即有业相随作同生，作休业止，能牵于后，不由起心，任运相感，故即号曰作俱无作。余七例尔。” 《济缘》释云：“初示业相。作休业止，示分齐故。能牵后者，彰功力故。‘不’下释名义。问：既随作有，哪不由心？答：此言正示无作义也。起心属作，业力任运不由作故，如世树影可以比焉。‘余’下指例，下七事别，无作名义莫不皆然。”

△《业疏》续云：“二者，形俱无作：如今所受善恶律仪，必限一生，长时不绝，即有业量随心任运。” 《济缘》释云：“‘必’下示名，由本要誓，期一形故。‘即’下显体。今明受体，正用前二两门，余皆类引。”

△《业疏》续云：“三者，要期无作：如十大受及八分斋，要心所期，如誓而起，亦名愿也。故彼论云：又此无作亦从愿生，如人发愿设会施衣，无作常生，扶助愿者。” 《济缘》释云：“初释名相。十大受即《胜鬘》十愿，八分斋即八戒，前引《成论》通自誓故。‘亦’下示异名。”

△《业疏》续云：“四者，异缘无作，如身造口业，发口无作等。” 《济缘》释云：“彼宗七支不互，故有异缘。身造口业，如现相妄语，口造身业如深河诳杀，虽假异缘，还发本业。《成论》不尔，身造发身，口造发口，随具发业，则无异缘。”

△《业疏》续云：“五者助缘无作，如《无作品》云‘教人杀生，随所杀时，教者获罪’，即其事也。” 《济缘》释云：“引文即是《成论》，彼约教人，所教行事，助成能教。文明造罪，善亦如之。”

△《业疏》续云：“六者，事在无作，《论》云：‘施物不坏，无作常随。’《多》云：‘若作僧坊及以塔像、旷路桥井，功德常生，除三因缘：一前事毁坏，二造者命终，三起大邪见，便善业断。’翻善例恶，可以相明。如蓄鞭、杖、弓、刀苦具，随前事在，恶业恒续。”

《济缘》释云：“初明善业。‘《论》云’即《成实》文，‘《多》云’即《多论》。旷犹大也。三因缘者，初即所造事坏，二、三即能造缘灭。应有四句：初，人物俱在，此句不失；二，物坏人在；三，物在人丧；四，人物俱丧，三句并失。若尔，事坏、命终，应无福报。答：‘下’云便善业断，非谓永无，前业恒在，但不相续耳。‘翻’下，次例恶业，对翻可知。”

△《业疏》续云：“七，从用无作，《论》云：‘着施主衣，入无量定，更令本主得无量福。’如是随其善恶，从用皆尔。” 《济缘》释云：“引文亦即《成论》。入无量定即四无量定。随善恶者，示通说也。”

△《业疏》续云：“八者随心无作：入定慧心，无作常起。《成论》云：‘出入常有，常不为恶，善心转胜，虽在事乱，无作不失。’言随心者，不随定慧，随生死心恒有无作。” 《济缘》释云：“八中，即明定慧心中所发无作，两宗不同，故须并出。初依《多论》释，随定慧者，入定发慧则有，出则皆无。二引《成论》释，出入常有者，不局入定、入道也。随生死者，死此生彼恒不失故。”

▲《业疏》云：“问：此从用业，与前作俱有何等异？答：业相虚通，不相障碍，间杂同时，随仪而别。且如持鞭，常拟加苦，既无时限，即不律仪，为形俱业；要誓常行，即名愿业；口教打扑，即是异缘；前受行之，又是助业；随动业起，即是作俱；鞭具不亡，即名事在；随作感业，岂非从用？恶念未绝，又是心俱。故举一缘，便通八业，余则例准，知有无也。” 《济缘》释云：“问中，欲彰业相，故蹑相滥以为问端。答中三，初通示。动念成业，业体皆心，故曰虚通等。瞥起不定，故曰间杂同时。下文且举一缘以明间杂。若知心念随缘起灭，动变不恒，则善恶邪正，或离或合，刹那万异，何止于此哉。‘且’下列示。前则作俱在初，此归第五，余并同前，寻文自见。然下‘随心’本据定慧，此云恶念未绝，乃是随义明之。问：随动起业与随作感业，毕竟相滥，如何以分？答：作俱通一切，从用局事物。由局物故，或用不用，是以用时必兼二业。故知作俱未必有从用，从用其必兼作俱，莫非具此二心，致使业随心发。‘故’下指例。上明八业，且据全具为言，须知业理随念不定，故云知有无也。且今受体，初具作俱，形俱同起，亦有要期，须师秉法即是助缘，能牵后习亦即随心。若论随行，作俱定有，互造、教他，异缘、助缘；衣钵资具，事在从用；功成不灭，莫非随心。如是类举，多少可见。”已上皆见《业疏记》卷十六 《资持》云：“准此以明，或单或具，间杂不定，精穷业理，在斯文矣。”见《事钞记》卷十六

上来“戒体”中第一章“戒体相状”竟

### 第二章 受随同异

受随同异中分为二节：一释两名，二辨同异。

#### 第一节 释两名

▲《业疏》云：“问曰：何名受、随？”

△《业疏》续云：“答曰：言受戒者，创发要期，缘集成具，纳法在心，名之为受。即此受体，能防非义，故名为戒。谓坛场起愿，许欲摄持，未有行也。” 《济缘》释云：“释受名中三。初释受义，要期是心，缘集即境，纳法在心即心境相应。‘即’下，次示戒义。‘谓’下结断分齐。”

△《业疏》续云：“既作愿已，尽形已来，随有戒境，皆即警察、护持，无妄毁失，与愿心齐，因此所行，故名随戒。‘受’局净法，兼染不成；‘随’通持犯，皆依受故。” 《济缘》释云：“释随名中四。初叙戒义，警察即能防，护持即能持，无妄即能忆。‘与’下，次示随义。‘因’下合名。‘受’下双判通局。”

▲《业疏》云：“问：愿行相依，犹如轮、翅，持可顺受，犯岂名随？答：随有两种，持犯乃异，俱从受后而生，行兼善恶，皆由受故，相从目之为随戒也。” 《济缘》释云：“问中，难前随中通犯。车轮、鸟翅两不可亏，可喻愿行必须相副。答中，顺违虽异，通望本受，俱名随戒。”

▲《业疏》云：“问：无作名者，可是戒收；随作乃是后时缘护，但应名善，何得名戒？答：戒是警心，始终缘具，愿行成就，方名圆德。要从始心及终行副，皆符戒禁，顺成受故，不名独善，由境周统也。” 《济缘》释云：“问中，意以受作可名为戒，随作但名为善，此难受作不专戒名。答中二。初通示戒义。始终之言通收二作及二无作，无非警心。该周法界，不容少缺，故号圆德。‘要’下，正通来问。始心谓受作，及终行副即随作，顺受故名戒，境周故非善。”已上皆见《业疏记》卷十六

#### 第二节 辨同异

辨同异中分为二项：一，解二作；二，解二无作。

##### 第一项 解二作

解二作中分为二支：一先释二名，二正辨同异。

第一支 先释二名

▲《业疏》云：“何名二作？一者受中作戒：如初请师及三法未竟已前，运动方便，名之为作；即此作时，心防过境，名之为戒。二者随中作戒：既受戒已，依境起行，为护受故，名之为随；于境起护，顺本受愿，名之为作，不作不有，要由作生；正对境持，故名戒也。” 《济缘》释云：“初总征，‘一’下，列释二。初释受作，运动名作，防过名戒。次释随作，起护名作，对持名戒也。”见《业疏记》卷十六

第二支 正辨同异

▲《业疏》云：“就初二作，有五同四异：一者名同，俱名作戒故；二，义同，俱防非境；三，体同，俱以色心故；四，短同，对别彰时故；五，狭同，唯约善性故。” 《济缘》释云：“五同中，第四云对别彰时者，唯局色心运动之顷，不通余时故。”

△《业疏》续云：“言四异者：一者总别异。受作总断，发心遍境，普愿遮防；随作别断，以行约境生，境通色心，不可缘尽，心所及处方有行生，即名此行号之随作，以心不两缘，境无顿现故也。二，根条异：受为行本，随后而生，目为末也。三，悬对异：受始坛场，可即非现？但悬遮约故也；随作对境起治严防，由其观能，不为陵践故也。四，一多异：受作心因一品定也；随作多品者，以境有优劣，心有浓淡，故随境对，起心轻重。” 《济缘》释云：“四异。初中，受作总断，由心起愿，可遍发故。随作别断者，由行随境，不容并为故。境通色心者，色通情、非情，心局有情。三中，悬是受体，对即随行。可即非现，谓未有非也。观能谓对治力也。陵践即是毁犯。四中，受作一定，更无改故，上、中、下品，义不同时。”已上皆见《业疏记》卷十六 《资持》云：“第四云受一品者，问：‘多宗’可尔，‘成宗’戒得重受，哪云一品定耶？答：虽开重受，三品不俱故。若尔，无作何以受分三品？答：无作非色心故，虽有三品，增为一体。作是色心，纵增三品，初后各异，故无多品。”见《事钞记》卷十六

受随同异章，《义钞》有文甚简明，今下列表中多据之。

|  |  |  |
| --- | --- | --- |
| 二作有五同 | 名同 | 二作同名作戒 |
| 义同 | 二作同防身口七支 |
| 体同 | 二作同以色心为体 |
| 短同 | 二作同限于色心运动之顷 |
| 狭同 | 二作同局善性 |

|  |  |  |
| --- | --- | --- |
| 二作有四异 | 总别异 | 受作总断 |
| 随作别断 |
| 根条异 | 受作是根本 |
| 随作依受而起是枝条 |
| 悬对异 | 受作悬防 |
| 随作现防 |
| 一多异 | 受作一品 |
| 随作三品 |

##### 第二项 解二无作

解二无作中分为二支：一先释二名，二正辨同异。

第一支 先释二名

▲《业疏》云：“何名受无作耶？即是行者愿于惑业断相续意，无始妄习，随念难隔，故对强缘，希求业援，自发言诚，是其因也。三法之期，动发戒业，业成志意，是其缘也。即此缘业，是行愿本，名受无作。随无作者，刹那已后，随境对防，名作戒。作息业成，即名此业为随无作。” 《济缘》释云：“初受无作三。初征，‘即’下次释又二。初叙开悟，‘故’下，次明纳法，仍分因、缘，二法和合乃成受体。三法期者，即法就也。‘即’下，三，结名体。次明随无作中，刹那后者，示分齐也。随业依作，故重举作以明无作。”见《业疏记》卷十六

第二支 正辨同异

▲《业疏》云：“今详二业，初有五同。一，名同，俱称无作故，莫非是业任运而起。二，义同，俱防七非故。三，体同，如上三宗故。四，敌对同：以受体形期，随非防过，为护体故，即名本体有防非能，能实随行，行起护本，相依持也；随无作者，对非兴治，与作齐等，此无作者非是作俱无作也，谓起对防，即有善行随体并生，作用既谢，此善常在，故名此业为随无作，与非敌对，故与受同。五，多品同：以受可重发故，无作有强羸；随心则浓薄，业理亦浇淳也。依《多论》中受一、随多者，以彼宗中不通重故，止约随行通优劣也。” 《济缘》释云：“三中，指上三宗者，若实法宗二并是色，若假名宗二并非色非心，若后圆宗二皆心种。四中有二。初明受体，据受无作有防非能，而不能自防，故假随行，如戈矛虽利，要由持用方陷前敌，故云相依持也。次明随中三，初通示，‘此’下简滥，‘谓’下显相。准此对防同时多业，一是本受无作，二即随中作俱，三即随行无作，与非敌对。五中二。初准《成论》明同二。初明受体，本受许重增，一体有三品，谓初受是下，次增为中，复增为上。若但一增则有二品，若本不增亦止一品。‘随’下明随行，如前随过约心，各分三品，故云浓薄。业理即无作也。‘依’下，次引《多论》显异，彼不立重受，仍自难曰：若尔，何故戒有羸、不羸耶？答：此对随行，不论受体是也。” 《资持》云：“四，敌对同，由有本体方起防护，即名本体能防非也。五中，受体有三品，随体亦三也，以业随心发，受、随二戒各具三心，故使无作各有三品。”见《事钞记》卷十六

△《业疏》续云：“次明四异。初，总别异：受但虚愿，欲于万境不造恶也，法界为量，可一念缘，岂非总发？随约实行，非顿唯渐，故别如上。二，长短异：受体形期，悬拟防故，说之为长；随无作者，从行善生，与方便俱，心止则住，故名短也。三，宽狭异：受体相续，至命终来，四心间起，本戒不失，故名宽也；随无作者，唯局善性，防非护本，彼恶、无记不顺受故，义说非有，故名狭也。四，根条异，如前二作可以除疑。” 《济缘》释云：“二中，以随无作与作同时，故心止则住。若尔，何以前云此善常在？答：此望不复对防，前据已作不失。既不能防，则非随戒，但名为善，不同受体终身能防，由本期故。三中，四心通三性，三心无记，行分善恶。文中受约四心，随简三性，上下互举耳。四中，指前受根、随条，不殊二作故。”已上皆见《业疏记》卷十六 《资持》云：“初中，受但起心故可总发，随是造修，止得别发。二中，言随无作事止则无者，非无无作，但由随戒随作防非，作谢善在，无防非能，不名随戒，故云无耳。前《疏》云此善常在，文证明矣。”见《事钞记》卷十六

|  |  |  |
| --- | --- | --- |
| 二无作有五同 | 名同 | 二无作同名无作戒 |
| 义同 | 二无作同防身口七支 |
| 体同 | 二无作同以非色非心为体 |
| 敌对同 | 二无作同能对事防非 |
| 多品同 | 二无作同有三品 |

|  |  |  |
| --- | --- | --- |
| 二无作有四异 | 总别异 | 受无作总发 |
| 随无作别发 |
| 长短异 | 受无作悬发拟于一形，形存戒在 |
| 随无作与方便色心俱，事止则无 |
| 宽狭异 | 受无作三性恒有 |
| 随无作唯局善性，恶、无记无 |
| 根条异 | 受无作根本 |
| 随无作枝条 |

上来“戒体”中第二章“受随同异”竟

### 第三章 缘境宽狭

缘境宽狭中分为二节：一列释，二别简。

#### 第一节 列释

▲《事钞》云：“就中有四。一，能缘心，现在相续心中缘。二，所缘境，境通三世：如怨家，境虽过去，得起恶心斩截死尸；现在怨家子，有可坏义；未来诸境，可以准知。故缘三世而发戒也。三，发戒，现在相续心中得。四，防非者，但防过去、未来非，现在无非可防。”  《资持》释云：“本说所缘，而分四科者：心随境起，故先明心；心境相应，即发受体，故三明戒；戒必有用，故后明防；四义相绾，不可孤立故。初，能缘心中，现在简过、未，相续简一念。《业疏》云：念念虽谢，不无续起，即以此心为戒因本。二，所缘境中又二，初示境，‘如’下举事显相。如与己为怨，其怨已死，即过去也。怨或有子，即现在也。孙虽未生，生必为仇，即未来也。于此三境俱能起害。欲成净戒，必息恶心，故所缘境遍该三世。三，发戒者，问：与上能缘何异？答：前是能缘心，此即所发戒。由彼受体无可表示，还约能缘以彰所发。又前二作戒，后二无作。又三局受体，四落随行。四，防非中，现在无非者，此约对治心行以论三世，防是预拟，不令起非，对治现前则防未非，才失正念即落过非，故知现在无有防义。”见《事钞记》卷十六 《济缘》云：“三，所发戒中，若论发业，通于未来，且据初得，故局现在，盖约能缘以彰分齐也。”见《业疏记》卷十六

#### 第二节 别简

▲《事钞》云：“然则缘境三世，得罪现在，过、未二境唯可起心，说言三世发也。若据得戒，唯在现在一念。” 《资持》释云：“前简所缘。得罪现在者，随中持犯必对实境故。过未唯起心者，境非对现，止可心缘故。说言者，显非皆实故。‘若’下，次简所发。一念者，局三法竟，一刹那时。以前明缘，境通三世，发戒通相续，此须重简，局示分齐。”

▲《事钞》云：“问：戒从三世发，唯防二世非者？答：若论受体，独不能防，但是防具，要须行者秉持，以随资受，方成防非。不防现在，以无非也。若无持心，便成罪业。若有正念，过则不生故也。然又以随资受，令未非应起不起，故防未非。若无其受，随无所生。既起恶业，名曰‘过非’。为护受体不令尘染，忏除往业，名防过非。” 《资持》释云：“问中，缘、防相并，欲显防非不通现在之义。答中二，先约随行明不防现在二，初直定无非，‘若无’等释无非所以。上二句显成过非，下二句明即属未非。‘然’下，次望受体说防过未二，初明防未起非，‘既’下，次明防过去非。”

△《事钞》续云：“若尔，戒必防非，非何故起？答：要须行者随中方便，秉持制抗，方名防非，如城池、弓刀，拟捍击贼之譬。” 《资持》释云：“转难中，上明受体能防过未，欲推能防，功归随行，故此征之。答中二，初正示，‘如’下喻显。城池、弓刀喻受体，拟捍击贼喻随行。《业疏》云：戒实能防，遮断不起，常须随行策持临抗，方游尘境不为陵侵。如世弓刀深能御敌，终须执持乃陷前阵。”已上皆见《事钞记》卷十六

上来“戒体”中第三章“缘境宽狭”竟

### 第四章 发戒数量

发戒数量中分为二节：一，明境遍一切；二，明发戒多少。

#### 第一节 明境遍一切

▲《事钞》云：“《俱舍》云：戒从一切众生得定，分、因不定。何以故？不得从一种众生得故。” 《资持》释云：“初总标。学者多昧，先须略示。分即是支，谓七支业。因即戒因，谓能受心。此文欲明五、八、十、具四位之戒并遍生境，故举支、心两相比校。谓戒支、受心有尽不尽，容可得戒，生境不遍定不发戒。谓三戒但发四支，具戒全发七支，此明七支多少，皆是得戒，即分不定也。又若约三善则三心同时，若约三品则随得一品。此明三心全缺皆可发戒，即因不定也。独众生境不可不尽，故云定也。‘何’下征释定义。不得从一种者，言必须遍也。”

|  |  |  |  |
| --- | --- | --- | --- |
| 分 | 杀 | 五、八、十戒从四分得 | 分不定 |
| 盗 |
| 淫 |
| 妄言 |
| 两舌 | 具戒从一切分（七分）得 |
| 恶口 |
| 绮语 |

|  |  |  |  |  |  |  |
| --- | --- | --- | --- | --- | --- | --- |
| 因 | 约三善心 | 无贪心 | 从一切因得 | 三心同时 | 以三善心必不相离故 | 因不定 |
| 无瞋心 |
| 无痴心 |
| 约三品发心 | 上品发心 | 不从一切因得 | 一品心定 | 以三品发心不俱故 |
| 中品发心 |
| 下品发心 |

是表依上段记文及下段钞记文而立，对阅可知。

△《事钞》续云：“分不定者：有人从一切分得戒，谓受比丘戒；有人从四分得，谓受所余诸戒，即五、八、十戒也。因不定者有二义。若立无贪、瞋、痴为戒生因，从一切得，以不相离故。若立上、中、下品意为戒生因，则不从一切得。” 《资持》释云：“二，别释二，初释不定二。初分不定中，一切谓七分也。《俱舍》即有部计，谓比丘戒方得七支，是具戒故，余三，四支，以非具故。若准‘成宗’，四戒并发七支，即皆从一切得定也。今依彼引，宗计须知。二，因不定中二，先明三善。一切者，三心俱时也，若起三毒则有单具，若起三善必不相离故。次明三品。不从一切者，三心不俱故。”

△《事钞》续云：“若不从一切众生得，戒则无也。何以故？由遍众生起善方得，异此不得。云何如此？恶意不死故。” 《资持》释云：“二，释定中，比前分因不从一切皆发得戒，缘境反之，故云若不从等。‘何’下释无戒所以，‘云’下转释不得之意。死，息也。”

△《事钞》续云：“若人不作五种分别，得木叉戒：一，于某众生，我离杀等；二，于某分我持；三，于某处能持；四，某时能持；五，某缘不持，除斗战事（如此受者，得善，不得戒）。”  《资持》释云：“五种分别者，谓初受时发心断恶，于此五事有能、不能，故生取舍。初，简生类有能、不能。二，简戒支，彼宗五、八局数定故，若受一二但得善行。《成论》不尔，分满皆得。三，谓国土郡县。四，即年月日时。五戒尽寿以论，八戒日夜中说，彼部时定。‘成宗’二戒尽形、半日，随机长短。五中，自释除斗战者，谓遇此缘不能持故。‘如’下通结。准知戒、善，遍、不遍异耳。”已上皆见《事钞记》卷十六

▲《业疏》云：“夫论戒者，普遍生境俱无害心，方成大慈行，群行之首，岂随分学望成大善，义不可也。” 《济缘》释云：“大慈即佛行，群行首者即发趣义，分学者谓持少分而不遍境，大善即上大慈、行首。”见《业疏记》卷十六

▲《资持》云：“准知得戒之心，不容毫发之恶。高超万善，轨导五乘，众圣称扬，良由于此。”见《事钞记》卷十六

#### 第二节 明发戒多少

▲《业疏》云：“初就在家士女五戒所获多少。如《多论》云：五戒相者，于一切众生可杀、不可杀，乃至可欺、不可欺，一切众生下至阿鼻，上至非想，傍及三千大千世界，乃至如来，有命之类，皆得四戒。以三因缘得十二戒。并以形期，三千界内一切酒上，咽咽三戒，以初受时一切是酒皆不饮故。纵使入般、酒尽，戒常成就而不失也。” 《济缘》释云：“先别列两境二，初明情境。不可杀、不可欺者，或约境强，如佛圣人等；或是境弱，如蠕动微物不可淫、妄等；或不可亲，如诸天、余洲、余趣等。乃至者，须云可盗、不可盗，可淫、不可淫。阿鼻、非想约竖论，傍及大千据横说，小教境量齐此而已。四戒即前四支，依情境发。三因缘者，单历三毒。‘并’下，次非情境。咽咽三戒，兼前共发十五戒。‘纵’下总示境灭戒存。入般对情，酒尽即非情。”

入般谓入般涅槃。盗、妄亦兼非情，如前“发戒境量”中所明。

△《业疏》续云：“今以义推。贪等诸毒间杂不定，三单、三双、一合为七。用历过境，约文为五，对境为七。就业、非情，为八、为十。且以七毒就文历之，随一一境得三十五戒。遍生有四，非情有一。如是类推。” 《济缘》释云：“初离七毒。三单可解。三双者，一贪瞋，二贪痴，三瞋痴。一合即三毒并起。‘用’下，次历戒二，初列位。约文五者，据列相文。对境七者，五中开淫三境。就业、非情，七支外加酒为八，开淫则为十。‘且’下正历，合数可见。”

▲《业疏》云：“二，明八戒。有情同四，非情得五，以七毒历缘，一一境上六十三戒。”  《济缘》释云：“有情同四，同上五中前四支也。非情五者，八戒实九，合数如文。准前对境为十一，就业、非情则十二、十四。”已上皆见《业疏记》卷十七

上明五戒、八戒，依论与义准二数不同。今综合疏记之文，列表如下。又《事钞》义准之文与《业疏》异，今亦综合钞记之文，列表附后，以资参考。八戒依论无明文，今准五戒例推，并据《资持记》总数，编辑成表。

|  |  |  |  |  |  |
| --- | --- | --- | --- | --- | --- |
| 五戒 | 依论 | 三毒 | 就五戒以历 | 情境得十二戒 | 共得十五戒 |
| 非情境得三戒 |
| 义准 | 七毒 | 就五戒以历 | 情境得二十八戒 | 共得三十五戒 |
| 非情境得七戒 |

|  |  |  |  |  |  |
| --- | --- | --- | --- | --- | --- |
| 八戒 | 依论 | 三毒 | 就九戒以历 | 情境得十二戒 | 共得二十七戒 |
| 非情境得十五戒 |
| 义准 | 七毒 | 就九戒以历 | 情境得二十八戒 | 共得六十三戒 |
| 非情境得三十五戒 |

下依《事钞》列二表，其义准中，以三毒配者为《事钞》本文，以七毒配者为《资持记》私约准开之文。

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 五戒 | 依论 | 同前 | | | | | | |
| 义准 | 三毒 | 就五戒以历 | 情境 | 对女六戒 | 杀 | 得十八戒 | 对女共得二十一戒  对男共得十八戒 |
| 盗 |
| 淫处有三 |
| 妄 |
| 对男五戒 | 杀 | 得十五戒 |
| 盗 |
| 淫处有二 |
| 妄 |
| 非情境 | | | 各得三戒 |
| 七毒 | 就五戒以历 | 情境 | 对女六戒 | | 得四十二戒 | 对女共得四十九戒  对男共得四十二戒 |
| 对男五戒 | | 得三十五戒 |
| 非情境 | | | 各得七戒 |

|  |  |  |  |  |  |  |  |
| --- | --- | --- | --- | --- | --- | --- | --- |
| 八戒 | 依论 | 同前 | | | | | |
| 义准 | 三毒 | 就九戒以历 | 情境 | 对女六戒 | 得十八戒 | 对女共得三十三戒  对男共得三十戒 |
| 对男五戒 | 得十五戒 |
| 非情境 | | 各得十五戒 |
| 七毒 | 就九戒以历 | 情境 | 对女六戒 | 得四十二戒 | 对女共得七十七戒  对男共得七十戒 |
| 对男五戒 | 得三十五戒 |
| 非情境 | | 各得三十五戒 |

上列诸表，且依“多宗”，五、八戒唯有四支而计数。若依“成宗”，五、八戒皆有七支，可准此例而增加其数也。

上来“戒体”中第四章“发戒数量”竟

上来“宗体篇”中第二门“戒体”竟

## 第三门 戒行

戒行中分为二章：一，正明随行；二，因示舍戒。

### 第一章 正明随行

▲《事钞》云：“戒行者，既受得此戒，秉之在心，必须广修方便，检察身口威仪之行，克志专崇，高慕前圣，持心后起，义顺于前，名为戒行。” 《资持》释云：“初蹑前科，‘必’下示行相。方便有二，即教、行也。教谓律藏，必依师学；行谓对治，唯在己修。由本兴心，禀教期行，以为受体，今还如体而学而修。文明检察似偏约行，然离过对治，非学不立，广修之语，理必兼含。检察即心，心即行体。准《业疏》具三，能忆、能持、能防，一心三用，无非顺受，方成随行。此谓能察，身口威仪即所察。此二句须明成就二持，远离两犯。而云身口，且据粗非，约准今宗义通三业。上云检察，正示修行；下云慕圣，明其标志。克，犹定也。崇，重也。前圣，通目三乘已成道者。‘持’下结示名义。持心即行。后起顺前，示随行义。”见《事钞记》卷三

▲《事钞》云：“然则受是要期思愿，随是称愿修行。譬如筑营宫宅，先立院墙周匝，即谓坛场受体也；后便随处营构尽于一生，谓受后随行。” 《资持》释云：“初对体辨行中二，前约法明。要期即尽形断恶决绝之誓，思即缘境周遍慈愍之心，合此二心混为一愿，即受体也。称愿者，合上要思，即随顺义。‘譬’下，次约喻显。初营宫宅，喻求圣道。下喻受随可知。营构，谓造立屋宇。”

△《事钞》续云：“若但有受无随，直是空愿之院，不免寒露之弊。若但有随无受，此行或随生死，又是局狭不周，譬如无院屋宇，不免怨贼之穿窬也。必须受随相资，方有所至。”

《资持》释云：“二，互显相须中二，初叙互缺又二，先明缺随。寒露者，喻无善盖覆。弊谓困死，喻沉恶道。‘若’下明缺受。随生死者，但是世善，非道基故。又局狭者，缘境不遍，恶心存故。穿窬谓穿壁。窬，墙也。由无外院，其间房室容彼穿窬。此明无受防约，虽修善行，还为尘扰，丧失善根，如贼穿窬，盗窃财宝也。‘必’下，次示相须。”

▲《事钞》云：“问：今受具戒，招生乐果，为受为随？” 《资持》释云：“问中，上明相须，其功一等，招生感果必有亲疏，故须显示。”

△《事钞》续云：“答：受是助缘，未有行功，必须因随对境防拟，以此随行至得圣果，不亲受体。故知一受已后，尽寿已来，方便正念，护本所受，流入行心，三善为体，则明戒行随相可修。若但有受，无随行者，反为戒欺，流入苦海，不如不受，无戒可违。是故行者明须善识，业性灼然，非为滥述。” 《资持》释云：“答中二，初对显亲疏二，上二句明受疏也，‘必’下明随亲也。以坛场初受顿起虚愿，对境防约渐修实行，行即成因，因能感果。故《业疏》云：故偏就行能起后习，不约虚愿来招乐果。然受、随二法，义必相须，但望牵生功有强弱，随虽感果，全自受生，受虽虚愿，终为随本，是则悬防发行，则受胜随微，起习招生则随强受弱。教文用与，学者宜知。‘故’下二，别彰行相又三，初成随之相。一受等者，举始终也。方便者，对治智也。正念者，摄妄缘也。护本受者，随顺义也。入行心者，即示二持成业处也。三善体者，明业性也。则明等者，示必修也。以知感果功在随中，则知徒受不持无益矣。‘若’下明无随之失。为戒欺者，功业深重，犯致大罪。故不如不受者，激励之切，非抑退也。‘是’下结语。行者之言，通嘱末代也。令善识者，诫精学也。一须识教，教有开制；二须识行，行有顺违；三须识业，业有善恶；四须识果，果有苦乐。必明此四，始可摄修。业性等者，如向所明顺持违犯、善恶因果，皆如业理，非妄抑扬，令生信故。灼，明也。”已上皆见《事钞记》卷十六

▲《资持》云：“圆修者，既知受体，当发心时为成三聚，故于随行，随持一戒，禁恶不起即摄律仪，用智观察即摄善法，无非将护即摄众生，因成三行，果获三佛，由受起随，从因至果。故《业疏》云‘是故行人常思此行即三聚’等，又云‘终归大乘，故须域心于处’，又云‘既知此意，当护如命如浮囊’，略提大纲，余广如彼，咨尔后学，微细研详。且五浊深缠，四蛇未脱，与鬼畜而同处，为苦恼之交煎，岂得不念清升，坐守涂炭。纵有修奉，不得其门，徒务勤劬，终无所诣。若乃尽无穷之生死，截无边之业非，破无始之昏惑，证无上之法身者，唯戒一门最为要术，诸佛称叹遍在群经，诸祖弘持盛于前代，当须深信，勿自迟疑。固当以受体为双眸，以随行为两足，受随相副，虽万行而可成；目足更资，虽千里而必至。自非同道，夫复何言！悲夫！”见《事钞记》卷十六

▲《芝苑》云：“每以两端开诱来学：一者入道须有始，二者期心必有终。言有始者，即须受戒，专志奉持，令于一切时中，对诸尘境常忆受体，着衣、吃饭、行住坐卧、语默动静不可暂忘也。言其终者，谓归心净土，决誓往生也。以五浊恶世末法之时，惑业深缠，惯习难断，自无道力，何由修证？故释迦出世五十余年，说无量法，应可度者皆悉已度，其未度者皆亦已作得度因缘，因缘虽多，难为造入，唯净土法门是修行径路。故诸经论偏赞净土：佛法灭尽，唯《无量寿佛经》百年在世。十方劝赞，信不徒然。”见《芝苑遗编》卷三

### 第二章 因示舍戒

▲《戒疏》云：“泛列经论舍相不同，如《杂心》说若舍、命终、断善、二形生也，《善生经》加受恶戒时舍善戒，《俱舍论》八戒期心尽夜分终故舍。且列如此。” 《行宗》释云：“《杂心》四舍，言若舍者即作法，断善即起邪见。《善生》恶戒，即恶律仪。上五通五、八、十、具。《俱舍》期心，唯局八戒，义兼五戒。言且列者，示未尽故。”

断善即起邪见者，邪见语通，未能的指，考《行宗》别文云：“断善失戒，四舍之一，即生邪见远舍三宝。”见《戒疏记》卷五

▲《戒疏》云：“问：今舍戒者，为舍已生随行为因之业，为舍初愿本受无作体耶？答：已生为因，不可舍也，得圣无漏方倾善习。今所舍者，止是本体更不相续，故《杂心》云‘言舍戒者，戒身种类灭’也。” 《行宗》释云：“未舍之前，所有随中持行，名已生善；后未修者，名未生善。今明舍戒，为舍何者？问中乃约行、愿两审，答文方见已、未存亡。答中二，初答因业不失。结业在心，行功不灭，故不可舍。乃证初果，无漏智力达罪福性，漏业方倾。（‘习’合作‘集’，谓集因也。）‘今’下，次明无作体失。本体即无作。不相续者，失未生善也。‘故’下引证，戒身即受体无作，种类即相续善行，二皆云灭，证上可知。”

▲《戒疏》云：“作法舍中，具缘有五。初，是住自性者。二，所对人境，如《多论》云：‘若无出家人，随得白衣、外道相解者成。’三，有舍心。四，心境相当，如律：中、边不领，前人不解，并不成舍。五，一说便成。” 《行宗》释云：“初云住自性者，即具本受体也。”

▲《戒疏》云：“所以开者，凡夫退位，知何不为，带戒犯非，业则难拔，故开舍戒，往来无障。即是大圣善达机缘，任物垂教，号法王也。” 《行宗》释云：“初叙机劣。内凡以上不羸不舍，已前皆容有退，故云退位，即外凡也。‘故’下显开意。往谓开舍，来谓再受。善恶两通，故云无障。‘即’下结叹权巧。王者得其自在，于法自在故称法王。”已上皆见《戒疏记》卷六

上来“宗体篇”中第三门“戒行”竟

## 第四门 戒相

▲《事钞》云：“戒相者，威仪行成，随所施造，动则称法，美德光显，故名戒相。” 《资持》释云：“初即承前，‘随’下正示。问：《事钞·随戒释相篇》中以戒本为相，与此异者？答：此约行明，彼就法辨。然行必循法，法必轨行，文云动则称法，岂不明乎！”见《事钞记》卷三

戒相有二义，一，约行为相；二，以法为相。《事钞·标宗显德篇》中约行为相，即此略文也。《事钞·随戒释相篇》中以法为相，即今编“持犯篇”所引据也。

上来“宗体篇”中第四门“戒相”竟

上来第一“宗体篇”竟

# 持犯篇

▲《事钞》云：“然戒是生死舟航，出家宗要，受者法界为量，持者麟角犹多，良由未晓本诠，故得随尘生染。此既圣贤同有钦序，何得抑忍不论。故直笔舒之，略分四别：一者戒法，此即体通出离之道；二者戒体，即谓出生众行之本；三者戒行，谓方便修成，顺本受体；四者戒相，即此篇所明，亘通篇聚。” 《资持》释云：“初二标叹戒功。依此净戒行越苦海，故如舟航。凡入道门无不禀戒，故是宗要。‘受’下明多犯所以。受时遍境俱发，故通法界。随中一行犹难，故如麟角。（麟是瑞兽，国君有道乃现；止有一角，举此喻其少耳。）受多持少，患在迷教，故云良由等。本诠即目律教，尘染即是毁犯。‘此’下示意列章。上句引圣为况，‘何’下显今须述。‘故’下列示章门。通出离者，贯彻因果故。生众行者，基址义故。顺本受者，是随行故。通篇聚者，属教诠故。亘即遍也。”

通亘篇聚者，是即以戒本为相，就法而辨。文举篇聚，局具戒言。若五、八戒，如《济缘》云：“罪无篇聚，至于大重、小轻、方便、趣果，义则不别也。”

《事钞》中，标示戒法、戒体、戒行、戒相四种，前后文凡两出。其中戒法、戒体、戒行，前后文义大同，今并编入“宗体篇”内。唯戒相一种，前后有异，前约行言，后就法辨。就法中，广示持犯，卷帙繁重，故今别立“持犯篇”，具明此义。前“宗体篇”中第四门戒相，仅明约行一义耳。

▲《资持》云：“问：何者为相？答：如后释戒，三科束之，一所犯境，二成犯相，三开不犯，总为相矣。更以义求，亦为三别：一，犯与不犯；二，犯中有轻重不同；三，有方便、根本差别。统论其相，不出心境。如下更解。”

|  |  |  |  |  |
| --- | --- | --- | --- | --- |
| 相 | 所犯境 | 境 | 犯 | 轻 |
| 成犯相 | 心境合 | 重 |
| 方便（因） |
| 根本（果） |
| 开不犯 | 心境互缺 | 不犯 | |

▲《资持》云：“问：何以不但释相而总论四戒者？答：戒是一也。轨凡从圣名法，总摄归心名体，三业造修名行，览而可别名相。由法成体，因体起行，行必据相。当知相者即是法相，复是体相，又是行相，无别相也。若昧余三，直尔释相，既无由序，不知所来，徒自寻条，终难究本。”已上皆见《事钞记》卷十五

▲《资持》云：“前明戒法，但述功能，次明戒体，唯论业性，后明戒行，略示摄修，若非辨相，则法、体、行三，一无所晓。何以然耶？法无别法，即相是法；体无别体，总相为体；行无别行，履相成行。是故学者于此一门，深须研考。然相所在，唯指教诠，举要示相，不出列缘，缘虽多少，不出心境。罪无自体，必假缘构，非境不起，非心不成。若晓此意，类通一切，皎如指掌。余更如文。”见《事钞记》卷十七

持犯中分为二门：一，持犯总义；二，持犯别相。

▲《资持》云：“以总收别，由别显总，前后相照，持犯方明。”见《事钞记》卷十五

## 第一门 持犯总义

持犯总义中分为九章：一，持犯名字；二，持犯体状；三，成就处所；四，辨犯优劣；五，方便趣果；六，缺缘不成；七，境想分别；八，别简性重；九，广斥愚教。

### 第一章 持犯名字

▲《资持》云：“名即是字，连绵为语，无劳强分。持、犯两名，并望受体违顺为名，寻文可见。”

二持：止持、作持。

二犯：作犯、止犯。

止持←→作犯

作持←→止犯

　　俗众所受五戒、八戒，唯有止持、作犯二义。

▲《事钞》云：“先解二持。言止持者，方便正念，护本所受，禁防身口，不造诸恶，目之曰止；止而无违，戒体光洁，顺本所受，称之曰持；持由止成，号止持戒。” 《资持》释云：“初牒名。‘方’下释义，初释止义。方便者，起对治也。正念者，离邪染也。身口者，且据七支，必通三业。‘止而’下释持义。‘持由’下双结。”

△《事钞》续云：“二，明作持。策勤三业，修习戒行，有善起护，名之为作；‘持’如前解。” 《资持》释云：“初句牒名。‘策’下释义，初释作义。‘持’下指略。三节同前，应以前文续之，但改‘止’为‘作’。”

△《事钞》续云：“次释二犯。言作犯者，内具三毒，我倒在怀，鼓动身口，违理造境，名之为作；作而有违，污本所受，名之曰犯；犯由作成，故曰作犯。” 《资持》释云：“初牒名，‘内’下释义，初释作义。初二句起业本也，‘鼓’下，所造业也。‘作而’下释犯义。‘犯由’下结合。”

△《事钞》续云：“言止犯者，良以痴心怠慢，行违本受，于胜业厌不修学，故名为止；止而有违，反彼受愿，故名为犯。” 《资持》释云：“初句牒名，‘良’下释义，初释止义，‘止而’下释犯。”已上皆见《事钞记》卷二十六 《行宗》云：“作犯造恶，则通三毒；止犯慢法，偏对痴心。”见《戒疏记》卷四

依上《事钞》二持、二犯之文，分配对照，列表如下。

|  |  |  |  |  |  |
| --- | --- | --- | --- | --- | --- |
| 止持 | 方便正念 | 禁防身口  （《记》云必通三业） | 不造诸恶，护本所受 | 止而无违，戒体光洁 | 顺本所受 |
| 作持 | 修习戒行 | 策勤三业 | 有善起护 | 作而无违，戒体光洁 | 顺本所受 |
| 作犯 | 三毒我倒 | 鼓动身口  （《疏》作三业） | 造境，违理 | 作而有违 | 污本所受 |
| 止犯 | 痴心 | 怠慢 | 不修胜业，行违本受 | 止而有违 | 反彼受愿 |

已上分释持犯四种名义竟。《戒疏》中别明单、双持犯义，今撮略疏记诸文，附示其概。

　　《疏》中所明单、双持犯义，略分二意。初约心用，后约教行。初约心用者，此乃持奉用心，非正简判，故一切诸戒皆有双持双犯，俗众所受五戒、八戒悉具此义。以凡持一戒，必起护心，望离恶边即成止持，望起护边复是作持。两犯亦尔，违教作恶即作犯，不思对治即止犯。此谓二持、二犯各自相通，非谓持中有犯，以善恶行别、违顺心乖故也。后约教行者，简判诸戒，正用此义。是须有教令行者，方具双持双犯，自余杀、盗等无教开作者，并属单持单犯耳。故教行双持双犯，唯道众戒中有之（比丘戒本二百五十戒中有二十六戒具双持犯）。例如某事教制须行者，依教而作为作持，望无违犯是止持，不依教而作为止犯，望有违犯是作犯。若俗众所受五戒、八戒，唯是单持单犯，与此教行双持犯不相涉也。

上来“持犯总义”中第一章“持犯名字”竟

### 第二章 持犯体状

▲《事钞》云：“二，明体状。余义废之，直论正解，出体有二：一就能持，二就所持。”　《资持》释云：“初删古。《疏》引云：有人立十善为止持体，十恶为作犯体，行檀、礼诵、头陀、四弘等为作持体，违此名止犯体，不明化行，于理颇疏。委如彼破。‘直’下标今。正解者，能、所二体并依本宗制教而立。文中能所例略犯字，义须具之。” 《行宗》云：“非谓施慈等行都不修之，但非持犯体耳。”见《戒疏记》卷四

△《事钞》续云：“言能持者，用心为体，身口是具，故《论》云‘是三种业皆但是心’，又律云‘备具三种业，当审观其意’等，如后更解。” 《资持》释云：“初牒名，‘用’下出体，上句正示。《疏》云：‘若不思虑，不成持犯，故以意思为能持犯体。’下句简非，以身口色但是成业之缘，非正业本。《疏》云：‘身口是具，不名为业。’‘故’下引据，初即《成论》推业之本，彼又续云：‘离心无思，无身口业。’次引本律。意业是主，身口由成，故偏审之以明成否。而言等者，如律结犯并问何心，诸不犯中例开忘误。下指如后即第三章。问：《论》云三业皆但是心，此即心王，哪得上定意思为体？答：心王、意思，体、用分耳。《论》推三业之本故就体论，此定成业之能故从用说。若尔，何不如《论》从本明者？答：体通四阴，用局行心，舍通从局，论业弥显。又复心未必是思，思必是心，体不兼用，用必得体。今云‘意思’，则体、用齐收，义无乖异。”已上皆见《事钞记》卷二十六 《行宗》云：“《成论》由是当宗，故可为证。皆是心者，此指意识，犹通四阴，若据成业，须至行心，行即意思，以思从心起，身口二业复由思成，今从业本，故言心耳。” 《行宗》云：“问：受中作戒，色心为体，今此能持即是随作，但云思心，受随应等，哪不同者？答：受取缘成，必须兼色；随取成业，但约心论；学者深思，方见远致。”已上皆见《戒疏记》卷四

▲《芝苑》云：“一切事法为所持犯体，此正义也。言事法者，各具善、恶二种。于善恶事法，心起顺违，故有二持、两犯生焉。违顺之心即能持犯体，善恶事法即所持犯体。持犯既因事法而生，故今以一切事法为所持犯体，岂不然乎。”见《芝苑遗编》卷一

上来“持犯总义”中第二章“持犯体状”竟

### 第三章 成就处所

成就处所中分为三节：一约三心明止持，二约行心明四行，三约三业明四行。

是章分为三节，悉依钞疏原科。若详审是章文义，或可分为两科：一，就四心以明；二，就三业以明。就四心以明中又分为二，初约三心明止持，二约行心明四行。如是较为明晰也。

#### 第一节 约三心明止持

▲《戒疏》云：“前将止持对心以明。若无染污以明止持，行前三心得有持义，谓识、想、受，此之三心非业非记，流入行心方成别业，故分四阴以为二分。岂非本有戒体，外无染污，光洁纯净，名之为持，三心非记，受体是记，故得持也。” 《行宗》释云：“上句标举，‘若’下正释为三，初通示。据此非持，取本受体说名为持，故云有义。古人目为端拱止持，以非造作，任运成故。‘谓’下别简四心分二所以。统论四行，止持有二，余之三种并局行心故也。‘岂’下结显。‘三心’下释疑。问：三心何分？答：了别所缘境名识（即通指六识）；取所领之相名想（谓取所领六尘之相则为六想）；领纳所缘名受（谓六触因缘生六受，一一各有苦、乐、不苦不乐三受之异，皆从违、顺、非违非顺而生）；造作之心能趣于果，名为行（谓六受之后，各起善、不善、不动业等，亦名六思。思即是业）。若大乘经，则受、想、行、识，列次不同（由受生想，从想起行，由行成识）。今依小论则识、想、受、行，以取最初一念了别之心名识，次起想象名想，复次领纳名受，后起业思造作名行。问：破毁之人有此持否？答：据《事钞》中，犯一重戒，余戒常净俨然，是则持毁皆有持义，今文且从持说，故云无耳。”见《戒疏记》卷四 《资持》云：“谓分四心以明二止，三心中止此科所明，行心中止则如后述。三心非业，本不名持，但望受体说有持义，以持是记业，无记非持故。（此由古谓‘但不作恶，即名止持’，今约四心分为二别，则无前滥。）”见《事钞记》卷二十六

#### 第二节 约行心明四行

▲《戒疏》云：“二，就治行明止持者，必入行心方得成就，前之三心不名为持。善性便有，恶、无记无。如欲离过，作意遮约，或对境防，或起心护，岂彼无记而得成持。若据作持，例同后止，既就境论，三心非分。” 《行宗》释云：“初明二持中，初明止持。以非思虑不成事业，故云必入等。‘前’下拣三心，‘善’下拣二性。‘如’下举事显相。‘若’下，二，明作持。同后止者，简前三心止故。”

△《戒疏》续云：“若据二犯，行心成就（前言持者三善为行，今言犯者三毒为行），前三亦无（识、想、受等通善恶行）。局不善性，善、无记无。” 《行宗》释云：“二，明两犯中，亦约四心、三性以定行体，寻文可了。注中，以行通善恶，故须简异。”已上皆见《戒疏记》卷四 《资持》云：“注分善恶者，以行心语通，恐相滥故。三善同时而不相离，三恶相别，其性相违，作犯多是贪、瞋，止犯率由痴、慢，一往大判，非不互兼。”见《事钞记》卷二十六

#### 第三节 约三业明四行

▲《事钞》云：“后三业明成就。身二持者，离杀等过名身止持，受食食等名身作持。口二持者，离口四过名止，知净语等名作。身、口各二犯，反上应知。” 《资持》释云：“初明身口业中二，初明二持，次明二犯。言反上者，行杀、盗等名身作犯，不受食名身止犯，为口四过名口作犯，不作净语名口止犯，并略举事配，余者例说。”

于制教中，俗众唯有止持、作犯。其作持、止犯，依原文具录而示四行，应知受食、净语等事与俗众无涉。

△《事钞》续云：“单意业中，不成持犯。若动身口思，亦成持犯。” 《资持》释云：“二，明单意业中，意至身口名身口业，未至身口则名单意。初判不成，‘若’下，次明通成。筹度所为事，名身口思。虽未动相，即属身口，不妨上文。” 《资持》云：“律制身口思者，谓计度身口所作事故，此心粗著，判属身口。”见《事钞记》卷二十七

《戒疏》中释此科义有两解，一约身口思释，二约重缘释。《事钞》撰述先成，止有初解，故《事钞》言戒相时，每唯举身口者，即依此释也。逮后撰《戒疏》时，乃列两释，其第二释如下段记文所引。

▲《资持》云：“若准《戒疏》，上是初解，后复解云：‘独头心念，忽起缘非，不名为犯。重缘向念，可得思觉，而不制约，即入犯科。’又云：‘任情两取，后为正义（顺今宗故）。’”已上皆见《事钞记》卷二十六

▲《行宗》云：“问：意已成犯，何以前约身口明成就耶？答：就意辨成，皆远方便，心念果罪少分有之，大论趣果须至身口。”

▲《行宗》云：“问：世云小乘不制意地，今哪制耶？答：此由不辨假实两宗制限深浅故也。小乘实宗定不制意，动色成犯。假宗制意，但约重缘，简非瞥尔。是则三宗历然，大小无滥，学者至此，宜须精究。”已上皆见《戒疏记》卷四

“简非瞥尔”者，瞥尔单意制限大乘。瞥尔亦名独头，即前《资持》引《疏》所云独头心念也。

第三章成就处所大意，撮录列表如下。

|  |  |  |  |  |
| --- | --- | --- | --- | --- |
| 约三心明止持 | 三心（无记非业，善恶未著） | | 止持 | 三心无记，本不名持 |
| 望受体是记业，说有持义 |
| 约行心明四行 | 行心（流入行心，思心成业，善恶乃异） | | 止持 | （行心通三性）三性中唯局无贪等三善为行 |
| 作持 |
| 作犯 | 三性中唯局贪等三恶为行 |
| 止犯 |
| 约三业明四行 | 身 | | | |
| 口 | | | |
| 意 | 无犯 | | |
| 有犯（有二释） | | 约身口思释（发心筹度，将由身口，尚未动相，此心粗著，判属身口，而非单意） |
| 约重缘释（谓以后念还追前事，自不制约，是为重缘向念，而非瞥尔单意） |

上来“持犯总义”中第三章“成就处所”竟

### 第四章 辨犯优劣

辨犯优劣中分为四节：一约三性辨犯，二将心望境辨犯，三单心辨犯，四有心无心辨犯。

▲《资持》云：“化制两教，辨业天乖，制则从教重轻，化则论心浓薄。教唯楷定，缘具则例入刑科。心既不常，动发则须分体性。因果既异，化、制斯分。必昧宗途，未穷业本，故先料简，委示来蒙。”见《事钞记》卷十四

第四章中有四节，初、二兼明化、制；三，局化教；四，局制教。若犯性戒，具受化、制二罪。若犯遮戒，唯受制罪。

#### 第一节 约三性辨犯

约三性辨犯中分为三项：一明起业之源，二约三性示相，三结示伤叹。

##### 第一项　明起业之源

▲《事钞》云：“起业要托三毒而生，然毒之所起，我心为本，此义广张，行人须识，如‘忏法’中具明业相。” 《资持》释云：“前示业本。业无自性，必假缘生，缘虽众多，不出心、境，由境发毒构造成业。境是外缘，毒从内发，故明起业唯推三毒。毒从我生，我即妄计，即斯妄计是业之本，故名妄业。经云：‘一切业障海，皆从妄想生。’谛求妄本，毕竟无依，但是一心随缘不觉，以不觉故，硁然计我，由我起毒，因毒生业，业成感果，果全是苦。苦即生死，流浪出没，造受更资，如是亿劫，莫知所止。从本至末，就果推因，少识妄源，粗知苦本。诸贤览此，岂不自思？悲夫！‘此’下指广，请寻后篇，不复烦引。”

△《事钞》续云：“今略述起罪必约三性而生，受报浅深并由意业为本。故《明了论》解云：破戒得罪轻重不定。有重心破轻戒得罪重：无惭羞心，作无畏难，或由见起，谓无因果；或由不信生，谓非佛制此戒；或不信破此戒得此报；或由疑生，为定佛制、为非佛制，为定得报、不定得报。若由如此心破，得罪便重。若不由如此心，偶尔破戒，重翻成轻。” 《资持》释云：“次正叙重轻又二，初示犯报分齐。上二句明犯从心起，示因差也；下二句明报约心分，示果异业。三性者，性即心体，心虽万状，论体唯三，二是有记，一号无记。然据善心应受福报，由心愚痴，损境义一，业道、制教二俱有犯，但业有少轻，制还依教。意业谓能造之主，总上三性，但性据始起，业取已成。‘故’下引文显相，上二句通示，‘有’下别释，前明制轻业重为三，初标。二，‘无’下列相为四。初二句无惭心，无畏难者释无惭相。次二句邪见心。‘或’下四句不信心又二，一不信圣教，二不信果报。或疑下五句疑惑心，同上二种。三，‘若由’下结示。次‘若不’下明制重业轻，反上四心可解。”已上皆见《事钞记》卷十四

《事钞》引《了论》解显重轻相，《资持》释文至为明晰，今依其文列表如下。

|  |  |  |
| --- | --- | --- |
| 制轻业重（以重心破轻戒得罪重） | 无惭心 | |
| 邪见心 | |
| 不信心 | 不信圣教 |
| 不信果报 |
| 疑惑心 | 疑圣教 |
| 疑果报 |

|  |  |  |
| --- | --- | --- |
| 制重业轻（以轻心破重戒得罪轻） | 有惭心 | |
| 无邪见心 | |
| 有信心 | 信圣教 |
| 信果报 |
| 无疑惑心 | 不疑圣教 |
| 不疑果报 |

##### 第二项 约三性示相

约三性示相中分为三支：一善心，二不善心，三无记心。

第一支 善心

▲《资持》云：“初善心者，虽非粗恶，然是无知，结业乃轻，违制无别。”

▲《事钞》云：“如《僧祇》中，知事暗于戒相，互用三宝物，随所违者，并结上罪。或见他厌生，与其死具。看俗杀生，教令早与，勿使苦恼。此并慈心造罪，而前境违重，不以无知便开不犯，由是可学，皆结根本。” 《资持》释云：“初明好心犯盗；‘或’下，次明慈心犯杀。‘不以’下示犯所以。”已上皆见《事钞记》卷十四

第二支 不善心

▲《资持》云：“次不善心者，谓贪瞋痴三毒所起，单、复、等分，鼓发七支故。”

▲《事钞》云：“识知戒相，或复暗学，轻慢教网，毁訾佛语。如《明了论》述云：‘有四种粗恶意犯罪：一者浊重贪瞋痴心，二者不信业报，三者不惜所受戒，四者轻慢佛语。故心而造，则得重果。’以此文证，由无惭愧，初无改悔，是不善心。” 《资持》释云：“初通叙。上二句别举犯人学、不学故，下二句合明心相。‘如’下引示四中，初是总相，摄一切故。浊重难显，且约三时无悔，名上品心。下三别相，开痴心故。二是邪见心，三即放逸心，四即骄慢心。‘故’下二句总示业报。‘以’下钞家结示。无惭无愧，即是不善始终二心，该前四种一一相兼。初无者，古记云：‘初，犹都也。’”已上皆见《事钞记》卷十四

第三支 无记心

▲《资持》云：“三，无记多别：一，无情局无记，有情通三性；二，就情中，报色是无记，心则通三性；三，就心中，三心局无记，行心通三性。下明二种：初纵放者，谓泛尔无记；次约睡狂，即昏迷无记。”

▲《事钞》云：“元非摄护，随流任性，意非善恶，泛尔而造，并通摄犯。唯除恒怀护持，误妄而造，此非心使，不感来果。”

△《事钞》续云：“‘非’即如上，前为方便，后眠、醉、狂，遂成业果，通前结正，并如《论》中无记感报。” 《资持》释云：“初句指前未尽。即，犹止也。前方便者，或教他犯，如杀、盗等；或自业相成犯，如自安杀具等。若据果成，虽在无记，由假方便，故云通前等。“如《论》”，即下《成实》。”

自业相成者，自起方便，后趣正果。

△《事钞》续云：“问：无记无业，云何有报？答：解有二。初言感报者，谓先有方便，后入无记，业成在无记心中，故言感报，而实无记非记果也。二者不感总报，非不别受，如经中，头陀比丘不觉杀生，彼生命过，堕野猪中，山上举石，即因崩下还杀比丘。如《成论》中，睡眠成业，是无记业。” 《资持》释云：“初问中，征上指《论》。答中，先约方便释，即上睡、狂无记也。初明因前故感报，‘而’下明正成则非报。二，约总、别两报释。此义通前两种无记。总报谓地狱总受，别报谓余趣别受。‘如’下引证，前证上纵放，后证上睡、狂。如经者，未详何经。不觉，是无记心。”

△《事钞》续云：“问：如前无记有不犯者，其相如何？答：谓学知戒相，善达持犯，心常兢厉，偶尔妄迷，由非意缘，故开不犯。如扶持木石，失手杀人，如是等缘，并非结限。反上所怀，并结正犯。” 《资持》释云：“次问中，征前开忘。答中，初叙学人，‘反’下谓非学人，翻对可解。”已上皆见《事钞记》卷十四

依上钞文之意，唯有学人可开迷忘。若不学人，虽于境迷忘，亦结正罪。《事钞记》卷二十七中广明不学无知，其叙结本意文与此大同，但后例开句法中则不学亦可开迷。《资持记》有问答释疑文，附录于下，以资参考。“问：前云随戒境想唯开学人，今不学人何以开耶？答：前文叙结且据大判，不妨不学准例同开。若以义求则迷事不别，若取文证则《戒疏》显然，此不繁引。”

##### 第三项 结示伤叹

▲《事钞》云：“然则业苦绵积，生报莫穷，虚纵身口，污染尘境，既无三善可附，唯加三恶苦轮，以此经生，可为叹息！” 《资持》释云：“初二句示生死长久。业苦通举因果，绵谓出没久远，积谓造受众多，生报别示苦果。穷，尽也。‘虚’下嗟毁犯陷坠。随妄兴业故云虚纵。无三善者，多恶因也。加三恶者，无善果也。附，凭也。加，增也。‘以’下正叹，经生犹度世也，息即是气。” 《资持》云：“且夫心缘境发，果自因成，造受更资，沉流长劫，因缘遇会，形影无差。至于火烁汤煎，痛非可忍；霜寒冰冻，声不可闻；万苦冲心，如镕铁聚；翻思往业，虽悔何追！矧乃戴角披毛，飞空潜水，气命系于屠猎，血肉委于庖厨；或复炬口针咽，饥虚切体；臭脓秽屎，食啖聊生。信乎祸福无门，升沉由己。呜呼！含灵蠢蠢，生死悠悠，方便多门，其谁一悟！辞虽繁费，意复何穷！”已上皆见《事钞记》卷十四

#### 第二节　将心望境辨犯

▲《事钞》云：“如《母论》云：‘犯必托境，关心成业，心有增微，境有优劣故也。或心境俱重，人作人想杀；或境重心轻，人作非人想；或境轻心重，非人人想。’《论》通一切，不局一戒。” 《资持》释云：“初引论通示三，初准文通示。以罪假缘成，缘即心、境。境是外缘，故云托也。心是内缘，故云关也。心起不常，故有增微；境缘非一，故有优劣。‘或’下历句别简，初句俱优，下二句互有优劣，义立俱劣一句，如非人作畜、杌想之类。《论》下，点上语通。”

△《事钞》续云：“淫中自有轻重。畜生及人，人中有在家、出家，在家中持戒、破戒，出家五众持戒、破戒，乃至圣人，重同报异。” 《资持》释云：“二，对戒别明四。初，淫中，初句通标。‘畜’下别简有四。初句简异类，理加非人，次于畜趣。二，人中简道、俗。三，道俗中各简持、破。在家更简无戒、有戒，持中复有士女五、八；出家先简五众，大僧最重，五中各有持破。四，持中简凡、圣，薄地持戒，外凡已去，乃至无学，陵辱极重。末句总示。重同谓制罪，淫不简境，皆犯重故。报异谓业道，业有优劣，受报不同。后三制、报俱异可知。”

△《事钞》续云：“第二，盗重者，天及人，乃至圣人，三宝差别，僧物最重。” 《资持》释云：“二，盗中三。初简趣，亦合加畜为首。二，人中简凡、圣。三，简三宝，佛轻，法次，僧重。”

△《事钞》续云：“第三，杀戒。《成论》云：‘如《六足毗昙》中说，杀邪见人，轻杀虫蚁，此人污染世间，多损减故。’” 《资持》释云：“三，杀中，引《论》唯简邪正。人轻蚁重，且据业论，不约制教。准义，亦合约趣、道俗、持毁、凡圣简之，文略不出。”

△《事钞》续云：“第四，妄戒，向在家人说重，向出家人说轻。” 《资持》释云：“四，妄中，三趣同盗，人则反之，如文所显。又出家中五众，乃至圣人，渐轻可解。若如《五分》，僧中妄语，重百罗汉前。故知诳僧极重。”

对戒别明中，依钞记文义具列表如下。

|  |  |  |  |  |  |
| --- | --- | --- | --- | --- | --- |
| 淫  （约制罪言，同犯重罪。约业道言，各有优劣，皆前优后劣可知） | 简趣 | 人 | | | |
| 非人 | | | |
| 畜 | | | |
| 人中简道、俗 | 出家 | | | |
| 在家 | | | |
| 道俗中各简持、破 | 出家 | 比丘、比丘尼 | 持戒 | |
| 破戒 | |
| 式叉摩那 | 持戒 | |
| 破戒 | |
| 沙弥、沙弥尼 | 持戒 | |
| 破戒 | |
| 在家 | 有戒 | 八戒 | 持戒 |
| 破戒 |
| 五戒 | 持戒 |
| 破戒 |
| 无戒 | | |
| 持中简凡、圣 | 无学人 | | | |
| 三位果人 | | | |
| 内凡 | | | |
| 外凡 | | | |
| 薄地 | | | |

|  |  |  |
| --- | --- | --- |
| 盗  （约制罪言，唯简趣有异，简凡、圣同，简三宝稍异。约业道言，各有优劣，皆前优后劣可知） | 简趣 | 人 |
| 天（非人） |
| 畜 |
| 人中简凡、圣 | 无学人 |
| 三位果人 |
| 内凡 |
| 外凡 |
| 薄地 |
| 简三宝 | 僧 |
| 法 |
| 佛 |

|  |  |
| --- | --- |
| 杀  （约制罪言，唯简趣有异，余皆同。约业道言，各有优劣，皆前优后劣可知。） | 钞文唯简邪正。  准义亦合约趣、道俗、持破、凡圣简之，如“淫”中所列。 |

|  |  |  |
| --- | --- | --- |
| 妄  （与杀同） | 简趣 | 人 |
| 天（非人） |
| 畜 |
| 人中简道、俗 | 在家 |
| 出家 |
| 道中简五众 | 沙弥、沙弥尼 |
| 式叉摩那 |
| 比丘、比丘尼 |
| 简凡、圣 | 薄地 |
| 外凡 |
| 内凡 |
| 三位果人 |
| 无学人 |

▲《资持》云：“上四但出境之优劣，心随境故，重轻可知。若约互论，如前作句，无不通晓。”已上皆见《事钞记》卷二十六

#### 第三节 单心辨犯

▲《事钞》云：“单心三时辨犯轻重。如《善生经》，且约杀戒，轻重八句，位分四别。”

《资持》释云：“前科对境，此独论心，故云单也。三时：初方便时，二根本时，三成已时。且约杀者，余可准也。心念不常，前后具缺，不出八句，括之斯尽。”

△《事钞》续云：“初一句，三时俱重，谓方便举尤害心，根本起尤快心，成已起随喜心。”

《资持》释云：“初句历示三心重相。尤即训甚，但非极甚即是轻心。然‘极甚’难明，略须示相：但约起心，念念不间，色心躁闷，不愧旁人，神思昏迷，都忘善事，奔趋前境，畅悦己情；或邪见居怀，拨无因果，向亲姻作秽，对塔殿行非。凡此用心，皆名定业，能牵来报，纵忏不亡。以此自量，何容轻动，识心之士，岂不畏乎！”

△《事钞》续云：“第二，三句，二重一轻。初方便、根本重，成已轻；中云方便轻，根本、成已重；后云方便、成已重，根本轻。”

△《事钞》续云：“第三，三句，一重二轻。初根本重，初、后轻；中云方便重，中、后轻；三云成已重，初、中轻。”

△《事钞》续云：“第四，一句，三时俱轻。《善生》《十诵》中，啼哭杀父母，畏苦痛故害父母命等是。” 《资持》释云：“引诸经律，举事显相，虽怀怜愍，非无杀意，俱轻可知。”

△《事钞》续云：“律据人想，八业皆重，业随心故，牵报不同。” 《资持》释云：“若依律制则无轻重，今取心业故分八句。”

▲《资持》云：“文中句数交络，欲令新学易晓，为图示之。

|  |  |  |
| --- | --- | --- |
| 初有一句，三时俱重 | 方便 | 重 |
| 根本 | 重 |
| 成已 | 重 |

|  |  |  |  |
| --- | --- | --- | --- |
| 第二有三句，二重一轻 | 初句 | 方便 | 重 |
| 根本 | 重 |
| 成已 | 轻 |
| 中句 | 方便 | 轻 |
| 根本 | 重 |
| 成已 | 重 |
| 后句 | 方便 | 重 |
| 根本 | 轻 |
| 成已 | 重 |

|  |  |  |  |
| --- | --- | --- | --- |
| 第三有三句，一重二轻 | 初句 | 方便 | 轻 |
| 根本 | 重 |
| 成已 | 轻 |
| 中句 | 方便 | 重 |
| 根本 | 轻 |
| 成已 | 轻 |
| 后句 | 方便 | 轻 |
| 根本 | 轻 |
| 成已 | 重 |

|  |  |  |
| --- | --- | --- |
| 第四有一句，三时俱轻 | 方便 | 轻 |
| 根本 | 轻 |
| 成已 | 轻 |

若以四位分之，上句最优，下句至劣，中二通优劣。若约八句论之，则句句相降。中间二位各有三句，并依重轻次列，比之自见。”已上皆见《事钞记》卷二十六

#### 第四节 有心无心辨犯

▲《事钞》云：“有心、无心相对八句，四位如前。” 《资持》释云：“有心通含轻重，无心与前为异，历句并同。”

已下且约性重四戒显相，余可准也。

△《事钞》续云：“初一句，三时有心。”

△《事钞》续云：“次三句：一，初、中有心，后则无心，犯四重；二，初则无心，中、后有心，亦犯四重；三，初后有心，中间无心，犯初重，下三戒中罪、下罪。”

△《事钞》续云：“后三句：一，中间有心，初、后无心，犯四重；二，初便有心，中、后无心，犯初重，余三戒或中罪、下罪；三，后便有心，上二无心，淫戒犯重，以出时乐故，若余三犯下罪。”

△《事钞》续云：“次一句，三时无心，不犯。”

▲《资持》云：“

|  |  |  |
| --- | --- | --- |
| 初有一句，三时俱有心 | 方便─有心 | 四戒俱重 |
| 根本─有心 |
| 成已─有心 |

|  |  |  |  |
| --- | --- | --- | --- |
| 第二有三句，二有一无 | 初句 | 方便─有心 | 四戒俱重 |
| 根本─有心 |
| 成已─无心 |
| 中句 | 方便─无心 | 四戒俱重 |
| 根本─有心 |
| 成已─有心 |
| 后句 | 方便─有心 | 初戒重  余三戒方便中罪，成已下罪 |
| 根本─无心 |
| 成已─有心 |

|  |  |  |  |
| --- | --- | --- | --- |
| 第三有三句，一有二无 | 初句 | 方便─无心 | 四戒俱重 |
| 根本─有心 |
| 成已─无心 |
| 中句 | 方便─有心 | 初戒重  余三戒方便中罪或下罪 |
| 根本─无心 |
| 成已─无心 |
| 后句 | 方便─无心 | 初戒重  余三戒成已下罪 |
| 根本─无心 |
| 成已─有心 |

|  |  |  |
| --- | --- | --- |
| 第四有一句，三时俱无心 | 方便─无心 | 初戒怨逼禁心无罪  余三戒始终迷忘无罪 |
| 根本─无心 |
| 成已─无心 |

优劣之义亦如上明。若八句相望者，但以第二位中，后句在下；第三位中，初句在上，则次第义便。问：下句无罪，岂名犯劣？答：但望教开故无有罪，非不造事，故入犯中。”

▲《事钞》云：“后之八句，由心有无，故犯、不犯别，不同前八莫不有心。” 《资持》释云：“料简中，初简前单心，可解。应知前约化业，此据制教。”

△《事钞》续云：“后明无心者，或无心受乐，及杀、盗等心或狂乱不觉者。” 《资持》释云：“二，重示无心二，初牒前，对上轻重故云后明（或可别点第四俱无）。‘或’下示相，初句别简淫戒。此门明淫，并据怨逼三时有无。若约自造，境合即犯，不约三时，境想不开，无心亦重，故非所论。‘及’下合示三戒，通约迷心不了前境。又复淫戒，于三时中，随有一时无非皆重，俱无方开。余之三戒，重轻不定：初有余无，或中罪或下罪，并方便故；中有余无，皆重，并根本故；后有余无，皆下罪，并随喜故。”已上皆见《事钞记》卷二十六

上来持犯总义中第四章辨犯优劣竟

### 第五章 方便趣果

▲《事钞》云：“然造修前境，必有三时，是以大圣随时而制，意令智士克志不为。” 《资持》释云：“初示三时，即方便、根本、成已也。‘是’下显制意。克犹约也。”见《事钞记》卷二十七

方便趣果中分为三节：一，前方便；二，中根本；三，后方便。

#### 第一节 前方便

▲《资持》云：“通三方便，望后根本，俱名为前。”

▲《事钞》云：“今约淫戒以明。如内心淫意，身口未现，名远方便，此犯下罪。二，动身口，未到前境，名次方便，犯中罪。三者，临至境所，身分相交，未至犯处已来，名近方便，是重中罪。”

△《事钞》续云：“已下虽轻重多少不同，大相可准。”已上皆见《事钞记》卷二十七

上罪皆有三方便，例前可知。若独头中罪、下罪，准诸记文，止分远、近二方便。远方便同前。又合前次、近，总名曰近方便，皆结下罪，无有区别。

▲《戒疏》云：“言方便者，乃是趣果之都名。业未成前，诸缘差脱，故令此罪壅住方便。”

《行宗》释云：“前示名，‘业’下释义。”见《戒疏记》卷四

#### 第二节 中根本

▲《事钞》云：“本相如何？谓入如毛头名淫，举离本处名盗，断其命根名杀，言章了知名妄。若结罪之时，并揽前因共成一果。不同他部‘因成果已，更有本时方便’。” 《资持》释云：“前明根本之相二，初句通问，‘谓’下别释。‘若’下明揽因成果，简异他宗，使无滥用。”见《事钞记》卷二十七

#### 第三节 后方便

▲《事钞》云：“何者后方便？谓所造事畅决称怀，发喜前心，未思悔改，复结其罪，通得下罪。” 《资持》释云：“不论本罪重轻，并制一下罪，故云通也。翻前方便二、三不同，中罪、下罪有异故也。”见《事钞记》卷二十七

上来“持犯总义”中第五章“方便趣果”竟

### 第六章 缺缘不成

缺缘不成中分为二节：一显相，二校量。

#### 第一节 显相

▲《戒疏》云：“缺缘方便，随相众多，且以事约分为七种，所谓缺缘乃至心息。”见《戒疏记》卷四

显相中分为七项：一缺缘，二境强，三缘差，四境差，五想差，六疑心，七善心息。

##### 第一项 缺缘

▲《戒疏》云：“初明缺缘，泛解有三。一，通名缺缘。七方便者缺不至果，并为缘来，岂非通也。”

△《戒疏》续云：“二，别名缺缘。如诸戒下各有缺缘，不可以盗而开杀戒，各不相通，故名别也。” 《行宗》释云：“上二泛论总收一切，第三‘两亦’正示初缘。”

△《戒疏》续云：“三者，亦通亦别。何者是耶？凡是犯戒，体是婆塞，若造罪未果，或自命终、舍戒、邪见、二形生等，或病狂痴，但有二缘，不名犯戒，俱为造因，未成至果，故名缺婆塞缘。望下六别，对戒并通，故兼二号。” 《行宗》释云：“初标征，‘凡’下示相三，初标缘，‘若’下次明缺相。罪未果者，方便义也。列相有二，初列四舍体坏无法，后病狂等自不了知。初则体相俱坏，后谓体具相乖。《钞》中仍加‘受戒不得’等。‘但’下，三，总结。初结缺缘，‘望’下，次结两亦。问：已下六缘可例此否？答：亦可例也，以互望皆别，对戒并通，但境强一种不必尽通，如是思之。”已上皆见《戒疏记》卷四

##### 第二项 境强

▲《戒疏》云：“二，境强者。如欲行杀，前境反强，倒欲害我，差此进趣，壅住在因，故曰方便。然境强非中罪，中罪由强而生。余之上下，类此可释。” 《行宗》释云：“初叙缘，‘然’下定罪。‘强’非罪缘，故曰非中罪，因强壅住故云由生也。‘余’下指例。如云：缺缘非中罪，中罪由缺缘而生等。问：境差中亦有境强，与此何别？答：此本境强，下异境强，故不同也。”见《戒疏记》卷四

##### 第三项 缘差

▲《戒疏》云：“三者，缘差方便。如欲杀盗，往逢异人，或恐有事，或刀杖毁坏，或要期未遂，总号缘差。就义通名，七缘皆是，随相取别，唯此第三。” 《行宗》释云：“初列相有四：一，非本所期；二，虑他所获；三，杀具有缺；四，如不见前境等。‘总’下结名。以名通七缘，相局四位。”见《戒疏记》卷四

##### 第四项 境差

▲《戒疏》云：“四，境差者。随戒并有，且据大杀，四境来差，谓人、非人、畜生、杌木。” 《行宗》释云：“初示缘通，‘且’下，次标所出。人是同类，非、畜是异趣，杌木即无情。”见《戒疏记》卷四

境差中分为二支：一明人异境，二明余异境。

第一支 明人异境

明人异境中分为三类：一正明，二问答，三指广。

第一类 正明

▲《戒疏》云：“如欲杀人，克心在张，王人异境而代张处，缘王张解，望人不殊，究竟成重。由异境来，张人不死，杀意又息，壅住方便，故曰境差。” 《行宗》释云：“初明差相，且举张、王两姓，以分本、异二境。‘缘’下，二，结犯又二，初结异境，‘由’下结本境。罪是中罪，号缺缘方便也。”见《戒疏记》卷四

第二类 问答

问答中分为二端：一问异境无心，二问因果差别。

第一端 问异境无心

▲《戒疏》云：“问：本杀王时，但作张解，无杀王心，何因得重？答：张、王非罪缘，人是杀境，虽无王心，然有人想，杀缘既具，何得非重。是故律云：‘男想，杀女，佛言：上罪。’可以类之。” 《行宗》释云：“初问，以心境既差，理非结重。答中，初正答。望张境差，望王心差，故云非罪。张、王是别，人趣是通，今就通结，故成杀重。‘是故’下例证。”见《戒疏记》卷四

准上疏文，似杀戒于人异境不开克心，若据下“别简性重”章辨“错、误”文，错者亦开，误者乃犯。

第二端 问因果差别

▲《戒疏》云：“问：杀王重罪，乃取张因而成极果，为望张边别有方便？” 《行宗》释云：“初叙问，意谓果成因没，应无方便，古有异解，故问以决之。”

△《戒疏》续云：“解云：张、王姓别，人境不殊，重果位同，轻因相等，故揽张因，用成王重。如律本中，列‘过五’因，用成‘五’重。” 《行宗》释云：“二，引解二，初古解为二，初立理，谓本、异并人，因果无别，故揽相成。‘如’下引例。如律，盗戒有四句：一，方便求过五钱，得过五钱，上罪；二，若方便求过五钱，得五钱，上罪；三，方便求过五钱，得减五钱，中罪；四，方便求过五钱，不得，中罪。今引第二‘过五’方便，能成‘五’果。此亦因、果两别，相揽而成，可为今例。”

△《戒疏》续云：“问：既揽张因成王果者，本立境差方便，今因成果，无境差矣。” 《行宗》释云：“二，今解三，初难破，以揽因成果，果成因灭，境差不立，故知非矣。”

△《戒疏》续云：“今正解云：人趣乃同，形者有异，不揽相成。与王未交，属前张因。对王已去，别起方便，即揽王因还成正果。本境张因，壅住方便，号此方便名王境差。” 《行宗》释云：“二，立义中二，初通示因果各异，‘与’下，二，释成二，初明王果，‘本’下释张因。言王境差者，以张是本境，不得名差，故从异境以彰差义。”

△《戒疏》续云：“问：不揽张因以成王果，何故律文揽‘过五’因成‘五’重果？答：彼以同损一主，元来有心，故得相成。张、王既别，何得例也。” 《行宗》释云：“三，释防中，以向古师执此为例，须为通之，令无后惑。答中，显示境有一异，不例可知。”已上皆见《戒疏记》卷四

第三类 指广

▲《戒疏》云：“昔来诸师，于人异境，更立诸相，通列六缘，中加疑想，用分多句，事、理、境、心，不无其致。” 《行宗》释云：“诸相即下六缘及余句法。一是人，二人想，三有杀心，四兴方便，五命断，更加第六疑想，以杀但五缘，故言中加也，复于疑想分出句法。且依《首疏》，三趣各有五句，杌木非情，无境强义，但有三句，总十八句。文中但云人异境，至于作句则通四境，今备列之。

|  |  |  |  |
| --- | --- | --- | --- |
| 一、人趣五句 | 想心二句 | 一、境不强而杀 | 张人境差，中罪  王人根本，上罪 |
| 二、境强杀不得 | 张人境差，中罪  王人境强，中罪 |
| 疑心三句 | 一、境不强而杀 | 同上 |
| 二、境强杀不得 | 同上 |
| 三、疑故善心息 | 张人境差，中罪 |
| 二，非人五句  三，畜生五句 | 想心二句 | 一、境不强而杀 | 张人境差，中罪  非、畜无罪 |
| 二、境强杀不得 | 张人境差，中罪  非、畜无罪 |
| 疑心三句 | 一、境不强而杀 | 张人境差，中罪  非、畜疑心，下罪 |
| 二、境强杀不得 | 张人境差，中罪  非、畜疑心，下罪 |
| 三、疑故善心息 | 张人境差，中罪  非、畜疑心，下罪 |
| 四，杌木三句 | 想心一句 | 境不强而杀 | 张人境差，中罪  杌木无罪 |
| 疑心二句 | 一、境不强而杀 | 张人境差，中罪  杌木无罪 |
| 二、疑故善心息 | 张人境差，中罪  杌木无罪 |

事即制罪，理谓业道，方便、究竟皆兼两业。境即四异，心谓想疑。”见《戒疏记》卷四

《首疏》，即隋智首律师所撰之律疏，有二十卷，为南山所师承者。

第二支 明余异境

明余异境中分为二类：一通示，二释疑。

第一类 通示

▲《戒疏》云：“余有非人、畜、杌来作异境，通望本境不死，中罪。若望异境无心，无罪。”见《戒疏记》卷四

第二类 释疑

释疑中分为二端：一释人异境难，二释律境想难。

第一端 释人异境难

▲《戒疏》云：“问：王人异境，亦是无心，何为结重？答：人想而杀，境心相应，是故成重。不起非人想，故无罪也。” 《行宗》释云：“初蹑前人异境，相并为难。释中，以余三境，趣类全乖，不可相例。”见《戒疏记》卷四

第二端 释律境想难

▲《戒疏》云：“问：若无罪者，云何律中，非人人想，中罪者？” 《行宗》释云：“初叙难，引律者即杀戒境想第四句。”

此段疏文与上端连续，故先牒上文而后征难。

已下疏文六段共有三释，初二为古解，后一为今义。文六段中，第一段为初师释；第二、三、四段先示次师释，后由初师斥辨；第五、六段为今义，先诘破初师，后详申正解。文繁义密，故先预明大意，学者自易贯通。

▲《戒疏》续云：“答：此由境差，方便罪也。由非人来，人想不舍，杀张心成而境乖异，望张方便，望非人边本无罪也。具足五缘杀非人者，但中罪，如何其因已是中罪，义不然也。”

《行宗》释云：“二，引释二。初引他师约本境释二，初约想心解又三，上二句定罪，‘由’下释所以，彼谓律结中罪，还从本境，不望非人。‘具’下引杀非人罪质成上义。五缘者，一是非人，二非人想，三有杀心，四兴方便，五命断。如何等者，以非人作人想，在人为境差，望非人为想差，故是杀非人因也，谓果罪但中罪，岂得因罪即结方便中罪耶？以非人方便但下罪故。此明律结中罪，不望非人。斥他异解，故云不然也。”

△《戒疏》续云：“有人言：上立异境想疑心中，想则决彻，人差结重，余则无心，但属本境。疑则不尔，缘两境生，故就两境双结二罪。” 《行宗》释云：“二，斥疑心解三。初示他解。彼谓想心同上，疑心不同，以未决彻，本异二境并有心故。云二罪者，本境方便中罪，人异境是上罪，余三异境并疑心中罪。”

△《戒疏》续云：“今解不然，但列本境，纵使四异来差本境，若强若疑，皆列本境。何以明之？畜是小愆，杌非生罪，如何来差俱犯中罪？岂不望人从本境结？” 《行宗》释云：“次约义斥。还即古义，对破前解故云今耳。下云今明正解始是今义。文中，初判定。云但列者，即指律文境想句中。‘何’下征释，且举畜、杌难破前义。据此破词，则知前解异境皆中罪。”

△《戒疏》续云：“问：异境有强，方便属何？答：强想犹怀本境，故知此强不望异结。如是类例，若疑若想皆从本境。” 《行宗》释云：“三，引强为例。据上已明强从本境，更欲别示，故问所属。答中，强是异境，想缘本境，故云强想。‘如’下例通，据此立义，不问想疑，异境之上永无罪也。（前门境强乃约本境，此明异强，须知两别。）”

△《戒疏》续云：“问：异境若强，差我不杀，强是本境，异非罪者，异境忽弱，而被我害，未害之前，方便属谁？若见异已去，别有方便，此则本境方便是自立。若见异已去，无别方便，害异果罪，因还本境，若此立义，则无境差。” 《行宗》释云：“二，明今释约两境难二，初蹑境强难破又三，初牒前义，‘异’下反以境弱为问，‘若见’下双难。初约有方便难，则本异两境皆有罪故。次以无方便难，则异境果成，本境因没，故云无境差也。”

△《戒疏》续云：“今明正解。本境一品，齐是中罪。异境来差，人境缘人，有强有疑，莫不杀心皆结中罪。若至非、畜，例有强疑，以怀人想，强从本境，非、畜异境一向无罪。若兼疑心，从两境生：本境疑中罪，非、畜疑下罪。若至杌木并结本境，以杌异境非生罪缘。”

《行宗》释云：“二，申今正解中二，初明本境通结，‘异’下明异境别结，又复为二。初明人异境，‘若至’下，次明非、畜境又二。初通标强疑，‘以’下别释，初释境强，‘若兼’下释疑心。非、畜二异，正犯中罪、下罪，疑故并下罪。杌非罪缘，故无所犯。初师局就本境，异则不结。次师疑心两缘，异境皆中罪，不简轻重。观今所判，文理精详，比前可鉴。”已上皆见《戒疏记》卷四

上释律境想难中科文，别录于下，以便对阅。

|  |  |  |  |  |  |  |
| --- | --- | --- | --- | --- | --- | --- |
| 初，叙难 | | | | | | |
| 二，引释 | 初，引他师约本境释 | 初，约想心解 | | | | |
| 二，斥疑心解 | 初，示他解 | | | |
| 二，约义斥 | | | |
| 三，引强为例 | | | |
| 二，明今释约两境难 | 初，蹑境强难破 | 初，牒前义 | | | |
| 二，反以境弱为问 | | | |
| 三，双难 | 初，约有方便难 | | |
| 二，约无方便难 | | |
| 二，申今正解 | 初，明本境通结 | | | |
| 二，明异境别结 | 初，明人异境 | | |
| 二，明非、畜异境 | 初，通标强疑 | |
| 二，别释 | 初，释境强 |
| 二，释疑心 |

##### 第五项 想差

▲《戒疏》云：“第五，想差方便，义张八位。初，心差境方便，如律‘人，非人想’等。二，境差心方便，如律‘非人，人想’等。三，心差境究竟，如律淫、酒戒，若怀非道、非酒想、疑，但是正境皆结究竟。四，境差心究竟，如欲杀诳张人，张去王来，缘王张解，若诳若杀，是境俱差，齐成究竟。五，心境俱差成方便。六，即此互差成究竟，以事思取。七，心境不差成方便，如出佛身血，境强、缘差之类。八，心境不差成究竟，诸戒并是。” 《行宗》释云：“此门八位，前四互历，后四具兼。一、三全是想差，五、六心境兼差，此门唯收四句。二、四属前境差，七、八即境想初句，故此四句皆非科意，句法相从故为八位耳。五、六二句令以事思者，五中，如欲杀张，王人替处是境差，心复转想谓为非人即想差，成方便。第六，如欲杀张，王人替处，心作李想，还成究竟。言互差者，互即是俱。承上第五，故云即此。七中，出血一罪永无根本。境强、缘差，事不究竟，心境无改。”

《疏》中“四”云杀诳张人等，如“别简性重章·错误节”委释。

△《戒疏》续云：“就此想中，或有从轻向重，如杀、盗畜生，转想向人者是。或从重至轻，即反上句是。或互转者，如彼淫、酒，俱是正境，想疑或生，无非究竟。” 《行宗》释云：“初，杀畜、盗畜，方便但下罪。转作人想，杀、盗皆中罪。二，杀人、盗人，转为非、畜，后心并下罪，故云反上。三，互转俱重，如淫，前作非道想，后作正道想，或前正后非，无非果本。私释，更立互转俱轻，如非人、畜生，心想互差，可以明之。”已上皆见《戒疏记》卷四

##### 第六项 疑心

▲《戒疏》云：“第六，疑心方便者，相对义张八位方尽。我疑他方便，人非人疑也。他疑我方便，身现妄语相，前疑不了是。他疑我究竟，我疑他究竟，如口造语业，但使言章了了，不问自他疑也。” 《行宗》释云：“前四互句，初即境想中第二句。问：与前境差中疑心何别？答：前对异境，此就本境。余三俱约妄语配对。”

△《戒疏》续云：“上四句单疑也，今此双举，何者是耶？自他俱疑成方便，如身口互造也；即成究竟者，妄语言了也。自他俱不疑成方便，如出血在佛也；即成究竟者，一切戒是也。”

《行宗》释云：“后四俱句，前二还约妄戒，但具两疑与前为异。言互造者，亦即如上身造口业。后二亦是相从而出。”已上皆见《戒疏记》卷四

##### 第七项 善心息

▲《戒疏》云：“第七，善心息方便者，如欲造罪，身口虽发，未邻究竟，忽起善心，便止前业，壅碍不畅，但居方便。” 《行宗》释云：“初正明。邻，近也。云忽起者，或因他勉，或遇胜缘，或思佛戒，或畏因果。若非此类，善心宁发？居方便者，前心中罪。”

△《戒疏》续云：“问：此乃善心生，今何言息？答：实如来问。向若不生，恶必趣果，由此善心能息恶想，即所息处，号为方便。又如律文，舍者中罪。舍时非罪，由能舍故，前恶不至后果，故号前因为方便也。” 《行宗》释云：“二，释难中，此即善生恶息，于义易知，欲生下答，故此为问。答文为二，初正答，‘又’下引例。能舍则同善生，所舍可类恶息。”已上皆见《戒疏记》卷四

#### 第二节 校量

▲《行宗》云：“二，校量者，即总料简前七位也。”

▲《戒疏》云：“初，以自身造境，对置杀具，明方便多少者。身自造境，具七方便。设置悬拟，既非自身，故缺想疑，但五方便。” 《行宗》释云：“初，明多少宽狭二，初自造置具多少又二。初标示，‘身自’下别释，初明自造故多，‘设’下，次释置具则少。以想差疑心必约到境，悬拟相成不可论故。”

△《戒疏》续云：“克心辨差，其境则宽，以元在张，王、非、畜、杌后来差故。漫心辨差，其境则狭，以通三趣，有境齐害，唯有杌境用分轻相。” 《行宗》释云：“二，克、漫宽狭。言宽狭者，谓异境多少也。初明克心宽，王、非、畜、杌即四异境。次明漫心狭。杌境轻者，非情无过，止有方便。上据大漫，若约小漫，如欲通害人趣，望克为狭，对大犹宽。”

△《戒疏》续云：“二，心境分别。境差、境强、缘差，据前境论。缺婆塞缘，想、疑、心息，据自心辨。” 《行宗》释云：“二，心境分别。三种属境，四种属心。缺婆塞缘，或约四舍，或是狂痴，故属心也。”已上皆见《戒疏记》卷四

上来“持犯总义”中第六章“缺缘不成”竟

### 第七章 境想分别

境想分别中分为五节：一，明制意；二，明有无；三，定四五句；四，互四五句；五，轻重。

#### 第一节 明制意

▲《戒疏》云：“初明制意。若无境想，不可定罪轻重。” 《行宗》释云：“以心有是、非，境有错、误。淫、酒，前三句重，后二句轻。余戒，初句相应故重，后四句乖差故轻。”见《戒疏记》卷六

#### 第二节 明有无

▲《戒疏》云：“二，明有无者。准律约戒，不必具有，今解，无者是略也，无别所以。”见《戒疏记》卷六

五戒、八戒中，律出境想句者，有杀、盗、淫、妄、饮酒、非时食六戒。今依《资持记》中引律四重戒句法，具录如下。余可准知。

|  |  |
| --- | --- |
| 淫戒五句 | 道作道想，上罪 |
| 道作道疑，上罪 |
| 道作非道想，上罪 |
| 非道道想，中罪 |
| 非道非道疑，中罪 |

|  |  |  |
| --- | --- | --- |
| 盗戒二重 | “过五”四句 | 有主有主想，上罪 |
| 有主有主疑，中罪 |
| 无主有主想，中罪 |
| 无主无主疑，中罪 |
| “减五”四句 | 有主有主想，中罪 |
| 有主有主疑，下罪 |
| 无主有主想，下罪 |
| 无主无主疑，下罪 |

|  |  |
| --- | --- |
| 杀戒五句 | 人作人想，上罪 |
| 人作人疑，中罪 |
| 人作非人想，中罪 |
| 非人人想，中罪 |
| 非人非人疑，中罪 |

|  |  |
| --- | --- |
| 妄戒五句 | 人作人想，上罪 |
| 人作人疑，中罪 |
| 人作非人想，中罪 |
| 非人人想，中罪 |
| 非人非人疑，中罪 |

#### 第三节 定四五句

▲《戒疏》云：“三，定四、五句者。” 《行宗》释云：“以律中列句，四、五不定。如淫、杀、妄三戒并五句，盗戒四句。但由第三一句结罪有无，故句法不定。如杀戒，人非人想，转想中罪，本迷下罪（以作非人杀故）。盗戒无第三句者，以有主无主想，转想亦中罪，本迷无罪（以无主物非罪缘故）。”

△《戒疏》续云：“若轻重相望，境是可学，生不可学迷，同是五句。” 《行宗》释云：“初轻重明定五。迷重为轻，如人作畜杀，有主作非、畜盗等，皆缘罪境，定有第三句，故同五句。”

△《戒疏》续云：“若犯、不犯相形，则四、则五，谓前后俱迷，非缘罪境，即定四句，除第三位，如无主想等。迷虽是定，而缘罪境，即定五句，如非道想、非人想、减五想等。”

《行宗》释云：“二，犯、不犯，明四、五中，初标举，‘谓’下别释。初明定四。无主想者，律无此句。‘迷虽’下，次明定五，此即总收轻重二位。减五想者，此谓盗戒，若作无主则是四句，若盗满五迷为减五，亦随结犯故入五句。意显随义不定，不必依文。”已上皆见《戒疏记》卷六

#### 第四节 互四五句

▲《戒疏》云：“四，互四五者。由是可学，生不可学迷，即互轻重。或从四以至五，如实无主，体唯四句，后转为主即为五也。若本缘人，转想当杌，约从后心则唯四句。” 《行宗》释云：“初标，二随释二。初，从四至五，即约前心本迷，后心转入罪境故。二，从五至四，亦合标云从五至四，谓本是心境相当，后转缘非罪境，故云转想。当杌，即人作杌木想。”见《戒疏记》卷六

#### 第五节 轻重

▲《戒疏》云：“五，轻重者。如文次第，前疑重，后疑轻，以境是异，轻本境故。前想重，结本方便，心境相当故。后想轻，以正犯时，有心无境。” 《行宗》释云：“初约疑想分二，前释两疑，后释两想。制教同罪，心业重轻，故分两异。‘前疑重’下，准《钞》应云：以本缘人，人境不舍，临杀有半缘人心故。后疑双缺，故轻。后释两想中，有心无境者，缺本境也。” 《资持》云：“两疑中，疑心不别，境分本异，故说重轻。后想亦尔。前想中云本方便者，取前心也，望后正对心不当境。”见《事钞记》卷二十七

　　杀戒五句，此文前释两疑，约第二句及第五句；后释两想，约第三句及第四句。

△《戒疏》续云：“又就本境中，疑重，想轻。以疑半心，不舍本境，故重。想则舍本从异，故轻。就后异境，想重，疑轻。以想缘本，但是境差，故重。以疑减半，缘于异境，故轻。”

《行宗》释云：“二，约本异分二，初明本境二句，次明异境二句。疑减半者，以疑犹豫，半涉是非，是于异境复减半心，故轻于想。”

△《戒疏》续云：“此判轻重，据本重异轻为言。若本轻异重，例之即是。如杀非、畜，人为异境，可以例诸。” 《行宗》释云：“三，明本异重轻中，初立义，‘如’下显相。”已上皆见《戒疏记》卷六

上来“持犯总义”中第七章“境想分别”竟

### 第八章 别简性重

别简性重中分为五节：一，克漫；二，错、误；三，身口互造；四，教遣；五，重犯戒。

#### 第一节 克漫

▲《戒疏》云：“言其克者，本情专唯在一境。若言漫者，通涉无准。” 《行宗》释云：“克唯有一，漫通大小。克即训定，漫犹遍也。”见《戒疏记》卷五 《资持》云：“克谓情专一境，漫谓心涉多缘。漫复有二：一者大漫，如本标心遍通三趣，俱是所期，随作成犯；二者小漫，但该人道，不兼非、畜。”见《事钞记》卷二十七

克、漫中分为三项：淫，盗、杀，妄。

##### 第一项 淫

▲《戒疏》云：“约淫为言，犯无克心，同成极重。何以明之？但有染心将欲成犯，初期在此，而后会彼，或男女境乱，张、王者别，或人畜趣乖，境心双转，但使境交，无非大重。”

《行宗》释云：“初判犯，‘何’下二，释成。初句征，‘但’下释有二，初四句通示。染心将欲即起方便，期此会彼即至果本。‘或’下别显。余人、非、畜为境转，想、疑名心转，或境心俱转。”见《戒疏记》卷五

##### 第二项 盗杀

▲《戒疏》云：“盗、杀克心相当，方成重罪。心境俱违，但结方便。” 《行宗》释云：“盗、杀中略示克心。以克有重轻，漫唯通犯，但明克异，漫则可知。”见《戒疏记》卷五

《资持》云：“盗、杀二戒，大漫则随境成犯，小漫则异趣非犯，克定一人，三趣非犯。”见《事钞记》卷二十七

“克定一人，三趣非犯”者，盗戒可尔。杀戒，张去王来，缘王张解，误亦成重。如下节委明。

##### 第三项 妄

▲《戒疏》云：“若三趣齐现，内知历然，犯无克心，通境随犯。三趣不现，随克随犯。”

《行宗》释云：“妄语论克，不同杀、盗，但有多境则不成克，单对一境方成克义，如本期人，畜现非犯。”见《戒疏记》卷五

据上克漫别配四戒文义，并参用下节，列表如下。大漫标心遍通三趣，小漫且约唯期人趣，克心且约唯期张人或张人某物。下节列表亦尔。

|  |  |  |  |
| --- | --- | --- | --- |
| 淫 | 不论克漫 | 三趣 | 通犯 |

|  |  |  |  |
| --- | --- | --- | --- |
| 盗 | 大漫 | 三趣物 | 通犯 |
| 小漫 | 人物 | 犯 |
| 非或畜物 | 非犯 |
| 克心 | 张人某物 | 犯 |
| 张人他物 | 非犯 |
| 王人等物 |

|  |  |  |  |  |
| --- | --- | --- | --- | --- |
| 杀 | 大漫 | 三趣 | | 通犯 |
| 小漫 | 人趣 | | 犯 |
| 非或畜趣 | | 非犯 |
| 克心 | 人趣 | 错 | 非犯 |
| 误 | 犯（通人趣结犯，不论张王） |
| 非或畜趣 | | 非犯 |

|  |  |  |  |  |
| --- | --- | --- | --- | --- |
| 妄 | 大漫 | 三趣 | | 通犯 |
| 小漫 | 三趣俱现（或二趣现） | | 通犯（与大漫同） |
| 仅一趣现 | 人趣 | 犯 |
| 非或畜趣 | 非犯 |
| 克心 | 同上小漫 | | |

统观已上四戒，于大漫、小漫、克心三义，唯有盗戒最为完备。淫戒一概不论。妄戒克心，与小漫全同。又小漫中，三趣俱现，通境随犯，与大漫同。杀戒于克心中，人趣误者，亦通结犯，与小漫同。下节错、误二义，别配四戒表，例此可知。

#### 第二节 错、误

▲《戒疏》云：“夫立‘错、误’义者，并是不当本心之谓也。错，就现缘境差为义。误，就不现缘境差，心谬忘为义。所以然者，现缘二境相别显然，及至造趣，事容舛错，即名众境交涉为错。若论误者，心通前后，不可双缘，如前心谓此，后心谓彼，心想谬忘，故谓之误。” 《行宗》释云：“初通示，‘错’下二，别释。初略分，‘所’下委释。初释‘错’义，‘若’下释‘误’义。准文显相，不出境、心。论境有二，一，现不现别；二，多与少别。心亦有二，一，忙乱迷谬；二，临机前后。如是寻之，不更繁释。”见《戒疏记》卷五

“错、误”中分为四项：一淫，二盗，三杀，四妄。

##### 第一项 淫

▲《戒疏》云：“初之一戒，无论错、误，患起内心，通皆障道，但是正道，不问迷误。或此彼男、女、非、畜诸境，缘此谓彼，误亦犯重。境虽交涉，错亦犯重。” 《行宗》释云：“初示不立，‘但’下显犯二，初明误犯，‘境’下明错犯。”见《戒疏记》卷五

##### 第二项 盗

▲《戒疏》云：“语盗而言，漫心无寄，三趣有物，皆欲盗夺，及至往趣，纵境差舛，心有迷忘，皆称欲心，错、误齐重。” 《行宗》释云：“初约三趣二，初明大漫，不论错、误，三趣随犯。”

△《戒疏》续云：“若先克定要取人物，不盗余趣，及往盗时，境交、想转，虽举离处，不成罪摄。不称本心，犹属本主，以于此物元无盗心。心境既非，何过之有？故错与误俱不名犯。后知错误，即应还主，不还起盗，后方成重。” 《行宗》释云：“二，明小漫中有二，初示起心，‘及’下二，明造境三。初判非犯。境交是错，想转即误。若得人物，犯重无疑，若非、畜物则开无犯。‘不称’下，次释所以，初句示心非。言不称者，本期在人故。‘犹’下三句明境非。属本主者，犹是非、畜物故。‘心’等四句双结。‘后’下，三，明后犯。前开离处，后知起盗则非所开。非、畜中罪、下罪，望盗云重。”

△《戒疏》续云：“二，对人趣辨错误者，俱亦非犯。如欲盗张，忽得王物，既非所期即是境差，物非本物又是想差。据此为异，境不称心，后物无心，心不当境。故错与误并同不犯。”

《行宗》释云：“二，对人趣中三，初标示。‘如’下，次显相又二。初示心境俱差，‘据’下二，明开犯所以。初二句蹑上境差。据此为异者，本期张人故。境不称者，得王物故。次二句蹑上想差。‘故’下，三，结示。”

△《戒疏》续云：“三，对同主辨错误者，俱非犯也。故《善生》云：盗金得银，还置本处，不得盗罪。如律‘男想盗女物者犯’，据漫心也。” 《行宗》释云：“三，对同主中三，初通标，‘故’下引示。得银许还，则知离处不即成犯。知银不还，后心自结。‘如’下点异。律文结重，似不开误，故须引决与上无违。据漫心者，谓小漫也。”

▲《行宗》云：“前之三门，初是漫心兼含大小，后二克心别开自他。又前对异趣，二对异人，三约异物。”已上皆见《戒疏记》卷五

##### 第三项 杀

▲《戒疏》云：“论杀戒者，漫无所寄，三趣同害，及至行事，不称初期，虽有少乖，不防本有害意，故使错、误同成一重。若论克局，但是一缘，造趣行害，相应成重。若非本期，则非杀境，及往加害，境则交涉，或以迷忘，非、畜虽死，不称本期，又无杀心，错误不犯。”

《行宗》释云：“初明三趣中二，前明大漫，同上无开。‘若论’下，次明小漫，而云克者，对大为言。文中二，初明本趣成犯，‘若非’下二，明异趣俱开。初示乖期，‘及’下明开犯。交涉是错，迷忘即误。”

△《戒疏》续云：“二，就人趣以论错误，如克心害张，不欲害王，现境历然，心缘亦别，及以杀具害张之时，而彼王人忽然与我刀轮相应，王命虽断，由非心故，错则不犯。若论其误，张去王来，缘王张解，加害者犯。若望后王，虽非本期，以心不了，缘此谓彼，既人想不差，杀缘具故，虽误，犯重。如上方便已为分别。” 《行宗》释云：“二，就人趣中二，初总标，‘如’下二，别释又二。前释开错为三，初明标心，‘现’下明对境。张王并现故云历然，期意在张故云心别。‘及’下示错相。‘若论’下，次释误犯为三，初文断犯，‘若’下释犯所以，‘如’下指广，即境差方便中。”已上皆见《戒疏记》卷五

即境差方便中者，见本篇前“缺缘不成章”显相中，第四“境差”文。

##### 第四项 妄

▲《戒疏》云：“论妄语业，异趣通辨，错犯，误非。漫心无简，错、误随犯。” 《行宗》释云：“初明三趣二，初明小漫，本欲诳人，非、畜境交，错亦随犯。前后互差，境想开迷，故误非犯。下二句明大漫。”

△《戒疏》续云：“二，对人趣，错、误俱犯。由诈显道德，谋诳在人，表圣招利，境损义一，但使言竟，错、误同重。” 《行宗》释云：“二，对人趣中，亦即小漫。准知大妄不开克心。”

△《戒疏》续云：“三，就所称凡圣二法。心欲说圣，口错称凡，既非圣法，前无所损，故错非重。若就圣法明于错、误，如《善见》云：错说三、四禅，皆同一重。” 《行宗》释云：“三，约所称法中二，初总标，‘心’下，二，别释又二。初约凡圣互论，文唯明错，误亦应开。‘若’下，二，单就圣法以辨，心虽错、误，说圣不殊，故无差降。”已上皆见《戒疏记》卷五

已上“错、误”别配四戒大科，附录于下，以备对阅。

|  |  |  |
| --- | --- | --- |
| 淫 | | |
| 盗 | 初约三趣 | 初明大漫 |
| 二明小漫 |
| 二对人趣（克心） | |
| 三对同主（克心） | |
| 杀 | 初明三趣 | 初明大漫 |
| 二明小漫 |
| 二就人趣（克心） | |
| 妄 | 初明三趣 | 初明小漫 |
| 二明大漫 |
| 二对人趣（克心） | |
| 三约所称法 | |

据上“错、误”别配四戒文义，并参用前节文，列表如下。

|  |  |  |  |  |
| --- | --- | --- | --- | --- |
| 淫 | 不论克、漫 | 不论错、误 | 三趣 | 通犯 |

|  |  |  |  |  |
| --- | --- | --- | --- | --- |
| 盗 | 大漫 | 不论错、误 | 三趣物 | 通犯 |
| 小漫 | 错 | 非或畜物 | 非犯 |
| 误 | 非或畜物 | 非犯 |
| 克心 | 错 | 王人等物 | 非犯 |
| 张人他物 |
| 误 | 王人等物 | 非犯 |
| 张人他物 |

|  |  |  |  |  |
| --- | --- | --- | --- | --- |
| 杀 | 大漫 | 不论错、误 | 三趣 | 通犯 |
| 小漫 | 错 | 非或畜趣 | 非犯 |
| 误 | 非或畜趣 | 非犯 |
| 克心 | 错 | 王人等 | 非犯 |
| 误 | 王人等 | 犯（通人趣结犯，不论张王） |

|  |  |  |  |  |  |
| --- | --- | --- | --- | --- | --- |
| 妄 | 大漫 | 不论错、误 | 三趣 | | 通犯 |
| 小漫 | 错 | 三趣俱现（或二趣现） | | 犯（若准前克漫节文，通境随犯与大漫同，不待错故） |
| 误 | 仅一趣现 | 人趣 | 犯 |
| 非或畜趣 | 非犯 |
| 克心 | 同上小漫（若依此节疏文，统论错、误，而云在人。实则误唯人趣，错亦通结，与小漫同） | | | |

#### 第三节 身口互造

身口互造中分为三项：一淫，二杀盗，三妄。

##### 第一项　淫

▲《戒疏》云：“淫戒成犯，事在形交，故唯在身。口非犯意，由无语故。” 《行宗》释云：“由无语者，非口能成故。律中，教他作淫，他作犯中罪，不作但下罪。”见《戒疏记》卷五

##### 第二项　杀盗

▲《戒疏》云：“杀、盗二戒，身口互造，两得相成，然身为根本，口为枝条。所以然者，损财害命，身自独成，不待语助，故知身本。口语教死，言了未成，待前命断，方得重罪，要由彼身助口成业，故知枝条。” 《行宗》释云：“初明不互造二，初立义。上二句明造成通互，容相助故。下二句明结业不互，局本、枝故。本即正位，枝谓旁兼。‘所’下二，征释所以，初释根本，‘口’下释枝条。”

△《戒疏》又云：“若依《多》《杂》等论，三业不互。所以者何？业性异故，事不究竟，言难了了，未得成业，要由身助。” 《行宗》释云：“二，明互造二，初出前所计为二，初示宗，《多》《杂》等论皆有部所计。‘所’下二，出不互所以则有二意。初，约业异释。若约能造色，身是可见有对，口即不可见有对。若据所造过，身造淫、盗、杀，口作诳妄。若约所发，业性不混。若取来报，感果不同。‘事’下，次约事不竟释，初句立义，‘言’下释成。”

△《戒疏》续云：“若依本律，《成论》所通，三业互造，各自成业，故彼文云：‘杀不善业，身亦可造，随以自身杀害众生。口亦可造，或教人死，或以咒杀。心亦可造，有人发心能令他死。’故彼论云：‘如《和利经》说，外道神仙起一瞋心，杀那罗国。如檀特等诸险难处，皆诸仙人瞋心所作。’” 《行宗》释云：“二，正示今宗中为二，初示宗。各自成者，随约能造，结业成罪，不同《多》《杂》从所作事判定身口。‘故彼’下二，引示。且明杀业，余可准知。文中二，初通明三业，身、口、意三，如文次列，而身是正，口、意为互。云教死者，论云教敕，即是遣使。文无叹死，义亦同之。‘故’下二，别示心造，论文二节，初引经证。那罗国者，具云那罗千陀罗国。‘如’下，次举事证。言檀特者，即西土山名。《经音义》云：‘或言单多罗迦山，此云荫山。’此明仙人心业强猛，证上起心即能害故。”已上皆见《戒疏记》卷五

##### 第三项 妄

▲《戒疏》云：“妄语一戒，本希名利，非言不成，亦有身现，无疑成重，比前互造可以类之。” 《行宗》释云：“初明正业，‘亦’下明互造。现相必约前信，故须无疑。”见《戒疏记》卷五

#### 第四节 教遣

教、遣中分为二项：一教人，二遣人。

##### 第一项 教人

▲《戒疏》云：“先明教人。言淫戒者，自作成重。教人为非，乐染前人，于我无预，不得同犯。” 《行宗》释云：“初，淫中，于我无预，言能教人不预其乐也。”

△《戒疏》续云：“杀、盗二戒，过通损益。自作、教人，损境畅思，期契相同，彼我同犯。或能教者克，所使意异，或时节早晚，坐立乖契，或互颠狂、舍戒缘缺，但有少差，于此犯法，教者不犯。漫心无寄，随作相应，皆名为犯。” 《行宗》释云：“二，杀、盗中二，初通明犯相。损益者谓损他益己，以淫唯适己而非恼他，杀盗两兼故通损益。‘或能’下二，别简克、漫。初科中，或时等者，且列五异。时节、坐立、缘缺，此三并约所教；颠狂、舍戒则通能所，故云互也。问：如教杀坐人，彼立即害，云何非重？答：既云克心，能教应言‘见坐可害，立不应害’，此则不犯。若不指定，同下漫心。时节早晚亦同此释。次明漫心者，即不定早晚等也。”

△《戒疏》续云：“大妄语者，自说成重。教人称圣，名利拥彼，于我无润，故不同犯。”

《行宗》释云：“三，妄语中，问：文云‘教他不犯’者，如教他称己，自得名利，岂不犯重？答：此落后遣，非此所明。”已上皆见《戒疏记》卷五

##### 第二项 遣人

▲《戒疏》云：“教者利己义疏，遣者向己义亲。何以明之？且如戒中，遣人就己行淫，遣人说己得圣，利乐是我，犯齐究竟。杀、盗两戒无有遣义，故非所论。” 《行宗》释云：“初分示，‘何’下推释，可解。问：杀、盗何以无遣义耶？答：遣人杀己，罪不至果。岂有令他盗取我物？是则淫、妄二戒遣重教轻，杀、盗两戒有教无遣。”见《戒疏记》卷五

#### 第五节 重犯戒

此节文中“重”字，有平呼、去呼二别，宜细分之。平呼者如“重犯”是，去呼者如“四重戒”是。

▲《事钞》云：“若论重犯，律自明断，随犯多少，一一上罪。淫，众多重犯；余盗、杀、妄，重犯亦尔。” 《资持》释云：“重犯有二：一，同名之罪，谓四重互望；二，同种之罪，谓四戒各论。上通《十诵》，下局本宗。文约四戒各别论重，即明今宗同种之义。”

△《事钞》续云：“此说别解脱戒，由境缘别，得戒不同，故后犯时，还随别犯。如《萨婆多》云：‘宁可一时发一切戒，不可一时犯一切戒。且如淫戒，女人身上发得二十一戒，男子身上得十四戒，余法界中男女亦尔。今或贪心，犯一女一道，但名污一淫戒，自余诸淫戒体光洁，无行可违，称本受体。’” 《资持》释云：“初叙宗意。律仪从境故名别脱，道定从心即是总脱。‘如’下引论委释二，初举文。受是悬拟故可总发，犯是临境故唯别犯。‘且’下二，历示，初明总发，文中别举淫支以明，余可例显。淫境约道，女三、男二。淫心三毒，三单、三复、一具。随缘间起，以心历境，故发多戒，如文所列。‘今’下明别犯。”

△《事钞》又云：“世中有人，犯一淫戒，初乃惶慑，后复思审，谓言失戒，遂即雷同随过皆犯。岂不由愚于教网，自陷流俗？焉知但犯一淫，诸淫并皆不犯，余杀、盗等常净俨然。”

《资持》释云：“初叙非，‘岂’下正斥，‘焉’下重示。”

△《事钞》续云：“故同法之俦，理须明察。若先严净识，托对五尘，欲染不生，由前方便。若先非摄虑，对境不能不犯，既犯业成，必须无覆早忏，还成本净。” 《资持》释云：“初二句嘱其所告。受随一等，故名同法。‘若’下二，正劝又二，初示持行。严谓谨摄，净识即心，五尘皆境，所谓‘方便正念，常拟对治’也。呜呼！末世凡流，沉溺滋久，摄念离染，未见其人。自非宿善资熏、明师训匠，勤求圣教，精择良明，志慕孤高，行希清卓，时时不懈，日日如新，或体达前尘，反求欲本，或冥心所受，专意通持，故得对境萧然，遇缘确尔，翔而后集，默而识之，其犹挥手于空，了无滞矣，着铠入阵，何所畏乎！然惑业未销，生死可惧，岂唯言说，即是清升？在欲远尘，良恐非尔所及，居凡学圣，故且抑而为之，勿事悠悠，宜应切切。因兹言及，一为深思！‘若’下，次劝犯悔，上二句明成犯，‘既’下示忏益。大慈博受，于物无遗，虽恶行下愚，亦苦加提引，祖恩所及，无得而知！”已上皆见《事钞记》卷十四

上来“持犯总义”中第八章“别简性重”竟

### 第九章 广斥愚教

▲《事钞》云：“今时不知教者，多自毁伤，云：‘此戒律所禁止，是声闻之法，于我大乘弃同粪土。犹如黄叶、木牛、木马诳止小儿，此戒法亦复如是，诳汝声闻子也。’” 《资持》释云：“初叙倚滥毁伤。自毁者，身为佛子，反毁佛教故，又自身禀戒，反毁戒律故。如黄叶等，此明倚滥，即佛经中有此言故。《涅槃》云：‘婴儿啼哭之时（喻小机也），父母即以杨树黄叶而语之言：“莫啼！我与汝金（喻如来施权也）。”婴儿见已，生真金想，便止不啼（谓得涅槃），然此杨叶实非金也（非大涅槃）。’木牛、木马、木男、木女，婴儿见已，亦复生于男女等想（喻亦同上）。此明如来追述尔前施小之意，至涅槃时，决了权疑，同归常住，宁复有小耶？此所谓不知教也。”

△《事钞》续云：“原夫大小二乘，理无分隔，对机设药，除病为先，故鹿野初唱，本为声闻，八万诸天便发大道；双林告灭，终显佛性，而有听众果成罗汉。以此推之，悟解在心，不唯教旨也。” 《资持》释云：“二，约理正破三，初教逐机分又四，初二句叙教本融。若据大小，理教实异，今约从本施出，或约开会有归，故云无分隔耳。‘对’下明因机故异，‘故’下引证。初证说小悟大，即《无量义经》。‘双’下证说大悟小，即《涅槃经》。‘以’下准经显意，此谓如来一音演法，众生随类得解。然此但望言教是一，至于佛意不无密赴，故使随类得益也。此明不以所学即判大小。但达其大者，一切归大，何妨学律。志之小者，所为皆小，徒自穷经。故曰在心不唯教也。”

△《事钞》续云：“故世尊处世，深达物机，凡所施为，必以威仪为主。但以身口所发，事在戒防，三毒勃兴要由心使，今先以戒捉，次以定缚，后以慧杀，理次然乎。今有不肖之人，不知己身位地，妄自安托云是大乘，轻弄真经，自重我教。即《胜鬘经》说：‘毗尼者即大乘学。’《智论》云：‘八十部者即尸波罗蜜。’如此经论，不入其耳，岂不为悲！” 《资持》释云：“二，三学次第为二，初推戒功二，先叙佛偏弘。施为者，通语一期化物轨度。威仪即目戒学。主犹尊也。‘但’下，次出所以，初明对病。身口即业，心使是惑。勃，卒也。‘今’下明次治，显戒学居初，释成为主耳。‘今有’下二，斥诳妄三，初叙所计。位地谓薄地凡夫，安托谓无疑畏。轻真经者，毁律教也。重我教者，党所习也。‘即’下据教反质，二文并约开会之义。由本小教，归一佛乘，故两皆云‘即’。八十即目段数，部即指根本一部。声闻但云尸罗，菩萨则加波罗蜜，即六度之一。‘如’下伤其愚暗。教虽显了，闻而不信，故云不入耳。”

△《事钞》又云：“故《百喻经》云：‘昔有一师，蓄二弟子，各当一脚随时按摩。其大弟子，嫌彼小者，便打折其所当之脚。彼又嫌之，又折大者所当之脚。譬今方等学者非于小乘，小乘学者又非方等，故使大圣法典二途兼亡。’以此证知，今自目睹。” 《资持》释云：“三，相非灭法，初引经。师喻如来，弟子喻学者，脚喻两乘，按摩喻寻究。‘其’下喻学大毁小，‘彼’下喻学小毁大，‘譬’下法合，可解。方等即大乘之通名。‘以’下显验。”

△《事钞》又云：“恐后无知初学为彼尘蒙，故曲引张，犹恐同染，悲夫！” 《资持》释云：“三，示意结劝中，初示广斥之意。彼即滥大不肖之者，尘蒙谓邪言恶见，坏信丧道，犹如尘垢秽于净物故也。‘犹’下嘱累。所谓素丝易染，朱紫难分，虽委曲指陈，犹未能知返。岂非禁情节欲，举世之所难；纵意为非，是人之所欲。且祖师之世，其风尚然，况及于今，无足怪矣！”已上皆见《事钞记》卷十四 此章大科别录如下。

|  |  |
| --- | --- |
| 初，叙倚滥毁伤 | |
| 二，约理正破 | 初，教逐机分 |
| 二，三学次第 |
| 三，相非灭法 |
| 三，示意结劝 | |

上来“持犯总义”中第九章“广斥愚教”竟

上来“持犯篇”中第一门“持犯总义”竟

## 第二门 持犯别相

持犯别相中分为二章：一性罪，二遮罪。

### 第一章 性罪

　上所列性罪，重轻不同。今列略表，预示其概。余如文中委明。

|  |  |  |  |
| --- | --- | --- | --- |
| 杀 | 杀人，上罪 | 杀非人，中罪 | 杀畜生，下罪 |
| 盗 | 五钱，上罪 | 减五钱，中罪 | 一钱，下罪 |
| 淫 | 正道，上罪 | 非道，中罪 |  |
| 妄 | 大妄，上罪 |  | 小，下罪（两舌、恶口、绮语并同） |

性罪中分为四节：一杀，二盗，三淫，四妄。

#### 第一节 杀

▲《戒疏》云：“经明性重，多以此戒为初，岂非身为业先，故杀业因首故也。言性重者，以性含轻重也，重则人道，轻则非、畜。约境分心，故罪阶三位。”见《戒疏记》卷七

　　杀戒所摄，人及非、畜。已下诸文，多约杀人而言，非人、畜生可以例知。

杀中分为三项：一犯境，二犯相，三不犯。

##### 第一项 犯境

▲《事钞》云：“人者，律云‘从初识至后识而断其命’也。（初识者，谓初识在胎，犹自凝滑，是识所依。乃至命终最后一念，未舍执持，随暖坏者是也。）” 《资持》释云：“注中‘初’至所依，释上‘初识’。《大集经》云：歌罗逻时（此云杂秽。入胎七日，状如凝酥，即凝滑也），即有三事，一命，二暖，三识。出入息为命，不臭不烂为暖（业持火大，色不臭烂），此中，心、意、识为识。若坏凝滑，即坏识之所依，命暖随谢，便名犯杀。‘乃至’下释上‘后识’，谓四大将解，识神未去，害亦成重。《疏》云：随有暖处，识在其中，即识住处，为命根摄。”见《事钞记》卷十八

##### 第二项 犯相

犯相中分为二支：一列缘，二随释。

第一支 列缘

列缘中分为二类：一正明犯缘，二别示缺缘。

第一类 正明犯缘

▲《事钞》云：“犯缘具五：一，是人；二，人想；三，起杀心；四，兴方便；五，命断。”见《事钞记》卷十八

▲《戒疏》云：“上明人趣，非人、畜生加害等同，但罪轻为别耳。” 《行宗》释云：“非、畜二杀，并五缘犯，具缺同之。”

第二类 别示缺缘

别示缺缘中分为五端：一缺初缘，二缺第二缘，三缺第三缘，四缺第四缘，五缺第五缘。

第一端 缺初缘

▲《戒疏》云：“若缺初缘，小漫心起，但得三中罪，以非人、畜、杌三境替故。大漫心起，但得一中罪，三趣随犯俱无差故。若对克心，加王异境来替张处，则有四句，可准上思。”

《行宗》释云：“初缺三别，即大小二漫及克心也。大漫一中罪者，以三趣齐害，杌境来差，心期虽漫，望人从重，故得中罪。必对杌木起非、畜想，应得下罪，非此所明，在文盖缺。此中结句。大漫一句，杌作人想。小漫三句，一，非人人想；二，畜生人想；三，杌木人想。克心中但加一句，王作张想，杀则同重，余三同前故云四句，通前二漫总有八句。”见《戒疏记》卷七

此中结句，列表如下。

|  |  |  |  |
| --- | --- | --- | --- |
| 大漫一句 | 杌作人想──中罪 | 杀人方便罪  （杌作非、畜想──下罪。杀非、畜方便罪，今文缺略不明） | 总有八句 |
| 小漫三句 | 非人作人想──中罪 | 杀人方便罪 |
| 畜生作人想──同 | |
| 杌作人想──同 | |
| 克心四句 | 王作张想──上罪 | 《行宗》云：“张、王是别，人趣是通，今就通结故成杀重。”  此约误言。若错不犯重，唯结杀张方便中罪。 |
| 非人作张想──中罪 | 杀张方便罪 |
| 畜生作张想──同 | |
| 杌作张想──同 | |

错、误之义，见前持犯总义·别简性重·第二节“错、误”中委明。

第二端 缺第二缘

▲《戒疏》云：“二，缺想缘，亦有大小两漫及一克心。” 《行宗》释云：“初通举三位，一一位中，各有想、疑单双之别，如指略中。”

△《戒疏》续云：“且对克心生想有四句，一上罪、三中罪也。克心生疑有十句，一上罪、九中罪也，谓直疑有四，互疑有六，亦可准知也。克心双缺二缘四十句，如王境差心对有十，乃至杌木例可解也。” 《行宗》释云：“二，别释克心中，句法交乱，须作图相，三位不同。

|  |  |
| --- | --- |
| 初，缺想四句 | 张作王想，上罪 |
| 张作非想，中罪 |
| 张作畜想，中罪 |
| 张作杌想，中罪 |

|  |  |  |
| --- | --- | --- |
| 二，疑心十句 | 直疑四句 | 张作王疑，上罪 |
| 张作非疑，中罪 |
| 张作畜疑，中罪 |
| 张作杌疑，中罪 |
| 互疑六句 | 为张为非，中罪 |
| 为张为畜，中罪 |
| 为张为杌，中罪 |
| 为非为畜，中罪 |
| 为非为杌，中罪 |
| 为畜为杌，中罪 |

|  |  |  |  |
| --- | --- | --- | --- |
| 三，双缺四十句 | 初，王人来差十句 | 直疑四句 | 张疑，上罪 |
| 非疑，中罪 |
| 畜疑，中罪 |
| 杌疑，中罪 |
| 互疑六句 | 为张为非，中罪 |
| 为张为畜，中罪 |
| 为张为杌，中罪 |
| 为非为畜，中罪 |
| 为非为杌，中罪 |
| 为畜为杌，中罪 |
| 二，非人来差十句 | 直疑四句 | 张疑，中罪 |
| 非疑，中罪 |
| 畜疑，中罪 |
| 杌疑，中罪 |
| 互疑六句 | 为张为非，中罪 |
| 为张为畜，中罪 |
| 为张为杌，中罪 |
| 为非为畜，中罪 |
| 为非为杌，中罪 |
| 为畜为杌，中罪 |
| 三，畜生来差十句 | 并同上非人 | |
| 四，杌木来差十句 |

通前三心，总五十四句，三上罪、五十一中罪，图中可见。但知前二心差境定，后一复加境差，故号双缺耳。”

△《戒疏》续云：“余大小漫，心境缺相可以准知。” 《行宗》释云：“三，指略二漫。小漫但除王人，则想有三句，疑但九句，双缺除王境差，但存三境，亦各九句。总前三位，共有三十九句，大略同上图相，唯‘直疑’中各除第一句为异，又通改张字为人字读之。准前易见，不复重出。大漫三境通害，但有杌为异境，止有一十三句，复恐难晓，故须列示。

|  |  |  |  |
| --- | --- | --- | --- |
| 初，缺想三句 | | | 人作杌想，中罪 |
| 非作杌想，下罪 |
| 畜作杌想，下罪 |
| 二，疑心六句 | | 直疑三句 | 人作杌疑，中罪 |
| 非作杌疑，下罪 |
| 畜作杌疑，下罪 |
| 互疑三句 | 为人为杌，中罪 |
| 为非为杌，下罪 |
| 为畜为杌，下罪 |
| 三，双缺四句 | 杌木来差 | 直疑一句 | 杌疑，一中罪、二下罪 |
| 互疑三句 | 为人为杌，中罪 |
| 为非为杌，下罪 |
| 为畜为杌，下罪 |

”见《戒疏记》卷七

小漫句法图表，《记》中缺略不出，今依其文义为之补出，附列如下，以资学者参考。

|  |  |
| --- | --- |
| 初，缺想三句 | 人作非想，中罪 |
| 人作畜想，中罪 |
| 人作杌想，中罪 |

|  |  |  |
| --- | --- | --- |
| 二，疑心九句 | 直疑三句 | 人作非疑，中罪 |
| 人作畜疑，中罪 |
| 人作杌疑，中罪 |
| 互疑六句 | 为人为非，中罪 |
| 为人为畜，中罪 |
| 为人为杌，中罪 |
| 为非为畜，中罪 |
| 为非为杌，中罪 |
| 为畜为杌，中罪 |

|  |  |  |  |
| --- | --- | --- | --- |
| 三，双缺二十七句 | 初，非人来差九句 | 直疑三句 | 非疑，中罪 |
| 畜疑，中罪 |
| 杌疑，中罪 |
| 互疑六句 | 为人为非，中罪 |
| 为人为畜，中罪 |
| 为人为杌，中罪 |
| 为非为畜，中罪 |
| 为非为杌，中罪 |
| 为畜为杌，中罪 |
| 二，畜生来差九句 | 并同上非人 | |
| 三，杌木来差九句 |

第三端 缺第三缘

▲《戒疏》云：“三，缺杀心。或无罪，如开缘中；或得中罪，谓苦治人，过与病药，近死方便，但无杀心。” 《行宗》释云：“苦治，即有过，因罚而死。与病药，即不好心看，反令增病。”见《戒疏记》卷七

▲《事钞》云：“《伽论》，病人不欲起、不欲舒，若起者当死，看病人强与食、药，死者，中罪。痈未熟，强破命终，亦尔。不与食，不治疗，因而死者，亦中罪。” 《资持》释云：“明不善看病因而致死，但无害意故并中罪。初，与食、破痈两犯，并谓不合与而与。次，‘不’下谓合与而不与。” 《资持》云：“上引《伽论》皆结中罪者。若无害心，不合有犯；若有害心，结犯复轻，进退难定。今以义求，但看病者心有强弱，若怀慈济，因而致死，如律所开；泛尔为之，不顾得失，失治死者，由本无心故不结重，近于杀业缘缺，故有中罪。思之。”见《事钞记》卷十八

第四端 缺第四缘

▲《戒疏》云：“四，缺方便。由未起故，不制单心。或得下罪，虽心缘杀，以未动身，寻悔故也。或得中罪，如《十诵》中，厌患、懈怠，不好看病致死，但结中罪，以无方便故。”

《行宗》释云：“初，约无犯明缺，言未起者，未至重缘也。次，犯下罪明缺，即约重缘远方便罪。三，犯中罪明缺，无方便者，反有方便即摄上罪。”见《戒疏记》卷七

第五端 缺第五缘

▲《戒疏》云：“缺第五缘。未断命，如上七方便，则具七中罪。如《十诵》云：杀人未死，则狂发戒舍，但结中罪。” 《行宗》释云：“缺‘命断’中，指上七缘。下引《十诵》，略证初缘。”见《戒疏记》卷七

“指上七缘”者，见前持犯总义·缺缘不成章。

第二支 随释

随释中分为二类：一，广辨杀相；二，别明非、畜。

第一类 广辨杀相

广辨杀相中分为四端：一，自作教人；二，用语破国；三，赞死；四，自杀。

第一端 自作教人

▲《事钞》云：“《四分》云：杀有二种：一者自杀，谓身现相，口赞死相，坑陷，倚拨，若安杀具，及以与药等。” 《资持》释云：“先明自杀，初句标，‘谓’下列相。准《含注戒本》有八，今缺二种，下引足之：身现相（或令怖畏坠堕，或示死相等），口赞死相（《含注戒本》作‘口现相’，谓以言说劝教，或以大声恐喝。今《钞》语局初解），坑陷（知人行从此道，故设坑陷令堕死也），倚拨（审彼倚拨其处，便施刀杖，彼依而死），安杀具（安置绳索、刀杖，令其取死），与药（可解）；文云等者，谓自杀（谓自行杀，若身若杖，随死者是），身口俱现相（身兼口叹）。”

上段记文中所含小注，皆撮略《戒疏》文义，分释杀相，宜与大字连合读之。次段记文中小注亦尔。

△《事钞》续云：“二，教他而杀。随其前使，若教叹，教遣使，往来使，重使，展转使，求男子，教求男子，遣书，教遣书等，并任方便，但令命终称本期者，三性之中能教犯重。”

《资持》释云：“教人中，初标示。‘若教’下二，列相。《含注戒本》具列十一（今《钞》亦缺二种）：教叹（《含注戒本》作遣使叹，谓遣人语彼也），教遣使（指示所教，令遣人往害），往来使（受语往害，还来重往），重使（随续使人乃至百千，令害一人），展转使（彼使不去，转使他往，乃至百千，最后人杀，随前所使皆同一重），求男子（选择有勇，令往害之），教求男子（使他求也），遣书（表于纸墨，令用死者），教遣书（使他代作）；等取余二，谓求持刀人（谓能杀者），教求持刀人也。‘并’下总示，欲显上文列相未尽，又遮恶人避此造彼，故用此语通而摄之。能教犯者，且据本犯之人，若论所教则通道俗，若是道人能所皆犯。”已上皆见《事钞记》卷十八

所教若是俗人已受五、八戒者，亦犯。

第二端 用语破国

▲《事钞》云：“《萨婆多》：比丘知星历、阴阳、吉凶，由比丘语，征破异国，杀害得财，皆犯盗、杀二上罪。优婆塞例同。” 《资持》释云：“由比丘语者，即教他业。兼犯盗者，以攻击劫掠，损彼物故。优婆塞同者，五、八并制故。”见《事钞记》卷十八

第三端 赞死

▲《事钞》云：“《萨婆多》：若为一人赞死，此人不解，边人解用此法死者，无犯。”

《资持》释云：“谓克心专缘一境，无意于他。若心通漫，随死皆犯。”

△《事钞》续云：“今多有人自焚，多有愚丛七众赞美其人，令生欣乐，并如律本结重。”

《资持》释云：“如律重者，同叹死故。”已上皆见《事钞记》卷十八

第四端 自杀

▲《事钞》云：“《五分》《四分》，自杀者中罪，谓结其方便。” 《资持》释云：“以命断戒失，无可犯故。”见《事钞记》卷十八 《行宗》云：“今亦有人，不知所以，自投焚溺，欲冀超升，苦因未除，宁亡三有之报；死而无悔，实唯一勇之夫。将谓永灭不生，焉知此没彼出。固当勤修三学，广运四弘，诵持方等大乘，系念诸佛嘉号，冀龙华而得度，指安养为所归，深厌死生，善识因果，欲除苦本，其要在兹。”见《戒疏记》卷七

▲《事钞》云：“《十诵》，不得自伤毁形，乃至断指犯罪。” 《资持》释云：“断指犯罪者，相传并云下罪。”见《事钞记》卷十八

第二类 别明非、畜

▲戒本注云：“若杀非人，若畜生有智解于人语，若能变形，方便杀者并中罪；不死者，下罪。畜生不能变形，若杀者下罪。”见《含注戒本》卷上 《戒疏》释云：“智变有胜，加害犯中罪者，以相同人，心非重者何能害也。若知而害，义依法科，不知而害亦从律结。”

《行宗》释《疏》云：“初明犯意，‘若’下断犯，还约知论。依法科者，即结中罪。不知从律，如常犯下罪。”见《戒疏记》卷七

若知水中有虫，或用或饮者，亦应准此而结下罪，随所用所饮一一犯也。

##### 第三项 不犯

▲《事钞》云：“不犯中，律云：若掷刀杖、瓦石、材木，误着彼身而死，及扶抱病人而死，或以药、食，及以来往出入而死者，一切无害心，不犯。” 《资持》释云：“前开误失，‘及’下，次开看病。以药、食者，因与而死也。往来出入者，《含注戒本》云：‘扶将病人入房往反。’此释滥上扶抱，但上约卧起，下据往还耳，或可约看病者出入缺事释之。一切无害者，上文略举，此句通收，但约无心，不唯此二。”见《事钞记》卷十八 《行宗》云：“然此误者，由于他事，全无害心，不同前明‘错、误’之‘误’，学者知之。”见《戒疏记》卷七

“前明‘错、误’”者，见前持犯总义·别简性重章。

#### 第二节 盗

▲《资持》云：“《疏》云：非理损者为盗，公白取者曰劫，畏主觉知为偷。盗名通摄，故特标之。”

▲《事钞》云：“性戒含轻重也。性重之中，盗是难护，故诸部明述，余戒约略总述而已，及论此戒，各并三卷、五卷述之，必善加披括，方能免患。有人别标此盗，用入私钞，抑亦劝诫之意也。” 《资持》释云：“初示相难护。上句总示性戒，次句局就四重，下句独显今盗。‘故’下二，据诸文显难，前示律论，《僧祇》释盗涉五卷，《十诵》四卷，《善见》三卷。‘有’下次指别钞，未详何人。”已上皆见《事钞记》卷十七

盗中分为三项：一犯境，二犯相，三不犯。

##### 第一项 犯境

▲《事钞》云：“初犯境之中，谓六尘、六大，有主之物，他所吝护，非理致损，斯成犯法。若无主物，及以己物，或为缘差、境夺、心想疑转，虽有盗取之心，而前非盗境，并不结犯，唯有本心方便。” 《资持》释云：“初示境。六尘、六大摄尽一切，如下自释。‘若’下二，明缺缘又二，初，别示缺相。上二句及下境夺，并名缺境，非、畜物替，故云夺也。言缘差者，互缺不定，或心息、物移，前事阻碍等。言想疑者，即缺心也，于人物上异想有三，谓非人、畜生及无主也，疑亦同之。‘虽’下通结非犯，一往观文，似结缺境，然据缺心，前境虽定，若望正作，非、畜物疑想时，心不相当，亦非盗境，故下总云唯有本心方便，验非偏判也。”见《事钞记》卷十七

“如下自释”者，见下“犯相·随释·有主物·别人物·明盗相”文。

明缺缘中，参阅前“持犯总义·缺缘不成·列名显相”文，及下“犯相·列缘·别示缺缘”文。

##### 第二项 犯相

犯相中分为三支：一列缘，二随释，三结示。

第一支 列缘

列缘中分为二类：一正明犯缘，二别示缺缘。

第一类 正明犯缘

▲《事钞》云：“二，成犯相中，总缘具六种：一有主物，二有主想，三有盗心，四重物，五兴方便，六举离本处。必具成犯。” 《资持》释云：“准《疏》但有五缘，无今第五，今《钞》不释，意亦可见。总括犯缘，不出心境。一、四即境，二、三及五是心，六中兼二，心境合故。”见《事钞记》卷十七

第二类 别示缺缘

别示缺缘中分为二端：一引《疏》犯缘，二依示缺缘。

第一端 引《疏》犯缘

　　《戒疏》盗戒犯缘，与《事钞》稍异，故须别录《戒疏》犯缘，俾与缺缘互对。

▲《戒疏》云：“此戒五缘。初是人物，以盗余趣不成重故。” 《行宗》释云：“虽通三宝，至于结重，多从主掌，是以初缘通云人物，对简非、畜，如后自分。”

△《戒疏》续云：“物虽人主，及至盗损，还须人想。若生余想，疑谓别境，则是轻犯。是以第二，作人物想。” 《行宗》释云：“文明疑想，即境想中，二、三两句。”

△《戒疏》续云：“问：想、知二心有差别否？答：有同异也。了境无疑曰知，当境意谓为想。俱能了境，想与知同。然‘知’唯了境，‘想’通迷悟，故与‘知’异。若以此心‘知是人物’，于下缺缘转想不便，谓实达境，非迷忘故。若谓‘人物想’，即顺缺缘，不乖律文境想互义。”

《行宗》释云：“问中，或有立云‘知是人物’，故问决之。答中，初，答知想差别，上句通标，‘了’下分示，‘俱’下显同异。‘若’下，次明立缘是非，前叙立知有滥，意谓若具缘中标云‘知’者，则人谓后缺缘中转想皆是明了之心，故不可立。‘若’下，次明立想顺教，以律但有想差，不言知故。互即差也。”

△《戒疏》续云：“想虽当境，若盗轻物，不成重罪，故次第三明：是重物。”

△《戒疏》续云：“财虽满五，若无盗心，本自无咎，故次第四明：有盗心。”

△《戒疏》续云：“心虽起盗，财未离处，损主未就，属己不显，亦未成重，故次第五明：举离处。”

△《戒疏》续云：“问：前后诸戒，缘具方便，今此盗缘无方便者？答：损财明盗，便成重罪。有盗成重，不假方便，恐涉滥故。纵有方便，亦俱不明，但知未离已前并方便摄。” 《行宗》释云：“初问，可见。若准《事钞》，须具六缘，‘五，兴方便’，今此除之，故发此问。答中，初示成犯齐限，‘有’下，次明避滥不出，如互用三宝、烧埋坏色、寄借抵拒之类，但使亏损，即成盗业，不必方便。然非一向都无，故云‘纵有’‘不明’等。”已上皆见《戒疏记》卷六

第二端 依示缺缘

依示缺缘中分为五目：一缺初缘，二缺第二缘，三缺第三缘，四缺第四缘，五缺第五缘。

第一目 缺初缘

▲《戒疏》云：“若缺初境，得三中罪。初，非人物替人物处，作人想取。二、畜生物，三、无主物，俱作人想，望本人物不得，境差方便，中罪。后之三物，本自无心，则非罪也。如前义门，可以通之。此据小漫，人物并取为言。若据克心，王物替张亦同前判，缺境还立。如此识相，举一千从，可谓达持犯者。” 《行宗》释云：“前约小漫，以大漫随犯，故非所论。上二句总标，初下别示。三种异境替人物处，而非本境，故名缺境。‘俱’下示犯。‘如’下指广，即境差方便中。‘此’下，次明克心，初蹑前以示。同前判者，张物不得，境差方便中罪，王物无心，则无所犯。对上小漫，人趣无缺，故云还立。‘如’下结叹。”见《戒疏记》卷六

“即境差方便中”者，见前持犯总义·缺缘不成·列名显相·境差文。

|  |  |  |
| --- | --- | --- |
| 大漫 | 随犯，故非所论 | |
| 小漫 | 非人物作人想 | 中罪（盗人物方便罪） |
| 畜生物作人想 | 同 |
| 无主物作人想 | 同 |
| 克心 | 王物作张想 | 中罪（盗张物方便罪） |

上列之表，且据疏记文而录写，稍有缺略，宜检前“杀戒·缺初缘”中结句列表，对阅可知。

第二目 缺第二缘

▲《戒疏》云：“缺第二缘，据小漫者，九句中罪，谓转想、疑心、双缺各三，故有九也。”

《行宗》释云：“缺第二中，即缺人想。想、疑，境定心差；双缺，心境俱差。用此三种各历三句，故成九句。”

△《戒疏》续云：“言转想者，初须人想，可得同境，临欲取时乃作非人物想。据后心时，俱得下罪。然律但结前心之罪，盗人方便，故云：人物非人物想取，中罪。此句既尔，诸句、诸戒例同此解。二，人物，畜生物想。三，人物，无主物想，罪或有无：若先知人物，后作无主想，则有前心罪；若本作无主，无心故无罪也。” 《行宗》释云：“转想三中，初，非人物想又三，初明心转。须人想者，示本想也。心境相当故云同也。临欲等者，明后心也。‘据’下，次辨罪相。‘此’下，三，例通。诸句即下八句，诸戒指杀妄等。若据杀戒，亦列句数，但不叙前后心想结罪之义耳。二，畜生物想。三，无主物想。罪有无者，即约转想、本迷为言。今此正明转想，旁示本迷。”

△《戒疏》续云：“二，明疑心者。初是人物，对境生疑：为人、非人物？为人、畜生物？为人、无主物？”

△《戒疏》续云：“三，明双缺者。初盗人物，非人物替，缺境缘也。就非人物，复生疑心：‘为人物？为非人物？’缺心缘也。二，畜物来替，为人、为畜耶？三，无主物替，为主、无主耶？并例准知。” 《行宗》释云：“疑及双缺同是疑心，但前疑据境定，双缺约境转耳。”

▲《行宗》云：“作图示之。

|  |  |  |
| --- | --- | --- |
| 初，转想三句 | 一、人物，非人物想 | 前心中罪，后心下罪 |
| 二、人物，畜生物想 | 前心中罪，后心下罪 |
| 三、人物，无主物想 | 前心中罪，后心无罪 |

|  |  |  |
| --- | --- | --- |
| 二，疑心三句 | 一、人物，疑为人物为非人物 | 前心中罪，后心下罪 |
| 二、人物，疑为人物为畜生物 | 同上 |
| 三、人物，疑为人物为无主物 | 同上 |

|  |  |  |  |
| --- | --- | --- | --- |
| 三，双缺三句 | 一、非人物替 | 疑为人物为非人物 | 前心中罪，后心下罪 |
| 二、畜生物替 | 疑为人物为畜生物 | 同上 |
| 三、无主物替 | 疑为有主物为无主物 | 同上 |

”已上皆见《戒疏记》卷六

上录《行宗》图表，依《戒疏》盗戒文出，故仅有九句。若准前杀戒句数，应不止此。宜检前杀戒，缺第二缘中，附补之小漫句法表，对阅可知。

第三目 缺第三缘

▲《戒疏》云：“缺第三缘。重物作轻想，结前方便中罪。” 《行宗》释云：“如取满五，意谓不满。”见《戒疏记》卷六

第四目 缺第四缘

▲《戒疏》云：“缺第四缘。有盗无盗心，前心下罪。本无，非罪。” 《行宗》释云：“初约先有后无，前心下罪者，远方便也。下句，次约始终无心，如开缘中，粪扫、亲厚等取也。由前具缘不列方便，故此缺中须分二种，当知先有后无，即缺方便，始终无者正是缺心。问：前心犯下罪，哪云缺心？答：望未动身，犹非盗等，故名缺心。若尔，至次方便转入无心，名缺心否？答：身色才动，盗业已彰，但物未离，未成根本，是以拥住次近，并名缺第五耳。问：前心后转，与缺想何异？答：缺想有心，此据无心。又前约动身后转，此约初心即转。如是思之。”见《戒疏记》卷六

第五目 缺第五缘

▲《戒疏》云：“缺第五缘。未离处二中罪，随相分别。” 《行宗》释云：“二中罪：未与物交，次方便也；相交未离，近方便也。或次或近，有阻不成，拥住方便。次、近不定，故令随分。”见《戒疏记》卷六

第二支 随释

随释中分为五类：一，有主物；二，有主想；三，有盗心；四，重物；五，举离处。

随释中，悉依《事钞》所列犯缘次第解释，唯初“有主物”中，《钞记》之文至为繁广，亘于一卷，今别依《戒疏》“总明物主”之文写录。“二，有主想”已下，悉录《事钞》。

第一类 有主物

有主物中分为三端：一，三宝物；二，别人物；三，非畜物。

第一端 三宝物

▲《戒疏》云：“初明三宝，谓知事者掌用此物，罪、福大深。如《大集》中，非圣非净，何能监护无有疮疣。” 《行宗》释云：“上叙罪福。二皆深者，由境胜故。‘如’下，准教简人。彼经云：‘僧物难掌，佛、法无主。我听二种人掌三宝物，一者阿罗汉，二者须陀洹（此二圣人）。复有二种，一能净持戒，识知业报；二畏后世业，有诸惭愧及以悔心。如是二人自无疮疣（此二清净人，疮疣喻破戒恶业）。’”

△《戒疏》续云：“初盗三宝，总而为言，有守护者，随盗满五皆是极重。佛物无护，如《鼻奈耶》，断施主故。” 《行宗》释云：“初望护主，‘佛’下二，断施福，并犯上罪。《鼻奈耶》云：‘若盗佛塔、声闻塔等幡盖，皆望断施主福边，得弃捐不受（即上罪）。’”已上皆见《戒疏记》卷六

三宝物中分为三目：一佛物，二法物，三僧物。

第一目 佛物

▲《戒疏》云：“言佛物中，有四差别。”

△《戒疏》续云：“初，佛受用物者，如堂宇、衣服及以金石泥土，曾为佛像之所受用者，不得差互，常拟供养，生世大福。故律云：‘若是佛园坐具等者，一切天人供养，同塔事故。’所以不许者，莫不即体法身之相，表处是深，不得轻故。” 《行宗》释云：“初示物相，‘故’下引律证，‘所’下征所以。法身无相，随物以彰，故此诸物即法身体。”

《疏》言不得差互者，虽此等物朽烂破坏，不许卖此转制他物而供养佛，唯应别制新物供佛受用，于其烂坏之物仍旧存奉，不可弃毁或取贩卖。故《事钞》引《宝梁经》云：“乃至风吹雨烂，不得贸宝供养。”

△《戒疏》续云：“二，属佛物，所以得转者，由本施主通拟佛用，故得货易。不同前者曾为胜相，故唯一定也。” 《行宗》释云：“属佛物者，即钱、宝、人、畜等物。”

《疏》言得转、得货易者，于此属佛之钱宝、田园、人、畜等物，可以随宜贩卖，买取供养具等，而供养佛。

此云属佛物，与前段所云佛受用物有异。因钱宝、田园、人、畜等物，不堪受用，但可系属，故云属佛物耳。西竺布施者，或通施三宝，或别指施佛、施法、施僧。别指施者，各有所属，不得互用。今云属佛物，即是别施佛者。虽许转贸，而所易得者仍属于佛，不容有滥。

△《戒疏》续云：“三，供养物，以幡花等，得货易者，事同属佛，可以义求。”

供养物者，即是香、灯、花、幡供具之物。《疏》言“以幡花等，得货易者”，此亦有别。花等可以转贸他物供佛，与前属佛物同。若幡等唯可转变，不可转贸。故《资持》云：“若佛幡多，得作余佛事者，谓改作缯、盖、幢、幔等物，然曾供佛，体不可变，不同前花可持转贸。”

△《戒疏》续云：“四，献佛物者，开侍卫者用之，义同佛家之所摄故。” 《行宗》释云：“物即饮食、果实等。今时掌佛庙人，义通道俗。《善见》云：‘佛前献饭，侍佛比丘食之，白衣侍佛，亦得食之。’古记问云：若用常住僧食供佛，通彼用否？答：《法苑》云：‘后还入常住。’”已上皆见《戒疏记》卷六

第二目 法物

▲《戒疏》云：“言盗法物，亦有其四。”

△《戒疏》续云：“一，法所受用者，谓纸素竹木上书经像，或箱函器襆曾经盛贮，克定永施，不许改转。此则一定，敬同圣教，皆是灭理之所依持，故有损益，并望涅槃而生罪福。” 《行宗》释云：“前出物体，‘皆’下示所以。纸素函器，止是世物，但望所诠，至真无价故。”

△《戒疏》续云：“有人无识，烧毁破经，‘我今火净’，谓言得福。此妄思度，半偈舍身，著在明典；两字除惑，亦列正经；何得焚除，失事在福也。” 《行宗》释云：“前出谬见。世中妄传，说偈得烧故经，不见此疏，焉知误他。‘此’下，次据文斥。上引半偈舍身者，一彰如来求法之勤，二示如来重法，三显正法难闻。下引经证，两字除惑，显佛法功深，举少况多，其过弥甚，倘畏来苦，勿逐魔徒。二缘并出《涅槃经》。” 《资持》云：“准此明诫，足验前非，必有损像、蠹经，净处藏之可矣。”见《事钞记》卷十七

事在福者，即事在无作，见前宗体篇·戒体·戒体相状·所发业体·无作多少“六者，事在无作”中委释。

△《戒疏》续云：“余之三相，可以准前。” 《行宗》释云：“前二转易，后与侍人，并同前判。”已上皆见《戒疏记》卷六

第三目 僧物

僧物有四：一，常住常住物，亦名四方僧物；二，十方常住，亦名现前常住物；三，现前现前物，亦名当分现前物；四，十方现前物。

▲《戒疏》云：“就僧物中，则有四别。” 《行宗》释云：“僧物中，前二属处永定，通名‘常住’，但前无分义，后是可分，故加‘常住’‘十方’以简之。后二俱是即施，通名现前，但前局当处，后通内外，故加‘现前’‘十方’以别之。”

△《戒疏》续云：“一，常住常住物，如堂、宇、田、园、人、畜、米、面，属处已定，不可分割。必欲惠给余寺，羯磨和与，若直送者是名盗损。或有主掌自盗，不望十方不满，随取计五，便与极重。” 《行宗》释云：“初出物体，‘属’下示名义，‘或’下明结犯。余盗望主，此义易知，故文但出主自盗耳。” 《资持》云：“主自盗者，即知事辄用、互用等。或无主掌，余人亦同。”见《事钞记》卷十七

△《戒疏》续云：“二，十方常住物，如饭饼等现熟之食，本拟十方闻声同饭，有盗此食，望护结重，望僧结轻，以僧分业，无满五故。” 《行宗》释云：“初列物体，‘本’下示别名，通名同上，故不重出。‘有’下明犯相有二：望主重者，谓余人盗；望僧轻者，即犯中罪，或主客同盗，或主自盗。” 《资持》云：“有疑酱豉为熟物，判在十方者，今以意分：不问生熟，但使未入当日供僧限者，并归前摄，如贮蓄盐、酱，是常住常住；取入日用，即十方常住。” 《资持》云：“问：常住常住亦无满五，何以重耶？答：分不分异，重轻致别。”已上皆见《事钞记》卷十七

△《戒疏》续云：“问：声钟告集，是僧皆饭，未知他寺奴、畜得否？答：不合也。僧具六和，随处皆是，人、畜别属，义非通使，使既是局，食亦如之。” 《行宗》释云：“问中，意谓他寺奴、畜，彼此通僧，应得食故。答中，初句判定，‘僧’下释所以，初示僧通之义。‘人’下明奴畜不通。《钞》云：‘行至外寺，私有人畜用僧物犯重，以施主拟供当处僧，不供别类，非福田故。僧家人畜，犯下罪。（今多私务将带人仆，食彼僧食，明文犯重，诫之！）’”

《资持》云：“僧家人畜结轻者，又须所营同是僧事。虽云僧仆，私干亦重。”见《事钞记》卷十七

△《戒疏》续云：“三，现前现前物，如今诸俗以供养僧，无问衣、药、房、具，并同现前僧也。”

△《戒疏》续云：“四，十方现前物，如僧得施及五众亡物。”已上皆见《戒疏记》卷六

▲《事钞》云：“然盗通三宝，僧物最重，随损一毫，则望十方凡圣一一结罪。故诸部《五分》中，多有人施佛物者，佛并答言：‘可以施僧，我在僧数，施僧得大果报。’” 《资持》释云：“上二句推过重，‘随’下示重相。十方凡圣，总收五众三乘因果也。一一结者，非谓多罪，但一上罪总望多境，故云一一耳。‘故’下引文示。《四分》，瓶沙施佛园，末利夫人施佛衣，佛答同此。”

△《事钞》续云：“又《方等经》云：‘五逆、四重，我亦能救；盗僧物者，我所不救。’余如《日藏分》《僧护传》等经广陈。” 《资持》释云：“初引经文，特举逆重以彰极恶。我不救者，以佛威神不可加故，非舍弃也。‘余’下指略。”已上皆见《事钞记》卷十七

第二端 别人物

别人物中分为三目：一，掌主损失；二，明被贼；三，明盗相。

第一目 掌主损失

▲《戒疏》云：“初中，妙同《钞》引，《善见论》中：若守护财物，谨慎不懈，而有盗者私窃而取，或强逼取，皆望本主结者，以非护主能禁之限故也。若反此者，守物须偿，以本盗人欺守护故，是须还他，若不还犯。” 《行宗》释云：“上句指广，彼约二主分为七种：一，掌护损失主；二，寄附损失主；三，被盗物主；四，贼施比丘物主；五，收囚缚贼主；六，狂人施物主；七，守视人作主。并广如彼，须者寻之。下引《善见》即彼初位，论中初明守护谨慎。望本主者有二义故，一非能禁，二无填偿，本主索偿，反成盗故。‘若’下，次明慢藏，反上二义，故从守护。”见《戒疏记》卷六

第二目 明被贼

▲《戒疏》云：“二，被贼夺者，如《钞》所引，义张二位，谓现、不现。结罪时，当随二主心绝已否。若财主已绝，贼主得定，此不可夺，如律‘贼复夺贼’。二，财主虽定，贼主不定，此则可夺，以缘不具故。三，财主迟疑，贼主已定，此不得夺，以缘成故，何问本主。四，俱不定，此则收得，由心不定，业非通畅故也。今以四句，可约判之。” 《行宗》释云：“初总举。现、不现者，即对面现前盗及不现前盗。二主谓财主、贼主。‘若’下别列。初、后，二俱可解。次句以贼心犹豫，盗业未成，故云缘不具也。第三反之故不得夺。”见《戒疏记》卷六

第三目 明盗相

▲《戒疏》云：“三，就所盗，略举通收，情非情道，并摄尽矣。”

△《戒疏》续云：“如《明了论》解云：盗义极多，且约六根起非法行，若偷六大，亦犯重罪。” 《行宗》释云：“六根，即约能盗以摄所盗。六大，即括所盗以显能盗。故知盗境该通无穷。”

△《戒疏》续云：“如诸仙人是胸行师，有人蛇螫，作仙人书，见者皆愈，然须价值，比丘被害偷看，不问损与不损，看时即犯。以此例诸秘方要术，不许人传，偷见违恼，何啻在五。所谓眼盗。下根例之，如诵咒治病，欲学须值，比丘密听，计值犯重。偷嗅、尝、触，亦例此知。若要方术，病缘即瘥，得值方与，得值听写，比丘受学，心缘得瘥，不与价值，故犯重也。”

《行宗》释云：“六根中，初委释眼根。胸行师，准论合云胸行蛇毒药师（谓蛇以胸而行）。螫，施亦反，谓虫行毒也。‘下’下例余五根。” 《资持》云：“初，眼盗色也。‘如诵’下，耳盗声也。‘偷’下，略指三尘。‘若要’下，意盗法也。”见《事钞记》卷十八

△《戒疏》续云：“次约六界。前地、水、火可知。如律中，有咒扇药涂，比丘偷摇不与价值，是谓盗风。若起阁斜临，妨他起造，是名盗空。智者，识界也。人有伎俩，不空度他，得值方与，比丘方便就他学得，不与价值，即盗识也。识不可盗，以无形故，但可从缘，盗其智用耳。” 《行宗》释云：“次六大中。大谓六皆广遍，界谓六相差别，体同名异，前后各标。就文初略指前三。‘如律’下引释后三，初明盗风，‘若’下次明盗空，‘智’下后明盗识。伎俩谓艺能也。识不可盗者，谓不可盗去，但其机巧为人所学，故云盗耳。”已上皆见《戒疏记》卷六

第三端 非、畜物

▲《戒疏》云：“三，明非、畜物者，如上立义已明，可寻《钞》中罪轻重也。” 《行宗》释云：“指上立义者，近指当戒具缘、缺缘，远指篇前境差方便。下指《钞》者，彼明盗非人物，有主望主结上罪，无主望非人结中罪。盗畜生物，古谓犯上罪，今师准《十诵》《多论》，但结下罪。”见《戒疏记》卷六

“远指境差方便”者，见持犯总义·缺缘不成·列名显相·第四“境差”中。

第二类 有主想

▲《事钞》云：“二，明有主想。若作无主想，始终不转，无罪。前后互转，互得轻重。”

《资持》释云：“律有四句，有主想犯上罪（初句）。若疑，中罪（次句）。无主物有主想、疑，中罪（三、四两句）。略无‘第三，无主想’句，义必具之。文中初标成犯缘，即第一句。‘若’下简缺缘，即第三句，初约本迷无犯，‘前’下据转想。前作有主想、后转无主犯中罪，前作无主想、后转有主结上罪，故云互得轻重也。”见《事钞记》卷十八

第三类 有盗心

▲《事钞》云：“三，明有盗心。然此一门，实德之人未免，但世盗由心结，不望境之是非。故《僧祇》，寺主好心互用三宝物，是盗上罪，谓愚痴犯也。” 《资持》释云：“初明难护，以贪染积深，触物起念，粗心不觉，岂识邪缘？不体妄情，终罹罪网。实德尚当未免，庸流没在其中，凡在同心，弥须励志。‘但’下示结业。不望境是非者，境即前物，三宝互用，物无私涉为是，入己恶用为非，二皆结重，故知不简也。‘故’下引证。望为三宝，故言好心，若论愚教，还是贼心。”

△《事钞》又云：“《四分》十种贼心。一，黑暗心，谓痴心愚教，生可学迷，随作结重，《僧祇》寺主即是其事。二，邪心者，谓贪心规利，邪命说法，以财自壅。三，曲戾心者，即瞋心也，与少嫌恨，假瞋得财，或虚示威怒，意存财利，得物犯重。四，恐怯心，或以迫喝，或说法怖取，或自怀疑怖而取财也。五，常有盗他物心，恒怀规夺也。六者，决定取，内心筹虑，方便已成，因必克果，动物成犯。七，寄物取，或全抵突，或以少还他。八，恐怯取，谓示身口相，畏敬故与物也。九，见便取，伺求他慢，因利求利也。十，倚托取：或倚名闻威德，或以名字方便也；或依亲友强力者，谓假他威势而取也；或以言辞辩说者，托于论端浮华引接，令前异望而取财利；言诳惑而取者，非法言法，法言非法，但规前利，幻惑群情。” 《资持》释云：“《疏》云：律中具出二五盗心，前是五心，后名五取。取是其业，对境行事也。一中，可学迷者，教是可学，不学故迷。二中，规，求也；壅，犹积也。三中，两释，虚实分之。四中，准《疏》又云：或说王官势力。此与第八名同相别，但约心取，两以分之：言心未必取，言取必兼心。十中，五相释之，前三身业，后二口业。又前三中，一是倚自，二倚他名，三倚他力。后二中，前但巧言，后是虚诳。” 《行宗》云：“邪命，谓邪求养命。曲，谓非理；戾，即忿怒。嫌恨约内心，威怒约色相。迫，谓以事逼切。喝，谓说时作其大声，或可作‘遏’，谓抑遏也。” 《行宗》云：“前五约心，不出三毒。若就通说，莫非希物，五并贪心。若约别论，如文乃异，初二及四并是痴心，三即瞋心，五是贪心。又前五种，外相非盗，故约心论。后之五种，内外俱盗，故从外事。”已上皆见《戒疏记》卷六

△《事钞》续云：“以此诸文，证知心业，其相略显，足得垣墙，防拟妄境。” 《资持》释云：“妄情逐境，计校万端，岂唯上列而能括尽。然举一例诸，触类而长，则前虽略示，亦足防心。既知教相，少识妄心，能遮不起，故如垣墙。心逐境生，心妄则境妄，故云妄境。”已上皆见《事钞记》卷十八

第四类 是重物

是重物中分为二端：一明物体，二列义门。

第一端 明物体

▲《事钞》云：“四，重物，谓五钱，若值五钱，即余杂物。” 《资持》释云：“初通示钱物。五钱即钱体也。值五钱物，准钱法也。所以限五者，以彼王法满五至死，佛随王法盗满制重。”

△《事钞》续云：“《萨婆多》：‘问曰：盗五钱成重，是何等之钱？答：有三解。初云：依彼王舍国法，用何等钱，准彼钱为限。二云：随有佛法处，用何等钱，即以为限。三又云：佛依王舍国盗五钱得死罪，依而结戒。今随有佛法处，依国盗几物断死，即以为限。’虽有三释，论师以后义应是。” 《资持》释云：“二，别定钱体二，初引诸论解。答中，初、二两解，并限五钱，后解随死，不局物数。初，同《十诵》；二，符本宗；三，即论家所取。《戒疏》云：如《多论》中，盗相通滥。初释本钱，何由可晓（此破初解）。后解随国现断入死，言亦泛滥，难可依承（此破第三解）。” 《行宗》云：“以钱体多别，故问定之。初解依王舍者，以佛在彼国制此戒故，彼是大铜钱一当十六，则盗小钱须满八十。次解随国用者，无论物体，但满五数。后解不约多少，但随国死刑为准。论取后义，今依次解耳。”见《戒疏记》卷六

△《事钞》续云：“然五钱之义，律论互释不同。判罪宜通，摄护须急。故律云：下至草叶不盗。” 《资持》释云：“二，约义定夺三，初示意。律论不同者，律如后引，论即前文。判罪，谓犯已处断。摄护，谓专精持奉。今从摄护以定钱体。”

△《事钞》续云：“今诸师盛行，多依《十诵》，彼云：盗五钱者，古大铜钱得重，若盗小钱八十文。” 《资持》释云：“二，出滥用。舍急从缓，未体教意。古钱一当十六，五钱则成八十。”

△《事钞》续云：“随其盗处，所用五钱入重。《僧祇》：王无定法，断盗不定，当取瓶沙古法，四钱三角结重。《四分》但云五钱。准此，废上律论，以后为胜。纵四钱三角，《善见》解之，亦同五钱。” 《资持》释云：“三，明正判中，初二句依论次解以定今义。‘僧’下引据。王无定法者，通指诸国也。瓶沙古法者，佛依结戒，可以为准也。此取盗五之法，不定古钱。四钱三角即入五钱之限，两角半钱犹属盗四。钱论角者，恐彼钱模畟方，此间往古亦铸方钱，今时圆者，但约四字论之。‘四’下准本宗以决。废律论者，律即《十诵》，论即《多论》初后二解。以后胜者，即第二解，望初为后。《疏》云：可如《多论》中间一解，随国用钱准五为限，则诤论自息也。‘纵’下会同。然《善见》《僧祇》并约古大铜钱，乃是取本王舍古法，以释五钱之义。至于断盗，还随国用，即彼论云：乃至草叶不得取。故知急护，颇合今宗矣。”已上皆见《事钞记》卷十八

第二端 列义门

▲《事钞》云：“义门六句不同。一，《十诵》《伽论》云：钱有贵贱时，不妨钱贵，盗一入重，遇值贱时，百千犯轻。” 《资持》释云：“钱贵贱者，谓物有重轻，时有丰约故。贵者一当多用，贱者多当少用，如文可解。”

△《事钞》续云：“二，《四分》《五分》《善见》云：贵处盗物，贱处卖，还依本盗处估价。” 《资持》释云：“三文皆尔，故尽标之。此谓就本盗处损主以论，不约后卖不满也。”

△《事钞》续云：“三，《善见》云：贵时盗得，贱时卖，若定罪者，还依本时。上三句互反，皆同得轻降也。” 《资持》释云：“意亦如上。如春时值十，夏但值一之类。上下总点三句。初句文中已具。次句应云：贱处盗物贵处卖。三、贱时盗物贵时卖，并依本断。”

△《事钞》续云：“四，《摩得伽》中：‘取五千不犯重，数数取四钱，数数作断心。’或不得物而入重，如《四分》‘烧、埋、坏色，教他’等。” 《资持》释云：“盗多犯轻，不至果故。不得物犯重，但损他故。”

△《事钞》续云：“五，不满五，犯重。如《四分》：众多人遣一人盗五钱，多人共分。或多人共盗，通作一分。但使满五，一切同盗结重。或盗过五结轻，如《十诵》‘盗众多人未分物’者是。” 《资持》释云：“减五得重，过五犯轻。前引《四分》，两释并约人多物少，故不满五，通望彼物，齐入重刑。后引《十诵》，通望彼众无满五义，十方常住类此说。”

△《事钞》续云：“六，盗五人各一钱，结重。如《僧祇》，五人各以一钱，遣一人守掌，若盗，望守护人结。《善见》云：欲知盗相，如师徒四人互相教，共盗一人六钱，各得一上罪、一中罪。自业不合教他业，但得一中罪。此义应知。” 《资持》释云：“六中，谓盗少成重。初引《僧祇》。次《善见》中。互相教者，如师教三弟子云：‘彼有六钱，大者取三，小各取一（教人满五），我自取一（自业不满）。’乃至小弟子云：‘和尚取三，同学各一，我自取一（罪亦同上）。’一上罪者，教他犯也。一中罪者，自作犯也。‘自’下释结中罪义，恐疑共盗应须犯重故。”已上皆见《事钞记》卷十八 《行宗》云：“《僧祇》且从本主，以立句义。然望护主成重，自是盗五耳。《善见》四人互教，乃约异时为言。若一时中，止可一人为能教，三为所教。能教取一，即是盗一成重之义。”见《戒疏记》卷六

第五类 离本处

▲《事钞》云：“离处义，十句分之。” 《行宗》云：“盗戒成犯虽约离处，然其离相不必物离，故以十门括示差别。”见《戒疏记》卷六

△《事钞》续云：“一，文书成辨离处。如律师非法判用僧物之类。《善见》云：书地作字，一头时轻，书两头时重。” 《资持》释云：“初句，约判断明犯。非法判用者，妄书簿历之类。‘《善见》’下，如作契书，分判地界。一头轻者，如书所从处时，方便中罪也。两头重者，复书所至处时，究竟上罪也。”

△《事钞》续云：“二，言教立者。《善见》：‘若盗心唱云：定是我地。地主生疑中罪，决定失心者重。’若共争园田，违理判与，违理判得，乃至口断多端，皆重。即如《四分》‘若以言辞辩说，诳惑而取’，皆重。” 《资持》释云：“次句，但约口断即犯。《善见》二节，初约盗地。‘若’下，二，约断诤。违理判与者，能判犯也；违理判得者，所判犯也。下引《四分》即约辩说。文如前引。” 《行宗》云：“口断多端，谓强词巧辩，非理而断。律中诳惑即邪心劝诱。并望发言，决得无疑，皆成上罪。”见《戒疏记》卷六

△《事钞》续云：“三，移标相者。《善见》：标一举时中罪，举二标时重（谓量地度）。乃至得一发一麦皆重，地深无价。绳弹亦尔。” 《资持》释云：“标者，下注显相，如今丈尺之类。文中且引盗二标犯。准论，若盗三标，一举，下罪；二举，中罪；三举，重。乃至盗十标，前八并下罪，九中罪，十重。”

△《事钞》续云：“四，堕筹者。《四分》：盗隐记数筹、分物筹，致令欠少也。” 《资持》释云：“堕筹者，谓下筹多，而令物少。或不下筹而取多物，虽非文意，世有其事。”

△《事钞》续云：“五，异色者。《十诵》《萨婆多》云：毡褥氍毹，上有树枝叶花，今从树叶上，盗牵至树花上，犯重，谓异本色故。或如借他衣钵，非理用损，减他五钱，亦结重罪。律云：若坏色故。” 《资持》释云：“初引《十诵》、律论，约异色犯。如毛绵杼织以成花朵鸟兽之物，而牵挽移易，损彼物故。‘或如’下，次准本律，约损色犯。”

△《事钞》续云：“六，转齿者。如《十诵》：摴蒲移棋子等。” 《资持》释云：“转齿，如世赌博，多用齿骨掷采博物，盗心移转，随物成犯。”

△《事钞》续云：“七，离处明不离处。如《僧祇》：盗他牛马，未作得想，虽举四足，不成重罪。” 《资持》释云：“彼明盗四足者，驱向所期，足遍犯重，不随所向者轻。（虽离，但得中罪。）本期不定，举遍即重。本主来逐，心未得者轻。（即文所谓未作得想也。）”

△《事钞》续云：“八，不离处明离处。如《善见》：空静处盗，决得无疑，如掷杖空中，必无不下，故动即成重。” 《资持》释云：“《善见》得心已决，微动即犯，不待离处。‘如’下举喻可解。”

△《事钞》续云：“九，无离处辨离处。如《四分》‘盗他田宅，攻击破村，烧、埋、坏色，皆犯重’等。” 《资持》释云：“田宅等物永不可离，不同上句可离不离。”

△《事钞》续云：“十，杂明离处。如空中吹物，盗鸟，曲弋，断流水注等，并不具述。广如本《疏》。” 《资持》释云：“第十且出空、弋、水注三相。律中明处则有十三，《疏》中次解。今略引示：初，地中（即是伏藏。有主，望主结。佛僧地，属佛僧）。二，地上（如今道地得物）。三，乘（谓象马等乘。若盗乘上物，离乘方犯。若兼乘盗，乘离即犯）。四，担（同‘乘’两分）。五，空（谓衣物、鸟等，从风所吹，而欲盗取，即此空处以辨离处。《善见》：盗空中鸟，左翅过右翅，尾处至头，上下亦尔，俱得重罪。）六，架（即曲弋也。若盗物者，物离方犯。若连架者，架离即犯）。七，村（或盗村物，或盗村体，击、破、坏等）。八，阿练若（村外空地，同村可知）。九，田（《十诵》：‘若为田故，相言得胜者重，不胜者轻。若作异相，过分胜者重。’）十，处所（如店肆作处，盗物、盗体，同上村中）。十一，船处（盗物，即以船为处。盗船体者，断绳离处方犯）。十二，盗水（即断水注也。《僧祇》：溉灌水，或一宿值一文或至四五，若坏彼渠，得下罪；水入田，中罪；满五者，上罪）。十三，私度关（如律，比丘无税，白衣应税，为彼过物重。《十诵》：比丘应税不税，亦重。余广如《疏》）。”已上皆见《事钞记》卷十八 《行宗》云：“五，空中，左翅过右约横飞说，尾至头处约直飞论，上下可解。以空无分齐，还约鸟之飞动，以明离处之相。九，田中，相言谓诣官词讼，得胜重者谓非理而得。若作异相者，彼云：若不胜已，更作相，若所得地乃至满五，得上罪（谓作标相取也）。十，处所中，处所语通，律云：‘若家，若市肆，果园，菜园，庭前舍后，若复有余处等。’”见《戒疏记》卷六

第三支 结示

△《事钞》云：“然盗戒相隐，极难分了，若广张体貌，徒盈卷轴，至于披检，取悟必繁，故略列犯缘，粗知梗概，意存省事知足。忧心念道者，缘境既局，少应清洁。若多众务，而欲高升者，必罗盗网，终无有出。何者？由心怀胜劣，倒想未倾。初果无学，方可营事。有心怀道者，细读附事，深思乃知。犹恐不肖谓繁，余心实未言尽，约略如前，故且削也。” 《资持》释云：“初示前略意。‘忧’下二，明人有顺违。初明知足之人惧犯退藏。言忧心者，心之可畏，难可禁制，微纵成业，殃及累世，是可忧故。念道者，慕出离也。缘境局者，为教所禁也。‘若’下，明多事求进，为盗所陷。多众务者，或好为人师，或乐营世福也。欲高升者，名位过人也。罗盗网者，结业成也。无有出者，苦报无穷也。‘何’下，征示其意，如前《大集》所拣人也。‘有’下，三，劝修。初句，召后人也。细读者，劝寻教也。附事者，以教照境也。深思者，以境观心也。乃知者，自省心行也。‘犹’下，遮后妄谓，以彰略意。”见《事钞记》卷十八

▲《戒疏》云：“此戒人多潜犯，不谓重罪，但是粗心。钞疏虽繁，犹恐未悟，可例此斟酌犯罪相也。故《善见》云：戒中宜从急护。此第二戒，事相难解，不得不曲碎解释。其义理分别，汝当善思。论文如此，临事可不勉耶？” 《行宗》释云：“初叙数犯所以。‘钞’下指撰述劝修。‘故’下引论文勉学，前引论文，后二句指文以劝。”见《戒疏记》卷六 《资持》云：“引论中，初句通示教意，‘此’下，别指今戒必须繁文。曲碎解释者，论涉三卷故也。其义理等者，劝详审也。”见《事钞记》卷十八

##### 第三项 不犯

▲《事钞》云：“三，明不犯中。《四分》云：‘与想取，己有想，粪扫想，暂取想，亲厚意者，皆无犯。’律中，具七法名亲厚。一，难作能作；二，难与能与；三，难忍能忍；四，密事相告；五，互相覆藏；六，遭苦不舍；七，贫贱不轻。如是七法，人能行者，是善亲友。准此量之。” 《资持》释云：“初引五想，皆谓无盗心也。与想者，意谓他与也。已有者，谓非他物也。粪扫者，谓无主也。暂取者，即持还也。亲厚者，无彼此也。‘律’下别释第五。七法中：一，竭力代劳，为之不厌；二，己所重物，与之不吝；三，极相违恼，了无所恨；四，吐露私心，而无所隐；五，掩恶扬善，恐伤外望；六，囚系患难，多方拯济；七，贵贱贫富，终始一如。‘如是’下结显。故知诚实方入开位，自余滥托皆陷刑名。”见《事钞记》卷十八 《行宗》云：“不犯中五，前三约心明开，后二就事明开。”见《戒疏记》卷六

#### 第三节 淫

五戒唯制邪淫，八戒正邪俱制，全同道众。今文唯于犯相料简中略示邪淫之义，余皆泛明淫相，不简邪正，学者宜分别观之。

淫中分为三项：一犯境，二犯相，三不犯。

##### 第一项 犯境

▲《事钞》云：“初明犯境者。《僧祇》云：‘可畏之甚，无过女人。败正毁德，莫不由之。’染心看者下罪，闻声起染亦尔。” 《资持》释云：“初示过相。上二句示来报，次二句彰现损。言可畏者，《呵欲经》云：‘女色者，世间之枷锁，凡夫恋着，不能自拔。女色者，世间之重患，凡夫因之，至死不免。女色者，世间之衰祸，凡夫遭之，无厄不至。行者既得离之，若复顾念，是为从地狱出，还复思入。’又云：‘女人之相，其言如蜜，其心如毒，譬如清渊澄镜而蛟龙居之，金山宝窟而狮子处之，当知此害，不可近也。’败正者，立事公正，苟荒女色则无所成。即彼经云：‘室家不和，妇人之由。毁宗败族，妇人之罪。’毁德者，修身立行，或着女色则皆丧失。即经云：‘凡夫重色，甘为之仆，终身驰骤，为之辛苦。’《净心观》云：‘贪色者骄，贪财者吝，既骄且吝，虽有余德，亦不足观。’‘染’下，明制急。然心行微细，粗情不觉，纵知违戒，制御犹难，岂况悠悠，终无清脱。请临现境，自审狂心，或宛转回头，或殷勤举眼，或闻声对语，或吸气缘根，虽未交身，已成秽业。大圣深制，信不徒然，谅是众苦之源，障道之本。是以托腥臊而为体，全欲染以为心，漂流于生死海中，焉能知返；交结于根尘网里，实谓难逃。当自悲嗟，深须勉强。或观身不净即是屎囊，或谛彼淫根实唯便道，或缘圣像，或念佛名，或诵真经，或持神咒，或专忆受体，或摄念在心，或见起灭无常，或知唯识所变，随心所到，着力治之，任性随流，难可救也。”

△《事钞》续云：“《四分》中。犯境，谓人、非人（天子、鬼神等）、畜生三趣。据报则男女二形，据处则女人三道（谓大小便道及口）、男子二道。此等淫处，若觉、睡眠，若死未坏、少坏，但使入淫处如毛头，皆上罪。律云：牛马猪狗雁鸡之属，莫问心怀想疑，但是正道皆重。” 《资持》释云：“二，列诸境中三，初列境相又三，一，以趣摄，注云等者，即修罗、地狱，四合为一。二，约报有三，该上六趣。三，约处亦三，须通三报。‘此’下二，定犯分齐。文列四相，二生二死，相别可见。如毛头者，断犯处也。‘律’下，三，明不开疑想。律云：若道，作道想，若疑，若非道想，并上罪。文举畜趣，余趣同然。”

△《事钞》续云：“然淫过粗现，人并知非，及论问犯，犯皆结正。约相示过，耳不欲闻，或致轻笑，生疑，生怪。” 《资持》释云：“三，诫轻笑中二，初叙情见，上二句纵其所知，‘及’下示其制重。问犯，谓究问教法也。‘约’下述其愚暗。此有四过：一，生厌恶，不欲闻故。二，无尊重，生轻笑故。三，无深信，疑非佛说故。四，不正见，怪作是说故。”

△《事钞》续云：“故《善见》云：‘法师曰：“此不净法语，诸闻说者勿惊怪，生惭愧心，志心于佛。何以故？如来慈悯我等。佛是世间王，离于爱染，得清净处，为悯我等，说此恶言，为结戒故。又观如来功德，便无嫌心。若佛不说此事，我等云何得知上罪？有笑者驱出。”’”

《资持》释云：“二，引诫。法师即论主，将集此戒故先约勒。文中三，初遮众情。‘生’下教观察。生惭愧者，克己自责也。世间愚人，谁能反照？身行鄙秽，殊不省非，及闻教说，反生惊怪。汝必恶闻，何如不作？汝既自作，何得恶闻？此由不知于大慈门，说毗尼藏，全是指出众生恶业。若能知业，岂复有教？呜呼！凡愚迷倒至此。‘志’下令观胜境，初观佛慈。‘又’下，次观佛德。‘若’下，后观佛教。‘有笑’下明立制。”已上皆见《事钞记》卷十七

##### 第二项 犯相

犯相中分为二支：一列示犯缘，二料简杂相。

第一支 列示犯缘

列示犯缘中分为二类：一正明犯缘，二别示缺缘。

第一类 正明犯缘

▲《事钞》云：“次，成犯相有二缘。一，自有淫心向前境，纵有裹隔互障，但入如毛头，结成大重。具四缘成。一是正境（男则二道，女则三处），二兴染心（谓非余睡眠等），三起方便，四与境合便犯。” 《资持》释云：“以自造、他逼，犯相有异，故列两缘。前约趣境论缘，由本有心，故就身明犯。后约境合辨缘，既开身交，故就心明犯。初自造。第二注云等者，即不犯中一切无淫意，痴狂、心乱等。” 《行宗》云：“自造缘四种，不出心境。前二离明，后二合辨。三即心为境发，四谓境与心会。”见《戒疏记》卷五

△《事钞》续云：“二者，若为怨逼，或将至前境，或就其身，佛开身会，制令不染。亦具四缘。一是正境（不问自他），二为怨逼，三与境合，四受乐便犯。《善见》云：淫不受乐者，如以男根内毒蛇口中及以火中，是不染之之相。” 《资持》释云：“二，怨逼中，初示相有二。一逼己淫他，二为他淫己。开身免难，制心护体。遭淫尚易，持往尤难。自非久习净心，直恐未逃刑网。‘善’下示护心法。本谓女根故生染着，今为蛇、火乃生厌惧。以心随境转，其必然乎！”已上皆见《事钞记》卷十七

第二类 别示缺缘

△《戒疏》云：“一，缺初缘：非道，道想及疑，得二中罪。缺第二缘：无染心者，则无有犯，谓入无记及明观故。缺第三缘：未起方便，威仪不破，但犯下罪。若动身相，则有次、近二方便耳。缺第四缘：未与境合，有二中罪。从破容仪，去至对境，犯轻中罪。从境交对，毛分未侵，便止心者，得重中罪。” 《行宗》释云：“初，即境差、境想后二句。非道，如余身分。二中无记，开前自造，如睡眠是。明观，开后怨逼，如蛇口、火中等。三、四两缺，即三方便，随止之处，缺不成犯。三中，初明犯远。未起方便谓未动身，不妨心犯。‘若’下，次明‘次、近’，以显所缺。四中，但犯次、近，缺不至果。破容即动身。止心，语通境强、疑心及善心息，并如前说。”见《戒疏记》卷五

第二支 料简杂相

料简杂相中分为二类：一通简犯相，二别示邪淫。

第一类 通简犯相

▲《事钞》云：“问：此淫戒结犯，通戏笑否？如以小儿根，内口中弄，故无淫心。答：淫心难识。准律云：爱染污心，是淫欲意，并犯重罪。《五分》：若刺者是戏，中罪，非戏者重，受刺者亦尔。” 《资持》释云：“问中，上申疑问。‘如’下示戏笑之相。答中，初示淫心，并下断犯。《五分》下引证，则通两判。刺者即毛头，相同今宗。非戏者即有欲心，同上所判。受刺亦尔，约比丘言之。”

约比丘言之者。若在家人已受五、八戒，亦例此结犯。

△《事钞》续云：“《四分》云：若为怨家强持男根令入三犯境，于三时心无有乐，皆不成犯。随始入、入已、出时，一一时中，有淫意皆重。若为怨家强捉，二处行不净，初入觉乐，犯重。脱有其事，内指口中啮之，唯觉指痛，则免重罪。如前论说，蛇口、火中可也。”

《资持》释云：“初示犯相又二。前明逼己造他。律中但据初入觉乐，今约三时，收始终故。‘若’下，二，约为他造己。文依律引，不云三时，准前类解。‘脱’下，后教对治方法。”

△《事钞》又云：“若相教，作者，能教犯中罪，不作犯下罪。” 《资持》释云：“中、下二罪皆结能教，所教可知。通论四重，能教不同。淫则乐在前人，妄则名利拥彼，二犯并轻。杀盗二戒损通自他，能、所皆重。”已上皆见《事钞记》卷十七

第二类 别示邪淫

▲《业疏》云：“云邪淫者，此五戒相，由制他开自故。八戒云邪者，误也。” 《济缘》释云：“五戒断他妻，八戒二俱断。”见《业疏记》卷十

▲《资持》云：“邪淫者，《俱舍》有四：一他妻，二自妻非道（大道、口道），三非处（非房室中），四非时（怀胎、乳子、受八斋时）。”见《事钞记》卷三十九

##### 第三项 不犯

▲《事钞》云：“三，明不犯中：若睡眠无所觉知（谓开怨来逼己身分），不受乐（谓开怨家将造他境），一切无有淫意（无爱染污心故），并不犯。” 《资持》释云：“初，开无记。二，开对治，觉知、造、遭，亦此所摄。三，开非意，如上戏笑非重之类。文云一切，通收众缘。”见《事钞记》卷十七

#### 第四节 妄

五、八戒中妄语戒，括有大妄、小妄、恶口、两舌、绮语，如下分列可见。戒名唯标妄语，而兼摄恶口、两舌、绮语者。如前宗体篇·戒法·归戒仪轨·五戒·料简杂相中委明。

妄中分为二项：一明大妄，二示四过。

##### 第一项 明大妄

▲《资持》云：“妄语名通，加大简小，唯局称圣。”见《事钞记》卷十八

明大妄中分为二支：一犯相，二不犯。

第一支 犯相

犯相中分为二类：一列缘，二随释。

第一类 列缘

列缘中分为二端：一正明犯缘，二别示缺缘。

第一端 正明犯缘

▲《事钞》云：“具九缘。一，对境是人；二，人想；三，境虚；四，自知境虚；五，有诳他心；六，说过人法；七，自言已证；八，言章了；九，前人解。” 《资持》释云：“缘中，初、后属所对，中七属能犯。七中，前四是心，后三属口。言境虚者，实无所知也。过人法者，无漏圣道，出过凡法故。”见《事钞记》卷十八 《行宗》云：“初、后是境，二、五并心，余皆妄法。”见《戒疏记》卷七

第二端 别示缺缘

▲《戒疏》云：“若缺初缘，小漫三句，正克四句。异境来替，相同前戒。” 《行宗》释云：“初缘，不明大漫。若对杌木，合有三句，即杌作人想、杌作非人想、杌作畜想。”

相同前戒者，即同杀戒。今据疏记之文，列表如下。

|  |  |  |  |
| --- | --- | --- | --- |
| 大漫三句 | 杌作人想 | 中罪 | 向人说方便罪。 |
| 杌作非人想 | 下罪 | 向非、畜说方便罪。 |
| 杌作畜想 |
| 小漫三句 | 非人作人想 | 中罪 | 向人说方便罪，此约误言。  若错者，异趣非、畜亦结上罪。 |
| 畜生作人想 | 同 | |
| 杌作人想 | 同 | |
| 克心四句 | 王作张想 | 上罪 | 《行宗》云：“大妄不开克心。” |
| 非人作张想 | 中罪 | 向人说方便罪，此约误言。  若错者，异趣非、畜亦结上罪。 |
| 畜生作张想 | 同 | |
| 杌作张想 | 同 | |

错、误之义，见前持犯总义·别简性重·第二节“错、误”中委明。

△《戒疏》续云：“缺第二缘。漫心想转有三。克心转想有四，加王人想故。漫心辨疑有六。克心辨疑有十，双缺二缘有四十。作句并如上可解也。” 《行宗》释云：“二中，前明转想。漫心三句，即约小漫，一，人作非人想；二，作畜生想；三，作杌木想。克心四句，加张作王想。次明疑心。漫心有六者，亦约小漫。直疑有三：一非人疑，二畜生疑，三杌木疑。互疑亦三：一为非为畜，二为非为杌，三为畜为杌。克心十句，及下双缺，并同前戒。”

缺第二缘中，若列图表，准前杀戒可知，今不复出。

△《戒疏》续云：“缺第三缘‘境虚’，今谓实者，全无罪。”

△《戒疏》续云：“缺第四缘‘知己虚’，即增慢者，无罪。”

增慢于下“不犯”中委释。

△《戒疏》续云：“缺第五缘‘有诳心’，今不作究竟意，戏故下罪。”

△《戒疏》续云：“缺第六缘‘说过人法’，今说人法。如《多论》云：‘自言持戒清净、淫欲不起，不诵《四含》、不坐禅而言我诵、我是，并中罪。’” 《行宗》释云：“说人法者，据是小妄，但虚称功行，即大妄缺缘，故结中罪。”

△《戒疏》续云：“缺第七缘‘自言已证’，今不言自证。或有功德，叹三宝故；或得下罪，‘我师是’故；或得中罪，虚说他得，以谋名利邪命活故。” 《行宗》释云：“初示缺义。‘或’下明缺相。叹三宝者，即说僧宝，通圣贤故。称师下罪者，但虚称美，不为利故，必谋名利，同下犯中罪。”

△《戒疏》续云：“缺第八缘，言不辨了，轻中罪。”

△《戒疏》续云：“缺第九缘，前人不闻或不了，但中罪耳。”已上皆见《戒疏记》卷七

第二类 随释

▲《事钞》云：“《四分》《十诵》《多论》云：从得不净观已上，至四果来，若云‘我得’，皆犯重。若现身相，前人不疑，同重；疑则中罪。” 《资持》释云：“前引犯相。然律论所明，圣法多种，文中举要，总而收之，自外凡已去，彻至极果，所修观行皆名圣法。即五停心、总别相念、四禅四空等，例是凡法，并通圣门，故同一犯。三十七品，四向四果，即是圣法。‘若现’下简互造。上是正业，出口成犯，不约他疑。此由身造，业相不显，故约前人疑、信两判。”

△《事钞》续云：“又《四分》云：‘天龙鬼神来供养我’等，亦同犯重。” 《资持》释云：“《戒疏》：‘问：天龙来供，凡尚感发，有何罪故乃入圣中？答：相与圣通，故齐一重，又过常人之所有故。’”

△《事钞》续云：“又云：欲向此说，乃向彼说，一切皆重。” 《资持》释云：“错互，此戒不开。若就所称之法，误、错则开，如下‘欲说此而错说彼’是也。”

△《事钞》续云：“《摩得伽》云：自称是佛、天人师等，中罪。” 《资持》释云：“如彼论解，称佛犯中罪有二义：一、世间一佛，更无第二故；二、具足相好异于世人，无人信受故。今时‘即佛’，便谓已是，不复进求，准同此犯。经云‘一切众生皆有佛性’，此指理同，须知事异。如冰即水，冰岂成流？似矿即金，矿无金用。岂得僭同上圣，惑彼下愚，恣懒慢以谓无修，作鄙秽而言妙用。若此即佛，何止汝徒，经说‘遮那遍一切处’，则山河大地全法王身，软动翾飞皆如来藏。此盖都迷阶渐，一混圣凡，灭法坏人莫甚于此，自非达者，谁复鉴哉！”已上皆见《事钞记》卷十八

第二支 不犯

▲《事钞》云：“不犯中，律云：‘若戏笑，若疾疾说，屏处独说，欲说此而错说彼等，皆不犯重。’而犯下罪，以非言说之仪轨故也。”见《事钞记》卷十八

▲戒本云：“除增上慢。”见《含注戒本》卷上 《戒疏》释云：“除增上慢者，无漏正道，出过相有，名为增上。然于增上之法，未得谓得，名之为慢。《十诵》云：‘久在山林，不睹妙色，暂伏烦恼，自谓永无，故生慢告。后近城傍，见色起染，知己是凡，更加精进，果成罗汉。佛言犯下罪。’” 《行宗》释疏云：“初正释中。初释增上，即目圣道。‘然’下释慢，谓不进求。二，引缘。妙即好也。境虚心实，但乖言议，故得下罪。若据本律，则不结罪。”见《戒疏记》卷七

##### 第二项 示四过

示四过中分为四支：一小妄语，二恶口，三两舌，四绮语。

已下所列四过，皆结下罪。

第一支 小妄语

▲《资持》云：“小者对大为言，但离圣法已外，一切皆归此摄。大局小通，寻之可解。”

▲《事钞》云：“此戒人多喜犯者，良由妄业熏积，识种尤多，故随尘境，动便虚构，不思反流之始，但愿毕世之终，以此安生为要，当死定非排业，良可悲夫！加以犯无定境，起必依心，但使违内想心，不论外缘虚实，一切皆犯。” 《资持》释云：“初叙数犯以兴叹有二，上句牒示。‘良’下释所以，上二句明惑重。六识构造为能熏，藏识含受即所熏，识中之种故名识种。‘故’下二句明起业。尘境即见闻等。虚构，事无稽实即是妄语。‘不’下二句明迷苦。上句谓不念生死，下句明悠悠度世。‘以’下三句伤叹。上句蹑上虚度，下句示后苦报。安生，犹言居世也。纵妄守愚，自以为要，临终神昧，任业牵生，故云当死等。当，将也；排，遣也。对治智胜，业则可排。对治有二，一者事行抑制则能伏业，二者理观明照则能灭业。以人之将死，善恶相现，恶强善弱，神随业往，况无少善，岂能排之？二，明心境以劝修，上二句标定，下二句配释。但使等者释上次句，不论等者释上初句。律云：‘若不见、不闻、不触、不知，是中见想、闻想、触想、知想，彼便言‘我’不见、不闻、不触、不知，知而妄语者犯。’若论妄语，境虚成犯，于义易知。今此境实，违想亦犯。教唯约心，制急可见。虚实俱犯，故言一切。”

▲《事钞》云：“《四分》：不犯中，但称想说故不犯。文如《注戒本》中。” 《资持》释云：“指注戒者，彼云‘不见言不见，乃至知言知’等。今云称想，在言虽略，无不摄矣。”已上皆见《事钞记》卷二十二

第二支 恶口

▲《事钞》云：“《智论》：‘一人生国中，皆共作因缘。’谓内法与外法为因缘。如恶口业故，地生荆棘等。不作上诸恶者，地则平正。如弥勒佛时，人行十善，地多珍宝。” 《资持》释云：“内法是业，即善不善。外法是报，即所依器界。报由业感故云与也。引此文者，意彰恶口过重，感报不净，令自勉也。”

△《事钞》续云：“律云：‘佛言：凡有所说，当说善语，不应恶语，便自热恼。乃至畜生闻毁惭愧，况于人也。’” 《资持》释云：“束彼广文故云乃至。彼具云：‘刹尸罗国婆罗门有牛，与一长者牛斗力，共驾百车，赌金千两。婆罗门于众前作毁訾云：“一角可牵。”时牛惭愧，不肯出力，遂即输金。乃至牛语婆罗门言：‘汝于众前毁訾故尔。’又令主倍赌二千两，当于众前赞言‘端正好角’。主依牛语，乃得胜彼。’（《多论》云：‘劫初未有三恶道众生，尽从人天中堕，以宿习近，是以能语。’）”

▲《事钞》云：“不犯中，相利故说，为法故说，为律故说，为教授故说，为亲友故说（上皆内无嫌恨，慈济故示恶语），或因语次失口，或误说等，皆不犯。” 《资持》释云：“前五皆据师友匠成，语虽粗恶，内无瞋怒，故在开位，如注显之。《疏》云：‘片涉讥嫌即是正犯。’然瞋心难状，非智莫晓，弥须审悉，不可自欺。初言相利，即泛尔同学，异下亲友。四云教授，谓直示时事，异上说法说律也。余约掉散遗失。失口谓心知语失，异下忘误。”已上皆见《事钞记》卷二十二

第三支 两舌

▲《资持》云：“‘两’即所说之境，‘舌’乃成言之具。《疏》云：此本翻译，颇是质陋，现翻为离间语，斯为得矣。”

▲《事钞》云：“律云：两舌者，彼此斗乱，令他破也。”

▲《事钞》云：“律不犯者，破恶知识、恶伴党等。” 《资持》释云：“世有滥浊之人，反为众首，俗愚无识，妄相亲厚。护法利他，故破无犯。恶伴同之。”已上皆见《事钞记》卷二十二

第四支 绮语

▲《资持》云：“言绮语者，古德释云：如世锦绮交错成文。或云绮侧语，言乖道理故名绮侧。亦名无义语。”

▲《事钞》云：“《成论》：语虽是实语，以非时故，即名绮语。或虽是时，以随衰恼，无利益故；虽复利益，以言无本，义理不次——皆名绮语。” 《资持》释云：“《成论》实语，次第三相，俱有过故。非时者，语不合宜，即名不义。衰恼谓令他不乐。无本谓师心也。”

▲《事钞》云：“不犯者，若小语错误等一切不犯。” 《资持》释云：“失口非意，如常所开。”已上皆见《事钞记》卷二十二

上来持犯别相中第一章性罪竟

### 第二章 遮罪

已下所列遮罪有五，皆结下罪。

遮罪中分为五节：一，饮酒；二，过中食；三，高大床；四，严身；五，歌舞。

#### 第一节 饮酒

饮酒中分为三项：一制意，二犯相，三不犯。

##### 第一项 制意

▲《事钞》云：“律云：‘若以我为师者，乃至不得以草木内酒中滴口。’因说酒有十过。”

《资持》释云：“初示严敕。以为资者，必禀师教，不可违故。‘乃’下明急制也。今时学法，率多嗜酒，临此慈训，哪不自惭？‘因’下显过。一，颜色恶；二，少力；三，眼视不明（此三及六损色）；四，现瞋恚相（此一与九乱神）；五，坏业资生（破家）；六，增疾病；七，益斗讼（长业）；八，无名称（丧德）；九，智慧少；十，命终堕三恶道（上九现恶，十即来苦）。观斯十过，现事灼然。世愚反云‘益力、治病’者，不亦谬哉！”见《事钞记》卷二十四

##### 第二项 犯相

犯相中分为二支：一列缘，二随释。

第一支 列缘

▲《戒疏》云：“三缘：一，是酒；二，无重病缘；三，饮咽便犯。” 《行宗》释云：“第二，重病缘开，如后自判。三，饮咽犯，须论咽咽。”见《戒疏记》卷十五

饮咽犯，须论咽咽者，随一咽结一罪，多咽结多罪。

第二支 随释

▲《事钞》云：“《四分》中：‘但使是酒，乃至草木作者无酒色香味，若非酒而有酒色、香、味，并不合饮。若酒煮和合食饮，一切犯。若甜醋酒、食曲、酒糟，亦犯。’” 《资持》释云：“初示物体。甜醋酒者，律作甜味酒、醋味酒，今文合之。” 《资持》云：“此方多有糟藏之物，气味全在，犹能醉人，世多贪啖，最难节约。想西竺本无，故教所不制，准前糟曲，足为明例。有道高士，幸宜从急。”

△《事钞》又云：“《四分》：若酒，作酒想，若疑，若无酒想，皆犯（莫非取境犯，谓前有方便）。” 《资持》释云：“二，明疑想。引律‘境想’，事同淫戒。注中，初句示律文，次句明今释，谓先有方便欲饮，至后饮时乃生非酒想、疑，后心无犯，成前方便，故须结犯。必先无意，迷忘须开。《疏》云：‘诸师约心从境制，余意不同，圣制有以，文少不了。岂有智人，由来不嗅，须浆误饮，可结提耶？’”已上皆见《事钞记》卷二十四

##### 第三项 不犯

▲《事钞》云：“律：‘不犯者，若病，余药治不瘥，以酒为药。若用身外涂创，一切无犯。’”见《事钞记》卷二十四

▲《戒疏》云：“‘余药不治，酒为药’者，非谓有病即得饮也。故须遍以余药，治之不瘥，方始服之。” 《行宗》释云：“恐谓病开而辄尔妄饮，故示文意，不容倚滥。”见《戒疏记》卷十五

#### 第二节 过中食

过中食中分为三项：一制意，二犯相，三不犯。

##### 第一项 制意

▲《事钞》云：“《智论》：‘问曰：若法无时，云何听时食，遮非时食为戒？答曰：我已说世界名字，法有非实，汝不应难。亦是毗尼中结戒法，是世界中实有，为众人呵责故。亦欲护佛法使久存，定佛弟子礼法故。佛世尊结诸戒，不应求有何名字，相应不相应等。’”

△《事钞》续云：“若尔，云何但说假名时？答：实时毗尼中说，以白衣、外道不得闻，闻生邪见故。说假名时，以通多分故。” 《资持》释云：“《智论》释‘六成就’中‘时成就’文。彼明天竺说时有二，一名迦罗（此云实时，谓年月日时、四时节气等，世俗皆计为实故），二名三摩耶（此云假时，谓随事缘长短不定，无有实故）。佛随世谛说三摩耶，不说迦罗，为除外道、俗人邪见故（俗人着有，外道计常，若说实时，更增彼计。此亦大分为言，非俱不说）。论中，先破彼计，实时皆无有实。然毗尼制法多依实时，则显如来亦说实时，岂是无时。故以为问，如钞所引。答中为二，初约义释通。二，‘佛’下遮其来难。初中三义，初，从假释。论中难破时已，乃云‘见阴、界、入生灭，假名为时，无别时’（谓时经及余经等亦说实时，乃是随世名字，故云假名。此与俗说‘假名’言同义别。又准佛说，则彼二皆是假名，随彼而言，故云实耳）。文云我已说者，即指上文。‘世界’‘法有’，故不妨说时、非时。非实故不妨无时。立论已明，不审重问，故反责之，云不应难。‘亦是’下，次随世释。世界实者，俗所计也。众人呵者，即指缘起，由彼计实，而致讥呵，律附世相，遮讥故制。‘亦欲’下，三，护法释。谓受戒时分，定上中下，互相敬事，令法不灭，故云使久存等。（初义，约假，从道以释；后二，约实，从俗而释。）遮来难中，以毗尼制教，随顺世谛，从权建立，不可横以真理而难俗事，以化就荡相，制是建立，故云不应求等。” 《资持》释云：“次，难中。论文前云：如来为除邪见，不言迦罗，说三摩耶。谓余经中，多说假时，如上引律，乃说实时，义有相违，故以为难。答中为二，初明毗尼说实意。上句正示，以下显意。谓毗尼不许白衣、外道闻，故可说实时，以道众自知非实，不生邪执故。‘说下’，次明余经说假意。通多分者，道俗俱可闻故。”

△《事钞》续云：“今有妄学大乘者，多贪着非时食，故具引诫之。” 《资持》释云：“以学语者，耻己贪嗜，滥谓大乘无时、非时，故今还引大论，以诫邪执。”已上皆见《事钞记》卷二十三

##### 第二项 犯相

犯相中分为二支：一列缘，二随释。

第一支 列缘

▲《事钞》云：“四缘：一，是非时；二，非时想；三，时食；四，咽咽犯。”见《事钞记》卷二十三

第二支 随释

▲《事钞》云：“律云：‘时者，明相出乃至日中。非时者，从日中乃至明相未出。’《僧祇》：‘日正中时，名时非时，若食亦犯。时过如一瞬一发，食者正犯。’” 《资持》释云：“云至中者，此明极限，食必中前。正中亦犯，故知受食必在中前。经中食时，乃当辰巳。古德卯斋，护之弥急。有闻诸佛日中食，便谓中前非法，盖不知教也。”

“日中”之义，如附录中《日中考》委明。

前列缘中，云“时食”者，如疏钞所谓豆谷、乳酪、饼、果、饭菜及米汁、粉汁等。从明相出至于日中，圣教所许，故名时食，非时不许妄服。若清澄之果汁，及蜜等，并一切咸苦辛甘、不任为食之药（如胡椒、黄芪等），以上三类，不名时食。若有病者，以水和合，非时开服。

△《事钞》云：“《五百问》云：食已，用杨枝，若灰漱口。”已上皆见《事钞记》卷二十三

##### 第三项 不犯

▲《事钞》云：“律：‘不犯者：若作黑石蜜，和米作；有病者，煮麦令皮不破，漉汁饮。若喉中哯出，还咽不犯。’《善见》：‘出喉还咽，犯。’” 《资持》释云：“黑石蜜者，古记云：用蔗糖和糯米煎成，其坚如石。虽兼时食，过中开服。有病开麦汁者，以清澄故。哯音演，呕吐也。开文不显，故引论决之。”见《事钞记》卷二十三

▲《事钞》云：“《僧祇》：一切豆谷麦，煮之头不卓破者之汁。” 《资持》释云：“豆等头不破者，若破，非时不得饮。”见《事钞记》卷三十三

准此，非时开饮，不唯麦汁，兼及豆谷。煮之须皮不破，漉汁清澄，病者开饮。若皮微破，汁稍浓浊，即属时食，慎之。

#### 第三节 高大床

▲《事钞》云：“律云：高如来八指。《多论》：高、大悉犯，俗人八戒亦同。八指者，一指二寸。姬周尺一尺六寸，唐尺一尺三寸强。” 《资持》释云：“初引律示量。《多论》明高、广俱制，大即是广。高量如下。广者，准《业疏》：方三肘者不合坐（五尺四寸）。疏文又引《阿含》八种胜床，俱不合升（金、银、牙、角严饰故胜，佛、师、父、母从人故胜）。‘八指’下定尺数。周一尺二寸为唐一尺，其余四寸以三寸六分为三寸，余四分在，故云强也。”见《事钞记》卷二十五

床者，凡坐卧诸床皆属之。床足用佛指量。佛指者，每一指计周尺二寸。后段钞文，开支脚木，用人指量，人指者，每一指计周尺一寸。周尺体量，如附录中《周尺考》委明。

▲《行宗》云：“律云‘除入陛孔上’，谓入孔榫头，不在数也。”见《戒疏记》卷十五

▲《事钞》云：“《僧祇》：若下湿处，用八指木支脚得（上开支脚木，用人八指量。准此下湿处支床者，应开得在上礼佛，若支高者不合也）。” 《资持》释云：“支谓承藉之物。注明礼佛，世多处床，可开湿处，余处不得。又止八寸，不得更高。”见《事钞记》卷二十五

“礼佛，世多处床”者，今称为拜凳也。

#### 第四节 严身

▲《资持》云：“西土以花结鬘贯首及用香油涂身，以为美饰。此方须除带佩花璎、脂粉涂面等。”见《事钞记》卷三十九

#### 第五节 歌舞

▲《业疏》云：“作倡伎乐者，倡，谓俳优，以人为戏弄也。乐，谓金石八音之所奏也。伎通男女，即奏乐者。” 《济缘》释云：“金、石、丝、竹、匏、土、革、木，谓之八音。奏，进也。”见《业疏记》卷十

上来持犯别相中第二章遮罪竟

上来持犯篇中第二门持犯别相竟

上来第二持犯篇竟

# **忏悔篇**

▲《资持》云：“梵云忏摩，此翻悔往。有言忏悔，梵华双举。准《业疏》云：取其义意，谓不造新。忏谓止断未来非，悔谓耻心于往犯。有将忏字，训首训鉴，义虽通得，华梵须分。”

▲《事钞》云：“夫结成罪种，理须忏除，则形清心净，故《萨婆多》云：‘无有一法疾于心者，不可以暂恶便永弃之。’故须忏悔。” 《资持》释云：“初叙忏意，上句明造业。结业成因，必招来果，故如种焉。次句明须忏。以犯从妄起，罪假缘生，妄体本空，缘生无性，了知妄本，则犯相何依，识达缘生，则罪根叵得。是以忽追所犯，深恨前非，仰对胜缘，尽披肝胆，罪从心起，还逐心亡，既伏现因，不牵后果。犯而不悔，业苦何穷！有智识非，义无隐覆故也。‘则’下彰益。‘故’下，二，引劝。初引论，‘不’下申劝。彼论问曰：‘何法重于地？何法高于空？何法多于草？何法疾于风？’答曰：‘戒德重于地，我慢高于空，烦恼多于草，心念疾于风。’今略引后句，以明昔心造恶，今忽追悔，刹那翻善，不待终日，意令有犯速须求忏。”

▲《事钞》云：“《涅槃》云：‘犯四重者，生报即受。若披法服，犹未舍远，常怀惭愧，恐怖自责，其心改悔，生护法心，建立正法，为人分别，我说是人，不为破戒。若犯四重，心无怖畏、惭愧、发露，于彼正法永无护惜建立之心，毁訾、轻贱，言多过咎，若复说言‘无佛法僧’，并名趣向一阐提道。云何是业，能得现报，不未来受？谓忏悔发露，供养三宝，常自呵责，以是善业，今世头目等痛、横罹死殃、鞭打、饥饿。若不修身、戒、心、慧，反上诸法，增长地狱。’” 《资持》释云：“初示罪报。‘若’下，二，明犯心有二。初约护法说破为不破，善业胜故，犯心轻故，亦欲进彼护法者故。未舍远者，谓于佛法犹恋慕故。‘若犯’下，次约坏法说为犯。言多过咎，即说佛法中多过失故。一阐提，此云无信。‘云’下，三，示悔法。初标问，‘谓’下答释，初明忏者现报即受，所谓转重为轻也。横谓非横，罹犹堕也。‘若’下，明不忏者生报方受。彼经云：‘若不观身无常，名不修身。不观戒是善梯磴，名不修戒。不观心躁动制伏，名不修心。不观智慧有力能断，名不修慧。’”已上皆见《事钞记》卷二十八

忏悔中分为二门：一，略分化、制通局；二，别明化教二忏。

## 第一门 略分化制通局

略分化制通局中分为二章：一明化教，二明制教。

### 第一章 明化教

▲《事钞》云：“今忏悔之法，大略有二：初则理忏，二则事忏。此之二忏，通道含俗。”

《资持》释云：“化教具兼两忏，通被二众，如文所叙。又复二忏通大小乘。又所犯罪，通悔三世，总牒十业。”见《事钞记》卷二十八

上来“略分化制通局”中第一章“明化教”竟

### 第二章 明制教

▲《事钞》云：“若论律忏，唯局道众，由犯托受生，污本须净，还依初受，次第治之。”

《资持》释云：“制中反成五局。言律忏者，局小宗也，如文自述局道众也。托受生者，局事行也。依初受者，局现犯也。次第治者，局名体也。上且分对，次释文相。初二句标局。言道众者，总收出家五位。‘由’下释局所以。文叙犯忏皆依本受，受是禀制，于制顺违，遂成持犯，则彰律忏与经天别矣。初句示犯起之本，次句明制忏之意，‘还’下示立忏之法。”见《事钞记》卷二十八

化、制二教，通局互对，今依记文列表如下。

|  |  |  |  |  |  |
| --- | --- | --- | --- | --- | --- |
| 化教 | 二忏通大小乘 | 通被二众 | 具兼两忏 | 所犯罪通悔三世 | 总牒十业 |
| 制教 | 局小宗 | 局道众 | 局事行 | 局现犯 | 局名体 |

上来“略分化制通局”中第二章“明制教”竟

上来“忏悔篇”中第一门“略分化制通局”竟

## 第二门 别明化教二忏

别明化教二忏中分为二章：一，对显二忏；二，重广理忏。

### 第一章 对显二忏

▲《事钞》云：“若据通忏，理、事二别。” 《资持》释云：“标云通忏者，如上五对，通义可知。”

△《事钞》续云：“理据智利，观彼罪性，由妄覆心，便结妄业，还须识妄，本性无生，念念分心，业随迷遣。” 《资持》释云：“理忏者，此约观慧，推穷业性，明见真理，罪得伏灭，故云忏也。文中初标根性，且望修事，通明利根，若对三观，智用浅深，自分利钝，如后可见。‘观’下，二，示观行。初句示所观境，‘由’下明能观智，上四句明达妄见理，下二句明行成罪灭。分谓分辨，即观照也。此中，通示理观，无生之言，总下大小三种之理。”

△《事钞》续云：“若论事忏，属彼愚钝，由未见理，我倒常行，妄业翳心，随境缠附，动必起行，行缠三有，为说真观，心昏智迷，止得严净道场，称叹虔仰，或因礼拜，或假诵持，旋绕竭诚，心缘胜境，则业有轻、重、定、不定别，或有转报，或有轻受，并如《佛名》《方等》诸经所明。” 《资持》释云：“次，事忏中，初标机宜。‘由’下，二，示忏法又二，初叙不堪理观。‘止’下，二，正明事忏二，初明事行，‘则’下明成益，上二句示先业。言轻重者，就过为言，五逆、谤法、用僧物等为重，余则为轻。又凡造罪，具足三时俱起猛心为重，或二时、一时为轻。定、不定者，复简重业，定业极重，纵忏不亡；不定犹轻，或容转易。下二句彰益。转报谓易夺不受，对上轻及不定业也。轻受谓转重为轻，即上重中定业也。‘并’下指广。《虚空藏经》《占察经》等，并明悔法。若准《业疏》，须具五缘：一，请佛菩萨为证（即奉请众圣也）；二，诵经咒（即诵经讽咒）；三，说己罪名（即说忏悔）；四，立誓言（即今发愿）；五，如教明证（即今求相简择邪、正）。”已上皆见《事钞记》卷二十八

今据上段《资持》释“业有轻、重、定、不定别，或有转报，或有轻受”钞文之义，并会通《业疏》四句，列表如下。其中依《业疏》增入者，上下用（）记号。

|  |  |  |  |  |  |
| --- | --- | --- | --- | --- | --- |
| 业有轻重 | 就过轻重言 | 五逆、谤法、用僧物等为重 | 重业有定、不定别 | 定业极重，纵忏不亡（具足三时俱起猛心） | 或有轻受谓转重为轻 |
| 不定犹轻或容转易（具足三时非俱起猛心） | 或有转报谓易夺不受 |
| 余则为轻 | 重业有定、不定别 | 定业极重，纵忏不亡（具足三时俱起猛心） | 或有轻受谓转重为轻 |
| 不定犹轻或容转易（具足三时非俱起猛心） | 或有转报谓易夺不受 |
| 或有转报谓易夺不受 | | |
| 就初、中、后心轻重言 | 具足三时俱起猛心为重（具足三时非俱起猛心亦为重业） | 重业有定、不定别 | 定业极重，纵忏不亡（具足三时俱起猛心） | 或有轻受谓转重为轻 |
| 不定犹轻或容转易（具足三时非俱起猛心） | 或有转报谓易夺不受 |
| 或二时、一时俱起猛心为轻（二时、一时非俱起猛心愈轻） | 或有转报谓易夺不受 | | |

“初、中、后心三时”者，谓方便时、根本时、成已时。猛重心相者，谓方便举尤害心，根本起尤快心，成已起随喜心。其中轻重有无，列示句数，如前持犯篇·持犯总义·辨犯优劣章·“单心辨犯”及“有心无心辨犯”二节广明。宜检阅之。

　　《业疏》释忏六聚法篇，引他解中，分列四句，至为明晰。今准其义，附列表如下，以资参考。文见《业疏记》卷二十二。

|  |  |
| --- | --- |
| 时报俱定（三时俱有心并俱重心） | 不可不受，则转重令轻 |
| 时定（三时俱有心）  报不定（虽俱有心，容有重轻） | 忏悔可转，则有相除 |
| 时不定（非三时俱有心）  报定（有心者俱重心） | 此造业轻，易忏伏也 |
| 时报俱不定（非三时俱有心，有心者非俱重心） |

▲《济缘》云：“问：修理忏人，须礼诵否？答：愚智两分，事理无二。上智达理，不碍修行。中下昧空，故存渐诱。应为四句，总摄群机。一，得理失事，一心禅观，外缺庄严，如有目无足，不能前进。二，逐事迷理，计功分课，不了缘生，如有足无目，不知所从。三，事理双运，目足相资，万行圆修，必至彼岸。四，理事俱昧，盲而无足，愚痴惰慢，终无出期。是知理事各立，未免偏邪；空有一如，是真修习。故曰：实际理地不受一尘，佛事门中不舍一法。诸佛菩萨历劫熏修，华竺祖师终身苦行。此理深密，何可尽言，略示大途，粗分缁素耳。”见《业疏记》卷二十二 《资持》云：“今时愚者，错解佛乘，皆谓理观，寂尔无思，空然无境，取舍不得，能所俱亡，顽然寂住便是真如，放荡任情即为妙用。由是不礼圣像，不读真经，毁戒破斋，嗜酒啖肉，夸为大道，传化于人，恶业相投，率多承习。此乃虚妄臆度，颠倒轮回。岂知达法皆真，何妨泯净？了真即用，岂碍修行？是知悟理则万行齐修，涉事则一毫不立。自非通鉴，余复何言。”见《事钞记》卷二十八

上来“别明化教二忏”中第一章“对显二忏”竟

### 第二章 重广理忏

重广理忏中分为三节：一，标示用心；二，别列三观；三，结示。

#### 第一节 标示用心

▲《事钞》云：“言理忏者，既在智人，则多方便，随所施为，恒观无性，以无性故，妄我无托，事非我生，罪福无主，分见分思，分除分灭，如人醒觉，则不眠醉。” 《资持》释云：“初示所修观相。无性即空理。‘以’下明罪灭所以。诸世间业，皆从我生，我为业主，我既无托，故所造善恶不从我倒而生，妄业无依，故得除灭。见谓达理，思谓起修，除谓能观智，灭即所观业。破妄显真而非顿证，故皆云分。若约位判，分见分思即内凡人，分除分灭即初果已去。‘如’下喻显，眠醉喻迷，醒觉喻悟，眠觉醉醒，相似法故。”见《事钞记》卷二十八

#### 第二节 别列三观

▲《事钞》云：“然理大要，不出三种。” 《资持》释云：“理本是一，何有三者？若权实往分，前二是权，后一是实。若大小相对，前一是小，后二属大。若约开权会小，终归一理。若对三宗，性空局小，唯识局大，相空通小大，如是分之。”

△《事钞》续云：“一者，诸法性空无我，此理照心，名为小乘。” 《资持》释云：“性空中分三，初示所观境，即诸法二字。诸法之言，总包一切。诸经论中，或约依正因果，或世出世间，或有漏、无漏，或色心、非色心，或善、恶、无记，或阴、界、入等。若据通论，总观诸法，今就忏悔，且指罪业而为观境。‘性空无我’一句，即能观智。罪从缘有，本无自性。缘即心境，虚妄心境，和合成业，业性自空，非使之空。由存妄计，故受轮转，但破妄计，觅罪叵得，叵得之处强名空理。言性空者，小机智劣，不能即法见空，必待推析，穷法体性，然后方空。‘此’下判位。小乘通收声闻、缘觉，据所乘法，谛、缘虽殊，若论断证，同见空理。”

△《事钞》续云：“二者，诸法本相是空，唯情妄见，此理照用，属小菩萨。” 《资持》释云：“相空中亦三，示境同前。能观中，言相空者，了法无相，犹如幻化，昧者谓真，亦如空花，眼病谓实，故云唯情妄见。判位中，小菩萨者，虽发大心，未穷心本，故设此观，空诸尘境，如诸般若，所被初心。言照用者，二乘住寂，故但照心，菩萨涉事故云照用。若对三宗，即当‘四分’。同观空理，故云小也；志慕佛乘，故云菩萨。”

△《事钞》续云：“三者，诸法外尘本无，实唯有识，此理深妙，唯意缘知，是大菩萨、佛果证行，故《摄论》云‘唯识通四位’等。” 《资持》释云：“唯识中，三科同上，观境可解。能观中，外尘谓一切境界也。言本无者，有二义，一者境即心故，二者虚妄见故。实唯有识者，言‘唯’则遮于外境，言‘识’则表于内心。判位中，上二句彰胜，对前粗浅，故云深妙。次二句正判。大菩萨者，初地已去也。‘故’下引证。彼以五十二位总为四位。《论》云：‘一切法以识为相，真如为境（境即是体），依此境界，随心信乐，入信乐位（此收加行，十信、十住、十行、十回向四十位）。如理通达，得入见位（即初地也）。能对治一切障，得入修位（二地至七地）。出离障垢，得入究竟位（八地至佛地）。初位所修名影像唯识，后三所修名真唯识（有人将前小菩萨对加行者，不知观行不同也）。’问：有人云：‘唯识观，南山判位太高。’又云：‘深位无罪，岂须忏悔？’其意云何？答：《论》文自云唯识通四位，哪责南山判耶？此盖特举深位，以彰理妙，当知悔法正为下凡，故下劝令，任智强弱，随事观缘，岂令果佛而悔罪耶？前修率尔，不无小疵；后进狂简，便生轻谤。寄言有识，详而慎之。”已上皆见《事钞记》卷二十八

#### 第三节 结示

▲《事钞》云：“以此三理，任智强弱，随事观缘，无罪不遣。” 《资持》释云：“据理深浅，由机强弱，当量己分，随力修之。然末世情昏，鲜逢利器，尚未堪事行，况克意于玄门，三观微言，于兹殆绝，呜呼！”见《事钞记》卷二十八

上来“别明化教二忏”中第二章“重广理忏”竟

上来“忏悔篇”中第二门“别明化教二忏”竟

上来第三“忏悔篇”竟

# **别行篇**

别行篇中分为六门：一，敬佛仪相；二，入寺法式；三，造像塔寺；四，瞻视病人；五，离诸非法；六，出家宗致。

## 第一门 敬佛仪相

敬佛仪相中分为二章：一先示敬仪，二正明敬相。

### 第一章 先示敬仪

▲《事钞》云：“若塔庙、支提受用之物，乃至拟造堂殿、床座材石等，已经佛像受用者，纵使风吹雨破，当奉敬之，如形像无异。故《四分》中，王以园施佛，佛不受，当令奉僧。何以故？‘若佛园及园物、房舍、房舍物、衣钵、坐具、针筒，便是塔庙。一切诸天、世人、沙门、魔梵不能受用，应恭敬如塔。若施僧者，我在僧中。’” 《资持》释云：“初，受用功胜中，初正明。准前盗戒，佛受用物，乃至为佛亦不得卖易。支提亦翻为庙。‘故’下引证。王即瓶沙王。施佛则永不通僧，施僧则兼通于佛。”

△《事钞》续云：“《增一》云：‘告诸比丘，礼佛承事有五功德。一者端正，以见佛像发欢喜心。二者好声，由见形像，口自称号“南无如来、无所着、至真、等正觉”。三，多财报，由以花香供施故。四，生长者家，由见形已，心无染着，志心礼故。五，命终生天。此即诸佛常法，当如是学。’” 《资持》释云：“二，承事感报。五功德，前四别报并列因果，后一总报，通前为因，故但示果。南无，《经音义》中翻为‘归礼’，或云‘归敬’，或云‘度我’。‘此即’下劝修。诸佛所行，下凡宜学。”

△《事钞》续云：“《智论》：‘礼法有三：一者口礼；二，屈膝，头不至地；三，头至地，是为上礼。’《地持》：当五轮至地作礼。《阿含》云：二肘、二膝、顶，名轮也。亦云五体投地。先正立已，合掌，右手褰衣，屈二膝已，次屈两肘，以手承足，然后顶礼。后起顶头，次肘，次膝，以为次第（不相乱也）。” 《资持》释云：“三，设礼仪式中，初引三礼。口即言相审问，名下礼。屈膝即跪，为中礼。头至地即稽首也。‘地’下示五轮。《地持》语通，故引《阿含》续释。五处皆圆故名五轮，四支及首名为五体。轮则别指五处，体则通目一身。‘先’下正示礼仪。正立者，摄身仪也。合掌者，定心想也。两掌相抵，指掌齐合，今人但合指耳。屈则先下后上，起则先上后下，故注云不相乱也。手承足者，舒手仰承，表敬之极。今人有结印者，不知法也。世衰法丧，不识礼仪，或览此文，宜须依准。”

△《事钞》续云：“《智论》云：‘若闻诸佛功德，心敬尊重，恭敬赞叹。知一切众生中，德无过上，故言“尊”也。敬畏之心，过于父母、师长、君王，利益重故，故云“重”也。谦逊畏难，故云“恭”。推其智德，故云“敬”。美其功德，为“赞”。赞之不足，又称扬之，为“叹”。’又云：‘植佛福田者，植谓专心坚着也。随以一善，礼诵、香花等，至佛无尽，由智胜故。’” 《资持》释云：“四，对境用心中，引论两段。前段，初三句总标。‘知’下牒释。六义通是敬心。别分三业，恭敬二字，义必兼身。又通约能敬，尊重二字，则兼所敬。‘又云’下引次段，上举喻。佛如肥田，专心如好种，坚着如投种于田。‘随’下法合。一善等是因，至佛是果。‘由’下显意。”

△《事钞》续云：“《毗尼母》：不得着革屣入塔绕塔。富罗不得入塔者，彼土诸人着者皆起慢心，故不听着。寒雪多处，听着靴、富罗。《三千》云：‘绕塔法：一低头视佛，二不得蹈虫，三不左右视，四不唾地，五不与人语。又当念佛恩大难报，念佛智慧，念佛经戒，念佛功德，念佛精进乃至泥洹。又念僧恩、师恩、父母恩、同学恩。又念一切人，皆使解脱离苦。又念学慧，除其三毒，求出要道。见塔上草，念手去之。有不净，即分除之。若天雨，当脱履塔下，乃上礼佛。’” 《资持》释云：“五，入塔法中，《母论》：西国以跣足为敬，故不得入塔。此方以穿着为礼，或着袜履，亦须洁净。寒雪处听者，谓开边国。《三千》中，初明绕法。一现卑下，二示慈心，三离轻掉，四离触秽，五离愦闹。‘又当’下，次明用心。念佛恩者，无量劫来，为度我等，不惜身命求菩提故。念佛智者，权巧方便不思议故。念经戒者，三藏教法开发我故。念功德者，威神相好无与等故。念精进者，乃至无一芥子地非舍身处故。念泥洹者，示现灭度，令诸众生追慕勤修故。乃至者，略降生、成道、转法轮故。僧是福田，师则摄诱（上即三宝），父母生育，同学琢磨，皆思报故。念一切人即利他，念学慧即自利，念除草即营福。天雨脱履者，即知天晴亦通着上，但须净耳。如上所念，不出三宝、亲友，慈悲、福慧，自利、利他，寻之可见。”

△《事钞》续云：“《五百问》云：‘比丘绕塔，女众随者，不得。有优婆塞，不犯。’《大论》：‘如法供养法，必应右绕。’《善见》云：‘辞佛法：绕佛三匝，四方作礼而去，合十指爪掌，叉手于顶上，却行，绝不见如来，更复作礼，回前而去。’” 《资持》释云：“六，旋绕法中，《五百问》息嫌疑，《智论》示绕法，《善见》明礼辞。”已上皆见《事钞记》卷三十七

上来“敬佛仪相”中第一章“先示敬仪”竟

### 第二章 正明敬相

正明敬相中分为三节：一，总斥非法；二，坐立差异；三，修供时节。

#### 第一节 总斥非法

▲《事钞》云：“佛像、经教，住持灵仪，并是我等所尊敬，则至真齐观。今多不奉佛法，并愚教网，内无正信，见不高远，致亏大节。或在形像之前，更相戏弄，出非法语，举目攘臂，偏指圣仪。或端坐倨傲，情无畏惮，虽见经像，不起迎奉。致令俗人轻笑，损灭正法。” 《资持》释云：“初通斥轻慢之相二，初斥非致毁中二，初叙合敬。我等者，通指末代。敬像同真佛，敬经同真法，故云齐观。‘今’下，次正斥又四。初指非，‘并’下示所以。初句无智，次句无信，三即无识，由无此三，不守礼度，故云亏大节也。‘或’下出非相。文叙多事，不出三业。攘谓揎袖出臂。惮，难也。‘致’下明过状。”

△《事钞》续云：“故《僧祇》中：礼人不得对于佛、法，乃至悬施幡盖不得蹈像，别施梯凳。以此文证，明敬处别。既知多过，弥须大慎。至堂殿塔庙，如履冰临深。睹形像、经教，必慑然加敬。此则道俗通知奉法，贤圣达其信心。且如对王臣令长，事亦可会。凡情难任，圣法宜遵。” 《资持》释云：“二，引教伸诫中二，初引文。礼人悬幡，俱非恶事，犹诫轻侮，良由对圣，更无所尊，故云敬处别也。蹈谓足践。‘既’下，次申诫，初勉慎。‘至’下示法。履冰临深，喻其悚惧。（《诗》云：‘战战兢兢，如临深渊，如履薄冰。’今借用之。）‘此’下彰益，上句规他，下句感圣。‘且’下举况，令长即郡县官典。‘凡’下劝依。任，信也。”

△《事钞》续云：“比世中，多有在下床上礼佛者，此全无楷模，敬人尚自被责，敬佛自心在慢。有心存道者必不行之。余亲问天竺诸僧，诸国无有此法，来此方见。” 《资持》释云：“二，别斥居床设礼中，初指非。下床即低床。今时愚徒，多习讹风，有识苟闻，幸宜悛革。‘此’下正斥。祖师尝游晋魏，亲睹其事，乃于床上与僧设礼，彼反责之，故云敬人等。楷模即指法律。‘余’下引亲传以验。既非西竺之法，显是此土滥行。”已上皆见《事钞记》卷三十七

准《事钞》释“高大床戒”注：于下湿处，应开得在支床上礼佛。见前“持犯篇·遮罪·高大床”节。

#### 第二节 坐立差异

▲《事钞》云：“《智论》云：‘外道是他法，故轻佛，来至佛所自坐。白衣如客，故命坐。一切出家五众，身心属佛，故立。若得道罗汉，如舍利弗等，皆坐。三道已下，并不听坐，以所作未办，结贼未破故。’” 《资持》释云：“前二俗众俱坐，命、不命别。后明道众或坐、不坐，学、无学分。三道即三果，凡夫可知。未办谓所证道，未破谓所断惑。” 《归敬仪》云：“今有安坐像前，情无敬让，可谓无事受罪，枉坏身心。如上三果尚立，况下凡乎？像立而坐，弥是不敬。比今君父，可以例诸。此言易矣，临机难哉！常志在心，努力制抑，方可改革。不尔虽读，不救常习。思之！惟之！”见《释门归敬仪》第一

案：白衣已受归戒者，似应同道众，立而不坐，与《论》云“白衣如客”者异也。

▲《事钞》云：“《十诵》：得对佛跏趺坐。” 《资持》释云：“或为瞻想，或复禅诵故。”已上皆见《事钞记》卷三十七

#### 第三节 修供时节

▲《事钞》云：“《僧祇》：佛生日乃至涅槃日，为大众说法，称扬佛德。《萨婆多》云：二月八日成佛，亦以此日生，八月八日转法轮，亦以此日取涅槃。若依《瑞应》等经，多云四月八日生。《涅槃》初云：二月十五日临涅槃，复度十仙，云过三月已，入涅槃。《月德太子经》：八月十五日入灭。此并由众生见闻不同，故时节不等。《智论》云：舍婆提城九亿家，尚三亿见或闻，由慢业故。佛世犹尔，何况末法转轻，心业最重。” 《资持》释云：“前引《僧祇》通示四时，文略成道、转法轮二日，故云乃至（今时但知降生、涅槃二时供养，余二举世未闻，闻者行之）。‘萨’下，次定日月又二，初引文示异三。初《多论》总明四日，但二日重叠。今取下《瑞应》‘四月八日降生’，复准《涅槃》‘二月十五日灭度’，则四日各异，修供可行，复是此方机缘所乐。故一年四日释门时节：二月八日成道，二月十五日涅槃，四月八日降生，八月八日转法轮。适时之义，勿事专隅。次引《瑞应》别示降生。具云《太子瑞应本起经》，有二卷。后引《涅槃》《月德》别明入灭。《涅槃》初云者，即第一卷序分中文，简后三十故（一经前后自别，今时即用后文）。《月德》中与上《多论》相近。《阿含》亦云如来八月八日涅槃。‘此并’下二，约义会通，初正明，二引证。舍婆提即是舍卫。文中且举见闻。准论具云：‘舍卫九亿家，三亿家眼见佛，三亿家耳闻有佛而眼不见，三亿家不闻不见。佛在舍卫二十五年，而此众生不闻不见，何况远者。’由慢业者，出不见及不闻之所以。我辈生不值佛，岂非慢重？抚膺自责，深痛沉沦。呜呼！‘佛’下举况。灭后正法不及现在，像不及正，末不及像，故云转轻，谓奉佛之心薄也。心业即慢习也。”见《事钞记》卷三十七

上来“敬佛仪相”中第二章“正明敬相”竟

上来“别行篇”中第一门“敬佛仪相”竟

## 第二门 入寺法式

▲《事钞》云：“俗人士女入寺法。先出文意。息心静默，非喧乱所集；轨法施训，岂漏慢所践。且心栖相表，形异世仪，归奉凭趣，理存规则，故应其俯仰，识其履行，是敬事仪式，如法亲觐。岂可足蹈净刹，心形懈慢，非唯善法无染，故得翻流苦业，可不诫哉！” 《资持》释云：“初叙寺处清严。僧居有二：一者慕静即自行，二者施训即化他。居静不宜喧，禀训不当慢。此四句即约行显处也。‘且’下，次叙入须法式二，初明所应为。上二句标境胜，下六句示须法所以。应，合也。俯仰即仪貌。履行即所为事。‘岂’下，次示不应为。蹈，履也。形，见也。非唯等者，谓无益有损。流，坠也。”见《事钞记》卷三十九

入寺法式中分为二章：一中国旧法，二今师要术。

### 第一章 中国旧法

中国旧法中分为二节：一入寺法，二出寺法。

#### 第一节 入寺法

入寺法中分为二项：一清信士法，二清信女法。

##### 第一项　清信士法

清信士法中分为二支：一示正法，二斥非法。

第一支 示正法

▲《事钞》云：“今依祇洹旧法出。中国士民，凡至寺门外整服一拜，入门复礼一拜。安详直进，不左右顾眄。先至佛所，礼三拜竟，围绕三匝，呗赞三契。（若未见佛、供养，设见众僧，不先与语。）礼佛已，方至僧房户外，礼一拜，然后入见上座，次第至下，各礼一拜。若见是非之事，不得讥呵。若发言嫌责者，自失善利，非入寺之行。（僧中亦不可识，事似俗缺，检意则殊。今以俗情检道，意诚非易。若以见僧之过，则不信心生，生便障道，终无出期。）且初入寺，背僧取异，云何得作出家因缘？经云：‘夫入寺者，弃舍刀杖杂物，然后乃入。顺佛而行，不得逆行。设缘碍左绕，恒想佛在我右。入出之时，悉转面向佛。’” 《资持》释云：“初礼敬舍恶等法有五。初入寺门二拜，总礼三宝。‘先’下，次礼佛。‘礼佛’下，三，礼僧。户外总礼，如今众堂之处。‘若’下，四，诫守慎。初叙诫。注中俗缺者，谓同俗流，缺于道行。背僧即不信心生，取异谓求见僧过。‘经’下引证。‘顺佛’下，五，示行法。顺佛行即右绕，西入东出，佛在我右，偏袒右肩，示有执作之务。逆行即左绕，反上可知。缘碍左绕者，示权开也。入出向佛者，假事表心，归依不背也。”

△《事钞》续云：“礼拜佛法僧者，常念体唯是一。何者？觉法满足、自觉觉他名佛，所觉之道名法，学佛道者名僧，则一体无别矣。（始学时名僧，终满足名佛。僧时未免诸过，佛时一切恶尽、一切善满也。今我未出家学道，名俗人，回俗即是道器。如此深思，我亦有道分，云何轻侮。宜志心归依，自作出家因缘者，是名围绕念佛法僧之大意矣。）低头看地，不得高视。见地有虫，勿误伤杀。不唾僧地。当歌呗赞叹。若见草土，自手除之。” 《资持》释云：“二，想念慎护等法有三，初念三宝。佛、僧能觉，因果虽分，所觉道同，故云一体。道即诸佛果源，众生心本。极证名佛，始学名僧。僧现学法，终至佛果。若此待僧，岂容轻侮。注中初教念僧，则三宝备矣。‘今’下，次令念己，与僧不殊，尚当尊己，岂敢慢人。‘低’下，次离诸过。初二句舍骄慢，次二句止杀害，后一句离触秽。‘当’下，三，修净福。”

△《事钞》续云：“若有因缘寺中宿者，不得卧僧床席，当以己物藉之。亦勿卧沙门被中（应自设供，供养于僧，岂损他供，自害善器），并调戏言笑，说非法事。沙门未眠，不得先寝，为除骄慢故。又勿坐僧床席，轻侮僧故。俗中贵士之座，犹不许贱人升之，况出世高僧辄便相拟。是以经里，共僧同床，半身枯也。如是因缘，如别广说。若至明晨，先沙门起（修恭敬之行）。” 《资持》释云：“三，有缘暂宿等法有五，初护毁损。注云他供，即卧具等皆他所施故。善器即自身堪受道故。‘并’下，除调戏。‘沙门’下，不先卧。‘又’下，敬僧坐处。举况引证，寻文可了。经中即《宝印手经》。又《文殊问经》云：死坐铁床上。‘若’下，不后起。”已上皆见《事钞记》卷三十九

第二支 斥非法

▲《事钞》云：“凡入寺之行，与俗人作入道之缘。建立寺者，开净土之因。供养僧者，为出离之轶也。” 《资持》释云：“初示入寺本意。入道缘者，善根由发故。净土因者，心清净故。出离轶者，期解脱故。轶即是辙，车所从之道也。”

△《事钞》续云：“今末法中，善根浅薄，不感圣人示导，仅知有寺而已，不体法意，都无敬重佛法超生因缘供养福田而来入寺也。（如此者多，非谓全无敬信者。）多有人情来往，非法聚会，又在寺止宿，坐卧床褥，随意食啖，乞索取借，如俗去还，逐意则喜，违心必瞋，系缀胸抱，望当图剥，犹牛羊之牴突，恣顽痴之鄙情，或用力势逼掠，打扑抄夺，具造恶业，必死何疑。一但横骸，神何可灭，随业受苦，永无救护，可共悲哉！（非三宝不能救，由此人不可拔。）若有智之人，终不行此。敬重寺法，准而行之，护惜三宝，咨请法训，自招大益。故经云：‘众僧良福田，亦是蒺藜园。’斯言实矣。当知衰利由心，非前境咎。” 《资持》释云：“二，明非法之相二，初叙无知。仅，犹略也。不体法意者，总迷上三也。‘都无’下二句，反上因缘也。供养福田，反上出离轶也。‘多’下，次出非法三节，初叙无智造业又四，前斥聚会，今世多然。‘又’下斥侵毁。图剥谓谋害，牴突即触犯。恣顽痴者，即不畏因果。‘或’下斥规夺。‘具’下总示因果。二，明有智获益。三，引经合证。经文双喻，下云衰利，即合田园。蒺藜有刺，如菱而小。前境，谓僧寺。”已上皆见《事钞记》卷三十九

##### 第二项 清信女法

▲《事钞》云：“清信女人入寺，仪式同前。唯不得在男子上坐，形相语笑，脂粉涂面，画眉假饰，非法调戏，共相排荡，持手[扌棠]人，必须摄心整容，随人教令，依次持香，一心供养。忏悔自责，生女人中常成碍绝，于此妙法修奉无因，不得自专，由他而办，一何苦哉，应深生鄙悼。若见沙弥，礼如大僧，勿以位小而不加敬。（此于大僧为小，于俗为尊，出家受具，便入僧数。不得以小儿意，轻而持接。设有说法，当谨听受。勿复唤名而走使。）” 《资持》释云：“初指同，‘唯’下，次彰异又二，初指过。排谓推排，即牵推等。荡谓纵放。[扌棠]，触也。‘必’下示法。碍绝谓系属于人，不自在故。鄙谓厌恶，悼即悔恨。敬沙弥者，恐谓未具，不加敬故。”见《事钞记》卷三十九

#### 第二节 出寺法

▲《事钞》云：“如此等，在寺中竭力而行。所为事讫，辞出寺门，如法作礼。（佛前三拜，至门一拜，门外又一拜。若僧少时，次第各礼一拜，多者总礼三拜。）凡以秽俗之身入寺，践金刚净刹法地，自多乖于仪式，若去时，须自赎其过，随施多少，示有不空（若布绢、香油，澡豆、花水，下至扫地除粪）。” 《资持》释云：“初结前。‘所’下二，正示，初教礼辞。‘凡’下令舍施。金刚坚利之宝，伽蓝福业之地，故以喻焉。”见《事钞记》卷三十九

上来“入寺法式”中第一章“中国旧法”竟

### 第二章 今师要术

▲《事钞》云：“此入寺法，中国传之矣，余更略出护过要术。谓一切天、人、龙、鬼是出家人修道之缘，一切出家人为天、人、龙、鬼生善境界，出家人既为四辈生善之处，不得对彼幽显轻有所失；彼四辈既是出家修道之缘，又不得辄便见过。佛已敕竟，假使道人蓄妻挟子，供养恭敬如舍利弗、大目连等。莫生见过，自作失善境之缘也。” 《资持》释云：“初明道俗相资。修道缘者，假彼外护故。生善境，福智由生故。四辈即天、人、龙、鬼。幽通三趣，显则唯人。”

假使道人等文出《贤愚经》，如下第五门第一章中具引。

△《事钞》续云：“凡出家者，长标远望，必有出要之期，始尔出家舍俗，焉能已免瑕疵也。智士应以终照远度，略取其道，不应同彼愚小，拾僧过失。所以天龙鬼神，具有他心天眼，而护助众僧者，非僧无过，以克终照远耳。今人中，无察情鉴失之见，情智浅狭，意无远达，暂见一过，毁辱僧徒，自障出要，违破三归，失于前导，常行生死，不受道化，可谓惑矣！小儿痴矣！” 《资持》释云：“二，诫拾僧过失中，初叙道众志远行薄。‘智’下，次教俗士取志舍行。终照即深识，不责目今，远度即大量不见小过。略谓拣略。‘所’下，示幽灵同赞。克，犹究也。克照皆龙天之心，终远即出家之志。如《感通传》，韦天告祖师云：‘天竺诸国，不及此方。此虽犯戒，大涂惭愧，内虽陵犯，外犹慎护。故使诸天见其一善，忘其百非。若见造过，咸皆流涕，悉加守护，不令魔恼。’‘今’下斥凡俗多讥。初叙其愚迷。‘自’下彰过失。上句障圣道，次二句失善利，后二句招苦报。‘可谓’下结叹。”已上皆见《事钞记》卷三十九

上来“入寺法式”中第二章“今师要术”竟

上来“别行篇”中第二门“入寺法式”竟

## 第三门 造像塔寺

造像塔寺中分为二章：一造像塔法，二造寺法。

### 第一章 造像塔法

造像塔法中分为二节：一造像，二造塔。

#### 第一节 造像

造像中分为二项：一通叙经像意，二正明造像。

##### 第一项 通叙经像意

▲《事钞》云：“造经像法意者。如来出世有二益：一，为现在生身说法；二，未来经像流布，令诸众生于弥勒佛闻法悟解，超升离生。此大意也。” 《资持》释云：“现在即化相佛法一期益近，未来即住持佛法三时益远。即经云：‘应可度者，皆悉已度，其未度，作得度缘是也。’”见《事钞记》卷三十七

##### 第二项 正明造像

正明造像中分为二支：一，中国造立元缘；二，此方制度渐失。

第一支 中国造立元缘

▲《事钞》云：“恐后生造像无所表彰，故目连躬将匠工，上天图取，如是三反，方乃近真。至于下天，此像垂地来迎，世尊命曰：‘汝于来世广作佛事。’因垂敕云：‘我灭度后，造立形像一一似佛，使见者得法身仪则，乃至幡花供养，皆于来世得念佛三昧，具诸相好。如是造立，是佛像体。’” 《资持》释云：“先叙目连图写。以佛生七日，摩耶命终，生忉利天，佛后成道，思报母恩，升天说法，经于一夏。按《造像经》，时优填王思念如来，命目连引三十二匠往彼天中，以栴檀木各图一相，如是至三，方得圆足。文云恐者，若论图写似指目连，取后垂诫须推佛意，虽缘在优填，意存来世。后引如来垂诫中二，初明授记，即优填王闻佛下天，将像至宝阶所，像即迎佛自行七步，佛为摩顶授记，辞如钞引。低首曲身，故云垂地。‘因’下，次正诫敕。法身仪则者，威容相好，法身之表故。得念佛三昧者，由见色像，三昧易成故。具相好者，由生欣慕，能感胜报故。如是者，即指檀像，敕后效之。”见《事钞记》卷三十七

第二支 此方制度渐失

▲《事钞》云：“所以中国传像在岭东者，并皆风骨劲壮，仪肃隆重，每发神瑞，光世生善。逮于汉世，仿佛入真，流之晋宋颇皆近实。并由敬心殷重，意存景仰，准圣模样，故所造灵异。” 《资持》释云：“初，前代近真中二，初引西土传来。岭东即此震旦，在葱岭之东。风骨劲壮，言其体貌，劲即直也。仪肃隆重，言其威势。每发神瑞，言其灵异。光世生善，言其动人。‘逮’下，次引此土创制。汉世佛法初来，至于晋宋已前也。仿佛，犹似像也。‘并’下，总出所由。初句心重，次即追慕，三谓法古。‘故’下，结成所引。”

△《事钞》续云：“今随世末，人务情巧，得在福敬，失在法式。但问尺寸短长，不论耳目全具，或争价利钝，计供厚薄，酒肉饷遗，贪淫俗务，身无洁净，心唯涉利，致使尊像虽树，无复威灵。乃至抄写经卷，唯务贱得，弱笔粗纸，恶匠鄙养，致使前工无敬，自心有慢，彼此通贱，法仪灭矣。” 《资持》释云：“二后世失法三，初明非法中二，先叙得失。与之且言福敬，夺之过在无法。‘但’下，次列非相又二，初斥造像。上四句是营勾人非，‘酒’下四句即匠者之非。‘致’下二句，显其无功。‘乃至’下，次明造经。”

△《事钞》续云：“致令经像训世为诸信首，反自轻侮，威灵焉在。故致偷盗毁坏，私窃冶铸，焚经受用，多陷罪咎。并由违背世出世法，现在未来受无量苦，皆由失法之所致也。”

《资持》释云：“二，示过患中三，初叙无灵。经像住持功高，故为信首。‘故’下显过。偷盗是遭夺失，毁坏即风火所损。私窃冶铸，谓金铜等像镕为别物。焚经受用，即金银字经烧取余用。多陷罪咎，谓累他也。‘并’下出意。薄贱轻侮，乖俗礼教，非佛严敕，故云违背世出世法。现未两报因像而致，后之制造可不慎耶！”

△《事钞》续云：“若使道俗存法，造得真仪，鸟兽不敢污践，何况人乎。但能奉圣像仪，佛亦垂形示迹。” 《资持》释云：“三，明应法中，初明合法有灵，‘但’下，次明至诚感圣。”已上皆见《事钞记》卷三十七

#### 第二节 造塔

造塔中分为六项：一示名，二显报，三敬护，四造处，五供养修行，六造毁二报。

##### 第一项 示名

▲《事钞》云：“《杂心》云：‘有舍利名塔，无者名支提。’塔或塔婆，或云偷婆（此云冢也，亦云方坟）。‘支提’云庙（庙者，貌也）。” 《资持》释云：“初示名。舍利及塔，名通凡圣。今明造立，多是佛塔，亦通余圣。无名支提，谓安形像，故下释云：庙，貌也。‘塔或’下翻释。”见《事钞记》卷三十七

##### 第二项 显报

▲《事钞》云：“《增一阿含》云：‘初起偷婆，补治故寺，并受梵福。云何梵福？如阎浮一洲人功德，不如一转轮王功德，如是西、东、北天下，乃至四天、六欲、初禅总多，此一梵主功德。此为梵福量，当如是学。’” 《资持》释云：“初示因果。初起谓新创也。梵福谓梵天王福最胜也。次校量梵福。‘此’下劝修。”见《事钞记》卷三十七

##### 第三项 敬护

▲《事钞》云：“《四分》：‘若起塔者，应四方若圆，若八角，以石墼、木作已，用黑泥乃至石灰、白土等。应安基，四边作栏楯，安香花着上，听安悬幡盖物。不得上塔上、栏楯上，护塔神瞋；若有所取与，开。彼安幡盖，不得蹈像上，作余方便梯凳安之。若塔露地供养具，雨渍风飘，鸟乌不净者，作种种舍覆之。地有尘，种种泥泥之。须洗足器，安道边，外作墙门安置。若上美饮食，用金宝等器盛之，令白衣伎乐供养。若饮食，当与比丘、沙弥、优婆塞，经营塔作者应食。舍利安金宝塔中，若缯绵中；若持行者，若畜生，若头上、肩上担戴。若拂，应用树叶、孔雀尾拂。多有香花，罗列基上、栏上、杙上、向中，绳贯悬屋檐前。有香泥，作手轮像，乃至有余，泥地等。’” 《资持》释云：“初明造立。安基为坚牢故。作栏为外护故。悬幡盖物即梯凳也。‘不得’下，次制践污。‘若塔’下，明覆盖。‘地’下，明泥治。‘须’下，明器具，以西国俗风，多跣足故。安道边者，登上便故。外作墙者，恐触秽故。‘若上’下，明献供养。饮食得与道俗，即守塔人。经营，即造立者。‘舍’下明护舍利。‘若’下明帚拂，但可去尘，余物皆得。‘多’下明庄严。手轮者，旧云佛手中千辐轮。”见《事钞记》卷三十七

##### 第四项 造处

▲《事钞》云：“《僧祇》：‘塔事者，起僧伽蓝时，先规度好地作塔处。其塔不得在南在西，应在东在北（中国伽蓝门皆东向，故佛塔、庙宇皆向东开，乃至厨厕亦在西南，由彼国东北风多故。神州尚南为正阳，不必依中土法也）。不得僧地侵佛地，佛地不得侵僧地。’”

《资持》释云：“初明择地。规谓看视。‘其’下，指方所。须东北者，以寺门向东，即在前面左边二方为之。注中，前示西土。亦，合作‘并’。东北风多，则秽气不至殿塔，此示寺门向东所以。下明此方应南西。今此厨厕多在东北，亦以南西风多故也。‘不得’下，制侵犯。西土佛、法、僧地各有分齐，不相混滥。”见《事钞记》卷三十七

##### 第五项 供养修治

▲《事钞》云：“《善生经》云：‘善男子！如来即是一切智藏，是故智者应当志心勤修，供给生身、灭身、形像、塔庙。若于空野无塔像处，常当系念尊重赞叹。若自力作，若劝人作，见作生喜。如其自有功德力者，要当广教众多之人而共作之。既供养已，于己身中莫生轻想，于三宝所亦应如是。凡所供养，不使人作，不为胜他。作时不悔，心不愁恼，合掌赞叹，恭敬尊重。若以一钱、一线、一花、一香、一偈、一礼、一匝、一时，乃至无量宝、无量时。若自独作，若共他作。善男子！若能如是志心供养佛法僧者，若我现在，若涅槃后，等无差别。若见塔庙，应以金银铜铁，绳锁、幡盖，伎乐、香油、灯明而供养之。’” 《资持》释云：“初，劝化供养五段，初劝修。一切智者，总收十界世出世智，无不圆足；含蕴无穷，出生无尽，故喻如藏。生身即现在，灭身即舍利。‘若自’下，明营办。自有功德者，谓富于道行，人所信重者。于己莫轻者，以能供养，获大福德故。‘凡’下，明用心。‘若以’下，明施物。现在、灭后无差别者，谓所得福，存没正等故。‘若见’下，明供具。”

△《事钞》续云：“若见鸟兽践踏毁坏，要当涂治，扫除令净。暴风水火，人所坏处，亦当自治。自若无力，当劝人治。或以金银铜铁土木。若有尘土，洒扫除拂。若有垢污，以香水洗。” 《资持》释云：“二，见塔涂治。自作劝人，随力所构。”

△《事钞》续云：“若作宝塔及作宝像，当以种种幡盖、香花奉上。若无真宝，力不能办，次以土木而造成之。成讫，亦当幡盖、香花、伎乐，种种供养。若是塔中草木不净，鸟兽死尸及其粪秽，萎花臭烂，悉当除去。蛇鼠孔穴，当塞治之。铜像、木像、石像、泥像，金银、琉璃、颇梨等像，常当洗治，任力香涂。随力造作种种璎珞，乃至犹如转轮圣王塔。精舍内，当以香涂，若白土涂。作塔像已，当以琉璃真珠、绫绢锦彩、铃磬绳锁而供养之。画佛像时，彩中不杂胶乳、鸡子。应以种种花贯、散花，妙拂、明镜，末香、散香、烧香，种种伎乐、歌舞供养，昼夜不绝。不如外道烧酥、大麦而供养之。终不以酥涂塔像身，亦不乳洗。” 《资持》释云：“三，造立庄严中，初明造立。‘若是’下明净治，‘任’下严饰，‘画’下明杂秽。此土多用鱼、牛等胶，虽复腥膻，且图久固。‘应’下明供养。‘不’下示非法。酥涂、乳洗皆外道法故。”

△《事钞》续云：“不应造作半身佛像。若有形像身不具足，当密藏覆，劝人令治，治具足已，然后显示。见毁坏像，应当志心供养恭敬，如完无别。如是供养，要身自作。自若无力，当为他使，亦劝他人令作助之。” 《资持》释云：“四，接续毁损。令密藏者，不生善故。令恭敬者，恐生慢故。今时有作涌壁，或画佛首相，并宜藏之。”已上皆见《事钞记》卷三十七

##### 第六项 造毁二报

▲《事钞》云：“《无垢清信女问经》云：‘未知扫佛塔地，有何善报？佛告女言：“扫佛地得五福：一，自心清净，他人见已亦生净心；二，为他爱；三，天心欢喜；四，集端正业；五，命终生善道天中。”’《涅槃》云：‘不犯僧佛物，涂扫佛僧地，造像若佛塔，常生欢喜心，皆生不动国。’” 《资持》释云：“初，扫治善报二，初《无垢女经》。五福：一是内感，二、三即外应，四、五即来报，四是别报，五即总报。二，《涅槃》偈。彼云：东方有佛，世界名不动，佛号满月光明。无畏菩萨白佛：此土众生造何等业，得生彼国？佛以偈答，如钞引。上四句即四种因，正取中二。下一句示果。言不犯者，谓不侵损也。”

△《事钞》又云：“《十轮》：‘若破寺，杀害比丘，其人欲终，支节皆疼，多日不语，堕阿鼻狱，具受诸苦。’” 《资持》释云：“二，毁坏恶报。破寺报重，反明造立功深。”已上皆见《事钞记》卷三十七

上来“造像塔寺”中第一章“造像塔法”竟

### 第二章 造寺法

▲《事钞》云：“有盛德法师造《寺诰》十篇，具明造寺方法（祇桓图样，随有所造，必准正教），并护持匡众、僧网纲要等。事繁不具，略引宗科造寺一法。” 《资持》释云：“初标人法，即灵裕法师。称美道行，故云盛德。寺诰即彼文通题。‘具’下示其所述。‘事’下明今所引。”见《事钞记》卷三十七

造寺法中分为二节：一，应法生善；二，无法致损。

#### 第一节 应法生善

▲《事钞》云：“谓处所须避讥涉，当离于尼寺及市傍、府侧等。佛殿、经坊极令清素，僧院厨仓趣得充事。如此，则后无所坏。《祇桓图》中，凡立木石土宇并有所表，令人天识相，知释门多法，故能影覆邪术，禽兽畏威，形仪隐映，为世钦仰。” 《资持》释云：“讥谓讥嫌，涉即干涉。经坊即今经藏。木石等者，植树表其生长，立石表其坚贞。戒坛居东，表发生之义。无常院在西，表倾没非久。立刹，表迷者知归。楼观，表道品阶渐。池沼，表魔外洗心。栽莲，表行人心净。余如彼说，须者寻之。（《图经》，近日本将至，文有两卷，即祖师撰者。）影覆邪术，谓使魔外无其威势，影犹闭也。禽兽畏威，谓令异类不敢侵犯。形仪隐映，谓像设可观。为世钦仰，即士庶生善。”见《事钞记》卷三十七

《资持》注云“图经”等者，宋时由日本赍还，旋复佚失，今再由日本请归。天津刻经处刊本，名《祇桓寺图经》，与《戒坛图经》合为一册。

#### 第二节 无法致损

▲《事钞》云：“但历代绵积，秉教陵迟，事存法隐，错举意旨。俗人既不晓法，众僧未解示导，但相仿效，虚费财物，竞心精妙，力志胜他，房廊台观务令高显，过彼便止，都不存法。” 《资持》释云：“初，造立非法。绵积犹言长久，秉即执也。错举谓每事废立皆任意耳。仿效谓互习讹风，竞心谓斗竞为怀，力志即竭力用意，高显即副竞妙之心，过彼乃称胜他之志。”

△《事钞》续云：“又还自腾践，如己庄宅，众僧房堂，诸俗受用，毁坏、损辱，情无所愧，屈道承俗，如奴事主，是名寺法灭也。（其甚者，打骂众僧，种种非法。取要言之，从僧强力抑夺，贷借乞请，乃至停尸僧院，举哀寺内，置冢澡浴等，并非法也。）” 《资持》释云：“二，腾践毁坏。明俗人愚暗，文叙本主，义通余人。毁坏约物，损辱约僧。承即奉事。此科大字并引寺诰，故注以助之。乞请即求索。请观诸事，彼时尚然，今何足怪！更有殿堂饮宴，僧厨宰杀，寄着杂物，贮积粮储，或射作衙庭，或编为场务，婚姻生产，杂秽难言。斯由道众之非才，岂独俗儒之无识。每恨法门之覆灭，孰为扶持，更嗟狱报之艰辛，谁当救疗。必怀深识，岂不再思。是知祸福无门，唯人所召。有力能济，传而勉之。”

△《事钞》续云：“若改往修来，追法更新，慎敬无犯者，是则护持寺法也。（俗人造寺，本为求福，作出家之因，得道之缘，唯应礼拜供养，为法咨请，时时觐问，如法往来，彼此利益，自他无恼，名护持也。）故《增一》云：‘阿阇世王得信已后，敕国中，无令事佛之家赀输、迎送。’岂非僧传正法，得信于人乎。” 《资持》释云：“三，引劝俗流中，初正劝。改往谓悔上诸过，修来谓期后超升。追法即依教，更新即起敬。次引经证。阇王造逆邪见，后方归佛求悔，故行此敕。赀输谓科配财物也，迎送即祗奉官僚，事佛之家，俱令免放。‘岂’下推得信所以。”已上皆见《事钞记》卷三十七

上来“造像塔寺”中第二章“造寺法”竟

上来“别行篇”中第三门“造像塔寺”竟

## 第四门 瞻视病人

瞻视病人中分为四章：一制意，二简人，三安置处所，四说法敛念。

### 第一章 制意

▲《事钞》云：“制意者：夫有待之形，多诸婴累，四大互反，六府成病，若不假相提接，薄命则无所托。然则世情流变，始终难一，健壮则亲昵，病弱则捐舍，鄙俗恒情，未能忘此。故如来深鉴人物，知善未崇，恶必相遵，故亲看病。” 《资持》释云：“初，叙意中，初叙病患。多婴累者，通目众苦也。四大等者，别示病恼也。‘若’下，次明瞻视。‘然’下，三，示凡情。‘故’下彰圣引导。按《西域记》，祇桓东北有塔，即如来洗病比丘处。如来在日，有病比丘含苦独处。佛问：‘汝何所苦？汝何独居？’答曰：‘我性疏懒，不耐看病，故今婴疾无人瞻视。’佛悯而告曰：‘善男子，我今看汝。’”

△《事钞》续云：“故律中，佛言：‘汝曹不相看视，谁当应为？’乃至世尊为病人洗除大小便已，扫治卧处极令清净，敷衣卧之。便立制云：‘自今已去，应看病比丘，应作瞻病人。若有欲供养我者，应供养病人。’佛为极地之人，犹励诸比丘，亲自下接，况同法义重，如何相弃！” 《资持》释云：“二，引证中，初引缘，‘便’下立制，‘佛’下结劝。”

△《事钞》续云：“问：供养病者，等佛何耶？答：谓悲心看病，拔苦与乐，慈心行同佛故也。又论云：‘随顺我语，名供养佛。’” 《资持》释云：“三，释疑中，征上律文，欲彰功行。答中，初约心行同佛。‘又’下，次约随顺法制。”已上皆见《事钞记》卷四十

上来“瞻视病人”中第一章“制意”竟

### 第二章 简人

△《事钞》云：“二，简人中。《四分》：‘若有病者，听和尚乃至弟子，从亲至疏。若都无者，众僧应与瞻病人。若不肯者，应次第差。若无比丘、沙弥、优婆塞者，比丘尼、式叉摩那、沙弥尼、优婆夷随所可作应作，不应触比丘。’” 《资持》释云：“初制本众有三，一亲属自看，二僧与，三僧差。准无比丘，应令沙弥、净人看。‘若无’下，次开女众。”见《事钞记》卷四十

上来“瞻视病人”中第二章“简人”竟

### 第三章 安置处所

▲《事钞》云：“三，安置处所。若依中国《本传》云：祇桓西北角日光没处为无常院，若有病者安置其中。堂号无常，来者极多，还反一二，即事而求，专心念法。其堂中置一立像，金薄涂之，面向西方，其像右手举，左手中系一五彩幡，脚垂曳地。当安病者在像之后，左手执幡脚，作从佛往净刹之意。瞻病者烧香散花，庄严病者。乃至若有屎尿、吐唾，随有除之，亦无有罪。《传》云：原佛垂忍土，意在拔除烦恼，不唯粪除为恶。如诸天见人间臭秽，犹人之见屏厕，臭气难言，尚不以为恶，恒来卫护，何况佛德而有爱憎，但有归投者无不拔济。乃至为病者随机说法。命终恒在佛所，不得移之。” 《资持》释云：“中国本传，《戒坛图经》所谓《别传》是也。日光没处者，《坛经》云：‘西方为无常之院，由终殁于天倾之位也。’今寺亦有，但方隅不定，不知法故。‘其堂中’下，次明设像。立弥陀者，归心有处也。然十方净土而偏指西方者，系心一境，想念易成故。西方诸佛而独归弥陀者，誓愿弘深，结缘成熟故。是以古今儒释，靡不留心。况浊世凡愚，烦恼垢重，心猿未锁，欲马难调，舍此他求，终无出路。请寻大小《弥陀经》《十六观经》《往生论》《十疑论》等诸文，详究圣言，必生深信矣。像面向西、病者在后，谓将终之时已前，常须瞻像，令其系心。忍土者，梵语娑婆，此云堪忍。《大悲经》云：‘此界众生忍受三毒及诸烦恼故。’人间臭秽者，《感通传》：‘天人云：人中臭气，上熏于空四十万里，诸天清净，无不厌之。但以受佛付嘱，令护于法。佛尚与人同止，诸天不敢不来。’恒在佛所者，恐心无系，念世事故。”见《事钞记》卷四十

上来“瞻视病人”中第三章“安置处所”竟

### 第四章 说法敛念

说法敛念中分为二节：一，余人劝导；二，瞻病劝导。

#### 第一节 余人劝导

▲《事钞》云：“四，说法劝善者。《十诵》：‘应随时到病者所，为说深法，是道、非道，发其智慧。先所习学，或阿练若、诵经、持律、法师、阿毗昙、佐助众事，随其解行而赞叹之。’”

《资持》释云：“深法，但是佛教，通得云‘深’。是道谓出世法，非道即世间法。”

△《事钞》又云：“《传》云：‘中国临终者，不问道俗亲缘，在边看守，及其根识未坏，便为唱读一生已来所修善行，意令病者内心欢喜，不忧前途，便得正念不乱，故生好处。**’**” 《资持》释云：“令唱读者，准此，生前所修一切功德并须记录。凡为看病，常在左右，策其心行，恒令念善。以舍报趣生，唯在临终心念善恶。”已上皆见《事钞记》卷四十

#### 第二节 瞻病劝导

▲《事钞》云：“其瞻病者，随其前人，病有强弱，心有利钝，业有粗细，情有去取，当依志愿随后述之。或缘西方无量寿佛，或兜率弥勒佛，或灵鹫释迦本师；或身本无人，妄自立我；或外相似有，实自空无，如至焰处则无水相；或为说唯识无境，唯情妄见。各随机辩而诱导之。” 《资持》释云：“初明说法中二，前明量机。病强弱者，观其健困也。心利钝者，智明昧也。业粗细者，粗如营福，细如禅、讲等。情取舍者，所乐异也，如下‘西方’‘兜率’等是。此四观察，义无不尽。随宜方便，临事自裁。‘或’下，次明说法三，初令缘佛。或教称名，或令观相，或叹功德令生欣乐。‘或身’下，次示心观，即性空、相空、唯识三观。至焰处者，喻相空也，谓如渴鹿逐于阳焰，遥见似水，至彼元无。‘各’下，后示随缘，不必如上故。”

△《事钞》又云：“应以经卷手执，示其名号。又将佛像，对眼观瞩。恒与善语，勿传世事。《华严》偈云：‘又放光明名见佛，彼光觉悟命终者，念佛三昧必见佛，命终之后生佛前。见彼命终劝念佛，又示尊像令瞻敬，又复劝令归依佛，因是得成明净光。’” 《资持》释云：“二，示经像中，初示经像，次引《华严》为证。”已上皆见《事钞记》卷四十

上来“瞻视病人”中第四章“说法敛念”竟

上来“别行篇”中第四门“瞻视病人”竟

## 第五门 离诸非法

离诸非法中分为五章：一，别请僧众；二，受僧食物；三，谪罚可否；四，食肉；五，畜养猫狗。

### 第一章 别请僧众

▲《事钞》云：“《五分》：僧次请者：凡夫、圣人，坐禅、诵经、劝佐众事，并为解脱出家者，得入僧次，唯除恶戒人。若言次第上座者，是僧次摄。又不知齐几为上座？佛言：‘上无人者，皆名上座。’以法取人，或言禅师等，是别请。若言禅师十人，便除法师、律师，甄简异故，不名僧次。《十诵》《善生》中，以罗汉法请人，不称名字，犹名别请，为佛所呵。”

《资持》释云：“初简能受人。文列五种，并堪预数，不可拣择。‘若’下，二，示僧次法又二。初正示，‘以’下显非。以法取者，虽不定名，简其所学，即非僧次。此谓虽通而别，非平等故。‘《十诵》’下，三，引文证。彼云：‘有人请佛、五百罗汉，佛言：“不名请僧福田。若能于僧中请一似像极恶比丘，犹得无量果报。”’与下《增一》意同。”见《事钞记》卷二十三

▲《事钞》云：“《梵网》云：别请物者，即盗四方僧物。《仁王经》亦呵责别请过。既僧次福大，有凭请者，应说僧次功能，开悟俗心，勿令别请。” 《资持》释云：“初引文示。《仁王》亦呵责者，彼云：‘诸恶比丘受别请者，是外道法，都非我教等。’‘既’下，二，令劝赞僧次。”见《事钞记》卷三十八

▲《事钞》云：“《增一》云：‘师子长者别请五百罗汉，佛言：“不如僧次一人，福不可量。”因说如饮大海，则饮众流。师子言：“自今已后，当不别请。”佛言：“我亦不令别施，以无有福。”师子便平等施，亦不言此持戒、犯戒。佛赞：“善哉！平等之施，获福无量，平等施者，施中第一。”’《贤愚经》‘以毯施佛，佛让与僧’，义意同此。正使将来法垂灭尽，比丘蓄妻挟子，四人已上名字众僧，漫请供养，应当敬视如舍利弗等。” 《资持》释云：“前引《增一》。彼云：佛在罗阅城，长者请舍利弗、目连等五百人。佛呵如钞。饮大海者，由心通僧宝，无所简择，虽得一人，则为供养十方凡圣故。《贤愚》中，姨母自纺绩作一端金色毯上佛，佛言：‘可以施僧，得福无量。’挟，抱也。名字僧，无实德者。”

▲《资持》云：“问：前引《五分》除恶戒者，此何相违？答：《疏》云：‘《五分》简人，精也；《贤愚》取人，粗也。破戒受施，且取外生物信，令于僧海自感施福，非谓行缺能消信施（《疏》中意也）。’私谓：《五分》除恶戒等，并谓极诫内众，使自策勤。《增一》《贤愚》《十诵》《善生》，皆据导俗，恐忽慢僧徒，自招枉坠。是知受须戒净，不净则自陷无疑。施必普周，不周则所施无福。用斯往判，谅无所违。”已上皆见《事钞记》卷二十三

上来“离诸非法”第一章“别请僧众”竟

### 

### 第二章 受僧食物

此章诸文，多诫道众不得妄与，而俗众亦可因是了知，于僧食物不得妄索妄受也。

受僧食物中分为三节：一，明用与；二，约缘开；三，示污家。

#### 第一节 明用与

▲《事钞》云：“佛法中无贵贱亲疏，唯以有法平等，应同护之。人来乞索，一无与法。若随情辄与，即坏法也。” 《资持》释云：“初，劝依法。一无与者，谓不非用也。心能依法，如下则听。”

△《事钞》续云：“俗人本非应斋食者，然须借问，能斋，与食；不能斋者，示语因果，使信罪福，知非为吝，怀欢而退。（此中非生人好处，非生人恶处，不得一向瞋人，一向任人不斋者而食，必须去情存道，善知处量也。）是以谨守佛教，慎护僧法，是第一慈悲人，现在未来一切众生离苦得乐故。” 《资持》释云：“二，示损益二，初守教之益中，初明善用。注云非生好者，以任情故；非生恶者，以依法故。‘是’下结益。”

上云“斋”者，如宗体篇·八戒中委明。白衣能受斋者得食，出《五分律》。

△《事钞》续云：“若不守佛教，随情坏法。（谓听俗人不斋而食，有来乞请，随请辄与。）令诸众生不知道俗之分，而破坏僧法，毁损三归，既无三归，远离三宝，令诸众生沉没罪河，流入苦海，失于利乐，皆由坏法。是以不守佛教，不闲律藏，缺示群生，自昏时网，名第一无慈悲人也。” 《资持》释云：“二，违教之损中，初明非用。‘令’下，二，示过。初明失利，后‘令诸’下明堕苦。道俗分者，道修智分为俗福田，俗修福分当供道众。今则反乱，故云不知。毁三归者，失彼信心，侵陵三宝故。‘是’下，三，结损。”已上皆见《事钞记》卷七

#### 第二节 约缘开

▲《事钞》云：“《五分》：‘若白衣入寺，僧不与食，便起嫌心，佛言：“应与。”便持恶器盛食与之，又生嫌心，佛言：“以好器与之。”’此谓悠悠俗人见僧过者。若在家二众及识达俗士，须说福食难消，非为悭吝。” 《资持》释云：“初引文。‘此’下义决，初指前文且据无信。悠悠，谓远离三宝，无所归者。‘若’下，次明有信。福食，谓檀越求福，施众僧故。”

△《事钞》续云：“《十诵》：‘供给国王、大臣薪火灯烛，听辄用十九钱不须白僧，若更索者，白僧给之。恶贼来至，随时将拟，不限多少。’《僧祇》：‘若恶贼、檀越、工匠，乃至国王、大臣，有力能损益者，应与饮食。’《多论》云：‘能损者与之，有益者不合，即是污家。’若彼此知法，如律亦得。” 《资持》释云：“初引《十诵》明用分齐，初给王臣。十九钱者，彼土大铜钱，一当十六，当今三百也。下明贼难，不可约数。次《僧祇》中，通列五人，上三可解。下示王臣，须论势力，必无力者应非所开。‘多’下引决。由上律云损益皆与，既是有益，理不当与，在文不了，故续决之。‘若’下通上律意。俗知僧物难消必无虚受，僧知污家非法必无妄与。但有缘须给，微亦通之。《十诵》通开，谅在于此。”已上皆见《事钞记》卷十七

#### 第三节 示污家

▲《事钞》云：“比丘凡有所求，若以种种信施物，为三宝、自身乃至一切，而与大臣、俗人等，皆名污家。由以信施物与白衣故，即破前人平等好心：于得物者，欢喜爱乐；不得物者，纵使贤善，无爱敬心。失他前人深厚福田，又倒乱佛法故。凡在家俗人常于三宝求清净福，割损血肉以种善根，今出家人反持信物赠遗白衣，俗人反于出家人所生希望心。又若以少物赠遗白衣，因此起七宝塔造立精舍，乃至四事满阎浮提一切圣众，亦不如静坐清净持戒，即是供养真实法身。” 《资持》释云：“凡所求者，总收多事，不问公私、善恶，皆不许之。纵贤善者，据比丘言之。”

△《事钞》又云：“律不犯中，若与父母、病人、小儿、妊娠妇女，牢狱系闭及寺中客作者，不犯。”已上皆见《事钞记》卷十九

与父母者，准《母论》：“须父母贫苦，而先受归戒者，乃可施与。”

上来“离诸非法”中第二章“受僧食物”竟

### 第三章 谪罚可否

谪罚可否中分为二节：一别列，二会通。

#### 第一节 别列

别列中分为二项：一劝俗敬护，二劝俗治恶。

##### 第一项 劝俗敬护

▲《事钞》云：“《十轮经》云：‘若诸比丘护持戒者，天人供养，不应谪罚。除其多闻及持戒者，若有破戒而出家者，能示天龙八部、珍宝伏藏，应作十种胜想——佛想，乃至礼足，后生豪贵，得入涅槃。是以依我出家，持戒、破戒，不听轮王、宰相谪罚，况余轻犯。破戒比丘虽是死人，是戒余力，犹如牛黄、麝香、眼药、烧香等喻，破戒比丘为不信所烧，自堕恶道，能令众生增长善根。以是因缘，一切白衣皆应守护，不听谪罚。’” 《资持》释云：“初四句明持戒。‘除’下，明破戒为二，前约报劝，上二句拣除如法。‘若’下，明破者功能。此明破戒，必约犯重。‘天龙’下，彼具列夜叉乃至人、非人等，今文束之。‘应’下劝俗恭敬。‘后’下示报。‘是’下结意。‘破戒’下，次约喻劝，初举喻。‘牛黄’下，经云：‘是牛虽死，人故取之，亦如麝香，死后有用。’又云：‘譬如估客入于大海，断无量众生命，挑其两眼，和合成药，若盲冥无目，乃至胞胎生盲者，以此药涂，其眼明净。（彼人虽死，其药有功。）’又云：‘譬如烧香，香体虽坏，熏他令香。’‘破’下合法。上三句合牛、麝、人死及香体坏，‘能’下，合香药有用，香气熏他。‘以是’下结意。”见《事钞记》卷七

##### 第二项 劝俗治恶

▲《事钞》云：“《涅槃》云：‘今以无上正法，付嘱诸王、大臣、宰相及于四众，应当劝励诸学人等，令学正法。若懈怠破戒毁正法者，大臣四部应当苦治。**’**” 《资持》释云：“初令劝学。四众即僧尼士女，下云四部亦同。正法者，经作定慧。‘若’下，二，劝苦治。”

△《事钞》续云：“《大集》云：‘若未来世，有信诸王，若四姓等，为护法故，能舍身命，宁护一如法比丘，不护无量诸恶比丘，是王舍身生净土中。若随恶比丘语者，是王过无量劫不复人身。’” 《资持》释云：“初明护如法之益。四姓者，西土姓种，统之唯四：一，刹帝利（王种）；二，婆罗门（净行）；三，毗舍（商贾）；四，首陀（农人）。‘若’下，二，明随恶人之损。”

▲《事钞》云：“《大集》云：‘若末世中，有我弟子多财多力，王等不治，则为断三宝种，夺众生眼，虽无量世修戒施惠，则为灭失。’广如第二十八卷护法品说。” 《资持》释云：“初明国王纵彼造恶。‘则’下显过。断三宝者，翳障正法也。夺众生眼者，损他正见也。戒施灭失者，损自功德也。”已上皆见《事钞记》卷七

#### 第二节　会通

▲《事钞》云：“问：前《十轮经》不许俗治，《涅槃》《大集》令治恶者？” 《资持》释云：“问中，二经相违，故须和会。”

△《事钞》续云：“答：《十轮》不许治者，比丘内恶，外有善相，识闻广博，生信处多，故不令治。必愚暗自缠，是非不晓，开于道俗三恶门者，理合治之，如后二经。又《涅槃》是穷累教本，决了正义。纵前不许，依后为定。两存亦得，废前又是。” 《资持》释云：“答中，初两存释，‘又’下废前释。穷即训极，累谓嘱累。一代所归，故云教本。决前不了，故是正义。‘两’下双结。”已上皆见《事钞记》卷七

上来“离诸非法”中第三章“谪罚可否”竟

### 第四章 食肉

食肉中分为三节：一引大废小，二引小急制，三通禁诸物。

#### 第一节 引大废小

▲《事钞》云：“诸律并明鱼肉为时食，此是废前教。《涅槃》云：‘从今日后，不听弟子食肉，观察如子肉想。夫食肉者，断大慈种，水陆、空行有命者怨，故不令食。’广如彼说。经云：‘前令食肉，谓非四生之肉，但现化耳，为度众生。’” 《资持》释云：“初，引《涅槃》制断中二，初示前废教，‘《涅槃》’下，次引后制断。尔前虽断，如《楞伽》等，但通指其过。《涅槃》终穷，正为开会，故特引之，出《如来性品》。初引废前文三，初二句立制，次一句教观厌。经云：‘如夫妻二人，共携一子，同行旷野，险难粮尽，杀子而食，垂泪而餐，不得滋味。今若观一切众生肉如子之肉，作是想时，必不贪食。’‘夫’下，显过患。大慈是佛心，即于己他断佛种故。水陆、空行者，举处摄物，沉潜、飞走，无所不收。今食肉者，由害彼命，即彼怨仇。‘经’下，次引决前文，欲彰前教无诸过故。四生，胎卵湿化。经云：‘为度众生故，示现食肉，而实不食。’”

△《事钞》续云：“《楞伽》云：‘有无量因缘，不应食肉。’略说十种：一者，一切众生无始已来常为六亲，以亲想故不应食肉。二，狐狗人马，屠者杂卖故。三，不净气分所生长故。四，众生闻气悉生怖故。五，令修行者慈心不生故。六，凡愚所习，臭秽不净，无善名称故。七，令咒术不成就故。八，以食肉，见形起识，以染味着故。九，诸天所弃，多恶梦，虎狼闻香故。十，由食种种肉，遂啖人肉故，如《斑足王经》说。” 《资持》释云：“二，引《楞伽》示过。《楞伽》中十过，最须观察。初，恐食啖父母，成恶逆故。《梵网经》云‘一切男女皆是我父母，我生生无不从之受生，而杀而食者，即杀我父母’是也。二，恐食其同类，非仁心也。三，谓禽畜交合精血所成，腥臊秽物，自内于口，深可恶也。四者，由多啖肉，易其血气，众生闻之，知是杀者。五，即《涅槃》所谓断大慈种也。六中，由是愚痴不净者所为，故有食啖，无善名称。七，谓或持咒术，必须精洁，尚诫荤辛，何况肉食。八，谓凡遇畜形，即思其味故。九中，三过：天报清净，所以舍弃；不习善法，故多恶梦；身同畜气，故为虎狼所食。十，谓由此相因，遂噉同类。斑足王者，其父游猎至山，染狮子而生，人形斑足，后绍王位。一日掌膳者缺肉，求得小儿肉以充之，王觉味殊，因敕常供。杀害既多，众欲杀王，王变为飞行罗刹，十二年中常食人肉。”

△《事钞》续云：“今有凡愚多嗜诸肉，罪中之大勿过于此。故屠者贩卖，但为食肉之人，必无食者，亦不屠杀。故知食者同屠造业，沾杀生分。可不诫乎！” 《资持》释云：“三，伸诫中，初明过重，如向列故。‘故’下，次明业深，同屠杀故。”已上皆见《事钞记》卷三十三

#### 第二节 引小急制

▲《事钞》云：“《僧祇》云：‘若为比丘杀者，一切七众不应食。乃至为优婆夷杀，七众不食亦尔。’” 《资持》释云：“初，引《僧祇》急制。为一众杀而制七众者，以同沾佛戒，意所通故。彼律得食三种净肉，谓不见、不闻、不疑为我故杀者。是知虽云得食，还同禁断。下引《四分》，其意益明。”

△《事钞》续云：“今学戒者多不食之，与中国大乘僧同例。有学大乘语者，用酒肉为行解，则大小二教不收，自入屠儿行内。天魔、外道尚不食酒肉，此乃阎罗之将吏耳。” 《资持》释云：“二，斥学罔时，初明学戒。中国学大乘者，皆依《梵网》《楞伽》《涅槃》等制。既修大行，慈济为先，安有大乘方行杀戮。‘有’下，指斥。行谓为之无耻，解谓执之不疑。二教不收者，以大小俱制，反不依行，教所不被故。教既不被，非佛弟子，无慈好杀，宜入屠行。天魔报胜，净因所克；外道苦行，餐风自饿等——故知啖肉未及魔、外。阎罗将吏，信是同伦。将吏，谓夜叉鬼卒之类。”

△《事钞》续云：“《四分》云：‘若此杀者行十恶业，为我故杀乃至大祀处肉，不得食之。’以办具来者，心无定主故。今屠者通杀，则依教无肉可食，正断食肉也。律云：‘若持十善，彼终不为我故断众生命，如此应食。’准此，何由得肉而啖。” 《资持》释云：“三，显《四分》密断中，初明制断，为我、大祀二皆不净。‘今’下，显意，次明开食。前与肉者须行十善，岂有行十善者而有肉耶？故云何由得肉等。”已上皆见《事钞记》卷三十三

#### 第三节 通禁诸物

▲《事钞》云：“《楞伽》云：‘酒、肉、葱、蒜、韭、薤之属，悉不尝之。’” 《资持》释云：“酒肉兼五辛，文缺‘兴渠’，或谓阿魏，或云自有兴渠，根如萝卜。蒜音算，韭音久，薤胡介反，并荤菜也。《梵网》云：‘一切食中不得食。’《楞严》云：‘熟食发淫，生啖增恚。如是世界，食辛之人，纵能宣说十二部经，十方天仙嫌其臭秽，咸皆远离，诸饿鬼等因彼食次，舐其唇吻。常与鬼住，福德日消，长无利益’等。”见《事钞记》卷三十三

又南山律中严禁蚕衣，乳、蜜唯开重病，不许辄饮。如南山《释门章服仪》云：“囚犊捋乳，劫蜂贼蜜，过之大者，无越蚕衣，比夫屠猎之量，万计倍之。”诸文至繁，今不委引。

上来“离诸非法”中第四章“食肉章”竟

### 第五章 畜养猫狗

▲《事钞》云：“或畜猫狗，专拟杀鼠，是恶律仪。《杂心》云：‘恶律仪者，流注相续成也。’《善生》《成论》：若受恶律仪，则失善戒。” 《资持》释云：“初显过，‘杂’下引示。流注者，恶业遍也。相续者，念念增也。所以然者，由彼害心非止一境，复无时限故。《善生》《成论》失善戒者，恶势强也。恶业顺惑，势力猛盛，一切善戒并绝相续故。有云：‘且望一类鼠上，善戒不续，非谓余戒俱无。’又云：‘此乃诫勒之切耳。’”见《事钞记》卷七

▲《轻重仪》云：“养畜猫狗，专行杀害，经论断在恶律仪，同畜便失善戒。出卖则是生类，业障更深。施他还续害心，终成缠结。宜放之深薮，任彼行藏。必系之显柱，更增劳役。但依前判，彼我夷然，便息生杀怨家，新树慈悲圣宅。”见《量处轻重仪》卷上

上来“离诸非法”中第五章“畜养猫狗”竟

　 上来“别行篇”中第五门“离诸非法”竟

## 第六门 出家宗致

问：今辑《在家备览》，何以最后列“出家宗致”门耶？答：凡俗士尚未出家而欲出家者，须先了知出家之后如何发心、如何苦行，自量己力，以定可否。若其力有未能，应即知难而退，不须率尔出家，免致将来忧悔。以是之故，“出家宗致”为在家者所应预知，因以此门殿于卷末焉。

出家宗致中分为三章：一，出俗本意；二，先说苦事；三，应知五德。

### 第一章 出俗本意

▲《事钞》云：“沙弥建位，出俗之始，创染玄藉，标心处远，自可行教，正用承修，滥迹相济，世涉多有。” 《资持》释云：“初叙本示滥中四，上二句示位。此中须分形、法二同：若但剃发，名‘形同沙弥’；若受十戒，名‘法同沙弥’。次二句明本志，上句言其始，下句示其终。玄藉通目佛教，处远直指佛果。复次二句示律可依。后二句斥世无训。”

△《事钞》续云：“然信为道原功德之母，智是出世解脱之因，夫出家者必先此二。如未晓此，徒自剃着，内心无道，外仪无法，纵放愚情，还同秽俗。所以入法，至于皓首，触事面墙者，良由自无奉信，圣智无因而生，但务养身，宁知出要胜业。” 《资持》释云：“次明信智二门中二，初叙二法之要。道由信立，故为道原；德自信生，故云德母。治业由智之力，破惑在智之照，故为解脱因也。非信，道德无以发；非智，业惑无以除。出家之人为道求脱，故云必先此二也。‘如’下叙不明之失，初明形心混俗，‘所’下，次显愚法所以。皓首，即白头也；面墙，无所见也。无信则智不发，无智则不慕道，饱食暖衣悠悠卒世，故云但务养身等也。”已上皆见《事钞记》卷四十一

出俗本意中分为七节：一，出家元缘；二，劝出有益；三，障出有损；四，明出家已行凡罪行；五，明出家已行凡福行；六，明出家已行圣道行；七，大小乘相决同异。

▲《资持》云：“标列七科，前三明功，次三明行，后一决疑。”见《事钞记》卷四十一

▲《济缘》云：“次列七科，统明出家始终行相。学者至此，当须自检。若唯徒说，于己何益？说食数宝，目击多矣！”见《业疏记》卷十一

#### 第一节 出家元缘

出家元缘中分为二项：一，出家文证；二，引诫劝修。

##### 第一项 出家文证

▲《业疏》云：“如《华严》偈：‘若有不识出家法，乐着生死不求脱，是故菩萨舍国财，为之出家求寂静。五欲所缚不离家，欲令众生解脱故。’以此文证，众生无始缠着家属，无思解脱，故大士引出于世。” 《济缘》释云：“《华严》二偈，前偈为不识故，立法示之，后偈为着欲故，方便引之。初偈，上二句示不识之过，下二句明立法之相。云菩萨者，即指释迦因行为言。舍国财者，菩萨在家为王太子，次绍王位，国城财宝一切自在，欲明难舍犹须舍之，况余凡庶不足恋矣。寂静即涅槃果。后偈，初句示着欲，下三句明方便。文略下二句，具云：‘示现不乐处五欲，是故出家求解脱。’‘以’下疏家结显，推功归佛。”

△《业疏》续云：“广如《郁伽长者》《涅槃经》中，家及非家相比显过，方起欣厌，得预法门。” 《济缘》释云：“《郁伽长者经·秽居品》云：‘居家菩萨，当知在家秽污之事。常念作故，名为居家。断诸善根本，是名居家。乃至居家如罗网、如毒蛇、如火烧身等。’《涅槃》云：‘居家迫窄犹如牢狱，一切烦恼由之而生；出家宽旷犹如虚空，一切善法由之增长。若在居家，不得尽寿净修梵行，我今应当剃除须发，出家学道。’”已上皆见《业疏记》卷十一 《资持》云：“《净住子》说出家有十八法，难行能行：父母是孝恋难遣，而能辞亲；妻子是恩染难夺，而能割爱；势位是物情所竞，而能弃荣；饥苦是人所难忍，而能节食；滋味是人所贪嗜，而甘啖蔬涩；翘勤是人所厌倦，而能精苦；七珍是人所吝惜，而能舍离；钱帛是人所蓄聚，而能弃散；奴僮是人所资侍，而自给不使；五色是人所欣睹，而弃之不顾；八音，人所竞闻，而绝之不听；饰玩细滑，人所保着，而能精粗无碍；安身养体，人所共同，而能忘形舍命；眠卧是人所不免，而昼夜不寝；恣口朋游，人所恒习，而处静自检；白衣饮馔不知绝极，而近口如毒；白衣日夜无所不甘，而己限以晷刻虚腹；白衣则华屋媲（匹诣切，配也）偶，而己以冢间离着。（此齐文宣王萧子良撰，要故录之。）”见《事钞记》卷四十一

##### 第二项 引诫劝修

▲《业疏》云：“然世浊惑深，厌苦求乐，初虽欣出，终坠欲海，不修行业，故徒行也。”

《济缘》释云：“初，斥浊世不修二，初示时机。谓厌在家营趁之苦，求出家供给之乐。即《涅槃》云：‘为衣食而出家者。’‘初’下，次明退堕。《诗》云：‘靡不有初，鲜克有终。’即斯类矣。徒行，谓出家无益也。”

△《业疏》续云：“如《智论》云：‘六情根完具，智鉴亦明利，而不求道法，唐受身智慧。禽兽皆亦知，欲乐以自恣，而不知方便，为道修善事。既已得人身，宜勉自利益，不知修道行，与彼亦何异。’龙树引诫，为极言也。闻而不行，犹是不闻。今重引告，何得不用。”

《济缘》释云：“二，引圣论极诫二，初论文三偈。初偈，上二句明报胜，下二句嗟不学。六情根者，情即是识，谓根识无缺也。智能鉴物，故云智鉴。唐，虚也。身对初句，智慧对次句。次一偈，举况。畜是痴报，但知欲乐，即经所谓‘但念水草，余无所知’也。后一偈中，上半合初偈，下半合次偈。‘龙’下结告劝依。必应此偈出在他经，故云引诫。以畜况人，为诫深切，故云极言。”

△《业疏》续云：“道行何耶？一切无染者是也。良由众生无始封着，是此是彼，是得是失，因之起染，缠缚有狱。故世钝者多着财、色，少有利者多贪名、见，四科束之，鲜不收尽。终归死去，何事迷乎！” 《济缘》释云：“三，示所修行相二，初示道行。以偈文未显，故特征示，用开心路。一切之言，通收善恶尘境，染恶则增业，染善则成障。能于日用所行所学，触境无染，无染之智即是般若，背尘合觉，绝缚入道，必始于此，深可体究，慎勿诵文。‘良’下，反释所以又三，初示染本。封着是贪爱，此彼得失即分别。由斯二种轮回不息，能离此者即名道行，非别有道，故下云‘道在虚通达累为本’是也。‘故’下，次举世情。财收八秽，色乃荒淫，名谓虚声，见即妄执。上二，常流所着故为钝；下二，学者所求故为利。此且一往分之，然有具四或复互轻，不必一定。鲜，犹无也。‘终’下重诫。凡在同徒，用斯自照，有一于是，未脱轮回。积财荒色，诤见沽名，迹混世尘，不思出要，形出心没，何所利乎！”已上皆见《业疏记》卷十一

“形出心没”者，《业疏》云：“虽形附道，而心沉世也。”

#### 第二节 劝出有益

▲《业疏》云：“如《出家功德经》：‘若能放人出家受戒，功德无边。譬如四天下满中罗汉，百年供养，不如有人为涅槃故，于一日夜出家受戒。’谓犹前施虽多有竭，是欲界系；为法出家，非三界业，故说过前。又云：‘纵起宝塔至忉利天，亦劣出家功德者。’一时欣出，虽未可数，然其积微是高胜本。” 《济缘》释云：“初叹德。‘譬’下，次引喻有二，初供圣喻，前引经，‘谓’下出意。有漏有竭，无漏无穷，优劣可见。‘又’下，二，宝塔喻，前引经，‘一’下示意。”见《业疏记》卷十一

#### 第三节 障出有损

▲《业疏》云：“如《出家经》：‘为出家者而作留碍、抑制，此人断佛种故，诸恶集身犹如大海，现得癞病，死在暗狱，无有出期。’” 《济缘》释云：“诸恶集身等，谓业深广，故喻如海。癞病、堕狱，即现、生两报。”见《业疏记》卷十一 《资持》云：“出既有功，障则损大。留碍，如亲里不听；抑制，如王臣禁断。”见《事钞记》卷四十一

#### 第四节 明出家已行凡罪行

▲《业疏》云：“据论罪本，皆由事缚，不思厌背，师心妄造。如《大宝积经》：‘出家二缚，谓诸见、利养也。’如律缘制，由名利故，但生有漏，因制诸戒，为防罪业，障三涂也。”

《济缘》释云：“初，明罪本中二，初正示。言事缚者，即上四科，因之生罪故为罪本。‘如大’下引示。《宝积》‘诸见’即人法两执，利养谓所须四事。律缘，即舍利弗请佛制戒，佛言：‘我自知时，未得利养，过漏未起。’后须提那等皆由利养丰盈，向道心薄，遂生过漏。故知名利，毁戒之缘，欲脱死生，深须远离。”

△《业疏》续云：“今世出家，翻种苦本，不畏沉溺，多起下业。故彼文云：‘又有二痈，谓求见他过，自覆己罪。’向诸行者，知来实苦，决定现世不造苦因，如知火烧、汤烂，无有纳手足者。佛说罪事，深宜远离，以不信所烧，随心造罪，更增俗人。” 《济缘》释云：“次，明造恶中二，初指世垂诫三，初伤时众。业能生苦，故云苦本。出家脱苦，今既造业，故云翻种。下业即三途因。‘故’下，次引文示，即是《宝积》，前已标名，故此略之。求他、覆己于心为患，故喻痈疮。‘向’下，三，正垂诫二，初劝知果断因。向，谓语告。纳，犹‘入’也。‘佛’下，次明违教造业。不信，能丧善根功德，故如烧焉。” 《资持》云：“《宝积》二缚喻不自在，二痈喻不清净，并喻自心。智者幸宜自照，慎勿自谩谓是他也。”见《事钞记》卷四十一

△《业疏》续云：“故《十诵》云‘未来世中，出家人入地狱，白衣生天’者，以俗人无法在身，但专信故，得生天也。出家有法，为世福田，乃反毁犯，妄受信施，开诸恶门，令多众生习学放逸故。” 《济缘》释云：“二引教转证三，初《十诵》二，初引文，‘以’下显意。前明白衣生天，后明出家入狱：一，反道法；二，妄受施；三，令他习学。白衣无此，故升沉异焉。”

△《业疏》续云：“《四分》中：‘为说利养难消，六十比丘得无学也，六十比丘热血从面孔而出，六十比丘畏佛语故，便退还俗。’” 《济缘》释云：“二，《四分》。六十得果即清净者，六十流血谓毁犯者，六十退道即初入者。”

△《业疏》续云：“余如《涅槃》，为利出家，驱逐净行等。” 《济缘》释云：“三，《涅槃》。彼云：‘我涅槃后，浊恶世时，多有为饥饿故发心出家，名为秃人。见有持戒、威仪具足、清净比丘护持正法，驱逐令出，若杀若害。’”已上皆见《业疏记》卷十一 《资持》云：“《涅槃》‘为饥饿’者，以出家人衣食易得故。‘见有持戒，驱逐杀害’者，自无戒德，恐相形比，失于利养，生嫉忌故。”见《事钞记》卷四十一

已上明出家已行凡罪行《业疏》文科表，别列于下，以备对阅。

|  |  |  |  |
| --- | --- | --- | --- |
| 初明罪本 | 初正示 | | |
| 二引示 | | |
| 二明造恶 | 初指世垂诫 | 初伤时众 | |
| 二引文示 | |
| 三正垂诫 | 初劝知果断因 |
| 二明违教造业 |
| 二引教转证 | 初《十诵》 | |
| 二《四分》 | |
| 三《涅槃》 | |

#### 第五节 明出家已行凡福行

▲《业疏》云：“凡出家者，出有为家；为解脱者，谓脱缠缚。此为本也。” 《济缘》释云：“出家求脱，经律通言；牒以释之，示其行本。有为，总目三界。缠缚，且论二惑。”

△《业疏》续云：“今有行者，但知持戒，无心在道。道在虚通达累为本，此而不思，但持戒善，自余讲解、修习、观务，悉为非道。内多瞋忿，久污净心。此戒取结，谓为最胜，又是见取。体是欲界，增生下业。” 《济缘》释云：“明凡福行相中四，初持戒二，初叙持戒昧道。言虚通者，道之体也。言达累者，道之用也。余为非道者，是此非彼也。内多瞋者，怒他不从己欲也。‘此’下结示行果。凡夫具十使，贪、瞋、痴、慢、疑，五钝使也；身见、边见、邪见、戒取、见取，五利使也。今此执戒为胜，即二种结使烦恼耳。既无禅观，未脱欲有，故是下业。”

△《业疏》续云：“若修世禅，缘色、缘心，虽经上界，终还生死，未有出期。” 《济缘》释云：“二，修禅。世禅即四禅、四空定也。缘色故生色界，缘心故生无色界。”

△《业疏》续云：“若修多闻，讲诵经典，不为解脱，并增欲有，未成无漏。” 《济缘》释云：“三，多闻。多闻讲诵，多为名闻利养，驰骋见解，是非相胜，皆是下业。学者闻之，宜乎自省。”

△《业疏》续云：“若营世事，供养三宝塔寺等相，心无欣道，最是我所，或沦下趣。由造善时，自爱憎他，行谄行诳，杂惑成树，故受鬼趣相似果报。以心非实，生在恶道；以福事成，故受胜处。” 《济缘》释云：“四，营事二，初明行果。‘由’下，次推心因。以强胜故自爱憎他，以追求故行谄行诳。此等不一，故云杂惑。积集既众，故喻如树。恶道是总报，胜处即别报。”

▲《济缘》云：“愚者见此，便谓持戒多闻，皆不足为，而不知徒行无诣，故为世福，若真求脱，无非圣道，但心有通塞，事岂替废耶。”已上皆见《业疏记》卷十一

△《资持》云：“准知修道，事行难分，自非达人，何由可识。”见《事钞记》卷四十一

#### 第六节 明出家已行圣道行

▲《业疏》云：“但出世道，无始未经，皆由着世，惯习难断。今既拔俗，智鉴明利，若不行者，禽兽无别。” 《济缘》释云：“初叙难行所以。‘今’下，次劝励力须修，即用上文《智论》偈意。”

△《业疏》续云：“然圣道行，经说乃多，并随机缘，故药无准，要而言之，不过三种。”

△《业疏》续云：“一者，小乘人行：观事生灭，知无我、人、善、恶等性。二，小菩萨行：观事是空，知无我、人、善、恶等相。三，大菩萨行：观事是心，意言分别。故《摄论》云：‘从愿乐位至究竟位名“观中”，缘意言分别为境。’” 《济缘》释云：“三种观法并云观事者，事即观境，统收诸法。文中且举我、人、善、恶，故云等也。初则见相如实，观性本空；次则见相如幻，空花水月，当相即空，不待观性；后则观一切法唯心所变，心外无法。初观生灭，灭已见空；次观幻化，生处见空；后观唯心，生灭幻化，无非心变。以心生法生，心灭法灭，生灭有相，相如幻化。二乘小圣见之为空，而不知生灭去来本如来藏。故大菩萨但了唯心，圆修三观，不偏性相，故名中道。意言分别者，谓观一切诸法，皆由心思口议分别前事，故有差别。万法皆归思议，思议不出自心，摄末归本，故云唯心。下引《摄论》，即《摄大乘论》。愿乐位，通收加行三贤也。究竟位，别指最后妙觉。行虽浅深，皆观唯识，即是中道，故云观中。缘谓能观，意言分别即所观，故云境也。”已上皆见《业疏记》卷十一 《资持》云：“三观并云观事者，事即是境。心依境起，随境立观，谓色、心，阴、入、界，有情、无情，善、恶、无记等。若论智解，须达诸法，若于时中，观心为要，随心所起，起即是事，若善若恶，三理照之，乃知颠倒，但有妄计，本无所有，随心动用，一切皆空：或推相见性，谓之性空；即相知幻，谓之相空；达相是心，谓之唯识。犹如梦事，或推梦想从何生灭，或知睡梦当相不实，或知唯心所变，无别梦事，喻上三观，略知浅深。然行位有三，观境唯一，所谓事也；见理有二，前二性相虽殊，皆以空为理也，后一以心为理。前二为权，后一是实。然出家超世，通学三乘，今依《业疏》，准开会意，专指佛乘为出家本矣。性空中，初句标位，次句示行，观即能观智，事即所观境。下二句见理，以我、人、善、恶，性本自无，缘会故生，缘散即灭，生灭灭处，名为空理，即是二乘所至之极。次，小菩萨中，位、行、理三，同上分之。三，大菩萨中，初句标位，次句明理，观法唯心，即事显理故。下句示行，以一切诸法本唯一识，一识之外更无别法，无始妄动，横计心境，有彼有此，内外差别，穷此差别，皆是意思妄起取着，由取着故妄构名言，是故智者欲观唯识，必以意言为所观境，由此意言皆一识故，是则不离思议了非思议，即于差别达无差别。‘故’下引证。”见《事钞记》卷四十一

▲《资持》云：“上之三科，总论十界之因，故并名行。凡罪即三途行，凡福即修罗、人、天行，圣道即三乘佛果行。历示心行，令识因果，舍罪修福，革凡成圣，厌小慕大，趣一佛乘。是故《业疏》专指大乘为出家学本，即《戒本》云‘若有自为身，欲求于佛道’是也。”见《事钞记》卷四十一

#### 第七节 大小乘相决同异

▲《资持》云：“相决同异。同，谓进修方便唯是三学，无别途故；异，乃心志广狭故分二乘，用与别故。”

▲《事钞》云：“三乘道行，如上已明，今通决正，不出三学，一切圣人无不行此。” 《资持》释云：“上二句蹑前，今’下正示。”已上皆见《事钞记》卷四十一

大小乘相决同异中分为二项：一，小乘三学；二，大乘三学。

##### 第一项 小乘三学

▲《事钞》云：“若据二乘，戒缘身口，犯则问心。执则障道，是世善法；违则障道，不免三涂。” 《资持》释云：“初，戒中，缘身口者，谓制法也。犯问心者，推业本也。此据《四分》空宗为言。‘执’下二句明持失也，或专慕人天则滞于凡福，或计为至道则堕于利使。‘违’下二句明犯报也。”

△《事钞》续云：“‘定’约名色，缘修生灭为理，故《佛性论》云：‘二乘之人，约虚妄，观无常等相，以为真如。’‘慧’取观照，与‘定’义别体同。” 《资持》释云：“二，定慧二，前明定学。名色即所观境。一蕴是色，四蕴是心，心道冥昧止可名通，故总云名。缘修即能观心，生灭即所见理，以色心二法念念生灭，生灭故无常，无常故无性，无性故空寂，空寂即灭谛、涅槃、真如之理。‘故’下引证，彼明小乘所证，非真见佛性故也。虚妄即名色，无常即生灭，真如即空理。次，慧学中，‘定’是澄寂，‘慧’取照用，动息不同故云义别，同一心体故云体同。水澄物现，镜净像生，定慧一异，喻之可解。”已上皆见《事钞记》卷四十一

##### 第二项 大乘三学

▲《事钞》云：“若据大乘，戒分三品。律仪一戒不异声闻，非无二三有异，护心之戒更过恒式。” 《资持》释云：“初，戒二，初标示同异。三品即三聚。准《智论》中，二乘但有断恶一聚。虽有作持，还归离过，不修方便教化众生，故无摄善。自调自度，故无摄生。是以今文但举律仪比校同异。言不异者，准《业疏》圆宗，谓同三聚。彼云：‘戒分三品，约义收缘不异诸律（由非明制，故云约义）。如杀一戒，具兼三位，息诸杀缘即摄律仪，常行慧命即摄善法，护前生命即饶益有情。此一既尔，余戒例然。’（已上《疏》文。）性戒并例此说。若论遮戒，如酒、宝等，离蓄、饮过即摄律仪，常行对治即摄善法，息世讥嫌即摄众生。若取大小戒本以分，则小教四夷，大乘十重，四夷大同，余六并异。以至蓄宝、燃身等，异相极众，且云二三，意显同多异少故也。护心戒者，防瞥尔也，如《梵网》制不悭、不瞋等，又《涅槃》‘隔壁闻镮钏声，分别男女，心染净戒’之类。” 《济缘》云：“若准《智论》，声闻戒但有断恶一聚，今用大意决于小宗，约义明同，莫不齐具。《疏》中且举杀戒，余并例作。如淫，息诸染缘，常修梵行，不污前生。如盗，则离侵损缘，常行惠施，不恼前生。如妄，则离虚妄缘，常行实语，不诳前生等。”见《业疏记》卷十一

“三聚”之义，于宗体篇·五戒·预习发戒·依境发心支中委释。

△《事钞》续云：“《智论》：‘问云：菩萨住于实相，不得一法，得破戒否？答曰：以住于实相故，尚不作福，何况作罪？虽种种因缘，不破戒人。’” 《资持》释云：“二，广示异相中三，初，《智论》，住实相者心冥妙理，空无所有，故不得一法。既无所得，则无善恶；既无善恶，则无持破；既无持破，则无有戒；既无有戒，则应任意施为不须守戒——世多邪见，故问决之。答中，以福况罪。不作福者，不取福相，故云‘不作’。种种因缘，谓方便化导，随所动用皆离过故。”

△《事钞》又云：“《摄论》云：‘菩萨得无分别智，一切尘不显现，由有胜智方便，具行杀生等十恶，由前有利益故，自无染浊过失；纵有利益，有过失不应行。’准此，初地已上，方得用此无分别智，故地前不合。” 《资持》释云：“二，《摄论》中，胜智即无分别，方便谓诱化众生。‘准’下判位。初地已上者，故知十圣方许行之，地前三贤犹制不合，况余凡愚安可僭滥。” 《济缘》云：“无分别智，谓观诸法如实平等，故无分别。唯一真体，外尘本无，故尘不显现。方便即权巧。有利益者，谓利他也；自无染者，谓自利也。具此二利，虽行无犯，互有所缺亦不行之，故云纵有等。今时愚人不量位地，不知权行，作恶无耻，妄引为例，自误误他，难可救也。”见《业疏记》卷十一

△《事钞》续云：“《涅槃》：持息世讥嫌戒，与性重戒无别。因说菩萨持戒相，罗刹乞浮囊喻。” 《资持》释云：“三，《涅槃》中，初明持相。息世讥嫌，即目遮戒。遮性等持，故云无别。次以喻显。渡海人喻菩萨，罗刹喻三毒，浮囊喻具戒。”

▲《事钞》云：“若论定慧，小观相空，深观唯识，钝见空时不分别色，利知唯识不分别空。” 《资持》释云：“次，定慧中。由小菩萨涉于大小，小据观智，大约志求，小大虽异，并菩萨乘故，且一往通收大中。初示观别，如上所明。次校浅深。钝即小菩萨，在大为钝，望小则利。不分别色，异上二乘析色故。利即大菩萨，不分别空，超过小菩萨故。由观唯识住于中道，了一切法无非心识，识非色空，非不色空，尚不分别识，何况分别空。若知唯识，则住实相，无分别故。”以上皆见《事钞记》卷四十一

上来“出家宗致”中第一章“出俗本意”竟

### 第二章 先说苦事

▲《羯磨注》云：“《僧祇》云：‘若初欲出家者，为说苦事：一食、一住、一眠、多学。问，答“能”者，度。’”见《随机羯磨》第三，次科亦尔 《业疏》释云：“为说苦事者，以世网苦辛，多厌求乐，初虽慈许，终有退败。一食者，佛教之中，一食为本，托缘开二，不是长途。至今西域，统五天竺，常行一食，希见东华寺别两顿。一住者，一坐跏趺，周时方起，自非味重，何以致斯。一眠者，中夜之时，暂尔倚卧，分星月次，寻起缘念。多学者，慧心常运，不许浮散也。” 《济缘》释云：“世网苦辛，谓工商士农经营求趁，不容自安，人多厌之，求安闲乐，故反说苦事，知其志愿。初慈许者，谓师辄受也。终退败者，谓资疲厌也。一食中，初二句明本制。‘托’下，示缘开，因病开粥故。‘至’下引据。‘希’下斥非。今时见便进啖，岂止两顿？律崩法坏，一至于此，悲夫！周时，谓尽一日。味重，谓禅定乐。倚卧，谓倚身而已。分星月次，不使长久故。慧心常运，即《遗教》云‘常自省察，不令有失’是也。”见《业疏记》卷十一

△《资持》云：“《僧祇》先说苦事，欲令知难，免后悔故。《四分》则有十种，谓能耐风、雨、寒、热、饥、渴、毒虫、恶言、一食、持戒。”见《事钞记》卷四十一

　上来“出家宗致”中第二章“先说苦事”竟

### 第三章 应知五德

▲《羯磨注》云：“如《请僧福田经》：‘沙弥应知五德：一者，发心出家，怀佩道故；二者，毁其形好，应法服故；三者，永割亲爱，无适莫故；四者，委弃身命，遵崇道故；五者，志求大乘，为度人故。’” 《业疏》释云：“初德，发心怀道者，创发蒙俗，情厌诸有，唯欣出要，常怀佩也。佩，谓带持之者也。二德，毁形应法者，道俗路乖，反形易性，故割其所重，服彼所轻，明志绝奢靡，与世违也。三德，割爱怀舍者，以无始所亲，慈恋难断，终归死别，然不早悟。今近割俗缘，远成济度，且从道业，两舍亲疏也。故《善见》云：‘瓦钵贯肩，以四海为家居，知谁可爱憎也。’四德，委命遵道者，明崇奉三学，死而有已也。五德，志大度人者，奉行极教，兼济于他。” 《济缘》释《疏》云：“初德中，初释上句，‘唯’下，释下句。二中，初通示，‘故’下别释，上二句释反形，下二句释易性。奢则华侈，靡谓美丽。三中，初叙情爱。世俗贪生，不知有死，故不早悟。‘今’下释永割。两舍亲疏，谓无适莫，适字音嫡。‘故’下引证。四中，奉崇三学，释下遵道；死而有已，释上委命。五中，大乘穷理尽性，谓之极教。”见《业疏记》卷十一

▲《资持》云：“此之五德，出家大要，五众齐奉，不唯小众；终身行之，不唯初受。疏云：‘斯德始终通于五众，俱堪物养，人天师范，故使诵持，无轻受体及形服也。’”见《事钞记》卷四十一

上来“出家宗致”中第三章“应知五德”竟

上来“别行篇”中第六门“出家宗致”竟

上来第四“别行篇”竟

# 附 录

## 戒体章名相别考

（匆促写录，未及详考，或有讹误，俟后改正。又分类编辑，亦多未妥，俟后整理重辑。第二次草稿，己卯十二月二十二日录竟，敬装。时居蓬峰掩室习律，年六十。弘一。）

诸法五位

佛家建立诸法有三门：一，小乘俱舍宗，立七十五法；二，小乘成实宗，立八十四法；三，大乘法相宗，立百法。总以之收束于五位：

|  |  |
| --- | --- |
| 一，色法 | 有物质之形者，又以物质为因而生者 |
| 二，心法 | 了识事物者，亦名心王 |
| 三，心所法 | 随附于心法而起者，是为心法所有之法 |
| 四，不相应法 | 不附随于心法者 |
| 五，无为法 | 常住，而不自因缘生者 |

小乘成实宗八十四法，无一一记载之明文，今略。

小乘俱舍宗，为物心两实之宗。（故其次第为色、心、心所、不相应、无为。于此中摄七十五法。）

|  |  |  |
| --- | --- | --- |
| 色法 | 十一 | 七十五法 |
| 心法 | 一 |
| 心所法 | 四十六 |
| 不相应法 | 十四 |
| 无为法 | 三 |

大乘法相宗，为唯心无物之宗。（故其次第为心、心所、色、不相应、无为。于此中收百法。）

|  |  |  |
| --- | --- | --- |
| 心法 | 八 | 百法 |
| 心所法 | 五十一 |
| 色法 | 十一 |
| 不相应法 | 二十四 |
| 无为法 | 六 |

|  |  |  |
| --- | --- | --- |
| 色法 | 有质碍，而无知觉（缘虑）之用 | 在于诸法，谓之色心。在于有情，谓之身心，身即色也 |
| 心法（心王） | 无质碍，而有知觉之用。或为缘起诸法之根本 |

|  |  |
| --- | --- |
| 心王（心法） | 为心之主作用，总了别所对之境 |
| 心所 | 为心之伴作用，为心王之所有，而起贪瞋等之别作用也。旧译曰心数 |

|  |  |  |
| --- | --- | --- |
| 心法  （心王） | 一、所依平等，谓心王依眼根，则心所亦依眼根也 | 皆名相应法（同时而起之一聚心心所，有五平等之义，故名相应法） |
| 二、所缘平等，谓心王缘青境，则心所亦缘青境也 |
| 心所法 | 三、行相平等，谓心王了解青色，则心所亦了解青色也 |
| 四、时平等，谓心王此时起，则心所亦此时起也 |
| 五、事平等，谓心王其体为一个，则心所之体亦各为一个也 |

三有为法

此三聚，皆有因缘之作为，故名有为法。

|  |  |  |  |
| --- | --- | --- | --- |
| 色法 | 小乘俱舍 | 五根 | 共十一法 |
| 五境 |
| 无表色 |
| 大乘法相 | 五根 | 共十一法 |
| 五境 |
| 法处所摄色 |
| 心法 | 小乘俱舍 | 心法（心王），一 | 共四十七 |
| 心所法，四十六 |
| 大乘法相 | 心法（心王），八 | 共五十九 |
| 心所法，五十一 |
| 非色非心法 | 小乘俱舍 | 不相应法，十四 | |
| 大乘法相 | 不相应法，二十四 | |

七十五法

小乘俱舍宗，立一切法为七十五，摄为五类。

1. **色法，十一。**

|  |  |  |  |
| --- | --- | --- | --- |
| 一、五根 | 眼根 | 此五法能发识取境，故名根 | 五根五境，有质碍之用，故名色 |
| 耳根 |
| 鼻根 |
| 舌根 |
| 身根 |
| 二、五境 | 色境 | 此五法能为五根所对之境，故名境 |
| 声境 |
| 香境 |
| 味境 |
| 触境 |
| 三、无表色 | 依身口发动之善恶二业，生于身内之一种无形色法，感苦乐果之业因也 | | 无表色，自体无质碍之用。以存于质碍之四大为因而生，故亦名色 |

1. **心法，一。**

于根境相对之时，依根而生，能觉知境界之总作用也。是从于所依之根故。虽为六识，而其心体是一。此心法必领有他之心所法，犹如国王之于臣民，故亦名曰心王。

**第三，心所有法，四十六。**

此四十六法，皆为心王所领有，而与心王皆为对于境界之别作用，故云心所有法。常略称心所法。

|  |  |  |
| --- | --- | --- |
| 一、遍大地法  （此十法，随逐善、不善、无记之一切心王而起，故名遍大地法。略称曰大地法） | 受 | 领纳苦、乐、舍三境之作用也 |
| 想 | 想象事物之作用也 |
| 思 | 造作身、口、意三业之作用也 |
| 触 | 触对境界之作用也 |
| 欲 | 希求之作用也 |
| 慧 | 简择之作用也 |
| 念 | 记忆之作用也 |
| 作意 | “警觉他心”心所之作用也 |
| 胜解 | 印决事理之作用也 |
| 三摩地 | 译为定。使心、心所注住于一境之作用也 |
| 二、大善地法  （此十法，与一切善心相应而起，故名大善地法） | 信 | 使心、心所澄净之作用也 |
| 不放逸 | 于诸善法不使放逸之作用也 |
| 轻安 | 使身心轻妙安稳之作用也 |
| 行舍 | 使身心舍离执着诸法之念，而住于平等之作用也。是行蕴所摄之舍。故拣别于彼受蕴所摄之舍受，而谓之行舍 |
| 惭 | 于所造之罪，自耻之作用也（于过自厌） |
| 愧 | 于所造之罪，他耻之作用也（于过羞他） |
| 无贪 | 于顺境无贪着之作用也 |
| 无瞋 | 于逆境不瞋恚之作用也 |
| 不害 | 不损害他之作用也 |
| 勤 | 于修善法，使心勇悍之作用也 |
| 三、大烦恼地法  （此六法，常与恶心及有覆无记心相应，故名大烦恼地法） | 无明 | 愚痴为性，反于上之慧之作用也 |
| 放逸 | 反于上之不放逸，于善法放逸之作用也 |
| 懈怠 | 反于上之勤，于善法不勇悍之作用也 |
| 不信 | 反于上之信，使心不澄净之作用也 |
| 昏沉 | 使心昏重之作用也 |
| 掉举 | 使心轻浮之作用也 |
| 四、大不善地法  （此二法，与一切不善心相应，故名大不善地法） | 无惭 | 反于上之惭，不自耻之作用也 |
| 无愧 | 反于上之愧，不他耻之作用也 |
| 五、小烦恼地法  （此十法，名小烦恼地法者，有三义：一，虽与恶心及有覆无记心相应而起，而唯为修道所断，不通于见道所断。二者，但与意识之无明相应，不通于他识。三者，此十法现行各别，而必非十法俱起） | 忿 | 使起忿怒相之作用也 |
| 覆 | 隐藏己罪之作用也 |
| 悭 | 使于财施、法施悭吝之作用也 |
| 嫉 | 妒忌他人盛事之作用也 |
| 恼 | 坚执恶事而恼乱身心之作用也 |
| 害 | 反于上之不害，而行打骂他人等之作用也 |
| 恨 | 于忿境，结怨不舍之作用也 |
| 谄 | 使心、心所邪曲不定之作用也 |
| 诳 | 欺他之作用也 |
| 骄 | 染着于自法，使心贡高之作用也 |
| 六、不定地法  （此八法，不入前之五地，为特殊之法，故名不定地法） | 寻 | 寻求事理之粗性作用也 |
| 伺 | 伺察事理之细性作用也 |
| 睡眠 | 使心、心所暗昧之作用也 |
| 恶作 | 思念恶作之事，而使心追悔之作用也 |
| 贪 | 反于上之无贪，而贪爱顺境之作用也 |
| 瞋 | 反于上之无瞋，而瞋恚逆境之作用也 |
| 慢 | 对于他人，使心高举之作用也 |
| 疑 | 于谛理，使犹豫之作用也 |

**第四，心不相应行法，十四。**

此十四法，为非色非心之法，而非与心相应之法，故名心不相应行法。所以名“行”者，有为法之总名。又此十四法为五蕴中行蕴所摄，故名“行”也。

|  |  |
| --- | --- |
| 得 | 使诸法获得于身之实法也 |
| 非得 | 使诸法离身之实法也 |
| 同分 | 如人趣者，使人趣之果报同一等，各随其趣其地而使得同一果报之实法也 |
| 无想果 | 于无想天中，使心、心所都灭之实法也。此是一种外道所执之涅槃 |
| 无想定 | 欲得外道之无想果，所修得之无心定也 |
| 灭尽定 | 不还或阿罗汉之圣者，为止息暂时所入之无心定也 |
| 命根 | 维持寿之实法也 |
| 生 | 使法生之实法也 |
| 住 | 使法住之实法也 |
| 异 | 使法衰异之实法也 |
| 灭 | 使法坏灭之实法也 |
| 名身 | 色声等之名也 |
| 句身 | 诸法无常等之章句也 |
| 文身 | 名与句所依之文字也 |

1. **无为法，三。**

此三法，无生、住、异、灭四相之作为，故为无为法。

|  |  |
| --- | --- |
| 择灭无为 | 依正智简择力而得之寂灭法，即涅槃也。此法能使烦恼寂灭，故名“灭” |
| 非择灭无为 | 非依择力，但依缺生缘而现之寂灭法也。此法能使生法不更生，故名“灭” |
| 虚空无为 | 无碍为性，得通行于一切之碍法中也 |

|  |  |  |
| --- | --- | --- |
| 七十五法 | 有为法 | 色法，十一 |
| 心法，一 |
| 心所有法，四十六 |
| 心不相应行法，十四 |
| 无为法 | 三 |

三科

|  |  |  |
| --- | --- | --- |
| 五蕴 | 色 | 色有一：色  心有四：受、想、行、识 |
| 受 |
| 想 |
| 行 |
| 识 |

|  |  |  |  |
| --- | --- | --- | --- |
| 十二处 | 六根 | 眼根（眼处） | 心有二：意处、法处  色有十：眼处、耳处、鼻处、舌处、身处、色处、声处、香处、味处、触处 |
| 耳根（耳处） |
| 鼻根（鼻处） |
| 舌根（舌处） |
| 身根（身处） |
| 意根（意处） |
| 六境 | 色境（色处） |
| 声境（声处） |
| 香境（香处） |
| 味境（味处） |
| 触境（触处） |
| 法境（法处） |

|  |  |  |  |
| --- | --- | --- | --- |
| 十八界 | 六根 | 眼根（眼界） | 心有八：意界、法界、眼识界、耳识界、鼻识界、舌识界、身识界、意识界  色有十：眼界、耳界、鼻界、舌界、身界、色界、声界、香界、味界、触界 |
| 耳根（耳界） |
| 鼻根（鼻界） |
| 舌根（舌界） |
| 身根（身界） |
| 意根（意界） |
| 六境 | 色境（色界） |
| 声境（声界） |
| 香境（香界） |
| 味境（味界） |
| 触境（触界） |
| 法境（法界） |
| 六识 | 眼识（眼识界） |
| 耳识（耳识界） |
| 鼻识（鼻识界） |
| 舌识（舌识界） |
| 身识（身识界） |
| 意识（意识界） |

|  |  |
| --- | --- |
| 五蕴 | 蕴者，积集之义。旧译曰阴，荫覆之义。  为迷于心偏重者，合色而为一，开心而为四。 |
| 十二处 | 处者，根与境为生心、心所作用之处。旧译曰入，根与境相涉入也。  为迷于色偏重者，合心而为二，开色而为十。 |
| 界者 | 界者，差别之义。  为色、心共迷者，开色而为十，开心而为八。 |

|  |  |
| --- | --- |
| 根 | 有取境之作用者，谓之根。 |
| 境 | 为根所对所缘者，谓之境。亦名曰尘，染污义也。  眼识，以眼根为所依，缘色境。  乃至意识，以意根为所依，缘法境。 |
| 识 | 能缘者，谓之识。 |

|  |  |  |
| --- | --- | --- |
| 根 | 扶尘根 | 扶，又作浮。五根之外形，眼可见者。是为扶助胜义根之五尘，故谓之为扶尘根。  此扶尘根为所依。别有净色之眼根等，谓之胜义根，有发识取境之实用也。 |
| 胜义根 | 又名“正根”，乃眼等五根之实体也。依之而有发识取境之作用，为四大种所成之净色。 |

|  |  |
| --- | --- |
| 意根 | 据小乘，则以前念之意识为意根 |
| 据大乘法相，则以第七末那识为意根 |

|  |  |
| --- | --- |
| 六识 | 大乘法相及小乘俱舍，皆谓六识体别 |
| 小乘成实，则谓六识体一，谓众生唯有一识，以一识依于六根而缘六境 |

五蕴

蕴者，积集之义。谓色、心之法，大小前后等积集而成自体也。旧译曰阴，荫覆之义。

|  |  |
| --- | --- |
| 一、色蕴 | 总该五根、五境等有形之物质 |
| 二、受蕴 | 对境而承受事物之心之作用也 |
| 三、想蕴 | 对境而想象事物之心之作用也 |
| 四、行蕴 | 其他对境关于瞋贪等善恶一切之心之作用也 |
| 五、识蕴 | 对境而了别识知事物之心之本体也 |

|  |  |  |
| --- | --- | --- |
| 色 | 色 |  |
| 心 | 受 | 此三者，心性上各为一种特别之作用，故名之曰心所有法（略云“心所”），即心王所有之法 |
| 想 |
| 行 |
| 识 | 此一者，为心之自性，故名之曰心王 |

色蕴

|  |  |  |  |
| --- | --- | --- | --- |
| 俱舍十一色 | 能造  （以四大为能造作一切色法） | 地大 | 实色  （其体为触境所摄） |
| 水大 |
| 火大 |
| 风大 |
| 所造  （依四大而造五根、五境、无表色之十一） | 眼根 | 实色 |
| 耳根 |
| 鼻根 |
| 舌根 |
| 身根 |
| 色境 |
| 声境 |
| 香境 |
| 味境 |
| 触境 |
| 无表色 | 假色 |

|  |  |  |  |
| --- | --- | --- | --- |
| 成实十四色 | 能造  （以色等四境为能造作一切色法） | 色境 | 实色 |
| 香境 |
| 味境 |
| 触境 |
| 所造  （色等四境和合，方成四大。依此四大而成声境及五根） | 地大 | 假色 |
| 水大 |
| 火大 |
| 风大 |
| 声境  （四大相触为声） | 假色 |
| 眼根 |
| 耳根 |
| 鼻根 |
| 舌根 |
| 身根 |

|  |  |  |
| --- | --- | --- |
| 法处所摄色  （总括诸法为十二处，摄属于法处，而为意处之所对者，有五种） | 一、极略色 | 分析色声香味触、眼耳鼻舌身等，有质之实色，而令至极微者 |
| 二、极迥色 | 分析虚空、青黄等，无质之显色，而令至极少者。远见为难，故名极迥色 |
| 三、受所引色 | 即无表色也。是为依受戒，而引发于身中之色，故名受所引色 |
| 四、遍计所起色 | 遍计一切法之意识前所显现之五根、五境等影像是也。如空花、水月等，皆为此所摄 |
| 五、定所生自在色 | 禅定所变之色声香味等境也。以胜定力之故，于一切之色变现自在，故名定所生自在色 |

色义

|  |  |  |
| --- | --- | --- |
| 变坏义 | 转变、破坏也。变者，有形之物，异其相也。坏者，对于外物不得抵抗，而忽变形体也。 | |
| 变碍义 | 变坏、质碍也。 | |
| 质碍义 | 有形质而互为障碍也。  是从五根、五境等之极微而成。 | 色尘有此两义。故诸色法中，独取五境中之色尘而名为色，以色之义胜故也。 |
| 示现义 | |

|  |  |  |
| --- | --- | --- |
| 色有二种 | 内色 | 眼耳鼻舌身之五根也。是属于内身，故名内色 |
| 外色 | 色声香味触之五境也。是属于外境，故名外色 |

|  |  |  |  |
| --- | --- | --- | --- |
| 色有二种 | 显色 | 青、黄、赤、白之四种也 | 此约小乘《俱舍论》说。  若大乘法相，于此外加表色。如行住坐卧、取舍屈伸等，显然可表示于人者，名为表色。 |
| 形色 | 长、短、方、圆、高、下、正、不正之八种也 |

|  |  |  |
| --- | --- | --- |
| 色有三种 | 可见有对色 | 对者，对碍之义。  色法之自性，具对碍之自性，而眼可见者，青黄等之色尘是也。 |
| 不可见有对色 | 具对碍之自性，而不可眼见者。声等之四尘，眼等之五根是也。 |
| 不可见无对色 | 无对碍之自性，亦不可眼见者。无表色是也。  无对碍之自性而摄于色者，以其为有对碍之四大所生之法故也。 |

行蕴

造作于有为法之因缘，迁流于三世，谓之行。故行蕴有造作、迁流二义也。（若约此义，余四蕴亦应名“行”。但于蕴虽应名“行”，以摄行少，故各别受名。行蕴摄行多，故偏得“行”名。）

五蕴中，除色、受、想、识四者，其他之有为法，通名行蕴。如下表记。

|  |  |  |  |  |  |
| --- | --- | --- | --- | --- | --- |
| 七十五法 | 有为法 | 色法，十一 | | | 色 |
| 心法，一 | | | 识 |
| 心所有法，四十六 | 遍大地法，十 | 受 | 受 |
| 想 | 想 |
| 思等 | 行  （共有五十八法） |
| 大善地法，十 | |
| 大烦恼地法，六 | |
| 大不善地法，二 | |
| 小烦恼地法，十 | |
| 不定地法，八 | |
| 心不相应行法，十四 | | |
| 无为法 | 三 | | | |

识蕴

|  |  |
| --- | --- |
| 《俱舍》《成实》以为眼等六识心王 | 此等心王，有种种差别，集于一所，而为识蕴 |
| 《唯识》以为八识心王 |

心、意、识

|  |  |  |  |
| --- | --- | --- | --- |
| 俱舍宗 | 以之为一体之异名 | 论云：集起故名心，思量故名意，了别故名识，（中略）心、意、识三名，所诠虽有异，而体是一如 | |
| 法相宗 | 有通别二门 | 通门，许三名互通 | |
| 别门，其实体各别 | 第八名心，集诸法种，起诸法故 |
| 第七名意，缘藏识等，恒审思量为我等故 |
| 余六名识，于六别境，粗动间断了别转故 |

|  |  |  |
| --- | --- | --- |
| 《楞伽》三种识 | 真识 | 如来藏也，又自性清净心也，离生灭相之真如也。  《起信论》名之为心，亦名如来藏。即是摄论宗所立之第九识。《唯识》不立此识。 |
| 现识 | 又名藏识。真心与无明和合而生染净法之识体也。  《起信论》谓为阿梨耶识之业转现三细。《唯识论》所谓阿赖耶识，但彼论不立真妄和合之义。 |
| 分别事识 | 亦名转识。缘现识而生之眼等六识也。  《起信》名同。 |

业

业为造作之义，身、口、意、善、恶、无记之所作也。其善性、恶性，必感苦乐之果，故谓之业因。

过去者，谓为宿业；现在者，谓为现业。

|  |  |  |  |
| --- | --- | --- | --- |
| 业体（即业之自体也）有二种  （业体，又云业性。正招苦乐异熟之异熟因也） | 一、直指身或语之造作为业 | 如身之取舍屈伸等造作，名为身业 | 小乘俱舍，以第一种为实业，为正感果之异熟因。  大乘法相，以第一种为假业。以第二种正发动身语之现行思心所，为招当果之实业。 |
| 如音声之屈曲造作，名为语业 |
| 1. 以思心所之造作为业（即与第六意识相应而起之心所中，思之心所也。思之心所，以造作为性，故以之为业体） | 动作身之思，为身业 |
| 动起语之思，为语业 |
| 动作意之思，为意业 |

|  |  |  |  |
| --- | --- | --- | --- |
| 十业道 | 小乘俱舍 | 身语二业之杀等七支 | 为业：业为身语之二业，自体是业 |
| 为业之道：业之道为思心所游履之处 |
| 意业之贪等三支 | 唯为业之道：以彼非自体是业，唯为思心所游履之处故也 |
| 大乘法相 | 十支 | 皆为业，又为业之道：意业亦自体是业故也 |

|  |  |  |  |  |  |
| --- | --- | --- | --- | --- | --- |
| 三业 | 小乘俱舍 | 立身语二业为实业体 | | | |
| 大乘法相 | 三业分假、实 | 身 | 假法 | 为取舍屈伸等身形之表色，摄于色处之中。  此是无记法，故不立此为业体。 |
| 实法 | （详见下表——编校者注。） |
| 语 | 假法 | 为音声之屈曲，摄于声处。  此是无记法，故不立此为业体。 |
| 实法 | （详见下表——编校者注。） |
| 意 | 实法 |

身、语、意三业之实法，为意识相应之思心所。思有三种：

|  |  |  |
| --- | --- | --- |
| 一、审虑思 | 将发身语，而先审虑之思也 | 取此为意业之体 |
| 二、决定思 | 起决定之心，而将欲作（发动）之思也 |
| 三、动发胜思 | 正发身语，而动作善恶事之思也 | 取此为身语二业之体 |
| 思：心所法名，以使心造作之作用而名。  《俱舍》云：“思谓能令心有造作。”《唯识》云：“思谓令人造作为性，于善品等役心为业。” | | |

作戒、无作戒

|  |  |
| --- | --- |
| 作戒 | 受戒时，如法动作身口意三业。可见闻之业体。  新译曰表戒。受戒时，受者造作身口，而表示受戒之相于外，谓之表戒。 |
| 无作戒 | 依作戒之缘，而生于身中不可见闻之业体。  此业体初发之缘，虽由于身口意动作，（即作戒）而一旦生了，则不假身口之造作，恒常相续，故称为无作。作戒，于身口动作息时，即灭。而无作戒，则一生之中恒常相续，堪发防非止恶之功能，是之谓无作戒体。无作戒为能防之体，二百五十戒等为所防之境。  新译曰无表戒。依表戒之缘，身内生一种有防非止恶功能之实物。以此于外相无表示故，名曰无表戒。  表戒者，受戒时竣，亦即断绝。无表戒者，永于身内相续，以护身口之恶也。 |

|  |  |
| --- | --- |
| 约戒 | 作戒，无作戒。（作者，身口造作之义。《成实论》等。）  身口教，无教。（教者，教示人身口作业之义。《萨婆多论》。）  表戒，无表戒。（表者，身口表示之义。《俱舍论》等。） |
| 约业 | 作业，无作业。表业，无表业。 |
| 约色 | 作色，无作色。表色，无表色。 |

戒体义

**约三业：**

|  |  |  |  |  |
| --- | --- | --- | --- | --- |
| 小乘俱舍 | 局于身语二业有表业、无表业（不立意表业、无表业） | | | |
| 大乘法相 | 三业皆有表业、无表业 | 表业 | 身表业 | 他可见之动作，取舍伸屈等是也。 |
| 语表业 | 他可闻之言语，名句文是也。 |
| 意表业 | 起贪瞋等之念是也。意业虽不表示于他人，然犹于心内自表示，故名为表业。 |
| 无表业 | 身无表业 | 与身表业共于身中，生不可表示于他之一种业体也。 |
| 语无表业 | 与语表业共于身中，生不可表示于他之一种业体也。 |
| 意无表业 | 与意表业共于身中，生不可表示于他之一种业体也。 |

**约表色、无表色义：**

|  |  |  |
| --- | --- | --- |
| 小乘俱舍 | 谓表业、无表业，皆为四大所生实之色性，谓之表色、无表色 | |
| 大乘法相 | 表业，以现行之思之心所为体 | 其实业性虽为心法，而现行之思，发起色法之身表业、语表业，有防色法之身表、语表过非之用。故且就所发所防之色，而假名为表色、无表色。于现行之思心所上，假立表色之名。于思心所之种子上，假立无表色之名。 |
| 无表业，以思之心所之种子为体 |

**约色、心：**

|  |  |  |  |  |
| --- | --- | --- | --- | --- |
| 小乘俱舍 | 业体即色法 | 立思之心所造作之身表业、语表业，为善性、恶性、无记性之实法。故直以所发之身语二业为业体。以其中善恶之业体，为感苦乐之果。是以业体即色法也。 | | |
| 大乘法相 | 业体正属心法 | 身语二业非业体 | 身表业，为色处中之表色（色处，有显色、形色、表色之三，取舍屈伸等谓之表色） | 此二共是无记法，而不能招当果，故不立为业体 |
| 语表业，属于声处之声屈曲 |
| 思心所  为业体 | 论其业体，定为能发之思心所。但就所发、所防之色，而假付以色之名。盖业体正为心法也。 | |

**戒体通大小乘有三种：**

|  |  |  |
| --- | --- | --- |
| 色法 | 小乘俱舍所立 | 受戒之时，身口二业有发显之表色，其表色为依四大而生之一种色法。依此而有防非止恶之功能，名为无表色，又名无作色。是为四大所生，故为色法，而摄于色蕴之中。 |
| 心法 | 大乘法相所立 | 受戒之时，有发动于思之心所。依此之种子相续，而有防非止恶之功能，假名为无表色。是为依于受戒时之表色作用而起者，故附以色之名，然实为心法也。 |
| 非色非心法 | 小乘成实所立 | 是为成实宗之无作戒体。无形质故非色，无缘虑故非心。 |

无表色

|  |  |  |
| --- | --- | --- |
| 三宗  无表色 | 小乘俱舍 | 受戒时，以强盛之身口表业为缘，满身四大制造之一种色体也。此色体有防非止恶之功能，恒防止身口之过非，故以之为戒体。其物体外相不显，故名无表。又为由身内之地、水、火、风四大而生者，故名为色。是非如他色有物质、有障碍，然由四大之色法而生，故摄于色法之中。 |
| 大乘法相 | 受戒时以第六识之思心所之隆盛势力，于第八识熏其种子，此思心所之种子，有防非止恶之功能，故以之为戒体。此戒体于外相无表示，故名无表。假名为色，正摄于心法也。 |
| 小乘成实 | 此宗之义，非色非心也。无质碍之性用故非色，无缘虑之性用故非心。 |

|  |  |  |  |
| --- | --- | --- | --- |
| 三种  无表色 | 律仪无表色 | 依受善戒之表业而发，或以禅定共发，或与无漏智共生，有防非止恶之功能者 | 极善 |
| 不律仪无表色 | 为正作杀生等恶戒之表业，有防善止善之势用者 | 极恶 |
| 非律仪非不律仪无表色 | 非依善戒或恶戒，乃依其他之善恶表业而生者，此中摄善与恶二种 | 中善中恶、下善下恶（唯有善恶之表业，而不生无表色） |

|  |  |  |
| --- | --- | --- |
| 表/无表色  之功能 | 表色，一功能 | 表色，即表业之善性、恶性。唯有成业道，为感未来异熟果之异熟因之一功能 |
| 无表色，二功能（无表色，即无表业之功能。有二） | 一、成业道 |
| 二、别有防非止恶之功能（此功能自未舍戒以来，其功能念念倍增。若舍戒时，失其念念倍增之防非止恶功能，而不失感异熟业道之功能也） |

成实四假

|  |  |
| --- | --- |
| 因生假 | 一切有为法，由因而生，皆为无性。如六因、四缘生诸法。 |
| 缘成假 | 如揽五蕴成人。 |
| 相待假 | 如长短等相待而立。 |
| 相续假 | 如一念色声不成身语业，相续色声方成身语业。 |

成实论

·成实者，成立修多罗中实义也。

·观我法俱空，故超越于萨婆多宗之我空法有观。但不知空即不空，故称之为偏空观。

·成实宗，为印度小乘中最后所立之宗，即小乘中之空宗，酷似大乘。

南山三教、三观

|  |  |  |
| --- | --- | --- |
| 三教 | 性空教 | 分析小乘教诸法之性分，唯观其自性之空无。  尚许因缘生之假相者。 |
| 相空教 | 观大乘浅教诸法之自性，为本末如幻即空。  不许其假相者。 |
| 唯识圆教 | 见大乘深教万法唯识之圆理者。 |

|  |  |  |
| --- | --- | --- |
| 三观 | 性空观 | 《阿含经》所说小乘之观法也。  观诸法为因缘生，性空无我也。  许因缘生之相为实有，而观性之空无，故名性空观。 |
| 相空观 | 《般若经》所说大乘之初门也。  观诸法之相为空也。  若许因缘生之相为实有，犹是妄见。此更进而空无诸法之相，故名相空观。 |
| 唯识观 | 《华严经》等所说。大乘至极之观法也。  观万法皆自识所变，故万法唯为心识之影像，所归唯一心识。 |

戒之四科

|  |  |
| --- | --- |
| 戒法 | 如来所制之法 |
| 戒体 | 由于授受之作法而领纳于心胸，生防非止恶之功能者 |
| 戒行 | 随顺其戒体，而如法动作三业也 |
| 戒相 | 其行之差别，即十戒乃至二百五十戒等也 |

## 日中考

——持非时食戒者应注意日中之时

比丘戒中有非时食戒，八关斋戒中亦有之，日中以后即不可食。又依《僧祇律》：“日正中时，名曰‘时非时’，若食，亦得轻罪。”故知进食必在日中以前也。

日中之时，俗称曰正午。常人每用日晷仪置于日光之下，俟日晷仪标影恰至正午，即谓是为日中之时，因即校正钟表，以此时为十二点钟也。然以此方法常常核对，则发现可怀疑者二事：一者，虽自置极精良正确之钟表，常尽力与日晷仪核对，其正午之时，每与日晷仪参差少许，不能符合。二者，各都市城邑之标准时钟，如上海江海关大自鸣钟等，其正午之时，亦每见其或迟或早，茫无一定也。今说明其理如下。

依近代天文学者言，普通纪日之法皆用太阳，而地球轨道原非平圆，故日之视行有盈缩，而太阳日之长短亦因是参差不齐。泰西历家以其不便于用，爰假设一太阳，即用真太阳之平均视行为视行，称之曰“平太阳”；平太阳中天时谓之“平午”。校对钟表者即以此时为十二点钟。若真太阳中天时，则谓之“视午”。就平午与视午相合或相差者，大约言之，每年之中，唯有四天，平午与视午大致相合，余均有差。相差最多者，平午比视午或早十五分，或迟十六分。其每日相差之详细分秒，皆载在吾国教育部中央观象台所颁发之历书中。

若能了解以上之义，于昔所怀疑者自能祛释。因钟表每日有固定同一之迟速，决不许其参差，而真太阳日之长短则参差不齐，故不能以真太阳之视午而校正钟表，恒定为十二点钟也。其名都市城邑之标准时钟皆据平午，以教育部历书核对，即可了然。

吾人持非时食戒者，当依真太阳之视午而定日中食时之标准，决不可误据平午而过时也。至于如何校正钟表，可各任自意。或依平午者，宜购求教育部历书核对，即可知每日视午之时。若如是者，倘自置精良正确之钟表，则可不必常常校正拨动，否则仍依旧法以日晷仪之正午而校正钟表，恒定是为十二点钟，此亦无妨。但须常常核对日晷仪，常常拨动钟表时针，因如前所说真太阳日之长短参差不齐，未能如钟表每日有固定同一之迟速也。又近代天文学者以种种之理由而斥日晷仪所测得者未能十分正确，此说固是，但其差舛甚微，无足计也。


## 周尺考

南山律尺量皆用周尺。今考周尺一尺二寸当唐尺一尺。《事钞》谓：“唐朝用尺，五种不同，必以姬周尺秤以定，官市衡量，无事不平。”《资持记》释云：“五种者，旧云南吴尺，短周二寸。姬周尺，十寸为定。唐尺，加周二寸，尺二为尺。山东尺，加唐二寸，尺四为尺。潞州罗柯尺，加山东二寸，尺六为尺。国家不禁，致此多别，至于公用，还准周尺。”（参看《资持记》第十册第十九卷二十一页及下附《古今尺略图》并周尺别形。）


### 古今尺略图

（自清吴斋大澄所撰《权衡度量实验考》摹写）

周镇圭尺 璧羡度尺同 以镇圭等古玉二十四器证之，悉合。




周黄钟律琯尺 以黄钟律琯等古玉二十九器证之，悉合。是尺九寸合镇圭尺一尺。



周剑尺 以古剑四证之，悉合。是尺一尺合镇圭尺九寸六分强，合黄钟律琯尺八寸六分。




（建初六年造）汉虑俿铜尺 阮文达公谓此尺与周尺同，近今考古家多以此为周尺。 较镇圭尺长一寸六分。较黄钟律琯尺长六分。



唐开元尺



宋三司布帛尺 长于唐开元尺八分。



清工部营造尺 长于宋三司布帛尺一寸二分强。




是书为扶桑阿井荃庐旧藏，清季上虞罗振玉覆刊。书中专据实物考验，与摭拾陈言者异也。

丁丑二月 演音并记南陀别院


**周尺别形一** 此为清冯云鹏著《金石索》中载。彼云周尺一尺当宋三司布帛尺七寸五分弱，当今营造尺六寸四分强。



**周尺别形二** 近人马衡著《戈戟之研究》云：“三公分当周尺一寸三分。”依此例推。



**周尺别形三** 此图见《正仪编图》（扶桑版）中引武夷清碧杜氏刻本《蔡传通考》。



此外如日本古代学者所考据，有种种异说，今不具录。

## 受十善戒法

（南山三大部中不载，唯南山晚年所撰《释门归敬仪》中略明。）

《归敬仪》云：“受十善法者，谓身三、口四、意三善行。此之十业，戒善之宗。今多依相，罕有受者，今谓不然。先须愿祈不造众恶，依愿起行，有可承准。若不预作，辄然起善，内无轨辖，后遇罪缘，便造不止。由先无愿，故造众恶，大圣知机，故令受善。”

又云：“次明受法。有师从受，无师自誓。如上三归。三自归已，口自发言：‘我某甲，尽形寿于一切众生起慈仁意，不起杀心。’”如后九善例此，而不复繁文。

案：受十善戒者，别有《受十善戒经》委明。今未及检寻，且依《归敬仪》文酌定受法如下。其示相文，依灵峰《选佛谱》十善文录写，可暂承用。俟后检寻《受十善戒经》，再为改订可耳。

“我某甲，归依佛，归依法，归依僧，尽形寿，受持十善戒法。（三说。）

“我某甲，归依佛竟，归依法竟，归依僧竟，尽形寿，受持十善戒法竟。（三结。）

“我某甲，尽形寿，救护生命，不杀生。

“我某甲，尽形寿，给施资财，不偷盗。

“我某甲，尽形寿，遵修梵行，不淫欲。（若在家人，改为“不邪淫”。）

“我某甲，尽形寿，说诚实言，不妄言。

“我某甲，尽形寿，和合彼此，不两舌。

“我某甲，尽形寿，善言安慰，不恶口。

“我某甲，尽形寿，作利益语，不绮语。

“我某甲，尽形寿，常怀舍心，不悭贪。

“我某甲，尽形寿，恒生慈愍，不瞋恚。

“我某甲，尽形寿，正信因果，不邪见。（已上各一说。）”

回向，如常可知。

南山律谓：“意三”者，大乘初念即犯，成宗次念乃犯。次念者，所谓重缘思觉，即是后念还追前事也。今初心受持者，宜先依成宗次念之例行之。

弘一大师晚岁辑《南山律在家备览略编》，费时二载，极费苦心，稿凡三易，方得告成。原拟全部写成现代文言，俾浅显易读，而未果遂。据“持犯篇”注，本书应有附录，而手稿中无之。妙莲法师检大师遗稿，有《戒体章名相别考》《日中考》《古今尺略图》《受十善戒法》等，酌取以充附录，犹恐未尽契合大师本意，嘱为附带声明如上。案“持犯篇”末注云：“周尺体量，如附录中《周尺考》委明。”今检《古今尺略图》后，附有周尺别形，及南山律尺量，因合编为《周尺考》。又沪泉两地所藏手稿，微有出入。沪稿经校勘后，再寄晋江，由慧容法师就泉州藏稿覆校，遇异同处，往复函商，斟酌取舍。原稿偶有笔误或疑问时，则以所引原书为准。（例如二一三页六行“拾僧过失”，同页十行“诫拾僧过失”，两“拾”字原稿均作“舍”。检《大正藏·续藏》，及大师亲校津刊《钞记会本》，皆作“拾”。“舍”字系笔误。又如一七七页八行“岂复有教”，“有”字原稿作“囗”。检《四分律戒相表记》及亲校津刊会本、扶桑古刊本、大正藏本、续藏本，均作“有”。唯心灿法师所录大师校正钞记副本，批注云：“有”字疑是误写。足征《备览》作“囗”，系表缺疑俟考之意。盖大师先编《戒相表记》，次乃校正津刊《钞记会本》，后始编辑《在家备览》，编《备览》时虽疑有误，而未考定。兹仍从原书作“有”。）犹虑校对不无疏忽，倘续发现讹误，当俟再版修订，期臻完善。

大藏经会谨识

# 后 记

夫教者，乃圣人被下之言也。教诠正理，假名、句、文以显发，是则文以载道，文不可不明也。

弘公一生之著作重要者有二：一乃加被道众之《四分律比丘戒相表记》，一为加被在家之《南山律在家备览》。此二书皆为精心之作，实乃律学之大纲。

尤《在家备览》因标点、断句不易辨别，故致有心学者，只可望洋而兴叹耳！拙不揣愚昧，由与诸同道共研《在家备览》之缘，而屡感初学入门研读之不易，乃萌重新排版作新式标点之意，因此而有此次重校之缘。

校对之过程，皆一一披寻原文，在原文中有经弘公修正者，此次亦一并修正如附表所明。再者感谢南林出版社诸师不辞辛勤作仔细的校对，职事法师为排版辛苦来往奔波。此书印成，其中若有讹误之处，仰乞十方大德、诸位贤达，不吝慈悲赐正，是为至祷！

一切诸法，皆假众缘所成。冀将此重校之缘作菩提之净缘，往生之资粮，法界众生，同沾法益，同登极乐，共证真常。

晚学 释天因谨识

（编者注：“附录”和“后记”录自台湾南林出版社2007年版。）